
	Mesto, príbeh a všetky osoby v tejto knihe sú vymyslené a akákoľvek podobnosť so skutočnými udalosťami je čisto náhodná, hoci sa môžu niekomu zdať akési povedomé...

	 

	 

	 

	Pulchra res est homo, si homo est.

	Nádherná vec je človek, ak je človekom.

	(latinské príslovie)

	 

	 

	 

	 


 

	 

	 

	 

	 

	 

	 

	Venované Janke a Vladovi Manákovcom

	V kancelárii číslo stoštyridsaťjeden v oddelení vrážd vládla smútočná atmosféra. Dnes ráno prevládla aj nad radosťou detektívov z krásneho slnečného letného pondelka, aj chabé pokusy Chosého a Krauza o večné špičkovanie. Dusivá ťažoba z úmrtia v úzkom kolektíve doľahla na každého. Tragédia si vyžiadala jednu obeť a napokon aj Chosé s Krauzom pochopili, že dnes ráno na ich detinský humor nie je nikto zvedavý – radšej zmĺkli. Pripojili sa k smútiacemu zhromaždeniu, pietne sklonili hlavy, vystrúhali kyslé ksichty deformované hlbokou vráskou uprostred čela.

	Ešte chvíľu a Chosému by sa po lícach skotúľali nefalšované pietne slzy. Je to tragédia, keď zomrie dlhoročný člen partie, priateľ, ktorý má v kancelárii trvalé, neodškriepiteľné miesto.

	Najviac smútil Kuky – zomrela mu andulka.

	„Chúďatko moje milené,“ zastonal, sotva vošiel, a letmým pohľadom skontroloval, či sa cez víkend niečo nezmenilo.

	Nič sa nezmenilo, nábytok aj koberec ostali na svojom mieste, aj Burger sedel na svojom mieste, čítal noviny zahalený v oblaku tabakového dymu, aj Hanzel si rozoberal pištoľ na svojom mieste, aj tlstý Váňa raňajkoval na svojom mieste – tak si aj on sadol na svoje miesto.

	Sotva odložil aktovku pod stôl, premkol ho nepríjemný pocit, že niečo predsa len nie je na svojom mieste. Niečo...

	Ale čo? Ešte raz sa podozrievavo rozhliadol po kancelárii.

	Krauz a Chosé chýbali, ale do ranného nástupu do zamestnania mali skoro polhodinku, takže toto nie, nesedí niečo iné, niečo... Ale čo?!

	Vtom ho trklo: Robin! Robin ho nevítal ako vždy, neškriekal, neziapal, nelozil po klietke, nefŕkal, nenaparoval sa! Nerobil nič! Robin!

	Kuky sa otočil, v neblahej predtuche fľochol na klietku na parapete – a zdúpnel!

	„Chúďatko moje milené,“ zastonal.

	Robin ležal v prosových šupkách, krídla naširoko roztiahnuté, hlavička nabok, kŕčovito zovreté nožičky vystieral k nebu.

	„Čo je?“ Burger odložil noviny.

	Hanzel prestal čistiť, Váňa zadržal kus tlačenky na mastnom chlebe desať centimetrov od úst. Výraz Kukyho tváre ich vydesil.

	„Robin!“ vydýchol Kuky, roztraseným prstom ukázal na klietku.

	Všetci sa nadvihli na stoličkách, aby lepšie videli.

	„Kriste!“ prvý pochopil Burger. „Vôbec som si neuvedomil... Nepostrehol som...“ jachtal.

	Ako vždy prišiel do kancelárie prvý, no ako vždy rutinovane vykonal stereotypné povinné úkony – odložil si aktovku, otvoril okno, zapálil si cigaretu, pohodlne sa zahniezdil na stoličke, zahĺbil sa do rannej tlače.

	„Fakt som si nevšimol,“ ospravedlňoval sa, akoby jeho včasné zistenie mohlo zvrátiť katastrofálny stav v klietke.

	„Ani ja,“ priznal sa Hanzel. „Inokedy mi tie jeho škrekoty išli na nervy hneď zrána, no dnes som si ani neuvedomil...“ nedokončil, iba bezmocne pokrčil plecami.

	Váňa nepovedal nič, odložil chlieb, vstal, poutieral si prsty do nohavíc, opatrne sa prikradol ku klietke, akoby dúfal, že Robin iba spí a neradno ho prebudiť šokom. Nahol sa bližšie, odborným okom zhodnotil situáciu, zhlboka si vzdychol.

	„Prijmi moju úprimnú sústrasť, kamarát,“ zašepkal, natiahol ruku.

	Kuky sa mu skúmavo zahľadel do očí, skúmavo a tak trochu podozrievavo. Netušil, či to myslí vážne, či mu je naozaj ľúto, alebo v momente, keď prijme ruku, sa rozrehoce a, plieskajúc sa po stehnách, vráti sa k nedojedeným raňajkám.

	No Váňa bol ozajstný kamarát, v jeho úprimnom pohľade nepostrehol ani náznak zrady, žiadny úhybný manéver.

	Nemohol urobiť kamarátovi taký podraz, veď boli parťáci – a parťákovi sa niečo také nerobí.

	Kuky prijal ruku, Váňa tuho stisol, potiahol, privinul si kolegu na hruď, objal ho, pohojdal, pomojkal.

	Rozleteli sa dvere.

	„... a ten debil jej vlepil také zaucho, že...“

	Chosé nedopovedal, zarazene zastal. Rozbehnutý Krauz mu vletel na chrbát.

	„Čo je, čo robíš? Čo nejdeš...“ ani Krauz nedopovedal.

	Neveriaco civeli na dojemnú scénu odohrávajúcu sa pri okne.

	„Vidíš, Riško,“ prvý sa zo šoku prebral Chosé, „aké je to pekné, keď sa dvaja majú radi. Prečo sa aj my každé ráno takto vrúcne nevystískame? Niekedy by mi tak dobre padlo...“

	„Držte huby,“ zahriakol ich Hanzel.

	„Niečo sa stalo?“ zašepkal Krauz. Pre istotu šepkal, veď netušil, čo sa pri okne odohráva.

	„Tragédia...“

	Krauz vyvalil oči, Chosé si pricapil dlaň na ústa. Objímal Váňa Kukyho, nie naopak, takže tragédia sa stala Kukymu.

	Obom zišla na um tá istá myšlienka: Kukyho brat! Kukymu zomrel brat, dvojča, najlepší psychiater, akého poznali! Tragédia! Brat, kamarát! Toto Kuky len tak ľahko nerozchodí!

	„Peter...?“ skúsil šeptom Krauz, bradou hodil smerom ku Kukymu, aby bolo jasné, akého Petra má na mysli.

	„Doktor? Nie, Kukymu skapala andulka,“ vysvetlil Hanzel a pustil sa do čistenia.

	„Andulka!“ hlesol Chosé, zvaliac sa do kresla v rohu.

	„Vy debili, normálne ste ma dostali! Chvíľu som vám veril, že chudák Peter... Ale andulka! Hovadská tragédia!“

	„Ukážte!“ Krauz odstrčil mileneckú dvojicu, aby lepšie videl. „Fakt skapala,“ sucho konštatoval, keď sa presvedčil na vlastné oči.

	Vrátil sa k stolu, sadol si, vybaľoval si veci, pripravoval sa na ranný nástup, akoby mŕtve andulky stretával denne na každom kroku.

	„Neskapala, zomrel!“ ohradil sa Kuky. „Skapínajú iba obyčajné anonymné zvieratá, toto bol Robin! Neskapala andulka, zomrel Robin! Vy dvaja ignoranti...“

	„Len pomaly, pomaly! Na urážky v pondelok ráno som zvlášť citlivý,“ prijal hodenú rukavicu Krauz. „Ak zomrel, tak zomrel, prosím, nehovorme o skapaní, hovorme o úmrtí, ale v tom prípade by sme mohli pokojne hovoriť aj o vražde...“

	Hanzel odložil pištoľ, Burger si zapálil novú cigaretu, Váňa pustil parťáka, parťák nechápavo vyvalil oči. Všetci so záujmom očakávali vysvetlenie.

	„No áno, o vražde!“ trval na svojom Krauz, nenútene si upratoval stôl. „Ak skape zviera, je to v poriadku, na to paragrafy nemáme, ale ak zomrie člo...“ zarazil sa, nazývať Robina človekom by bolo hádam predsa len prehnané, „... osobnosť,“ vynašiel sa, sám sebe prikývol, že s tým pomenovaním je aj on spokojný, „musíme hľadať príčiny smrti. Na to paragrafy máme, aj odborné expertízy. V tomto konkrétnom prípade nemusíme vyžiadať žiadne expertízy, na posúdenie skutkového stavu mi stačia vlastné vedomosti. Tvrdím, že títo dvaja,“ bradou mykol k dvojici pri okne, „ho zavraždili.

	Umučili Robina hladom a potom ho zabili tlačenkou a mastným chlebom. Z môjho pohľadu odborníka na všetko živé ide o vopred premyslený a sadisticky vykonaný zločin vraždy a...“ zaváhal, prestal upratovať stôl, zamyslel sa, pošúchal si čelo. „Áno, v tomto prípade som ochotný podať na týchto dvoch mimoriadne nebezpečných páchateľov trestné oznámenie. Neviete, kde je tu najbližšia stanica polície?“

	„Chlapče, ty máš za sebou ťažký víkend, čo?“ spýtal sa s obavami Váňa.

	Všetky pohľady sa preniesli z Krauza na Váňu. Netrpezlivo očakávali ostrú výmenu názorov medzi žalobcom a obžalovaným. Chosého až nadvihovalo v kresle od nedočkavosti.

	„Prečo?“

	„Že trepeš také somariny ešte pred začiatkom pracovného času.“

	„Aké somariny? Fakty! Nemučili ste ho hladom?!“ zrúkol naštvaný Krauz, prepichol ich ukazovákom ako ozajstný prokurátor pred ozajstným súdom.

	„To sa stalo iba raz,“ mierne, takmer plačlivo sa bránil Kuky.

	„Razneraz, ale stalo sa!“ víťazil Krauz.

	„Odvelili ma do bezpečnostných opatrení, tri dni som tu nebol, poprosil som Váňu...“

	„Trhali mi zub, dostal som horúčku, maródoval som, ako som mu mal nasypať? Poprosil som Chosého...“

	„Čóó?!“ zreval oslovený. „Počúvaj ma, Váňa, ja ti takú jednu...“

	„Tak chcel som, teda myslel som si, že som ťa poprosil, vlastne ani som nemusel prosiť, veď sme partia, dúfal som, že automaticky, že...“ Váňovi až preskakoval hlas, tak sa snažil zbaviť viny.

	„Nič sa nedeje automaticky!“ Krauz kul železo zahorúca. „Ten operený úbožiak tu trpel hladom ako v gulagu! A potom, keď ste konečne prikvitli do práce, čo nasledovalo!?“

	Obžalovaní zaryto mlčali.

	„No čo!? Napchávali ste ho mastným chlebom a tlačenkou!“ dorazil ich samozvaný žalobca.

	„Ale veď mu chutilo...“ pokúsil sa o chabú obranu majiteľ tlačenky. Už ho nebavilo postávať pri okne, nasrdene si sadol a demonštratívne si odhryzol z podozrivej potraviny, aby sa všetci presvedčili, že na dobrej tlačenke nie je nič zlé.

	„Vraj chutilo, ľudia, podržte ma! A čo mal, chudáčik, robiť? Vyhladovaný chudáčik zožerie všetko! Váňa, keby sme teba nechali tri dni hladovať, čo by si robil? Zožral by si vrece prosa aj s otrubami na posedenie, je tak?“

	Váňa sa zamyslel, predstavil si takú hrôzu, až ho striaslo. Vraj tri dni o hlade!

	„Koľkokrát som vám dvom hovoril,“ pokračoval Krauz miernejšie, „že andulky sú semenožravé vtáky. Aspoň stokrát, keď nie viac. Bežne žerú proso, slnečnicové semiačka, ľanové, vtáčí zob, dajú si zelené, šalát, púpavové listy, občas si dajú mrkvu, kaleráb, ale určite nie tlačenku a mastný chlieb!“

	Kuky si odkašľal.

	„Ale to bolo pred pol rokom, potom normálne žil. Žiadam váženú smradľavú súdnu stolicu, aby sme boli zbavení obvinenia! Žalobca dostatočne nepreukázal priamu súvislosť medzi úmrtím môjho zverenca – operenca – a spôsobom jeho stravovania.“ Kuky skákal pohľadom z jedného na druhého, hľadal u kolegov podporu, aspoň u jedného.

	„Samozrejme, presne tak!“ podporil ho iba jeden, aj to s plnými ústami.

	Krauza hra na súdny senát prestala baviť, odložil kufrík zo stola, oprel sa lakťami, nahol sa ku kolegovi.

	„Kuky,“ jeho hlas znel zmierlivo, chlácholivo, „kedy ťa to už prestane baviť? Povedz, čo všetko si už choval a pestoval v tejto kancelárii – ako to vždy dopadlo? Len tak z voleja si spomínam, že si tu mal kaktusy, vytopil si ich, potom si zakladal orchideovú farmu, nepodarilo sa, dva mesiace sme zbierali listy z toho ozrutného stromu, čo si sem dotrepal, aj tak uschol, nasledoval škrečok, vraj ti ho ukradla upratovačka, v skutočnosti bohviekde mu je koniec, bielu myšku sme na sekretariáte chytali dva týždne, kým sme ju dostali, rozhrýzla všetky tajné spisy.“ Krauz sa odmlčal.

	„Čo som ešte zabudol?“ Bola to rečnícka otázka, na odpoveď nečakal.

	„Užovka,“ našepkal mu Chosé.

	Krauz iba hodil rukou, že pomoc nepotrebuje.

	„Kuky, počúvaš ma? Čo chytíš do rúk, to dodrbeš, nedáš si poradiť! Kristepane, ty krpec krpatý tvrdohlavý, kedy už vyrastieš?“

	„Nikdy, je to genetika.“

	„Myslím duševne, ty idiot!“

	„Vyser si!“ Kuky mu ukázal neslušný stredný prst.

	„Čítaj koňovi básne, oserie ti knihu,“ ukončil debatu Krauz.

	Kuky hodil rukou, aj on považoval kázanie za skončené. Vybral mŕtvolku z klietky, ofúkal ju, aby opadali šupky z prosa, položil ju na čistý kancelársky papier. Sadol si, nahol sa, skúmal Robinovi nožičky, bruško, zobák, oči, roztiahol krídla.

	„Čo sa mu len mohlo...“ šomral si pod nos.

	Chalani v kancelárii mu prestali venovať pozornosť, pripravovali sa na ranný nástup do zamestnania.

	„Zavolám Lengyelovi!“

	Kukyho geniálny nápad ich vyrušil z príprav.

	„Tak to chcem počuť,“ Burger definitívne odložil noviny.

	„Jasnačka, zavolám odborníkovi,“ Kuky bol skalopevne presvedčený, že svoj problém by mal prebrať s ozajstným machrom na smrť. „Kadejakí samozvaní odborníci na všetko ma tu budú obviňovať z vraždy, a pritom o pravej príčine smrti môjho kamaráta vedia prd! Aj o jeho psychickom rozpoložení, o tom, ako pred smrťou trpel, ako ma mal rád, ako sme si rozumeli...“

	„Tak už neskuč a volaj, chcem to počuť!“ posúril ho Burger.

	Kuky zavolal do ústavu súdneho lekárstva, vypočul si odpoveď, smutne položil.

	„Dnes nastupuje prvý deň po dovolenke, ešte neprišiel ani sa neozval.“

	Aj Krauza absencia fachmana na pracovisku mrzela, naozaj bol zvedavý na stanovisko doktora Lengyela. Keby sa s krpcom dohodli aj na pitve, vážne by doktorovi odporučil seriózne psychiatrické vyšetrenie, no nestalo sa, ešte neprišiel do práce.

	Kuky sa znova nahol nad mŕtve telíčko. Nežne ho pohladkal po hlavičke, hrotom pera mu rozhrnul riedke perie ne brušku, či predsa len nenájde nejaké stopy vonkajšieho násilia, niečo, čo by aspoň naznačilo príčinu smrti.

	„Kuky?“ ozval sa z kúta Chosé.

	„No?“

	„Robin strávil celý svoj krátky život tu u nás, v kancelárii.“

	„No.“

	„Dá sa povedať, že to nebola obyčajná andulka.“

	„No.“

	„Dá sa povedať, že to bola takpovediac služobná andulka.“

	„No a...?“

	„V tom prípade žiadaj Mayora o tri dni voľna. Podľa zákona máš nárok na tri dni voľna na vybavenie pohrebu.“

	„Vyser si oko aj ty!“

	„Chcel som iba pomôcť,“ sklapol Chosé.

	Kuky skončil prieskum, nič neobjavil, zabalil Robina do kancelárskeho papiera, no nebol spokojný. Z kopy starých novín vzal dvojhárok, zabalil ešte raz a na dôvažok papierovú truhlu prelepil lepiacou páskou. Prikývol, až teraz sa mu dielo pozdávalo.

	Všetci ho so záujmom pozorovali, boli zvedaví, kam uloží mŕtvolu.

	Kuky nezaváhal ani sekundu, rozhodným krokom zamieril k chladničke, otvoril výparník, novinový šulec položil na ľad, zavrel.

	Krauz sa hodil na operadlo, Chosé si schoval tvár do dlaní, ostatní neboli schopní ani slova.

	„Čo čumíte? Každá mŕtvola musí ísť pred pohrebom do chladničky, Robin nebude výnimkou!“

	„Nepoviem, keby tam strčil fínsku vodku – ale vtáka?“

	zastonal Chosé.

	Kuky si sadol, zvesil hlavu, už nemal chuť ani silu odpovedať na štipľavé poznámky.

	Burgerovi prišlo krpatého kolegu ľúto.

	„Richard?“

	„Áno?“

	„Čo sa mu stalo?“ spýtal sa vážne, bradou ukázal na chladničku.

	Krauz pochopil, že čas podrývania sa už skončil.

	„Edko, to sa nedá exaktne stanoviť ani pitvou. Papagájce vlnkované, po latinsky Melopsittacus undulatus, sa v prírode dožívajú desať rokov, niekedy aj viac. Prvé jedince chované v zajatí sa tiež dožívali toľko, lenže tento druh prešiel fázou tvrdej plemenitby, teda príbuzenského kríženia. V tom momente, keď chovatelia zistili, že v ich genetickej výbave sú aj iné farby, ako sú pôvodná zelená a žltá, začali tieto farebné variety podporovať, vyhľadávať a medzi sebou krížiť. Došlo k prešľachteniu celej populácie, jedince chované v klietkach stratili odolnosť, vytratil sa prirodzený úhyn slabých jedincov, už sa nerozmnožovali iba najsilnejšie kusy ako v prírode, ale rozmnožovali sa aj slabé jedince so skrytými chybami a chorobami, čím sa v populácii rozšírili genetické deformácie, ľudovo povedané, dengľavosť. Jemu,“

	Krauz pozrel na chladničku, „mohlo zlyhať srdce alebo ľadviny, mohol prechladnúť z prievanu, mohla ho skoliť infekcia, čokoľvek.“

	Burger prikývol, porozumel. Medzi prstami mu dohárala cigareta, pálila, ešte šluk a bude zrelá do popolníka. Pri poslednom šluku sa odrazu z ničoho nič kŕčovito rozkašľal, až ho nadhadzovalo, netrafil do popolníka, ohorok mu vypadol na koberec. Hanzel bleskovo zareagoval, zodvihol ho a zahasil za kolegu. Burger si na ústa pricapil vždy pripravenú vreckovku. Očervenel, chvíľu sa dusil, potom záchvat prešiel tak rýchlo, ako sa začal.

	Krauz ho počastoval vyčítavým pohľadom, no nepovedal nič. Už sa na tému Burgerovho kašľa rozprávali, vážne rozprávali, sľúbil, že skočí na vyšetrenie, ale kedy...

	Kuky si vypočul odbornú prednášku bez mihnutia oka, Váňa nie.

	„No prosím! Infekcia, aké jednoduché! Tento pes hnusný vie o andulkách viac ako vysokoškolský profesor, mňa tu bude obviňovať z vraždy tlačenkou! Chceš po papuli hneď takto zrána, kamoško!?“

	Krauz vstal, zazubil sa na celú kanceláriu.

	„Je pondelok ráno, musel som vás nasrať, aby ste nevyšli z cviku, banda jedna ulievačská!“ Vypochodoval z kancelárie na ranný nástup, Chosé v tesnom závese za ním si mädlil ruky.

	Črtá sa pohodový prázdninový týždeň, začal sa úplne ukážkovo.

	Krauz nebol jediný, kto sa rozhodol vytočiť kolegov hneď prvý deň v týždni. Šéf oddelenia vrážd Alexander Mayor trpezlivo čakal, kým sa mužstvo usadí.

	„Už by stačilo, vážení, je pol ôsmej, začíname! Prosím ticho! Vlado, nerozumel si!? Utíšime sa!“ Počkal ešte chvíľu.

	„Ďakujem za pozornosť. Všetkých vás vítam, dúfam, že ste si voľný víkend užili bez úrazu a nemáme žiadnych odpadlíkov. Viete dobre, že je dovolenkové obdobie, bojujem o každú použiteľnú ruku a nohu. Ozval sa niekto, že nepríde?“

	Nikto nič.

	„Ani mne nikto nevolal. Výborne, takže na úvod si spravíme prezenčku.“ Pod dátum s nadpisom PONDELOK napísal veľké RD, PN, SV, O, to znamená riadna dovolenka, práceneschopní, služobné voľno, odvelení. Pozrel si plachtu s rozpisom služieb a dovoleniek. „Doplňte ma, keby som na niekoho zabudol.“ Nahlas diktoval mená a vpisoval ich k jednotlivým písmenám.

	„Ešte Kuzma, dnes nastúpil na dovolenku,“ upozornil niekto z prísediacich.

	Mayor zvraštil čelo, skontroloval plachtu.

	„Nemá ju vyznačenú.“

	„Hovoril ti v piatok. Dva dni mimo poradia, vezie ženu a decko na liečenie. Hlásil ti to, dcére sa zle zrastá tá dochrámaná noha po dopravnej nehode. Berie ich do nejakého rehabilitačného strediska.“

	„Aha!“ spomenul si šéf, dodatočne vyfarbil kolegovi do plánu dovoleniek na pondelok a utorok dve modré okienka. „Ešte niekto? Nikto? Fajn.“ Porátal prítomných, pripočítal mená zo zošita, vyšiel mu výsledok zhodný s celkovým stavom mužstva na oddelení vrážd, to znamená, že na nikoho nezabudli.

	„Ešte ja...“ nesmelo sa ozval Chosé.

	„Čo ja?“

	„Tiež dva dni mimo poradia,“ navrhol nesmelo.

	„Prečo?“

	„Tiež sa mi zle zrastá...“

	„Sklapni! Bol si na dovolenke v júli, teraz budeš pekne zarezávať!“

	„Ale, šéfe, mne celú dovolenku lialo a teraz je vonku tridsaťtri stupňov!“

	„A môžem ti ešte prikúriť, keď neprestaneš s debilnými nápadmi! Má ešte niekto chuť nasrať šéfa hneď na úvod týždňa?“

	Neprihlásil sa nikto.

	„Výborne, pokračujeme! Dnes sa v zasadačke začína školenie o asertivite. Pre tých, čo ku každému cudziemu slovu potrebujú slovník, jednoduché vysvetlenie – naučia vás tam, ako sa správať k stránkam, ku kolegom, k nadriadeným, k manželkám... vlastne to som už povedal. Ehm,“

	Mayor si odkašľal, pošúchal si bradu, neklamný znak, že bude nasledovať sebakritika. „Ja viem, mal som vám to oznámiť skôr, aby ste si mohli zariadiť robotu, no prípis z ministerstva prišiel iba v piatok a ja som na fajront zabudol, moja chyba. Dúfam, že to aj tak zvládneme. Z každého oddelenia má ísť maximálne osem ľudí, viac v jeden deň uvoľniť nemôžeme, aby sme ostali bojaschopní. Školenie bude trvať do stredy, aby sa všetci vystriedali. Dnes začína kancelária stoštyridsaťjeden a zo stoštyridsaťdvojky Petra a Filip.“

	„Šani, neblázni, to sa máme v tropických horúčavách celý deň pariť v zasadačke?“ ohradil sa Burger.

	„Rozkaz je rozkaz.“

	„Prečo nemôžu organizovať prednášky v decembri, keď je vonku čľapkanica?“

	„O tom ja nerozhodujem.“

	„Šani, nestačí, keď sa iba zapíšeme? Povedz im, že máme súrnu robotu.“

	„A máte? Máte nadnes nejaké stránky?“

	„Nie, ale...“

	„Tak vztyk a odchod do zasadačky, s prezenčkou si to vybavte s lektorom, ale keď to organizuje priamo ministerstvo, tak pochybujem...“ radšej nedopovedal, aby ich zbytočne nestresoval.

	Ani jemu sa termín prednášok nepozdával, uprostred dovolenkového obdobia, keď každý vedúci zápasí s podstavom a len taktak dokáže pokryť všetky služby a výjazdy, ich ešte zablokujú nezmyselným školením! Tí hore fakt niekedy rozhodujú bez použitia zdravého rozumu.

	Aj Krauz sa nadýchol, aby vyjadril nadšenie za príkaz zhora, ale Mayor zagánil, ukazovákom namieril na dvere a bolo po diskusii. Osem úbožiakov opustilo rozdelenie a zamierilo do zasadačky.

	Neboli prví, najlepšie miesta v poslednom rade už obsadili kolegovia z majetkovej kriminálky, tak si sadli do predposledného. Kolega z majetkovej pošticoval Petru, neodolal záplave dlhých čiernych vlasov.

	„Čau, Petruška, cez prestávku ťa pozývam na obed. Čo ty na to?“

	„Au,“ Petra sa predklonila, upravila si vlasy. Kým stihla zareagovať, otočili sa Chosé s Krauzom sediaci po jej bokoch ako bodygardi.

	„Chlapče, nešibrinkuj tou rukou, lebo v momente ju máš o predlaktie kratšiu. A čo sa obeda týka, Petra drží diétu, ale my s Rišom prijímame. Ja si dám kura s ryžou a Rišo rezeň so šalátom. O dvanástej U Jumba, dohodnuté?“ zalizol sa Chosé.

	„Chlapci, je mi ľúto, ale zabudol som, že aj ja mám odvčera diétu,“ sklapol nadržaný majetkár v poslednom rade.

	Zasadačka sa zaplnila, neprišiel lektor, prišla lektorka, mladá, celkom pekná. Vypasovanou minisukňou a nebezpečne rozopnutou blúzkou udržala policajtov aspoň na úvod v strehu. Aj sa predstavila – nejaká doktorka z nejakého ústavu psychohygieny. Hneď na úvod im vysvetlila, že asertivita je veľmi dôležité umenie komunikácie, je to schopnosť jasne vyjadriť svoj názor tak, aby nenarušili práva toho druhého. Pre nich, pre policajtov, čo denne prichádzajú do styku so stránkami, je to alfa a omega pri nadviazaní kontaktu s bežnými ľuďmi. Krauz sa ešte dozvedel, že prvý s výučbou asertivity začal nejaký americký psychoterapeut Andrew Salter, potom sa už stratil.

	Prvý zaspal Burger, oči mu zaklipkali, hlava padla – a už bol tam. Monotónny hlas lektorky pôsobil na večne nevyspaných policajtov ako hojdanie v kolíske. Po polhodine sa polovica prítomných hláv opierala bradou o prsia. Aj majetkár za nimi by sa rád bradou opieral o prsia, ale nie o svoje – nevedel odtrhnúť oči od záplavy čiernych vlasov pred sebou, až ho musel Chosé schladiť výhražným pohľadom.

	Lektorka bola skúsená prednášateľka, určite to nebolo jej prvé vystúpenie. Bez mihnutia oka prehliadla padnuté hlavy, v podstate mohla byť rada, že ju nerušia chrápaním. Ako vždy aj teraz sa našlo pár, ale ozaj iba pár zanietencov, čo počúvali, dokonca si písali poznámky, tak sa zamerala práve na nich. S dvomitromi udržiavala očný kontakt a tempo prednášky prispôsobila rýchlosti ich písania. Intenzitu hlasu zas prispôsobila driemajúcim, aby sa navzájom nerušili, veď prednášala asertivitu, načo si zbytočne otravovať život.

	Krauz sa mykol, niekto ho drgol.

	„Čo je?“

	„Zatiahol si,“ upozornil ho Chosé.

	„Čo?“

	„Chrápeš!“

	„Jáj.“

	Krauz sa pomrvil na stoličke, tlačil ho zadok. Pozrel Chosému na hodinky.

	„Už sme tu hodinu.“

	„No, skoro.“

	„Kedy bude prestávka?“

	„Ja som jej prípravy nepísal.“

	„Ale už by mohla byť, fajčil by som!“

	Krauz sa predklonil, hľadal Burgera. Ako najtuhší fajčiar zo všetkých by mal trpieť najviac. Netrpel, spal a v spánku nefajčil. Kam to napísať!

	Otvorili sa dvere, potichu, bez zaklopania vošiel Mayor.

	Rozhliadol sa, pozdravil, napochodoval dopredu k lektorke.

	Nahol sa k nej, niečo jej zašepkal, potom mykol plecom, že on za to nemôže. Aj lektorka mykla plecom, že ani ona, po krátkom zaváhaní prikývla na súhlas. Mayor slušne poďakoval za pochopenie, zamieril ku dverám. S rukou na kľučke kývol k predposlednému radu.

	„Všetci von!“

	Majetkári v zadnom rade sa ako na povel postavili.

	„Vy nie, ulievaci, iba naši! Vy si to pekne odsedíte až do konca!“

	Zobudili Burgera, husím pochodom nasledovali šéfa na chodbu.

	„Čo je? Čo sa deje?“ Krauz vyberal cigaretu, Burgerovi už horela.

	„Poďte ku mne, nebudeme sa vybavovať na chodbe.“

	Trpezlivo cupkali do šéfovej kancelárie. Boli radi, ako šikovne ich vymanévroval z nudnej prednášky.

	„Máme mŕtvolu,“ vysvetlil Mayor, sotva si posadali. Bolo po radosti.

	„No a?“ zagánil Krauz. „Čo sme tu jediní? Veď ti ostali voľní ľudia, nie?“

	„Komu sa nepáči, môže sa vrátiť.“

	„Nie!“ okamžite zareagoval Váňa. „Radšej beriem mŕtvolu ako školenie.“

	„No prosím!“ súhlasil Mayor.

	„Šani, ale sú nejakí ľudia voľní, nie?“ Burger sa chcel uistiť, že v tom zas neostanú sami.

	Zhlboka vdýchol dvojitú dávku, veď už hodinu nefajčil.

	Hlavu mu obalil oblak dymu. Pri poslednom šluku sa odrazu z ničoho nič kŕčovito rozkašľal, až ho nadhadzovalo.

	Krauz ho musel zboku podoprieť, lebo sa zapotácal. Starý detektív si na ústa pricapil vždy pripravenú vreckovku.

	Očervenel, chvíľu sa dusil, potom záchvat prešiel tak rýchlo, ako sa začal. Burger skončil v predklone, no už nekašľal.

	Mayor prepaľoval kolegu vyčítavým pohľadom, aj oni dvaja sa už o Burgerovom kašli vážne porozprávali, aj jemu sľúbil, že pôjde na vyšetrenie, ale kedy...

	„Všetci sú už tam. Oznámenie bolo také... také,“ Mayor váhal. „Neuveriteľné. Radšej som vyhnal všetko, čo máme k dispozícii. Práve volali, oznámenie potvrdili, preto som stiahol aj vás. Chlapci, ak je to naozaj pravda, bude to...“

	chvíľu hľadal vhodný prívlastok, „desivé!“

	Republikové preteky dopadli nad očakávanie dobre, veslári z Karloveského ramena sa umiestnili v prvej desiatke. Prví neboli, ale ani to nikto neočakával, objektívne vzaté, stáli proti nim lepšie oddiely. V sobotu pretekali, večer malá oslava, prenocovali, v nedeľu naložili kajaky na prívesy a zamierili do domovského prístavu. Vyložili lode, ešte raz si zagratulovali, dali si po poháriku a pobrali sa k rodinám, veď aj vodáci majú rodiny, hoci rodiny vodákov by na túto tému vedeli rozprávať...

	Dnes ráno prišla do lodenice iba hŕstka, len tí, čo mali po víkende cez týždeň dovolenky alebo iné voľno. V pláne mali údržbu, no vzhľadom na to, že víkendové preteky boli na pokojnej vode a ani jednu loď nepoškodili, nebolo čo opravovať. Vyčistili, čo sa dalo, urobili kozmetické úpravy, o deviatej boli všetky lode pripravené na plavbu.

	„Všetky lode v poriadku? Skontrolované? Nič vážne?

	Dáme si pár kilometrov proti prúdu?“ spýtal sa tréner.

	„A zajtra?“

	„V utorok bude normálny tréning naostro, presne podľa plánu, dnes iba pár záberov v rekreačnom tempe na uvoľnenie svalstva. Kto ide so mnou?“

	„Poďme!“

	Posledný nasadal do kajaka Zdeno, akosi ťažko sa mu zohýbalo.

	„Hééj, Zdeno! Čo je s tebou?“

	„Veslo! Odlúpol sa mi kus laminátu.“

	„Tak vymeň alebo stíhaj. Nečakáme, ideme!“

	Skupinka veslárov vyrazila proti prúdu. Zdenovi sa nechcelo ísť nazad do lodenice, očistil si pravé veslo, obúchal ho o hranu móla, odlúpol kus zbytočného laminátu.

	Keď nasadal nabralo sa mu trochu vody, keď sa odrážal od móla, udrel sa veslom do hlavy, keď zabral, našpliechal si do tváre... Vrátil sa k mólu, hlasno zanadával.

	„Nenadávaj, majster športu!“ upozornila ho kamarátka Vierka. Práve si dávala loď na vodu. „Zlý štart?“

	„Úplne zlý,“ súhlasil Zdeno, načiahol sa za uterákom, vysušil si tvár, nahmatal hrču vo vlasoch.

	Zdržal sa, kamarátom z oddielu už videl iba chrbty.

	„Dáme si malé preteky? Kto bude pri nich prvý,“ provokovala Vierka.

	„Dnes nepretekám, v sobotu som to prepálil.“

	„Zase chrbát?“

	„Áno, ten nešťastný chrbát, a zajtra je tréning. Ani neviem, či idem za nimi,“ váhavým pohľadom odhadoval vzdialenosť medzi mólom a skupinkou.

	„Aspoň také lážoplážo pri brehu,“ menila taktiku Vierka.

	„Ale fakt iba lážo,“ neochotne súhlasil.

	„Ty lážo, ja plážo.“

	Odrazili sa od móla, vzdialenosť medzi kajakmi upravili tak, aby si nezavadzali a mohli pohodlne zaberať veslami. Zdeno skúsil pridať, no bolestný výraz v tvári Vierke naznačil, že dnes ho nesmie naháňať.

	„Zvoľni, zvoľni, nestojí to za natrhnutý sval.“

	„Ak už nie je neskoro.“

	„Až tak veľmi to bolí?“

	„Nie, až tak nie, ale štartuje.“

	„Chceš sa vrátiť?“

	„Nie, musím vyskúšať, čo s ním je, či to rozhýbem, alebo budem musieť skočiť za doktorom.“

	Zdeno skúšal, striedal záťaže, chvíľu to vyzeralo, že vydrží, že chrbát si dá povedať, Vierka sotva stíhala. Odrazu urobil chybný pohyb.

	„Aúú!“ zavyl, predklonil sa, zvalil sa na loď. Jedna polovica vesla namočená vo vode ho okamžite stočila k brehu.

	„No fasa!“ Vierka nasrdene treskla veslom o hladinu.

	„Načo je to dobré, Zdeno!? Keď to nejde, tak to nejde, len čo si ublížiš!“

	Zdeno neodpovedal, zatínal zuby.

	„A dávaj pozor, ideš do konárov!“

	Zdeno sa vystrel, spätným záberom spomalil loď, ale špička mu aj tak vkĺzla medzi konáre spadnutej vŕby. Zaradil spätný chod, no pri záberoch dozadu chrbát bolel ešte viac, ako keď zaberal dopredu.

	„Počkaj tam, vytiahnem ťa.“

	„O niečo som zavadil.“

	„Vidím, hovorím ti: Nezápas, s vŕbou nepohneš. Vydrž, vytiahnem ťa.“

	Priveslovala až k nemu, obtreli sa bokmi.

	„Chyť sa špičky, zaberám!“

	Zabrala naplno, lode sa rozhojdali, k brehu do konárov vysielala vlny odrážajúce sa od ponorených konárov. Zdenova špička držala ako prikovaná.

	„Zatlač nohami, rozhojdaj sa!“

	Zdeno poslúchol, niečo zaprašťalo, špička konečne povolila, pomaly, opatrne, aby nepoškodili loď, vycúvali.

	„Vďaka,“ uznanlivo prikývol Zdeno.

	„Poď, vrátime sa. Mám ťa odtiahnuť?“ spýtala sa Vierka, keď skontrolovala predok lode, či neprederavili laminát.

	„Netreba, na jedno veslo to zvládnem, bolí ma iba pravá polovica.“

	„To určite. Chyť sa zadného oka, nevesluj, iba udržuj smer.“

	„Dobre... Počkaj,“ Zdeno manévroval tak, aby sa zladili.

	„Vierka, čo je to tam?“

	„Kde?“

	„Tam,“ koncom vesla naznačil smer.

	Spod konárov niečo vytŕčalo.

	„Handry, nejaký hlupák zase vyhodil vrece so smeťami.“

	„Smeti?“ Zdenovi nález nedal pokoj, na čistotu ramena bol citlivý ako všetci, čo ho využívali na rekreáciu a šport.

	„Kašli na to, potom sa vrátim a vyberiem ho.“ Vierke išlo v prvom rade o Zdenov chrbát.

	Zdeno nekašľal, zatiahol veslom, podržal ho pod hladinou, otočil sa na mieste, odstrčil sa, vrátil sa ku konárom.

	„Fúúj! Vierka, cítiš to!? To nie sú iba handry, to je pes zabalený v deke alebo v niečom...“ Musel zadržať dych, nad hladinou sa šíril zápach hniloby.

	„Choď od toho preč, ešte sa nakazíš!“ Vierke záležalo nielen na Zdenovom chrbte.

	„Ale riadny kus, asi vlčiak alebo niečo ešte väčšie. Bude tam už dlho, nevidím chlpy, iba kožu. Žeby už vypĺzol?“

	Zdeno sa znova priblížil, nález ho zaujal.

	„Hovorím ti, daj tomu pokoj! Môže to byť srnka alebo diviak! Samá besnota, čistá infekcia!“

	„Srnka? Vyholená srnka? Už aj tie si holia? Nevidím jediný chlp, iba kožu.“

	Vierka prevrátila oči – na čo tí chalani hneď nemyslia!

	Zdeno drgol do masy koncom vesla.

	„Nodoriti!“

	„Čo je?“

	„Videla si?“

	„Nie, zacláňaš mi.“

	„Noha!“

	„Psia?“

	„Nie, normálna!“

	„Pes nemá normálne?“

	„Ľudská! To modré nie je deka, to sú rifle!“

	„Ľudská mŕtvola?“ Vierka stuhla, už vyťahovala utopenca, aj starého, odležaného, tušila, čo bude nasledovať.

	„Ukáž,“ šikovným manévrovaním sa dostala za Zdena.

	Pre istotu si dvoma prstami zapchala nos.

	Zdeno opatrne drgol ešte raz. Masa sa zavlnila, nad hladinu sa vynorilo koleno, potom prsty – nechty svietili reflexnou červenou farbou. Srnka by si takto nedala zhovadiť kopýtka.

	„Nejde ďalej, je zakliesnená. Prúd s ňou ani nepohne, ani my dvaja. Máš mobil?“

	„Mám.“

	„Zavolaj Michalicu, nech nakopne motorák, inak si neporadíme.“

	Vierka zaveslovala dozadu, kde bol vzduch o niečo dýchateľnejší. Z ľadvinky na boku vybrala mobil.

	Pán Michalica robil hospodára v lodenici dosť dlho – dosť na to, aby neťahal hnilobu k mólu, ale nechal ju na pieskovej pláži na hranici lodenice. Pred pár rokmi, práve keď bol na dovolenke, vodáci našli starého utopenca. Chlapci boli agilní, nerozmýšľali, chceli policajtom uľahčiť robotu – mŕtvolu vytiahli na mólo. Šťava z nej vytiekla medzi dosky, kým prišli policajti, vsiakla aj do dreva, a kým si neúspešného plavca odfotografovali a odviezli, smrdelo všetko naokolo.

	„Nevadí, máme vedrá a vody je v rieke dosť!“ rozhodol najmúdrejší z chlapcov.

	Nemal pravdu, nepomohli ani hektolitre vody, hnilobného zápachu sa nezbavili. Najhoršie bolo, že utopenca položili na kraj móla, presne tam, kde si pri nasadaní do veslíc každý kľakol, alebo sadol, nechávali si tam uteráky, veci na prezlečenie – jednoducho katastrofa.

	„Nič, chlapci, zachráni nás jedine savo.“

	Najmúdrejší z chlapcov zase nemal pravdu, teraz všetko smrdelo zdochlinou a ešte aj chlórom. Trvalo týždne, kým nasiaknuté drevo vypáchlo, pomohol iba čas a vytrvalý dážď.

	Keď po návrate z dovolenky Michalicovi referovali, ako pochodili, iba sa smial.

	„Chlapci, chlapci, prečo ste nezavolali niekoho z dospelých? Prečo sa chabrete, prečo ste zbytočne aktívni?“

	„Chceli sme pomôcť...“

	„Nech vám je to poučením! Tomu utopenému je jedno, či sa vyváľa v piesku alebo si poleží na našich ohobľovaných doskách, ale nám nie. A na policajtov sa môžete zvysoka – viete čo, môžu byť radi, že im ich vytiahneme a nemusia volať potápačov.“

	Hospodár lodenice Michalica bol skúsený vodák, opatrne zahákoval mŕtvolu za rifle, aby nepoškodil kožu a nenarobil falošné stopy, oslobodil ju spod konárov, pritiahol ju na pieskovú pláž na hranici pozemku lodenice – dosť ďaleko od móla. Vrátil sa k mólu, uviazal motorový čln a po brehu sa vrátil k nálezu. Vyzbrojil sa žltými gumenými rukavicami, bežne ich používal pri čistení chlórom a inými chemikáliami, teraz poslúžia ako jednorazovky na vytiahnutie mŕtvoly. Po akcii ich vyhodí, určite ich nebude ďalej používať.

	Mŕtvolu vytiahol na pieskovú pláž, zhlboka vydýchol, odstúpil, nadýchol sa, vrátil sa. Zahľadel sa, mykol plecami, nechápavo pokrútil hlavou.

	„Tak toto im teda nezávidím,“ poľutoval policajtov, ktorí vyfasujú tento prípad.

	„Ujo Michalica, môžem...“ Od lodenice prišla dorastenka.

	„Lenka, radšej nie!“ snažil sa ju zastaviť.

	„Ale ja som ešte nikdy...“

	„Ty si ešte nevidela utopenca?“

	„Nie, nemala som to šťastie.“

	„Ak v tom vidíš šťastie, tak poď,“ uvoľnil jej cestu.

	Opatrne, akoby kráčala po mínovom poli, sa priblížila.

	Keď zacítila pach, striaslo ju. S otcom raz vyťahovali spod šopy zdochnutú mačku, ale iné skúsenosti s hnijúcim mäsom nemala. Nos si prikryla dlaňou, dodala si odvahy, pristúpila bližšie. Nechápala. Povedali jej, že ujo Michalica vytiahol utopenca, mŕtvolu človeka, ale toto... Rozoznala nohy, bosé nohy v rifliach, aj bradavky, ale nič viac. Prečo nevidí nič viac, kde je... kde sú...

	Odrazu jej to došlo, pochopila, na čo sa vlastne pozerá.

	Odvrátila sa, prehlo ju v páse, pobehla ku kríkom.

	Lenka si na raňajky dala kajakársku energetickú bombu, praženicu so slaninou, krajec chleba s maslom, dve paradajky, pohár mlieka. Kto by neveril, mohol sa presvedčiť.

	„Roland, Ramón! Okamžite dolu!“ zareval otec, až sa steny zatriasli.

	Bratia sa zjavili na hornom poschodí, Roland sa zachytil zábradlia, Ramón ostal skrytý za ním.

	„Volal si, otec?“ spýtal sa nechápavo smelší Roland.

	„Neserte ma a ťahajte dolu!“ zúril otec.

	Chlapci váhavo vykročili, jeden za druhým v tesnom závese schádzali po schodoch. Vykročili rovnakou nohou, rovnakou rukou sa pridŕžali zábradlia, rovnaké papuče sa šuchtali dolu schodmi, rovnaké rifle vydraté na tých istých miestach, hlavy v rovnakom uhle skormútene padali na rovnaké hrude v rovnakých tričkách, rovnaké čierne kučeravé vlasy, presne ten istý uprený pohľad do zeme. Aj triezvy človek by mal pri pohľade na nich pocit, že má liznuté a vidí dvojmo.

	Dvojičky zišli z poschodia do obývačky, zastali plece vedľa pleca.

	„Sem!“ zavelil otec, prstom ukázal na sedačku. „Sadnúť!“ Hlas nepripúšťal diskusiu. „Čo to má znamenať!? Čo to počujem!?“ zreval rozzúrený otec.

	Obaja sa v sedačke predklonili v rovnakom uhle, ruky zovreli na kolenách, hlavy dolu, pohľady upierali na koberec.

	Zdrojom šokujúcich informácií bola matka. Sedela vedľa v kresle, nehovorila, nevládala, iba sa triasla od rozčúlenia.

	Sotva dokázala zreprodukovať výsledok stretnutia s triednou profesorkou otcovi, druhý raz už nevládala, chveli sa jej pery.

	„Čo to počujem!?“ Otec stál uprostred obývačky, aby videl na všetkých troch členov rodiny. Zaťal päste, sklonil hlavu ako rozzúrený býk pred útokom.

	Matka sa v obavách predklonila, dúfala, že na päste nedôjde, prosebne sa zahľadela na manžela. Dobre vedela, čo dokáže jeho južanský temperament, keď sa prestane ovládať. Vyslala k nemu tichú prosbu. Otec pochopil, uvoľnil päste, dlane si pošúchal najprv o stehná, potom o seba.

	„Dobre, upokojíme sa,“ poradil sám sebe, no nebolo to také jednoduché, ako by sa zdalo. „Vezmeme to pekne po poriadku, od začiatku. Čo to vychovávam? Kto mi tu vyrastá pod rukami? Dvaja klamári? Dvaja sprostí bezočiví klamári? Toto sme si s vašou matkou zaslúžili? Toto máme za našu dobrotu?“

	Nič, žiadna reakcia.

	„Nebudem debatovať s vašimi sprostými kučeravými vlasmi! Hlavy hore, už aj!“

	Dvojičky zdvihli hlavy, v tvári kamenný výraz, krvi by sa nedorezal. Báli sa, poznali otca, vedeli, čo dokáže jeho ťažká ruka.

	„Prečo išla mama do školy až po osobnom telefonáte triednej profesorky? Kde je oficiálna pozvánka?“

	Nič. Otec znova zaťal päste, vykročil, Ramón drgol lakťom do brata.

	„Nechceli sme vás stresovať,“ vyhŕkol Roland. „Nechceli sme vás zarmútiť. Dúfali sme...“ ťažko prehltol, „mysleli sme, že to zvládneme, že...“

	Otec zaspätkoval, urobil dva kroky vzad, inak by ich pozabíjal! Radšej sa obrátil na manželku.

	„Počula si? Nechceli nás stresovať. Myslím, že toto bohumilé predsavzatie sa našim miláčikom podarilo. Čo ty na to?“ Bola to rečnícka otázka, na odpoveď, pochopiteľne, nečakal. „Ale nepočul som odpoveď na moju otázku. Kde je oficiálna pozvánka?“ silil sa do normálneho tónu, hoci najradšej by reval ako ranený tur.

	„Hore, v izbe. Zatajili sme ju. Nepovedali sme vám o nej.“

	„Zatajili, nepovedali... Oklamali sme vlastných rodičov!

	Zosmiešnili, ponížili sme ich pred celým profesorským zborom! Všetkým sme ukázali, v akej rodine žijeme. V rodine, kde si navzájom všetci klamú, podrážajú, dávajú si rany od chrbta! Prečo nepokračuješ, Roland? Prečo na vysvetlenie nepoužívaš presné výrazy ako ja, prečo zahmlievaš ešte aj teraz, keď sa nám hanba valí oknami aj dverami rovno na koberec do obývačky!? Prečo...“ Otec už nevládal, zlyhal mu hlas.

	„My...“

	„Drž hubu!“ Otec zastavil syna výstražným gestom, hoci iba dve vety predtým ho vyzýval, aby podal vysvetlenie.

	Teraz ho na tento paradox nikto neupozornil, nikto v obývačke nemal odvahu čo len naznačiť, že si protirečí. „Ak vám môžem poradiť, držte huby a nedráždite ma! Budete odpovedať iba na otázky!“ Opäť urobil pauzu, aby sa nadýchol.

	Matke sa uľavilo. Od prvotného šoku už ubehlo dosť času, aby ho manžel vstrebal, keď nezaútočil doteraz, je reálny predpoklad, že sa ovládne a chlapci to dnes prežijú bez zranenia. Bolo to pre ňu dôležité, lebo keď ich mlátil naposledy, musela zasiahnuť, inak by z nich narobil fašírky.

	Nebolo to tak dávno, začiatkom minulého roka. Chalani využili neprítomnosť rodičov a zorganizovali žúr. Všetko mali perfektne premyslené, ibaže tým dvom pozvaným babám z vedľajšej triedy zabudli povedať, že na žúre budú iba štyria. Naliali do nich trochu červeného vína a išli na vec. Jednej sa to celkom páčilo, už dávno bola buchnutá do exotického Ramóna z béčky, no druhej sa takéto zakončenie krátkeho a personálne ochudobneného domáceho žúru vôbec nepáčilo. Možno by sa celý incident zaobišiel aj bez asistencie rodičov, lenže nadržaný Roland použil na prekonanie odporu dlane – spolužiačke z vedľajšej triedy lietala hlava z jednej strany na druhú. Roland si ani tak nevrzol, lebo baba tak vrieskala, že brat s druhou spolužiačkou pribehli z vedľajšej izby, čo sa robí.

	Dievčaťu tiekla z nosa krv, mala roztrhanú podprsenku a na ľavom prsníku škrabanec až po bradavku. Jej otec vzkypel, presne ako ich otec dnes, no napokon mal toľko zdravého rozumu, že sa rozhodol nezaťahovať do incidentu školu a vybaviť si to s tým španielskym toreadorom a jeho dvoma výrastkami osobne. Pred návštevou zvažoval, že si na podporu svojej osoby prizve dvochtroch kolegov, alebo si dá aspoň uniformu dôstojníka vojenskej polície – napokon išiel sám v jednoduchom, ale slušivom obleku vyzbrojený iba fotografiami. Dcéru nechal doma, zoberie ju, až potom, až v druhom kole, ale to už pôjde rovno na políciu.

	„Pán Ramírez, vec sa má tak...“ domácemu pánovi vysvetlil celý incident, ako dôkaz položil na konferenčný stolík odborne vyhotovenú fotodokumentáciu.

	Matka v kresle omdlievala, otec vstal, zareval: „Roland, Ramón! Okamžite dolu!“

	Už cestou po schodoch tušili, že bude zle, hneď spoznali otca jednej zo spolužiačok. So sklonenými hlavami si vypočuli obvinenie, synchronizovaným prikývnutím priznali vinu. Pán Ramírez ubezpečil otca dievčaťa, že sa postará o nápravu a dievčatá odškodní, len nech do toho neťahajú úrady, nech nerobia rodine hanbu, nech má pochopenie, nech neničí chlapcom život.

	Otec mal pochopenie, odišiel, hoci dosť dobre nechápal, o akom odškodnení domáci hovoril.

	Prvé údery padli s buchnutím bránky v predzáhradke.

	Prvé, no nie posledné, nasledovala spŕška dobre mierených tvrdých faciek. Keď si synovia schovali hlavy za predlaktia, facky vystriedali tvrdé údery päsťou – padni, kam padni.

	„Vy smradi vyjebaní! V sedemnástich sa z vás stanú násilníci! To neviete ani férovo zbaliť babu! To neviete ani férovo trtkať, potrebujete na to facky!? Takéto!? Takéto facky!? Ako sa vám to páči!? Takéto!? Je to prí... jem... né!?“

	Pán Ramírez striedavo mlátil a vrieskal. Naraz sa nedalo, vyrážalo mu dych, občas udrel a občas štekol výčitku, po chvíli mu to išlo, radosť pozerať, dostal sa do rytmu, po úderoch výčitky, po výčitkách údery, všetko v rýchlom slede.

	Keď jednému z bratov povolilo obočie, oko mu zaliala krv a druhému sa krv valila z nosa už hodnú chvíľu, matka nevydržala, zasiahla. Každý trest má svoje hranice a tieto už boli prekročené – džentlmeni sa bijú iba do prvej kvapky krvi – skočila pred manžela a z celej sily ho objala.

	„Pablo! Prebohaživého, Pablo, už dosť, veď ich zmrzačíš!“

	Riskovala, Pablo Ramírez skončil s aktívnou hádzanou pred desiatimi rokmi, no bývalí hádzanári majú nepredstaviteľnú silu v rukách aj po skončení aktívnej kariéry. Navyše Pablo trénoval ďalej. Denne strávil v domácej posilňovni v pivnici povinnú hodinu a dvakrát do týždňa si dal polmaratón až do úplného vysilenia. Jeho mocné vyšportované telo by zvládlo aj štyroch synov a päť manželiek naraz, ale obranné gesto matky zaúčinkovalo, spamätal sa, prestal mlátiť, bezmocne zvädol.

	„Mamička, povedz, prečo nám to robia? Čím sme sa previnili? V sedemnástich prvý pokus o znásilnenie. Povedz, čo nás ešte čaká? Kedy spravia prvú banku?“

	Odišiel do kuchyne, aby sa napil. Do obývačky sa mu vrátiť nechcelo, sadol si za stôl, otvoril si pivo, hlasnými glgmi uhasil smäd, tvár si schoval do dlaní, oprel sa lakťami o stôl, nechápavo krútil hlavou. V jeho rodnej krajine by otec dievčaťa oboch synov zastrelil, aby dievčaťu vrátil česť, našťastie tu žili samí mäkkýši, stačilo, že sa vyžalujú, o cti nemali ani potuchu.

	Matka ošetrila nepodarených synov, potom sa postarala o dievčatá. Hneď na druhý deň dostalo dievča s roztrhnutou podprsenkou novú, exkluzívnu z dielne Viktoria’s Secret a šaty po kolená značky Guess. Druhá šaty a kabelku. Matka kúpila aj dve obrovské kytice, prekvapeným synom ich vtisla do rúk.

	„Čo čumíte? Hádam si nemyslíte, že za nimi pôjdeme my s otcom! Odchod – a slušne sa im ospravedlníte! Im aj rodičom!“

	„Mami, ale Iveta sa nesťažovala, povedal by som, že sa jej to páči...“

	Ramón nedopovedal, tentoraz dostal od matky takú, že mu sopeľ vyfrézoval na krku závit.

	Otec poškodenej spolužiačky dodržal slovo, nezatiahol do problému ani školu, ani úrady, dokonca aj odškodnenie sa mu páčilo, presnejšie, dcére sa páčilo a poprosila ho, aby to už nerozmazával.

	„Vieš, tati, títo chlapci s prímesou španielskej krvi v žilách majú iný temperament než naši, treba to chápať tak.

	Určite to nemysleli zle, Roland sa iba na chvíľu prestal ovládať.“

	Rok bol pokoj, dvojčatá sekali dobrotu, teda zdanlivo sekali, v skutočnosti sa chystala ďalšia pohroma.

	„Kedy vznikol problém? Na polrok ste predsa mali štvorky, tak čo sa stalo?“

	„Tati, to tá drbnutá profka...“

	„Roland, ešte raz povieš o profesorke matematiky, že je drbnutá, a...“ výhražne vykročil.

	„Dobre, prepáč, ocino! Tak tá... profka, teda profesorka, nám na polrok dala štvorky a mohli sme ich mať pokojne aj na konci, ale urazila sa za ten preklad...“

	„Moment, moment! Matka mi niečo naznačila, nerozumiem. Aký preklad?“

	„Jej syn chodí tiež na gympel...“

	„S vami?“

	„Nie, na Novomeského, majú tam španielčinu. Na konci roka v rámci záverečnej práce mali priniesť nejaký preklad, ona nám ho...“

	„Tebe!“ spresnil Ramón.

	„Ďakujem, braček!“

	„Rado sa stalo.“

	„Podrazák!“

	„Prestaňte!“ zasyčal otec.

	„Dobre, tak mne ho priniesla, teda ako ten text na preloženie a my... teda ja som na to... ehm, no zabudol...“

	„Za... bu... dol?“ v úžase vyslabikoval otec. „Ty si zabudol urobiť synovi profesorky matematiky preklad do španielčiny!?“ Otec od prekvapenia odpadával. „Profesorke matematiky, profesorke predmetu, z ktorého ste každý polrok na prepadnutie? Navyše do španielčiny, do materinského...“ pozrel na manželku, uvedomil si, že matka je Slovenka. „Do otcovského jazyka, či ako sa to hovorí. Do jazyka, ktorým hovoríš odmalička pomaly lepšie ako ja?

	Do jazyka, s ktorým by si nemal ani najmenšiu námahu?

	Zabudol!?“

	„My... Ja...“

	„Keby si aj mal námahu, stačilo to posunúť mne, a keby som s tým mal problémy ja, čo si neviem predstaviť, poslal by som to strýkovi, čo strýkovi, zapojil by som do toho polovicu Španielska, veď tam máme celú rodinu! Tak s týmto si ty mal problém? Koľko toho vlastne bolo na preklad?“

	„Dve strany.“

	„Dve strany!! Bože môj dobrý!“ zavyl otec Ramírez, rodený Španiel. „Dve strany do španielčiny, a on sa na to vyserie!“ bezmocne spľasol rukami.

	„Nie, nevysral, teda nie úplne! Najprv povedala, že to má čas dva týždne, potom že týždeň, potom sme išli na sústredenie...“

	„Aha! A už sme doma! Takto to dopadne, keď majú člny prednosť pred školou!“

	„A keď sme sa vrátili zo splavu, už bolo neskoro.“

	„Neskoro,“ zopakoval otec, zamyslel sa, našpúlil pery.

	„No dobre, tým by sme mali vysvetlený ten nešťastný preklad, a čo tá písomka?“

	„No...“ zaváhal Roland, Ramón to využil a chopil sa iniciatívy.

	„Tati, písali sme záverečnú koncoročnú písomku, naschvál dala také príklady, čo sa nedali vypočítať, a...“

	„A...? Čo ste dostali?“

	„Nedostatočnú. Obaja.“

	„Nedostatočnú! Moment,“ otcovi niečo napadlo. „Tú písomku ste písali iba vy dvaja?“

	„Nie, celá trieda.“

	„Takže podmienky boli pre všetkých rovnaké?“

	„Boli.“

	„Čo dostali ostatní? Všeci päťky?“

	„Nie...“

	„Boli aj jednotky?“

	„Boli, ale...“

	„Aj dvojky?“

	„Aj.“

	„Tak potom profesorka nedala na písomku špeciálne nevypočítateľné príklady, len vy dvaja tĺci ste ich nevypočítali!“

	„Šiesti.“

	„Na tých ostatných sa môžem – viete čo! Tých neživím!

	Tí mi nepijú dennodenne krv ako vy dvaja! Na tých seriem, či zmaturujú, alebo nie, na rozdiel od vás dvoch!“

	„Tati...“

	„Mlč! Premýšľam!“

	Otec Ramírez si šúchal bradu, premýšľal. Matka v kresle sa uvoľnila, oprela sa, zvädla – manžel sa už vyzúril, už premýšľa, to je dobré znamenie.

	„Po písomke nám triedna poslala predvolanku. Asi nás chcela informovať o kritickom stave,“ šomral si pod nos.

	„Poslala, ale pochop, tati, prosím ťa, pochop, v akej sme boli situácii! Fakt sme vás nechceli stresovať, najmä nie po tom, čo nám matikárka oznámila, že nám dá ešte poslednú šancu odpovedať pred tabuľou, pred celou triedou. Chceli sme všetko zachrániť skôr, ako sa to dozviete.“

	„Tak ste predvolanku zatajili.“

	„Zatajili, ale s dobrým úmys...“

	„Podvod s dobrým úmyslom! Matka, drž ma! To ma chcú rozplakať, alebo čo!?“ Zase chytal obrátky.

	„Drahý, prosím ťa...“ konečne sa ozvala aj ona.

	„Dobre, vy dvaja podvodníci, tak teda vysypte, ako dopadol váš záchranný plán! Ako ste odpovedali?“

	Hlavy dolu, pohľady pod koberec. Synchrónne, akoby to s nimi nacvičoval špičkový režisér a toto bola už štrnásta klapka.

	„Nie? Nič? Tak povedz ty, mamička, čo si sa dnes dozvedela od triednej.“

	„Päťka. Aj z odpovede, aj na vysvedčení. V auguste máte postupovú skúšku.“

	„Čo vy na to, hrdinovia?“

	Hlavy vytrvalo dolu.

	„No, takže si to zhrnieme,“ rekapituloval otec namiesto synov. „To, že ste tupí z matematiky, by ma až tak veľmi neštvalo, jednak sa dá doučiť, jednak sa dá žiť aj bez nej. Na druhej strane hovoríte štyrmi jazykmi, to je podľa mňa lepšia príprava na život než derivácie alebo integrály. Ale to, že ste podvádzali, zatajili ste stretnutie s triednou profesorkou v čase, keď sa dalo ešte niečo podniknúť, to, že ste na rodinu uvalili hanbu, to vám neodpustím! Mrzí ma, čo ste spravili. Na jar ste mali osemnásť, dostali ste vodičské preukazy, narástli ste ako býci, chlpatí ste ako námorníci, gule vám vydúvajú rifle ako...“

	„Pablo, prosím ťa...“

	„No čo, je to tak! Baby balíte na počkanie, dokonca, ako som si minule všimol, už vám zachutilo aj pivko, hráte sa na dospelých, a pritom podvádzate ako malé deti! Tak dobre, ako chcete, nebudem sa s vami zhovárať ako s dospelými, budem sa vami zhovárať ako s deťmi. Posledná otázka, kým vynesiem verdikt: Dá sa v tejto veci ešte niečo podniknúť? Môžeme my ako rodičia ešte niečo spraviť?“

	„Nie,“ odpovedala za nich matka. „Známky sú uzavreté, profesorka s nami už nechce debatovať. Aj triedna sa pokúšala, nič nezmohla. Traja z triedy budú mať v auguste reparát.“

	„Výborne, takže je nám všetkým jasné, ako budeme postupovať. Teraz pôjdete hore a prinesiete mi kľúče od štvorkolky...“

	„Tati...“

	„Hubu držať! Povedal som – kľúče od štvorkolky! S jazdením je koniec, vodičáky môžete na leto odložiť do skrine, nech sa vysušia. Aj s kajakmi je koniec, žiadny splav cez prázdniny! Matka hneď zajtra zoženie doučovateľa, začnete makať. Ostatní budú mať prázdniny, vy sa budete učiť – a to vám garantujem, počúvate ma!? To vám garantujem, že ten reparát spravíte! Nielen spravíte, v auguste tromfnete aj Einsteina!“

	„Ale aj on rachol z matiky...“

	„Ty, neser...!!“

	„Roland!“ zahriakla matka syna, aby neprilieval olej do vyhasínajúceho ohňa.

	„A na strýka a Španielsko môžete tiež zabudnúť!“

	„Ale, tati...“

	„Čo je!?“

	„Toľko trestov za jeden priestupok...“

	„Dostanete toľko trestov, koľko uznáme s matkou za vhodné! S vami o tom diskutovať nebudeme! Rozhodol som! Žiadne Španielsko, žiadna štvorkolka, žiadne splavy, žiadne prázdniny, učiť sa! A odchod – kľúče! A neserte ma, lebo budem vážne uvažovať o predaji, a dojazdili ste úplne!“

	Ramón vyštartoval po schodoch, kým si to otec nerozmyslí.

	„A ešte jedno by v našej obývačke malo odznieť.“

	„Roland, no tak...“ postrčila matka syna.

	„Mami, tati, odpustite nám. Prepáčte.“

	„Hanbite sa,“ uzavrel rodinnú debatu Pablo Ramírez.

	Mólo bolo plné divákov, ale boli dosť ďaleko od nálezu, tak ich detektívi nechali, nech majú decká zážitok. Kajakári sa vrátili z tréningu, postávali, šepkali si, pár dievčat sa išlo radšej schovať do lodenice. Chalani sa hrali na hrdinov, nechceli odísť. Boli zvedaví, ako budú detektívi postupovať.

	Vo filme videli začiatok vyšetrovania často, naživo ani raz –

	kto by si dal ujsť takú príležitosť.

	„Nie je to kompletné. Nič viac ste nenašli?“ spýtal sa Burger hospodára Michalicu.

	„To je všetko.“

	„Mohli ste ju vytiahnuť aspoň na mólo. Kto sa má vŕtať v tom blate?“

	To určite, pomyslel si hospodár, no nahlas to nepovedal, to si netrúfol.

	„Ale sme radi, že ste pre nás urobili aspoň to.“

	Michalica prikývol, tiež bol toho názoru.

	Detektívi obstali mŕtvolu, či chceli či nie, museli si zašpiniť topánky od blata a mokrého piesku.

	„Tak toto sme v rajóne ešte nemali,“ sucho konštatoval Kuky.

	Mal pravdu. Aj Burger mal pravdu, keď sa Michalicu pýtal, či nenašli ešte niečo, že telo nie je kompletné. Chýbala hlava a ruky.

	„Holé cecky a rifle,“ vzdychol si Chosé. „To bude tvrdý oriešok. Kombinácia holých ceckov a riflí...“

	„Za abstinencie hlavy a horných končatín,“ doplnil Váňa.

	„Absencie,“ opravil ho Krauz. „Tiež by si furt nemusel myslieť len na chlast!“

	„Čo je to za kombinácia?“ Chosé si ich nevšímal, pokračoval v dedukovaní. „Ujo vrah nám chce niečo naznačiť?

	Nejaký odkaz? Je to nejaký skrytý odkaz?“

	„Čo ťa hneď máta s vraždou?“ zahriakol ho Krauz. „Pozeráte sa na normálnu dopravnú nehodu.“

	Kolegovia si ho podozrievavo premerali. Chosé položil parťákovi ruku na plece, otočil si ho k sebe.

	„Bolí to, keď ti takto drbe?“

	„Nie, ale neverím, že toto je ľudský výtvor. Neverím, že niečo také dokáže urobiť človek človeku.“

	„Nie? Po toľkých rokoch na vraždách toľká naivita?“ pokrútil hlavou Hanzel. „Len si spomeň, v akom stave sme našli starú Zátkalíkovú. Rozvešanú po celom dome...“

	„Oto, ale jej manžel sa zbláznil, veď ho ani nezavreli, skončil v cvokárni.“

	„No a...? Čo ak aj teraz máme do činenia s bláznom?“

	„Nie, nie. Hovorím normálna dopravná nehoda, akurát sa nestala na asfaltke, ale na vode, a nezrazilo ju auto, ale loď. Hlavu a ruky odtrhla vrtuľa.“

	„Takže ju zrazilo aj lietadlo?“

	„Váňa, ty Johan, vodná vrtuľa, presnejšie, vodný šrób.“

	„Vodná vrtuľa je spisovne.“

	„Edko, ďakujem za lekciu spisovného jazyka, ale to nič nemení na mojom presvedčení, že ju dokaličila nejaká loď –

	ka.“

	„Motorový čln,“ doplnil parťáka Chosé, lebo aj jemu sa táto verzia začínala páčiť. Presnejšie, páčiť ani nie, ale sľubovala menej roboty.

	„Smrdí,“ zbytočne skonštatoval Hanzel.

	„Váňa?“ spýtal sa Chosé.

	„Vo vode je už dlho,“ nevšímal si ho Hanzel.

	„Čo z toho dedukuješ?“ snažil sa o seriózne vyšetrovanie Burger.

	„Že je už dlho vo vode.“

	„Vynikajúci postreh, brilantná dedukcia.“

	Detektívi postávali okolo mŕtvoly, zabíjali čas. Čakanie na lekára si krátili detinským doberaním a vymýšľaním verzií.

	Chlapci na móle naťahovali krky, videli málo, a aj z toho mála neboli múdri. Čo robia, o čom sa zhovárajú, na čo čakajú, prečo ju nenadvihnú – takéto a podobné otázky si šepkali, lebo nahlas sa báli, aby odborníkov nerušili, aby ich nezahnali do lodenice.

	Na pieskovú pláž začalo piecť doobedňajšie slnko, Krauza postávanie prestalo baviť, odišiel kúsok ďalej do tieňa mohutnej vŕby.

	„Dobrý nápad,“ pripojili sa aj Burger s Hanzelom.

	Burger rozdal cigarety, po zapálení sa zahľadel Krauzovi do očí. Krauz tichú výzvu pochopil, pokrčil plecami.

	„Neviem, Edko. Kým ju nedopitveme, neviem, kam sa pohnúť.“

	„To s tou loďkou vyzerá ako fór, ale...“ Burger nedopovedal, nechal tento smer vyšetrovania otvorený, zo skúsenosti vedel, že niekedy aj tá najväčšia somarina dokáže prekvapiť.

	Konečne prišiel súdny lekár. Na ich veľké sklamanie Lengyel sa ešte stále v zamestnaní neukázal – prišiel mladší kolega. Mladší, nervóznejší, naštvanejší.

	„Doriti! Mám po službe a musím sa tu... V tejto skurvenej horúčave! Dnes už nikto nechodí do roboty, ako by mal!

	Ja sa na všetko...!“ Ako pozdrav to bolo celkom obsažné, aj adresné, tušili, na koho naráža.

	„Aj my vás zdravíme, pán doktor,“ za detektívov sa slova ujal Burger.

	„Tak čo tu máme? Pohnite, kým sa neroztopím!“

	Krauz sa usmial, chápal doktora zo všetkých najlepšie.

	Ani on neznášal teplo a slnko, tento doktor evidentne o poznanie viac. Prišiel iba v sandáloch, kraťasoch a tričku, aj napriek čiernym slnečným okuliarom oči si tienil dlaňou, lebo šilt na šiltovke sa mu zdal krátky. Ani brašna, ani len obväz, nič, prikvitol iba tak, ako zatúlaný turista márne hľadajúci Dóm svätého Martina.

	„Tam,“ Burger kývol k brehu.

	„To mám ísť do toho blata!?“ zdúpnel doktor. Postával na tráve, s nevôľou sledoval pieskovoblatový breh s mŕtvolou, odhadoval, koľko krokov urobí po trávičke, koľko bude musieť prejsť po blate. Palce na nohách striedavo dvíhal a spúšťal – hútal, ako sa vyhnúť nepríjemne mokrej procedúre. „Nemôžete ju pritiahnuť vyššie?“

	„Je nahnitá, bojíme sa, aby sa nám nerozpadla. Sme radi, že nám ju chlapci z lodenice vytiahli aspoň sem.“

	Bola to výhovorka, ale znela celkom uveriteľne.

	„Aha, doriti...“ doktor váhavo vykročil, či chcel, či nie, musel. „To... čo má byť?“ vyvalil oči. „Kde má hlavu?

	A ruky? Už sa rozpadla?“

	„Veď preto sme vás volali, s obyčajným utopencom by si poradil aj okres.“

	„No zbohom! Tak toto som ešte nevidel.“

	Verili mu, vzhľadom na jeho vek toho ešte hodne nevidel.

	„No dobre, ale...“ doktor zaváhal, nerozhodne rozhodil ruky, „čo s ňou? Čo s ňou narobím v tom bahne?“

	„Nič,“ pomohol mu Burger, „tu ju určite nebudeme rozoberať. Potrebujeme iba konštatovať smrť do zápisnice a prezrieť vrecká, ostatné preskúmame až v pitevni.“

	„Aha,“ uľavilo sa doktorovi. Odborným okom prebehol mŕtvolu od hlavy po päty, presnejšie, od krku po nalakované nechty. „Konštatujem smrť.“

	Na doktora celkom slušný výkon, bez neho by na to neprišli.

	„Ďakujem, to sme potrebovali počuť. Ešte vrecká.“

	„Máte rukavice? Je tu technik?“

	Večný boj o rukavice medzi doktormi a technikmi Burgera nemohol prekvapiť, zažíval ho na každom mieste činu

	– pokrútil hlavou.

	„Sme tu prví, technik ešte nedorazil.“

	„Ale potom ako...“ doktorov pohľad padol na žlté rukavice v hospodárových rukách. „Pán... pán...“

	„Michalica. Hospodár.“

	„... pán Michalica, hospodár, môžete mi požičať tie rukavice?“

	Mohol, aj tak už budú len na vyhodenie.

	Doktor si zložil šiltovku aj okuliare, podal ich najbližšiemu detektívovi, natiahol si rukavice, pričupol, prezrel vrecká na rifliach. Keď už čupel, prevalil ju na bok, prezrel jej chrbát.

	„Chrbát je čistý, v pravom prednom vrecku som našiel toto,“ Burgerovi podával zložený papierik.

	Burger reflexívne natiahol ruku, stiahol ju, rozpačito zacvičil prstami – ani on nemal rukavice.

	„Položte jej to na pupok,“ vynašiel sa.

	Doktor poslúchol. Stiahol si rukavice, nadnes mal odrobené. Rýchlo si nasadil okuliare a šiltovku, aby mu slnečné lúče, nedajbože, neublížili. Vrátil sa na trávičku, očistil si sandále, chystal sa na odchod.

	„Konštatujete násilnú smrť?“ zdržoval ho Burger.

	„Sama si to určite nespôsobila.“

	„Mám na mysli, či môžeme rátať so zásahom cudzej osoby.“

	„Určite.“

	„Takže vražda?“

	„No...“ doktor zaváhal. „Úmysel ja ako súdny lekár konštatovať nemôžem, rozdiel medzi vraždou a nehodou nedokážem určiť. Obávam sa, že ani po pitve to nebude jednoznačné. V každom prípade na viditeľnej časti obnaženého tela nie sú žiadne stopy vonkajšieho násilia. Po vyzlečení sa budú dať prezrieť nohy a vagína, či nebola znásilnená brutálnym spôsobom, ale to je asi všetko. Všetky detailnejšie skúmania sa vykonajú na pitve a po nej.“

	„To si už ustrážime,“ mávol rukou Burger. Špekulovať nad výsledkami pitvy, ktorú ešte neurobili, sa mu zdalo zbytočné. „Čas smrti?“

	„Ani náhodou,“ bránil sa doktor. „Treba zobrať do úvahy teplotu vody, hnilobný stav tkaniva, stupeň vymočenia kože... veľa faktorov. Aj tak to bude iba hrubý odhad s toleranciou pár dní, možno až týždňov.“

	Burger prikývol, musel uznať, že napriek veku doktor mal s podobnými prípadmi určité skúsenosti. Presne takto by reagoval aj Lengyel, možno by s ním iba bola väčšia sranda.

	„Ešte niečo?“

	„Ďakujeme, pán doktor.“

	„Mám niečo podpísať?“

	Spýtal sa zbytočne, nikto si nič nepísal, nebolo čo podpísať.

	„Nie, ďakujeme.“

	Odišiel bez rozlúčenia.

	„Prečo sme tu sami?“ Burger prebral ostatných zo zamyslenia. „A prečo si nikto nepíše poznámky?“

	„Lebo sme tu sami,“ nelogicky odpovedal Krauz. „Nie je tu ani miestne oddelenie, ani okresní detektívi, ani náš vyšetrovateľ. Oni by si mali písať, nie my. Ani doktora sme nemali pustiť, mal si pekne počkať na vyšetrovateľa a s ním sa dohodnúť na pitve a ďalšom postupe.“

	„A kto by ho tu udržal?“ Burger musel uznať, že v zmysle platných predpisov má Krauz pravdu, ale prax bola iná.

	A prax v čase prázdnin, v čase letných dovoleniek úplne iná. „Idem telefonovať.“

	Burger vybral mobil, odišiel kúsok bokom. Zavolal šéfovi.

	„Šani?“

	„No.“

	„Burger.“

	„Vidím.“

	„Ako... Čo vidíš?“

	„Že si to ty.“

	„Jáj. Myslíš na displeji, nie?“

	„Nie, stojím pri ďalekohľade.“

	Chvíľa ticha.

	„Edo?“

	„No?“

	„Čo ti pečie na lebku, alebo čo? Samozrejme, že na displeji, kde inde?“

	„Ahá, humor! Už som pochopil. Prepáč, mali sme tu takého nemastnéhoneslaného doktora a ešte k tomu to teplo... Fakt tu pripeká. Chýba nám Lengyel, nie sme rozbehnutí.“

	„Nemusíte, na vaše priblblé fóriky aj tak nie som zvedavý. Radšej mi zreferuj, čo sa deje!“

	„Preto volám. Takže... je mŕtva.“

	„Povedal som, že na priblblé fóriky nie som zvedavý!“

	„Je mŕtva, ale príčinu smrti tu neurčíme. Mal si pravdu, je to desivý nález, nemá hlavu ani ruky. Má prsia, je to žena, ostatné sme nekontrolovali. Ak je to vražda, ten debil sa na nej riadne odbavil. Taký brutál sme tu už dávno nemali.“

	„Ako – ak je to vražda?“

	„Nemôžeme vylúčiť ani dopravnú nehodu.“

	„Kto vymyslel takú debilinu – dopravnú nehodu! Krauz, čo? Aj jemu pripeká na lebku? Schovaj ho niekam do tieňa!“

	„Myslel to tak, že po nej mohla prebehnúť nejaká loď.“

	„Loď?“

	Chvíľa ticha, šéf uvažoval.

	„Edo, tie rany, teda spôsob odseknutia hlavy a rúk, nasvedčujú, že ju mohla dokaličiť vrtuľa?“

	„Presne to nevedel určiť ani doktor, musíme ju previezť do pitevne.“

	„Totožnosť máme?“

	„Nie, hore je holá, dole má iba rifle. Ak si čakal kabelku s dokladmi prehodenú cez plece, musím ťa sklamať.“

	„V poriadku, jedno sklamanie znesiem, ale dúfam, že to bude posledné v tomto prípade.“

	„Nič nesľubujem.“

	„Nemusíš, aj tak sa na vás spolieham.“

	„To mi lichotí, ale neviem, ako máme pokračovať. Nie je tu ani okres, ani náš výjazd, sme tu sami.“

	„Tak pokračujte sami, akoby to bol náš prípad. Keď zistíme, že to nie je vražda, ľahko odstúpime spis na okres.“

	„Naopak by to bolo pohodlnejšie. Nech si začne okres, a ak zistia, že to je vražda, nech to odstúpia nám.“

	„Edo, nie sme malé deti, nebudeme sa handrkovať o prí –

	slušnosť. Začnite sami, ľudí tam máš dosť, po pitve uvidíme.“

	„Ako myslíš. Čau! Počkaj! Nie čau, zorganizuj krajský výjazd a nech si švihnú, nebudeme tu trčať do večera!“

	„Idem na to!“

	Krauz a Chosé stáli najbližšie, počuli iba polovicu telefonátu, ale tú druhú si ľahko domysleli.

	„Počuli ste,“ sucho skonštatoval Burger, schoval si mobil. „Ide sa makať.“

	Ako na zavolanie prišlo auto z okresu. Burger až poskočil, keď zbadal technika mordovať sa s okovaným kufrom.

	„Výborne! Vitajte! Kde ste?“

	„Na druhom konci okresu sme mali vlámačku do novinového stánku. Sú dovolenky, je nás iba pár, šéf nemal koho poslať. Ani sám nemohol, seklo ho v krížoch, do roboty ho nosíme ako maharadžu. Vraj keď nastanú komplikácie, máte sa za ním zastaviť na okrese,“ vysvetľoval okresný vyšetrovateľ.

	„Kašleme naňho, my nie sme neurológovia,“ zaškeril sa Burger.

	„Komplikácie s týmto tu,“ okresný vyšetrovateľ ukázal bradou na breh. „Tie s krížami si musí vytrpieť sám.“

	„Čo ho týrate, prečo neleží?“

	„Sú dovolenky, šéf okresu je v Chorvátsku, on zastupuje, tak musí.“

	„Ach, tie dovolenky,“ poľutoval okresného šéfa kriminálky Krauz.

	„Tak ako ste ďaleko? O čo tu vlastne ide?“

	Burger si odkašľal, pošúchal si bradu. Okresákom bolo hneď jasné, že machri z oddelenia vrážd sa ďaleko nedostali a možno ani presne nevedia, o čo tu ide.

	„O čo tu ide, nie je celkom jasné,“ priznal bez mučenia Burger, „navrhujem, aby sme sa o robotu podelili. Do príchodu nášho výjazdu by ste mohli začať s fotografovaním a obhliadkou miesta nálezu, my sa postaráme o pitvu.

	Po pitve bude jasné, komu prípad patrí.“

	„Dobre,“ súhlasil vyšetrovateľ, „začneme, a keď príde váš krajský vyšetrovateľ, dohodneme sa na ďalšom postupe.“

	„Výborne!“ jasal Burger. Konečne normálny vyšetrovateľ, ktorý sa nebojí roboty, zbytočne nešpekuluje a dá sa s ním rozumne dohodnúť.

	Pitva sa stala najdôležitejším úkonom – mala rozhodnúť, ako bude vyšetrovateľ prípad kvalifikovať a kto bude príslušný vo veci konať. Na starosť si ju vzali štyria – Burger, Hanzel, Krauz a Chosé. Bežne chodia dvaja detektívi, Krauz a Chosé boli na rade, rátali s pokazeným poobedím, Burger a Hanzel sa pridali dobrovoľne. Tesne pred prevozom mŕtvoly si Kuky zavolal Hanzela bokom, o niečom sa dohadovali, krpec ho o čomsi presviedčal, Hanzel sa bránil, napokon rezignoval, ostal.

	„Kuky pôjde namiesto mňa,“ oznámil kolegom.

	Kuky doplnil štvoricu dobrovoľníkov, rýchlo nasadol na zadné sedadlo, aby si to niekto nerozmyslel. Nerozumeli, ale nefrflali. Nebol dôvod, takáto pitva nebola za odmenu, bolo to za trest, a ak sa Kuky rozhodol dobrovoľne podstúpiť tortúru s pitvou odležaného utopenca, nech sa páči, je to jeho vec, jeho rozhodnutie.

	Kým krkavci nakladali zohavenú mŕtvolu, Burger vydal Hanzelovi posledné inštrukcie.

	„Oto, už idú posily z okresu, polovicu pošli hore prúdom, polovicu po prúde. Dbaj na to, aby prepátrali každý centimeter brehu, každý krík, každý padnutý konár. Hľadáme nielen hlavu a ruky, hľadáme aj podprsenku, tričko, tenisky, kabelku, čokoľvek, čo by s prípadom mohlo súvisieť. Rozumeno?“

	„Jasnačka!“

	„Ešte niečo. Ty choď proti prúdu, nájdi miesto, kde sa dá pohodlne dostať autom k brehu, alebo aspoň dosť blízko k brehu, aby...“

	„Rozumiem, nemusíš tak polopate, aj ja mám už na vraždách odrobené nejaké roky.“

	„Prepáč, ja len, aby sme na niečo nezabudli.“

	Petra dostala nápad.

	„Héj, chalani, chcete pomôcť? Chcete sa zahrať na detektívov?“ okríkla chlapcov na móle.

	Na móle to zašumelo.

	„Počúvajte, pomôžte prehľadávať breh. Počuli ste kolegu, čo hľadáme. Kto nájde hlavu, môže si trikrát vystreliť z mojej pištole do tamtej vŕby.“

	To bola ponuka! Niektorí mladší chlapci boli ochotní za tri výstrely z ozajstnej policajnej pištole podhodiť aj trénerovu hlavu, len aby neprišli o odmenu.

	Štyria dobrovoľníci odhodlaní na všetko nechali pátračov pátrať a nasledovali čierne auto do ústavu súdneho lekárstva.

	„Pozrime ho! Stratený syn sa vrátil k mamičke!“

	„Skôr páchateľ vracajúci sa na miesto činu!“ doplnil Chosé jasajúceho Burgera. „Už sme po tebe chceli vyhlásiť celoštátne pátranie!“

	Doktor Lengyel stál na chodbe iba v civile, v ruke zvieral aktovku. Bez bieleho plášťa ho skoro nespoznali. Na nástenke čítal rozpis služieb, rozpačito prešľapoval – neklamný príznak, že by sa najradšej rozbehol a utekal, a utekal, až by sa zastavil na ostrove Rodos, odkiaľ len predvčerom priletel.

	„Chlapci moji milení! Priatelia! Bratia! Vy ste ma prišli privítať? Podporiť v ťažkej chvíli krutého návratu?“ Doktor vyvalil oči. „To je od vás milé! Ja som vždy tvrdil, že najlepších kamarátov mám na oddelení vrážd!“ vyrútil sa k nim, už z diaľky roztiahol ruky na objatie.

	„Hovno privítať, priviezli sme zhnitého utopenca, potrebujeme pomoc,“ schladil ho Chosé.

	„Hajzli hnusní mizerní...“ Doktor pripažil, z objatia nebude nič!

	„Aj my ťa radi vidíme,“ pridal sa Krauz.

	„Tvoja radosť – naše potešenie,“ dorazil ho Kuky.

	Doktor neskrýval rozčarovanie, aj tak im podal ruku, radradom každému.

	„Čo ste sa všetci zbláznili? Iba som sa cestou do práce zastavil na miestnom úrade vybaviť povolenie na vybúranie panela. Chvíľu som sa zdržal, a už je celý svet hore nohami, pritom primár o tom vedel, včera som s ním telefonoval.“

	„To je vaša interná záležitosť, nám stačí, že si dorazil včas.“

	„Edko, ale pomôcť vám aj tak nemôžem.“

	„A to už prečo?“

	„Vy ste nečítali nové nariadenie ministerstva zdravotníctva? Každý lekár po návrate z dovolenky ide do trojdňovej aklimatizačnej ochrannej karantény. V tejto ochrannej karanténe nesmie nič robiť, nesmie vykonávať odborné zákroky ani úkony, môže sa iba prechádzať po oddelení a musí sa pomaly, opatrne zoznamovať s prostredím. Je to nové opatrenie v rámci boja proti stresu na pracovisku.“

	Doktorova kamenná tvár nenechala nikoho na pochybách, že na ministerstve zdravotníctva konečne vyprodukovali prvé nariadenie v prospech lekárov a zdravotníckeho personálu.

	„Vedia o tom na ministerstve vnútra?“ hútal Kuky. „Netreba im poslať jednu kópiu ako vzor?“

	„Netreba,“ mávol rukou Krauz, „kým by pochopili obsah, vystriedali by sa traja ministri a z troch dní ochrannej karantény by boli pre každého dovolenkára tri výjazdy navyše, takže to radšej nechajme tak a neškrabme, čo nás nesvrbí. Buďme radi, že nám z ministerstva posielajú iba lektorov na preškolenie asertivity, uprostred dovolenkovej sezóny, samozrejme!“

	Súhlasne prikývli, rozdiel medzi ministerstvom zdravotníctva a vnútra bol po tomto vysvetlení všetkým zúčastneným jasný.

	Doktor Lengyel sa zvrtol, vrátil sa k nástenke, vzal si aktovku, sťažka, ubolene sa vystrel.

	„Chlapci moji zlatí, jedno vám poviem, a teraz bez srandy, prvý deň po dovolenke by mali nadriadené orgány zrušiť z moci úradnej. Neviem ako vy, ale ja ho prežívam s hlbokou traumou.“

	„Čo traumou, ja v ten deň radšej ani nejdem do roboty, musel by som niekoho odstreliť,“ priznal sa Kuky. „Prídem až na druhý deň, to je už znesiteľnejšie.“

	Aj tejto hlbokej myšlienke synchronizovane prikývli.

	„Čo mám s vami robiť, banda jedna? Choďte dolu, po –

	čkajte ma pri stole, idem sa zahlásiť primárovi a prezliecť, potom, ak nájdem dosť vnútornej energie, sa vám na toho utopenca pozriem, ale nič nesľubujem,“ frflal cestou po chodbe.

	Doktorov vzďaľujúci sa chrbát odprevádzali smutnými sústrastnými pohľadmi, no pomôcť mu nevedeli – mŕtvola neznámej totožnosti nájdená za podozrivých okolností bola jeho problém rovnako ako ich.

	„To nemyslíte vážne!“ zaúpel doktor Lengyel, keď asistent Lacibáči stiahol zo stola kryciu plachtu. „Povedali ste utopenec, nie...“ ani nedopovedal, iba bezmocne roztiahol ruky.

	„Nechceli sme ťa vystrašiť,“ šepol Burger.

	„Toľká ohľaduplnosť!“

	Doktor Lengyel dúfal, že prvú pitvu po dovolenke vezme ako rozcvičku. Jeden utopenec, je tam toho! Šmyk sem, šmyk tam, pľúca plné vody, nešťastná náhoda, smutná udalosť, môžeme sa všetci rozísť, najlepšie na pivo. Jeden jediný pohľad na objekt skúmania ho vyviedol z omylu – toto bude nadlho, a bude to riadne aromatický návrat do reality.

	Technik už začal fotografovať, zvýšenú pozornosť venoval rezným ranám, sústredil sa, darili sa mu exkluzívne detaily. Detektívi sa stiahli do kúta k oknu, nechceli zavadzať.

	„Nie, nie, žiadne úhybné manévre, páni detektívi! Vy ste si to vymysleli, vy si to aj odskáčete! Máte plášte? Máte! Galoše? Máte! Tak sem sa, k stolu, budete mi asistovať, pekne bok po boku, žiadny čerstvý vánok od okna, pekne vedľa mňa pri stole!“ pokazil im radosť škodoradostný doktor.

	Stiahli jej rifle, opäť sa presvedčili, že je to žena. Technik ich ešte raz odfotografoval roztiahnuté na vedľajšom stole, potom ich strčil do igelitového vreca – zaistil ich celé ako vecnú stopu.

	„Všetko?“ Lengyel sa obrátil na technika. „Môžeme? Odtlačky prstov máte?“

	Technik sa ani nepohol, netušil, či ide o humor.

	„Prepáčte...“ doktor si vzdychol, nebol to humor, iba rutina. „Neuvedomil som si...“

	Prvý doktorov prešľap prešli bez povšimnutia, veď je po dovolenke.

	„Za normálnych okolností začíname vonkajšiu obhliadku tela od hlavy. Teraz...“ zagánil na krátke telo na stole, aj zhora, aj zdola bolo miesta a miesta.

	„O to bude pitva kratšia,“ potešil sa Kuky.

	„Ani nie,“ oponoval doktor, „tie rany nás zdržia. Lacibáči, zavolajte doktora Smutného, budem potrebovať pomoc pri písaní.“

	Kým čakali, doktor Lengyel si obzeral rany po oddelených končatinách a hlave. Našťastie nečakali dlho, doktor Smutný si vzal tvrdú podložku s predtlačou, sadol si na otáčaciu stoličku bez operadla, prikývol. Lengyel začal diktovať, detektívi sa zatiaľ nudili, doktori používali odborný slovník, veľa z toho nerozumeli. Uprostred vonkajšej obhliadky ich odrazu Lengyel prizval bližšie.

	„Pozrite sem, do kĺbovej jamky. Vidíte tie čiarky? To sú stopy po hrote ostrého nástroja.“

	„Čo z toho vyvodzuješ?“

	„Zatiaľ nič, len si to všimnite, debatovať budeme potom.“

	O čo bola mŕtvola kratšia, o to trvala vonkajšia obhliadka dlhšie – na Kukyho veľké prekvapenie.

	„Ideme dovnútra,“ rozhodol doktor Lengyel.

	Hrot veľkého noža oprel do jamky nad stretnutím kľúčnych kostí, zatlačil, ráznym rezom zišiel až po ohanbie.

	„Bože...“ Krauzovi sa zatočila hlava.

	„Kriste...“ súhlasil Chosé.

	Kuky nepovedal nič, pre istotu zamieril k oknu ako prvý.

	Detektívi odstúpili, koncentrácia hnilobného pachu stúpla nad únosnú mieru. Museli sa vystriedať pri okne, inak by nevydržali. Doktor Lengyel si ich nevšímal, jeho profesionálnej odolnosti neublížili ani dva týždne pri mori, pokojne, rutinovane pokračoval v pitve aj v neľudských podmienkach. Zato doktor Smutný sa ohradil.

	„Páni, ale to okno budeme musieť zavrieť! Je leto, nalietajú nám sem muchy. Radšej zvýšime odsávanie.“

	Detektívi mali po radosti.

	„Môžeme pokračovať?“ náhlil sa doktor Lengyel. „Vnútorné orgány majú zachovaný tvar, no hnilobné zmeny sú evidentne viditeľné.“

	„To znamená?“

	„Edko, až potom, až potom.“

	Burger sa vrátil k zavretému oknu, zalovil v saku, vybral služobný preukaz, vybral z neho bankovku.

	„Chalani, budeme tu ešte aspoň dve hodiny. Po skončení bude dlhšia porada, ale dovtedy máme dosť času. Na,“

	podal bankovku Krauzovi, „skočte po niečo. Doktorovi na privítanie.“

	„A na dezinfekciu,“ doplnil Kuky.

	Krauz vzal bankovku, Kuky priložil svoju.

	„Idem s ním,“ ponúkol sa Chosé, nič nepriložil, priloží až pri pokladnici.

	Kuky ich vyprevádzal závistlivým pohľadom, no musel vydržať, sám sa pechoril na pitvu, iba zaťal zuby.

	Skúmanie torza utopeného dievčaťa trvalo dlho, Lengyel skončil až neskoro popoludní.

	„Z mojej strany hotovo,“ odložil nástroje. „Máme všetko opísané, zvážené, odfotografované, zadokumentované.

	Teraz prídete na rad vy, chlapci.“

	Burger vstal z otáčacej stoličky, už dávno ju znárodnil druhému doktorovi, ten pre zmenu písal postojačky tesne pri stole s váhou na váženie orgánov.

	„Ešte nám pozri toto,“ Burger podal doktorovi malé igelitové vrecko s pokrčeným papierikom.

	„Čo je to?“

	„Mala to v pravom vrecku nohavíc. Našiel to váš mladý kolega na mieste nálezu mŕtvoly.“

	„Daj sem.“

	Doktor Lengyel otvoril vrecko, pinzetou vybral papierik, druhou pinzetou ho začal rozbaľovať.

	„Žuvačka, poďte sa pozrieť,“ ukončil skúmanie.

	Pristúpili bližšie.

	„Žuvačka,“ hlesol Burger. „A to má čo znamenať?“

	„Otoč papierik, nech vidíme nápis,“ požiadal Krauz.

	Lengyel mu vyhovel.

	„ Wrigley’s spearmint,“ prečítal detektív na obale žuvačky. „Pepermintová vyžuvaná žuvačka zabalená v pôvodnom obale.“

	„Nemá pri sebe nič, len vyžuvanú žuvačku? Čo to má znamenať? Je to stopa – alebo iba nepozornosť páchateľa,“

	šúchal si strnisko Chosé.

	„Uvidíme,“ rozhodol Burger. „Zbaľ to ako samostatnú stopu, pošleme to na chémiu a biológiu, možno niečo v labákoch zistia,“ požiadal technika.

	„Dobre, chlapci, môžeme pristúpiť k vyhodnoteniu,“ postrčil ich Lengyel, lebo už mu tŕpli nohy. Na aklimatizáciu mu dnešná pitva stačila až-až.

	„Dobre, ale tu? Nemôžeme niekde...“

	Lengyel prikývol, aj jemu dobre padne kávička a trochu pohodlia v kresle.

	„Lacibáči vám otvorí moju kanceláriu, počkajte, kým sa umyjem.“

	To najhoršie už mali za sebou, rozvalili sa v kancelárii, každý čo možno najpohodlnejšie. Krauz si pripravil ceruzku a papier, ako podložku použil anatomický atlas. Chosé nasmeroval ventilátor, aby fúkal do priestoru, nie priamo na nich.

	„Otvor okno,“ požiadal ho Burger.

	Chosé poslúchol, ovalila ho vlna horúceho vzduchu.

	„Radšej ho zavri, kanceláriu má orientovanú na juh, na múre bude päťdesiat stupňov. Na južnej strane trt makový vyvetráš, iba čo sem napustíš vrelý vzduch,“ poradil Krauz.

	Sedeli, čakali, fajčili, utierali si pot z mokrých tvárí. Doktor Lengyel našťastie nedal na seba dlho čakať.

	„Na privítanie,“ Burger mu ukázal vinetu ruskej vodky.

	„Vidím, že dobré zvyky si na oddelení vrážd zachovávate aj cez dovolenkové obdobie. Chvályhodné!“

	Doktor pripravil poháriky, Kuky nalial, vypili všetci.

	„Zaslúžime si, bol to desivý smrad,“ Chosé sa snažil ospravedlniť požívanie alkoholických nápojov v pracovnom čase.

	„Chlapci, chlapci, po toľkých rokoch praxe takéto orácie s trochou smradu? Nemäknete?“ škeril sa doktor. „Vekom...“ dodal tichšie.

	„Chcel si sa opýtať, či nestarneme,“ spresnil Burger.

	„Edo, my dvaja určite,“ doktor si odpovedal sám. „Vykašlime sa na vyplakávanie nad vekom, prejdime k robote,“ zalistoval v poznámkach. „Kto si píše? Richard? Dobre, dávajte pozor, diktujem. Vlastne ešte nie, na úvod jedno upozornenie: Zabudnite na dopravnú nehodu.“

	„To nám bolo jasné už na mieste nálezu,“ prikývol Burger. „Nepoznám takú loď, čo by naraz odsekla hlavu a obe ruky v tom istom mieste.“

	„Nezrazila ju loď. Hlava ani ruky nie sú odseknuté, sú odrezané, a ruky vykĺbené, to žiadna vrtuľa nedokáže. Prípad je váš, neťahajte do toho okres.“

	„Aj to nám bolo jasné už tam, ale trochu vystrašiť ich môžeme, nie? Veď sú prázdniny, nech si užijú,“ zaškeril sa Krauz.

	„V poriadku, ja len, aby bolo medzi nami jasno.“

	„Jasnejšie už nemôže byť,“ ubezpečil doktora Burger.

	„V tom prípade idem diktovať. Začnem vonkajšou obhliadkou tela. Na celom povrchu je bahenný povlak hnedastej farby, zrnitého vzhľadu. Na hornej polovici tela výraznejší, spodok čiastočne ochránili nohavice. Nechty na nohách sa odlučujú, to nám pomôže pri orientácii na časovej osi, ale k časovým odhadom až neskôr. Ani vonkajšou, ani vnútornou obhliadkou neboli na torze tela zistené známky po poraneniach, ani post mortem, ani intravitálne. Pravda, až na tri hlavné defekty, k tým sa vyjadrím ku každému zvlášť. Vzhľadom na absenciu hlavy a rúk sa iné zranenia nedajú vylúčiť práve na týchto častiach tela. Rozumieme si? Čo nemám na stole, nemôžem preskúmať, nemôžem sa k tomu vyjadriť.“

	„Jasné,“ prikývol Krauz, rýchlo písal, aby zachytil každé slovo, každý doktorov postreh.

	„Inak povedané, nebola zbitá, nemá strelné poranenie, nepichli ju nožom, nesekli mačetou ani sekerou – nič také.

	Zatiaľ si rozumieme?“

	Prikývli.

	„Všetko, čo hovorím, sa vzťahuje na torzo tela – čo nemám na stole, nekomentujem. Opakujem sa len preto, lebo je to dôležité a nechcem, aby ste si robili unáhlené, a teda nesprávne závery.“

	Prikývli. Zatiaľ si rozumejú.

	„Prejdeme k vnútornej obhliadke. Orgány majú zachovaný tvar, ale sú na nich hnilobné zmeny, čo svedčí o pokročilom, nie značnom devastačnom hnilobnom stave. Napriek tomu sa dali vyšetriť a zistil som, že ani vnútri nedošlo k poraneniam. Odpreparoval som pošvu, môžem vylúčiť hrubšie násilie v pošve a v celej tejto oblasti.“

	„Nebola znásilnená?“

	„To som nepovedal. Hovorím o hrubom násilí, znásilnenie sa dá vykonať aj spôsobom, ktorý zanechá iba drobné poranenia, alebo vôbec nijaké, ale bola príliš dlho vo vode, ak aj boli nejaké drobné stopy, zahladila ich voda a hniloba.“

	„Teraz je to jasné,“ spokojne prikývol Burger.

	„Nebola tehotná.“

	„Dosť dôležité.“

	„Pľúca,“ pokračoval Lengyel. „Nenašiel som žiadne zmeny, ktoré by nasvedčovali, že sa utopila. Do vody bola vhodená mŕtva.“

	„Tiež dôležité,“ súhlasne pokyvkával Burger.

	„A teraz niečo k tým ranám.“

	„Výborne, to sme naozaj zvedaví.“

	„Začneme od hlavy. K dekapitácii došlo medzi tretím a štvrtým stavcom krčnej chrbtice, tri sú preč, štyri nám nechal, lebo spolu ich je sedem. Snažil sa trafiť medzi stavce, ale aj na tele, aj na oblúku štvrtého stavca zanechal ryhy, zárezy.“

	„Počkaj, počkaj,“ Burger zastavil doktora zodvihnutou dlaňou. „Nie je mi jasné, či hlavu odťal alebo odrezal.“

	„Vysvetlím. Keď som vás zavolal k rane a ukazoval som vám otvor v krku, upozornil som vás na ostré okraje, ktoré na bokoch krku prechádzali do mierne laločnatého tvaru.

	Tam som tento fakt nechcel rozoberať, teraz máme čas o tom diskutovať. Podľa môjho názoru podľa stavu štvrtého stavca a stavu medzistavcovej platničky hlava bola odrezaná, nie odseknutá.“ Doktor Lengyel urobil pauzu, aby Krauz stíhal a ostatní mohli vstrebať novú informáciu. „Platnička nebola rigidná, teda tuhá, nenašiel som žiadne osteofyty ani iné degeneratívne zmeny, bola mäkká, čo nám pomôže pri odhade veku poškodenej. Jemu to pomohlo oddeliť hlavu v podstate bez väčšej námahy.“

	„Čo použil? Aký nástroj.“

	„Edko, určite nie sekeru ani mačetu. Podľa mňa veľký ostrý nôž. Najväčší, aký našiel v kuchyni, alebo nejaký lovecký, prípadne vojenský, no určite pevný a ostrý. A vedel s ním zaobchádzať, lebo predný rez má ostrú líniu.“

	„Predný rez?“ teraz sa ozval Krauz. „Počkaj, nestíham.“

	Doktor počkal.

	„Predný. Rezať začal spredu na úrovni štítnej chrupky.

	Značnou silou jedným rezom preťal mäkké tkanivo a dostal sa až na chrbticu. Tam sa zasekol a nôž musel presunúť na boky krku, práve tu je prerušená línia jedného rezu, začínajú sa laločnaté okraje kože, teda už pidlikal.“

	„Pidlikal,“ zamyslene zopakoval Burger. „Zarezal, potom pidlikal...“ prižmúril oči, predstavil si oddeľovanie hlavy. „No počkaj, a ako ju mal uloženú?“

	„Musela ležať na chrbte. Začal od ohryzka, prešiel na boky, na zadnej časti krku urobil viaceré nárezy, a keď mal obnaženú chrbticu po celom obvode, vpichmi a rezmi ostrým hrotom noža oddelil stavce. Vyžaduje si to značnú silu a zručnosť, preto tvrdím, že to s nožom vedel.“

	„Doktor, ale to je až neuveriteľne presne zrekonštruovaný mechanizmus poranenia krku. Nebalamutíš nás tak trochu?“

	„Nie, chlapci, všetko som vyčítal zo stôp. Veď ste stáli vedľa mňa, všetko, čo opisujeme, som vám ukazoval, videli ste to na vlastné oči.“

	Museli súhlasiť, všetko videli, len si to nevedeli tak zhrnúť a chronologicky zoradiť, ako to dokázal on. Predsa len, doktor Lengyel bol starý praktik, odborník – požehnanie pre vraždárov tápajúcich v tme nevedomosti.

	„A ešte jeden postreh. Všimli ste si, ako my oddeľujeme na pitve hlavu? Pod lopatky podložíme drevený hranol, aby sa hrudník mierne nadvihol. Tým docielime, že rezná rana na krku sa nám otvára sama, čo nám zľahčuje prístup k vnútorným štruktúram krku a ku krčnej chrbtici. To isté spravil aj on, inak by predný rez nebol taký hladký a hlboký.“

	Detektívi uznanlivo prikyvovali, každá informácia o páchateľovi im ho približovala, nejasné kontúry začínali naberať jasnejší tvar.

	„Môžeme pristúpiť k rukám?“ Otázku adresoval predovšetkým Krauzovi.

	Dopísal, prikývol, hrot ceruzky oprel o papier – pripadal si ako šprintér v štartovacích blokoch.

	„Nebudem špecifikovať ľavú a pravú končatinu, čo poviem, platí pre obe rovnako. Cirkulárny rez v ramennej oblasti má tri línie, nemá priamočiary priebeh, teda zarezával, tlačil a znova zarezával.“

	„Zase pidlikal,“ pomohol mu Kuky.

	Doktor iba prikývol.

	„Cez kožu, podkožie a svaly sa dostal ku kĺbovému puzdru. Ruku nadvihol, postupne otáčal, dostával sa hlbšie do kĺbovej jamky, kde zanechal stopy po špičke noža. Zavolal som vás, videli ste ich zblízka. Napokon hlavicu ramennej kosti vykĺbil, prerezal šľachy a ruku oddelil. Humerus a vlastne celé ruky sú preč, ostali iba puzdrá. Z každej jamky vytŕča šľacha dvojhlavého svalu, po jej prerezaní sa dá rameno celkom pohodlne vykĺbiť. Šľachy ostali nerovné, ale ostro prerezané, ako otáčal rukou a zlepšoval si prístup do hĺbky, ruka sa oddeľovala rýchlejšie a ľahšie, držalo ju čoraz menej a menej svalových a šľachových štruktúr. Rezné pole je mierne zvlnené, nie je priamočiare. Zistené stopy opäť nasvedčujú, že svoj nástroj perfektne ovládal.“

	Doktor Lengyel odložil kolegove poznámky, prvá časť porady bola za nimi. Mali by nasledovať otázky, ale tie zvládne aj improvizáciou priamo z hlavy. Kým Krauz dopisoval, doktor ukázal na prázdny pohár. Kuky pochopil, nalial, veď si zaslúžil.

	„Mám,“ Krauz dopísal.

	„Dobre... dobre... dobre,“ šomral Burger dokola, šúchal si bradu. Vybral si cigaretu...

	„Najprv dofajči hentú v popolníku!“

	... schoval cigaretu, dofajčil dymiacu v popolníku. Pri poslednom šluku sa odrazu z ničoho nič kŕčovito rozkašľal, až ho nadhadzovalo, netrafil do popolníka, ohorok mu vypadol na koberec. Chosé bleskovo zareagoval, zodvihol ho a zahasil za kolegu. Burger si na ústa pricapil vždy pripravenú vreckovku. Očervenel, chvíľu sa dusil, potom záchvat prešiel tak rýchlo, ako sa začal.

	„Edo, ale s tými pľúcami by si mal niečo urobiť, vôbec sa mi nepáčiš,“ navrhol Lengyel.

	„Zato ty si fešáčisko na pohľadanie,“ snažil sa odľahčiť Burger.

	„Nežartujem.“

	„Kašli na mňa. Poďme ďalej...“

	„Primár na pľúcnom je môj spolužiak.“

	„Môj spolužiak je riaditeľ väznice. Máš záujem?“

	„Prestaň blbnúť! Na čo čakáš, kým sa vreckovka sfarbí dočervena?“

	„Mohli by sme sa venovať mŕtvole?“

	„Tvojej? Počkám si dvatri mesiace a môžeme. Chalani,“

	doktor Lengyel sa obrátil o pomoc na prísediacich detektívov, „povedzte mu aj vy niečo.“

	„Niečo,“ povedal Chosé.

	Doktor ho prepálil pohľadom.

	„Ale vážne, doktor, už sme mu hovorili, nedá si povedať,“ rýchlo vysvetľoval Chosé, aby nevyzeral ako ignorant, ktorému nezáleží na kolegovom zdraví.

	„Prestaňte rýpať, vajčáci! Dobre, tak pôjdem...“

	„Kedy?“ nedal sa odbiť Lengyel.

	„Keď skončíme tento prípad a...“

	„Nie! Budem mu volať ešte dnes, zajtra ráno ti oznámim termín. Pôjdeš na röntgen a na vyšetrenie!“

	„Dobre, dobre, nekrič, počujem ťa. Pôjdem, sľubujem.

	Mohli by sme konečne pokračovať?“

	Doktor Lengyel sa upokojil.

	„Prvá otázka, vek ženy?“ Burger sa rýchlo chopil iniciatívy, len aby odviedol pozornosť od chorých pľúc.

	„Vek, hovoríš...“ Podarilo sa, doktor Lengyel už opäť pracoval. „Chrup chýba, hlava chýba, ale zo stavu vnútorných orgánov, z celkovej anatomickej stavby dedukujem, že ide o mladú ženu. Presnejšie, o prechod medzi starším vyspelým dievčaťom a mladou ženou. Ja viem, ja viem,“ zdvihol ruku, lebo Burger sa už nadýchol na protest, „chcete niečo bližšie. Dvadsať,“ dodal doktor po krátkom zaváhaní. „Ale berte to s rezervou. Môže to byť vyvinutá sedemnástka, rovnako ako zakrpatená dvadsaťpäťka. Ale tu niekde by som s odhadom končil.“

	„To je už lepšie. Niečo k postave?“

	„Tak, ako je, meria stoštyridsaťpäť centimetrov. Hlava s tromi stavcami asi dvadsaťpäť. Celkovo by mohla byť vysoká niečo cez stosedemdesiat centimetrov. Štíhla postava, bez zbytočného tuku, váha tak päťdesiatpäť.“

	„Farba vlasov sa nedá určiť ani podľa farby chlpov?“

	„Ani farbu chlpov nevieme. Aj v podpazuší, aj dolu sa holila, ale to dnes robia asi všetky. Môžeme ešte dodatočne odpreparovať časť kože z ohanbia a vybrať korienky chlpov aj s výrastkami, pod mikroskopom sa nám nejaké náznaky farby ukážu, ale...“ zaváhal, „ak sa farbila, aj tak vám to nebude na nič.“

	„Skúste,“ nedal sa odbiť Burger. „Máš ešte niečo k postave?“

	„Mladá, štíhla, vyšportovaná, no muskulatúra nie je vyvinutá nad lepší priemer, vrcholovú športovkyňu by som vylúčil. Telo je bez zlomenín, bez stôp zranení, žiadne operácie, ešte aj slepé črevo má na svojom mieste. Mala peknú kožu, hladkú, bez akné a materských znamienok, žiadne jazvy ani tetovačky. Nenašiel som ani stopy po pírsingu.

	Možno aj pekná, bez hlavy ťažko povedať.“

	Burger počkal na Krauza, ten iba kývol, že stíha.

	„Druhá otázka, čas strávený vo vode?“

	„To už bude horšie. Hnilobný proces bol pokročilý, ale nie totálny. Stav tela umožňuje vyhodnotiť hrubšie úrazové zmeny a vylúčiť prítomnosť strelných, rezných a bodných poranení. Chápeme, že zase hovorím o tej časti tela, ktorá bola predložená na skúmanie, a neberiem do úvahy tie tri hlavné defekty, ktoré sme si opísali zvlášť. Celkovo by som jej stav vyhodnotil tak, že bola vo vode...“ váhal.

	Chlapci mu viseli na perách.

	„... dva týždne.“

	„Konečne!“

	„Ale s výhradami.“

	„Akými zase?“

	„Je august, vonku je tridsaťpäť stupňov, voda má dvadsať. Neviem, koľko dní ju nechali na vzduchu a kedy ju hodili do vody. Hnilobný proces môže ovplyvniť aj to, či sa ju snažili umelo zachovať v čerstvom stave.“

	„Žeby ju skladovali v mrazáku?“

	„Kuky, nesmej sa, aj to sme už zažili. Ale dobre, zbytočne nedramatizujme, berme to tak, že po vražde sa snažili čo najskôr zbaviť tela a hodili ju do rieky. V takom prípade dva až štyri týždne. Skôr dva ako štyri, lebo chladná voda hnilobu spomalí.“

	„Bližšie sa v odhade nedostaneme?“

	„Edko, ani náhodou. Dobre viete, že ak ide o hodiny, máme metódy, ako sa priblížiť, ale ak ide o týždne, dokonca o mesiace, je to všetko iba hrubý odhad.“

	„Aj tak si dobrý. Takže teraz máme polovicu augusta, dva týždne dozadu, to máme... No, budeme tomu hovoriť vražda uprostred prázdnin.“

	„Tak nejako, vražda na prelome júla a augusta.“

	„Mám ďalšiu otáz...“

	„Teraz ja,“ nanútil sa Kuky.

	„Nech sa páči, pán kolega,“ pustil ho Burger.

	„Kde ju hodili? Nemôže to byť Rakúšanka? Alebo Češka? Neviete si predstaviť, ako rád by som im zaslal spisový materiál, nech sa pechoria oni.“

	Zasmiali sa, všetci v to dúfali, iba krpatý Kuky to vyslovil nahlas.

	„Nebudeš mi veriť, ale presne to som chcel položiť ako tretiu otázku,“ priznal Burger.

	„Nepoteším vás, chlapci,“ schladil ich doktor. „Ona vôbec neplávala.“

	„Čože!?“ zdúpnel Kuky.

	„Neplávala.“

	„Ale veď sme ju vytiahli z ramena rieky!“

	„Myslím to tak, že ju voda netransportovala, teda nie dosť dlhý úsek, aby na tele zanechala oderky. Zo skúsenosti vieme, že utopenci, ktorých unáša prúd, majú odraté kolená, akoby si ich šmirgľovali. Štrkopieskové dno s prímesou jemného piesku a bahna naozaj pôsobí ako šmirgeľ. Kolená, lakte a ramená trpia transportom najviac. Ak je utopenec oblečený, na týchto miestach sú vydraté odevné súčasti, ak je mŕtvola holá, tak koža. Ramená a lakte nemáme, ale videli ste rifle – ako nové, aj na kolenách.“

	„Tie rifle som si všimol detailne,“ zapojil sa Chosé. „Dnes sa nosia kadejaké dotrhané, prederavené už pri predaji, tieto boli perfektné, tmavomodré, bez dieročky, naozaj ako nové.“

	„Presne tak,“ súhlasil doktor. „Ďalej, hľadal som defekty na koži – nič. Keby v ramene plávala hoci len kilometer, musela by naraziť aspoň na jeden konár, na nejaké brvno, no na tele nemá ani jeden vpich, žiadna modrina. Hovorím vám, neplávala, prúd ju neniesol, do vody ju hodili tam, kde ste ju našli, prípadne pár metrov proti prúdu, potom sa zamotala do konárov.“

	Táto informácia bola asi najdôležitejšia, na detektívov urobila dojem, priamo ich navádzala na miesto, odkiaľ by mali začať s pátraním.

	Mlčali, uvažovali, žmúrili, šúchali si strniská.

	Ticho prerušil doktor.

	„Už žiadne otázky?“

	„Ešte sme ani nezačali,“ ohradil sa Burger. „Povedal si, že nebola tehotná.“

	„Nebola.“

	„Ani stopy po brutálnom znásilnení si nenašiel.“

	„Po brutálnom nie.“

	„Konštatoval si, že nebola utopená.“

	„Nebola utopená.“

	„Tak potom nám chýba odpoveď na asi najdôležitejšiu otázku vôbec – bezprostredná príčina smrti?“

	„Súhlasím, je to najdôležitejšia otázka, zároveň najťažšia odpoveď. Ja neviem.“

	„Neblázni!“

	„No neviem! Dajte mi hlavu, v čele nájdem dierku s priemerom deväť milimetrov a poviem vám, že bola zastrelená, alebo na temene nájdem desaťcentimetrovú ranu hlbokú až do mozgových štruktúr a poviem vám, že ju zabili sekerou.

	Ale takto? Z čoho mám vychádzať? Bez hlavy som stratený, lebo na tele nemá stopy, ktoré by sa dali vyhodnotiť ako bezprostredná príčina smrti. Pravda, ak neberieme do úvahy oddelenie hlavy a končatín. Ak sa uspokojíme s tým, čo máme, môžeme konštatovať, že samotné oddelenie hlavy vedie k smrti, ale aj oddelenie končatiny môže viesť ku krvácavému šoku a k smrti. Ale môže nás to zaviesť niekam úplne inde, než je skutočná príčina smrti, ktorá sa dá zistiť len na hlave. Rozumieme sa?“

	Prikývli, rozumeli dosť presne. Doktor ich už na začiatku upozornil na riziko predčasných, a teda mylných uzáverov.

	„Mám vážnu obavu, páni, že odpoveď na vašu poslednú otázku vám nedám, kým nenájdete hlavu.“

	Nereptali, neprotestovali, chápali doktorovu opatrnosť.

	„Dobre, nechajme ju chvíľu na pokoji. Čo páchateľ? Doktor, z toho, čo nám po sebe zanechal, ho ako vidíš?“

	„Dúfam, že ma nechcete nahovoriť na psychologický profil!“

	„Takým hlúpostiam veria iba režiséri nepodarených kriminálnych filmov, my sme praktici. Nie profil, iba vyhodnoť stopy, čo po sebe zanechal.“

	„Ťažká úloha, málo informácií, široké pole možností. Povedzte mi, bol sám – alebo dvaja? Ide o sexuálny motív – alebo o pomstu? Alebo vražda na objednávku? Podľa toho sa mení aj osoba páchateľa.“

	Museli uznať, že k osobe páchateľa sa len na základe pitvy nedostanú – málo informácií, nevýrazné stopy.

	„Povedal si, že musel ovládať svoj nôž.“

	„Na tom trvám, Edko. Rezy tohto druhu si vyžadujú fyzickú silu a určitú zručnosť.“

	„Keď sme pri rezoch, niečo mi napadlo. Mal znalosti z anatómie? Keby si ju musel dokatovať ty, postupoval by si presne takto?“

	„Nemusel to byť doktor, ani človek so znalosťami z anatómie. Ak chce amatér odrezať ruku a nechce ju odťať ani odpíliť, ale vykĺbiť, logicky začne rezať v oblasti kĺbu, a ako sa dostáva hlbšie, odhalí sa mu ramenný kĺb, potom už len šparchá špičkou do hĺbky a krúti ramenom. Takto by postupoval každý. Dokonca, teraz mi trklo, dokonca stačí, aby si aspoň raz porcioval kuracie stehno, a vieš, ako postupovať.

	Keď chceš oddeliť hornú časť od spodnej, zarežeš presne v kĺbe, prerežeš svaly, objaví sa kĺb a máš dve možnosti –

	buď ho prerežeš silou alebo vytočíš, vykĺbiš a šľachy prerežeš až na konci. Presne ako v našom prípade.“

	„Takže kuchár?“

	„Bože, Kuky, prečo chcete siloumocou, aby som vám povedal jeho meno?“

	„Nie meno, to si zistíme, ale povolanie...“

	„Ani meno, ani povolanie!“

	„Ani pohlavie? Muž? Napríklad mäsiar?“

	„Nie, aj žena dokáže odrezať hlavu. Čo vám hovorí meno Čubírková?“

	„Prestaň vyťahovať históriu, veď tú zatváral ešte starý rada Vacátko!“

	„Bolo to dávno, pripúšťam, ale stalo sa. Rezala jedna báseň.“

	„Sekala,“ opravil ho Krauz.

	„Správne, sekala. Takú mäsiarčinu by som poznal, toto je... Ako by som to...“ váhal doktor, „... jemnejšia prácička.“

	„Takže okrem toho, že páchateľ musel byť primerane fyzicky zdatný, aby ovládal veľký nôž, nič bližšie nám o ňom nepovieš. Škoda,“ vzdychol si Burger. „Aspoň máme na výber, muž alebo žena, mäsiar, poľovník, kulturista, telocvikár...“

	„Mať na výber, veľká výhoda“ prichvaľoval aj Kuky.

	„Ešte niekto niečo?“ Burger cítil, že porada sa blíži ku koncu.

	Premýšľali, Krauz sa snažil oživiť si pamäť čítaním poznámok.

	„Ja by som ešte niečo mal, z vlastnej hlavy,“ priznal váhavo doktor. „Ale...“ akosi to z neho nešlo.

	„Len smelo, vieš dobre, že v tejto fáze vyšetrovania sme vďační za akýkoľvek postreh,“ posmeľoval ho Burger.

	„Zaujala ma krv v cievach.“

	„Čo s krvou?“

	„Práveže nič. Nech som zarezal do ktorejkoľvek časti cievy, boli prázdne. Stiekla z krvi.“

	„No a...? Veď jej odfaklil hlavu aj ruky.“

	„To áno, ale aj pri takýchto poraneniach ostáva časť krvi v cievach a žilách vnútorných orgánov. Jej neostalo nič.“

	„Čo voda?“

	„Tá dokáže všelijaké zázraky, ale vyplaviť kompletne celý obsah krvi určite nie.“

	„A čo z toho dedukuješ?“

	„Srdce bilo až do konca.“

	Doktor počkal, či pochopili. Prvý sa chytil Krauz.

	„No počkaj, počkaj, hádam nám nechceš tvrdiť, že...“

	Ani jemu sa nechcelo dokončiť.

	„Presne to!“

	„O čom tu vy dvaja meliete?“ Burger v neblahej predtuche zvraštil čelo.

	„Pán doktor sa nám snaží naznačiť, aby sme sa pripravili na nemilé sadistické prekvapenie.“

	Ostali ako obarení, čakali, čo z doktora vypadne.

	„Zatiaľ iba hádam, ale zobral som pár výrezkov z okraja rán.“

	„Všimol som si,“ prikývol Burger.

	„Všimol som si, že si si všimol. Viete dobre, čo sa tým dá vyšetriť. Histológiou, teda mikroskopickým vyšetrením výrezkov z okraja rán, vieme dokázať krvácanie v jemných vlásočniciach. Je to neklamná známka vitálneho poranenia.

	Prítomnosť erytrocytov a železa nám napovie, že ju katovali zaživa. Srdce bilo až do konca a vypumpovalo všetku krv z tela.“

	„Nebláznite!“ ohradil sa zhrozený Chosé. „Sú prázdniny, dovolenky, ja chcem obyčajnú normálnu vraždičku, aby sme boli za tri dni hotoví a mohli sme ísť na pivo! Neťahajte sem sadistického maniaka, kto ho má naháňať!? Viete si predstaviť, čo nám povie Šaňo? Vyrazí s nami dvere aj s tvojou hnusnou teóriou!“

	„Je mi ľúto...“

	„Nie je! Robí ti to radosť!“

	„A čo ešte, keď to zavetria novinári?“ zhrozil sa Kuky. „Je uhorková sezóna, skočia po tom ako po údenom. Stačí jeden štvavý článok a budú nás buzerovať z ministerstva, z prezídia, zhora, zdola... Koniec prázdnin, priatelia!“

	„Pfúú...“ vydýchol Burger. „Doktor, nech bude výsledok skúmania výrezkov akýkoľvek, dozvieme sa ho iba my štyria, jasné? Ako prví a zároveň ako poslední, rozumieme si?“

	„Už som vám niekedy podrazil nohy?“

	„Všetko raz býva prvýkrát.“

	„No dovoľ!“

	„Si po dovolenke, nesústredený, naštvaný, nervózny...“

	„Prestaň, nie som ty!“

	„Ja len, aby si sa nepomýlil a omylom nezatelefonoval najprv Šaňovi, až potom nám.“

	„Nebojte sa, až taký nesústredený zase nie som.“

	Detektívi prepaľovali doktora laserovými pohľadmi – až mu bolo ľúto, že s tým začal, ale aj keby nie, vzorky na histológiu naozaj odobral a výsledky budú tak či tak do troch dní, takže v tom horšom prípade aspoň nezažijú taký šok.

	„Radšej už pôjdeme,“ navrhol nesmelo Burger, „lebo tento tu je schopný priznať, že v chladničke majú ešte dve podobné dievčatá bez hlavy a rúk, takže s vyplazenými jazykmi budeme naháňať sériového sadistického vraha, zatiaľ čo on si bude hovieť v teplučkej kancelárii.“

	„V chládočku, Edko, v chládočku, je august.“

	„Tak v chládočku...“ Burger pripustil omyl vo vyhodnotení teploty.

	„Už iba detail,“ zdržiaval ich doktor.

	„Nie!“

	„Neškodný...“

	„Tak spusti!“

	„Dva červené nechty som dal vášmu technikovi, nech sa na ne pozrú aj vaši chemici. Aj my sa pozrieme, ale pochybujem, či by vám pomohla informácia, že ide o lak značky Dior, alebo čosi podobné. Hlavný smer vyšetrovania to určite neovplyvní, no ako pomocná indícia sa časom môže zísť.“

	„Za to ti pekne ďakujeme – a nemyslím to uštipačne.“

	„A...“

	„Bože, zmiluj sa, on neprestane!“

	„... odobral som kostné štepy na DNA. Keď nájdete hlavu alebo ruku, vieme ich stopercentne stotožniť. Ale to hovorím iba tak, DNA vzorky považujem za samozrejmosť, budete to mať aj v správe.“

	Doktor Lengyel videl, ako ich záver porady zlomil, zľutoval sa a nalial im na posilnenie.

	„Páni, na úspešné vyriešenie prípadu.“

	Vypili, no na úspešné vyriešenie prípadu mali vlastný názor. Vstali, Burger natiahol ruku...

	„Ešte moment. Chvíľočku...“ zaodŕhal Kuky.

	Burger stiahol ruku, nechápavo zagánil na kolegu.

	„Mám k tebe takú malú súkromnú prosbičku.“

	„No?“ aj doktor bol prekvapený.

	Kuky vybral z igelitky papierovú truhlu.

	„To je debil!“ detektívom bolo okamžite jasné, prečo sa Kuky tak ochotne pechoril na pitvu.

	„Stala sa tragédia,“ vysvetľoval Kuky doktorovi, „zomrel Robin.“

	„Kto?“

	„Robin. Moja andulka.“

	„Úprimnú sústrasť. Čo mám ja s tým?“

	„Nemohol by si sa naňho pozrieť? Chcem vedieť, prečo zomrel.“

	„Pozrieť?“ Doktor Lengyel si musel naliať. „Kuky, keď najbližšie nájdeš na stole skapatého mravca, aj toho mi prinesieš?“

	„Prosím ťa! Čo ti to spraví?“

	„Ja nie som veterinár!“

	„Mŕtvola ako mŕtvola. Si odborník na určovanie bezprostrednej príčiny smrti a ja sa potrebujem zbaviť obvinenia...“

	„Čože!?“

	„Niektorí nevďační kolegovia,“ Kuky zagánil na Krauza, „ma obviňujú z vraždy. Vraj som ho zabil tlačenkou.“

	„Tla...“ Lengyel už nevládal. „Počúvajte, vy na tých vraždách sa musíte cez prázdniny strašne nudiť!“

	„Nejde o nudu, ide o moju česť!“

	To bol argument, ktorému ani doktor neodolal.

	„Ak je to otázka cti, žarty idú bokom,“ kapituloval. „Daj ho sem!“

	Doktor Lengyel položil papierovú truhlu na plastovú tácku, prestrihol lepiacu pásku, vybalil papagája, pripravil si skalpel.

	„Nejdeme dolu do pitevne?“ Kukymu vadilo, že doktor pristupuje k pitve jeho priateľa povrchne, akoby ho nebral vážne.

	„Bojím sa, že by sa nezmestil na stôl.“

	„Ani rukavice si nedáš?“

	„Myslíš, že by som ho mohol nakaziť?“

	„Ty si z toho robíš srandu!“

	„Nie, úplne vážne ho rozrežem.“

	Aby bolo všetkým jasné, že problém berie naozaj vážne, vytrhol Robinovi pár pierok z brucha.

	„Tak počkaj, na tomto sme sa nedohodli! Hovorí ti niečo trestný čin hanobenia mŕtvoly?“

	„Kuky, ako sa mám dostať ku koži? U ľudí je to jednoduché, vyzlečiem obeti košeľu alebo tričko a je to, ale čo mám vyzliecť jemu?“ Hrotom skalpela rozpačito ukázal na operené brucho obete.

	„Tak dobre,“ váhavo súhlasil Kuky.

	„Ešte jeden rušivý moment a pošlem ťa za dvere. Vieš o tom, že rodinní príslušníci nesmú byť prítomní pri pitve!“

	„Už som ticho. Ale, prosím ťa, šetrne.“

	Doktor rozrezal miniatúrne brucho, prestrihol rebierka tenšie než zápalka, na pomoc si vzal lupu, hrotom skalpela ukázal do útrob.

	„Vidíš?“

	„Čo?“

	„Toto je srdce.“

	„Toto? Také malé milučké nič?“

	„Jemu stačilo. Vidíš toto tmavé?“

	„Kde?“

	„Tu!“

	„Čo je to?“

	„Krvná zrazenina.“

	„Takže infarkt!“ zajasal Kuky.

	„No...“ zaváhal doktor, „infarkt je defekt priamo v srdcovom svale, toto je v blízkosti, ale kúsok bokom. Ale spôsobila to prasknutá cievka...“

	„Takže infarkt!“ trval na svojom tvrdohlavý detektív.

	„Skôr ruptúra...“

	„Infarkt!“

	„Prečo ti tak záleží na infarkte?“

	„Lebo všetci velikáni zomreli na infarkt. Počul si už o nejakej významnej osobnosti, aby zomrela na syfilis?“

	„Lenin?“ Krauz pohotovo zasiahol do odbornej debaty.

	„Aj Lenin zomrel na infarkt! Písali o tom v novinách!“

	bránil svoju teóriu Kuky.

	„V akých? V Pravde z osemdesiateho piateho? Vtedy tak museli, ale skutočná príčina smrti bola niekde úplne inde,“

	trval na svojom Krauz.

	„Prečo ti napadol práve syfilis? Ty si ho púšťal k opereným kurvám?“ Celkom vážne sa zaujímal doktor Lengyel, prekáranie detektívov ho začínalo baviť.

	„Nie, ale hladkal ho aj Chosé.“

	„Ja ti takú jednu... Ty krpec krpatý!“ ohradil sa dotknutý kolega.

	Doktor sa bavil, na chvíľu sa zamyslel.

	„Kuky, takže Robin bol velikán? Osobnosť?“

	„A nie? Veď vedel rozprávať!“

	„Tri slová. Mám ti povedať aké?“ Chosé sa snažil stoj čo stoj Robina dehonestovať.

	„Nie, netreba, viem si predstaviť,“ smial sa Lengyel. „Dobre, Kuky, tak môžem konštatovať, že bezprostrednou príčinou smrti tu ležiaceho Robina bola prasknutá cievka, teda niečo ako infarkt myokardu, hoci v písomnej správe by som to formuloval...“

	„Netreba, netreba, netreba! Už to nekomplikuj, nič neformuluj, stačí infarkt. Počuli ste všetci?“ Kuky zagánil na Krauza, víťazne sa zaškeril. „Edo, ty si vedúci kancelárie.“

	„No a?“

	„Žiadam ťa, aby sa mi tu prítomný žalobca oficiálne ospravedlnil pred všetkými prítomnými.“

	„Rišo, prosím ťa... Inak ten krpec bude rýpať do konca prázdnin,“ prosil Burger.

	„V poriadku. Kuky, ja sa ti teda oficiálne pred všetkými prítomnými ospravedlňujem! Nezavraždil si Robina, dúfam, že ani nikoho iného. Stačí? Spokojný?“

	„Úplne,“ vydýchol si Kuky, s úsmevom na tvári balil operenú mŕtvolku do pôvodného papiera.

	„Ak sa smiem spýtať, čo s ním urobíš?“ nedalo doktorovi.

	„Pochovám ho.“

	„Kremácia – alebo...“

	„Do zeme.“

	„Len dúfam, že nie do črepníka v kancelárii!“ obával sa Burger.

	„Nie, u brata v záhrade.“

	„To by chcelo jeden na cestu,“ vydýchol si Burger. Aj túto ošemetnú záležitosť zvládli v časovom limite.

	„Beriem to ako kar,“ súhlasil Kuky.

	Dali si kapurkovú, doktorovi vystískali ruku, rozlúčili sa a vypadli.

	Lengyel chvíľu stál uprostred kancelárie a sledoval dvere. Odrazu vyprskol do smiechu, neveriaco pokrútil hlavou, aj sa poplieskal po stehnách.

	„Zlatí chlapci, toľko hovadín, čo im napadne za jednu hodinu... To by si zaslúžilo zápis do knihy rekordov,“ vzdychol si, pobral sa písať odbornú správu z pitvy zohaveného dievčaťa neznámej totožnosti.

	Niekto musí brať robotu vážne.

	Profesorka matematiky bola stará tučná krava. A smrdela –

	to boli hlavné výhrady, ktoré mal Roland voči doučovateľke. Mal by ich viac, ale tieto považoval za najdôležitejšie.

	„Mali ste sa učiť cez školský rok, teraz ma neštvite a makajte! Čo by ste chceli, dvadsaťročnú vysokoškoláčku? Už vidím, ako by to dopadlo! Nič také, nebudete si vyberať, celé prázdniny vás bude doučovať pani... pani,“ otec si nevedel spomenúť na meno, „no táto, čo je tu, a hotovo!“

	Kým boli rodičia doma, sami dozerali na kvalitu a pravidelnosť doučovania, no koncom júla sa zbalili a odišli za strýkom, Pablovým bratom, do Andalúzie.

	„Otec, prosím ťa, aspoň týždeň,“ žobronil Ramón.

	„Otec, aspoň pár dní,“ pridal sa Roland.

	Nepomohlo, otec Ramírez bol neoblomný.

	Roland a Ramón ostali doma. Jediným svetlým bodom prázdninového martýria bolo, že rodičia im dovolili zobrať do partie aj Lindu.

	„Tati, ona na to nemá. Žije sama s mamou, neviem, čo jej mama robí, ale sú na tom dosť biedne. Ani na triednom výlete v Prahe s nami nebola, až potom sa priznala, že mama jej to nemohla zaplatiť, ani na vreckové by jej nemala z čoho dať.“

	„Takže blbá a ešte aj chudobná, hrozný štart do života.“

	„Oci, Linda nie je blbá, keby si videl, ako krásne maľuje a aké robí módne návrhy! Všetky baby v triede, čo v triede, v škole, všetky si ich obkresľujú. Aj v ostatných predmetoch je v pohode, len matika ju nebaví.“

	„Tak načo sa pechorila na gymnázium?“

	„Nepechorila, spravila prijímačky na umeleckú priemyslovku, ale pre nedostatok miesta sa nedostala. Matka bola orodovať v škole, jeden profák jej otvorene povedal, že keď mu dá niečo do obálky, zariadi, aby Lindu prijali, takže skončila na gymnáziu.“

	„Aha...“

	„Tati, urob dobrý skutok,“ prihovoril sa aj Ramón. „Veď my na to máme, pomôžeme jej. Sama sa matiku nikdy nenaučí.“

	„Pablo, možno v trojici im to pôjde lepšie, keď ich bude viac, navodí to atmosféru triedy a lepšie sa sústredia na výučbu,“ uvažovala matka.

	Pablo napokon prikývol, doučovateľke priplatil za troch.

	Nebanoval. Keď dvojičky priviedli Lindu prvýkrát k nim domov, urobila na rodičov dobrý dojem. Slušné, trochu utiahnuté dievča s rozpustenými blond vlasmi až na plecia, štíhla, vyšportovaná postava. Žiadne výstrednosti – pírsing alebo tetovanie, ani vyzývavé oblečenie, nič, iba staré vyšúchané, trochu deravé rifle a jednoduché tričko bez nápisu.

	Skromné oblečenie, ale rodičia už boli poučení, takže ju nehodnotili podľa zovňajška. Iba Pablo sa zahľadel na tričko o niečo dlhšie, než by bolo vhodné. Aj matka si to všimla, asi preto, lebo sa zahľadel práve na vypuklé miesta, ktoré sa tatkom na synových spolužiačkach páčia najviac.

	Doučovanie sa rozbehlo, každé ráno od ôsmej do dvanástej. Nasledoval obed, krátka prestávka, potom decká ešte dve hodiny individuálne počítali niečo ako domácu úlohu, ale už samy, bez profesorky.

	V prvý deň doučovania Linda zo slušnosti obed odmietla.

	„Teta, to nejde, aby ste mi k tomu všetkému dávali ešte aj obed. Som vám vďačná za doučovanie, aj mama je vďačná, veľmi, ale obed...“ bránila sa Linda pred pani Ramírezovou.

	„Prestaň, Linduška, hádam sa nebudeš len tak prizerať, ako sa títo dvaja vlci napchávajú, a ty ostaneš hladná! To by bol čo za poriadok!? Len sa neostýchaj a prisadni si. Kde sa najedia štyria, naje sa aj piaty.“

	Pani Ramírezová by z matematiky asi tiež prepadla, lebo nevedela spočítať ani počet stravníkov. Pani profesorka totiž obed neodmietla, brala to ako samozrejmú súčasť doučovania, hoci domáca ju pozvala len tak, zo slušnosti. Našťastie stôl v jedálni bol pre desať osôb, aj hrnce v kuchyni, takže neostali v hanbe.

	Tesne predtým, ako rodičia odcestovali, vydali jasné pokyny – na rozvrhu doučovania sa nebude nič meniť, musia vytrvať v takom tempe, ako zaviedla pani profesorka. Decká budú poslúchať, v opačnom prípade...

	„Budete poslúchať, bez odvrávania splníte všetko, čo vám pani profesorka prikáže! Pre každý prípad som jej nechal svoje číslo, neželajte si ma, ak mi bude volať, že sú s vami problémy! Rozumeli ste?“ Pán Ramírez výstražne zdvihol prst.

	Tri hlavy prikývli ako jedna, hoci vyhrážky sa viacmenej týkali iba dvoch. Doučovanie pokračovalo tempom, aké nastavila profesorka od začiatku, len s obedmi to bolo horšie – otec Ramírez nechal synom hotovosť, aby sa postarali, veď cez školský rok aj tak iné nejedia, iba pizzu alebo hamburgery, tak aspoň cez prázdniny nevyjdú z cviku. Profesorka v rozpočte nebola, musel jej stačiť preddavok za doučovanie vyplatený na dva týždne vopred, takže o pol dvanástej trielila na autobus – na veľkú radosť trýzneného tria.

	Hneď na druhý deň po odchode rodičov, sotva sa za profesorkou zavreli dvere, Linda vystrčila rožky.

	„Budete to počítať?“ bradou ukázala na zbierku úloh z matematiky pre tretí ročník stredných škôl. Obyčajnou ceruzkou boli zakrúžkované štyri príklady, ktoré majú byť dozajtra vypočítané.

	„No...“ zaváhal Roland, „má číslo na otca. Neoplatí sa ho dráždiť, veď sotva vypadli.“

	„Dobre, tak si švihnite,“ Linda im dala jasne najavo, že ju domáca úloha nezaujíma.

	„Prečo si sa pýtala, či to budeme počítať?“

	„Lebo som vás chcela zobrať von.“

	„Von? Myslíš si, že nás treba venčiť?“

	„Tak som to nemyslela, neskáč, Roland. Iba som vás chcela zobrať k nám do partie, na sídlisko. Len tak, pre zmenu, aby ste videli, ako si tam žijeme.“

	„Aha,“ Rolandovi poskočilo obočie. „Fajn, tak sa do toho pustíme a potom vypadneme.“

	Dvojičky sa potešili, zmena ich lákala. Celý život strávili vo vilovej štvrti v južnej časti mesta neďaleko rieky. Vilové štvrte si žili svojím životom, deti na ulici takisto. Už ako trojroční sa vozili v autách, nie v hocijakých, v mercedesoch a bavorákoch, v malých plastových na baterky – ich rovesníci na sídlisku sa hrali v piesku a požičiavali si bicykel s pomocnými kolieskami vzadu. Rozdielne podmienky v detstve – nielen v hračkách a obliekaní – sa ťahali celým životom ako niť osudu, alebo ostnatý drôt, a sformovali úplne inú generáciu, než vyrástla zo sídliskových detí. Izolovanú – deti zbohatlíkov si žili svoj život vo svojej komunite. Na základnej škole rozdiely až tak veľmi nerezonovali, no na strednej už polodospelí mladí ľudia vedeli dať jasne najavo, kto sú, odkiaľ pochádzajú, kto sú ich tatkovia.

	Roland a Ramón trávili voľný čas veslovaním a plachtením v zátoke, kde mali vlastný hausbót, v zime lyžovali v Alpách, cez prázdniny jazdili na strýkovej farme na čiernych andalúzskych vraníkoch. Keď niečo potrebovali, povedali mame alebo, ešte lepšie, strýkovi a na druhý deň to mali. Väčšinu vecí dostávali aj bez toho, aby ich potrebovali, aby niekomu niečo povedali – automaticky. Peniaze ich netrápili, mali ich plné vrecká.

	Keď niečo potrebovala Linda, musela si zarobiť vykladaním tovaru v supermarkete, cez letné prázdniny umývaním okien na pumpe, ak sa, pravda, práve neučila na reparát.

	Alebo povedať Gabovi – Gabo vedel zohnať všetko, len ho znervózňovalo, keď sa zaujímala, odkiaľ to zohnal. Napríklad nové tričko s potlačou Manhattanu – v Zare išla na ňom oči nechať. Mamke by hovorila zbytočne, určite by nedala polovicu výplaty za tričko, no stačilo spomenúť Gabovi a...

	„Ale zadarmo to nebude,“ Gabo naznačil obchod, nie dar.

	Linda sa zľakla, sex už vyskúšala, prvýkrát v aute v hájiku za sídliskom, potom aj pohodlnejšie u Vlasta v posteli, ale Gaba sa bála. Uznávala ho, ako všetci v ulici, ale bála sa pustiť si ho k telu, alebo do tela, lebo mal povesť násilníka.

	„Tento balíček odnesieš večer presne o ôsmej na túto adresu,“ podal jej balíček a lístoček.

	Linda si v duchu vydýchla, očakávala horšiu ponuku.

	Balíček, je tam toho!

	„Nauč sa adresu naspamäť a lístoček mi vráť. Ale presne o ôsmej, ani skôr, ani neskôr. Čas je dôležitý, rozumela si?“

	„Uhm, nie som blbá!“

	„To dúfam, takže ti nemusím prízvukovať, že to ostane iba medzi nami. Keby si kvákala...“

	Nekvákala by, vo vlastnom záujme, naozaj nie je blbá.

	Decká na sídlisku vyrastali v úplne iných podmienkach než decká vo vilových štvrtiach – decká vo vilových štvrtiach také balíčky kupovali, decká zo sídliska ich roznášali. Ale rozdiely boli aj markantnejšie, nielen v balíčkoch.

	„Toto je Roland a toto Ramón, spolužiaci,“ predstavila ich Gabovi.

	„Lindini spolužiaci sú aj moji spolužiaci. Sadajte. Dáte si?“ Gabo nečakal na odpoveď, z chladničky im podal pivo.

	„Je horko,“ obhajoval svoju voľbu. „Slušné uzliny,“ Gabo mykol bradou k Rolandovým rukám. „Čo robíte?“

	Roland nechápal.

	„Myslím bicepsy. Čo trénujete?“

	„Jáj. Veslujeme. Občas dvíhame železo vo fotrovej posilňovni.“

	„Vo fotrovej...“ zašomral domáci.

	Gabo makal na železnici so zdvižným vozíkom a občas si skočil zatrénovať do posilňovne v paneláku. S chalanmi prerobili nevyužitú práčovňu, ale posilňovňa nebola sú –

	kromná, kľúče museli byť k dispozícii pre všetkých, inak by predseda samosprávy nesúhlasil.

	„Super tetovačky,“ na revanš pochválil Roland.

	Na Gabových rukách nebolo voľné miesto – červená a modrá sa ťahali až na krk, kam až dolu, to sa nedalo vidieť, iba odhadovať, lebo celý chrbát a časť predku zakrývala kožená vesta bez zapínania. Nepotrebovala zapínanie, leto bolo v rozpuku, Gabovi stačila vesta, rifľové kraťasy, tenisky naboso. Takto vydržal až do jesene.

	„Linda, stíš to, nepočujeme sa!“

	V stroho nevkusne zariadenej obývačke s kobercom iba pod konferenčným stolíkom rezonoval metal, nebolo počuť vlastného slova. Linda ubrala, prisadla si ku Gabovi na diván, hosťom nechali kreslá.

	„Odkedy fajčíš?“ prekvapil sa Ramón.

	„Občas...“ Linda teatrálne vyfúkla, akoby hrala hlavnú úlohu v nepodarenom filme.

	„Dáte si niečo výdatnejšie? Mám vodku.“

	„Normálne nepijeme,“ váhal Roland.

	„Čo je normálne cez prázdniny? Linda, v mrazáku hore...“

	Zazvonil zvonček, aj Gabo vstal, aby otvoril. Prišli štyria z partie, dvaja chalani a dve baby. Zoznámili sa, lenže hneď nato prišli ešte dvaja chalani, dvojičky začínali mať v menách chaos. Poslední dvaja vybrali z igelitky dve fľaše – ešte jednu vodku a pre milovníkov farebného lacnú whisky.

	„My sme nepriniesli nič,“ priznal Roland.

	„Nevadí, daj dvacku, Peťo odskočí...“

	Roland vybral balíček bankoviek, odrátal dve desiny, podal Gabovi. Nevšimol si, ako Gabo hypnotizuje balíček v jeho rukách, nenútene ho schoval späť do gatí.

	„Na,“ podal bankovky Gabovi, ten ich podal ďalej. „Čo má kúpiť?“ slušne sa spýtal domáci, veď to boli ich peniaze.

	„Čo sa tu pije?“

	„Všetko.“

	„Tak zo všetkého trochu.“

	Jedna baba sa rozosmiala, zdalo sa jej to vtipné. Aj Gabo sa usmial, chcel vyzerať ako vzorný hostiteľ.

	Prišli dve ďalšie baby, otvorili sa ďalšie pivá, odvážnejší si naliali poldeci.

	„Bacha, chlapci, ešte je teplo, aby ste vydržali!“ varovala partiu Linda, no nikto ju nepočúval.

	Žúr sa celkom sľubne rozbiehal. Jedno dievča odchytilo Lindu v kuchyni.

	„Lili, tí dvaja sú s tebou?“

	„Uhm, spolužiaci.“

	„Určite!“

	„Fakt, nelakujem.“

	„Fakt? Takže sú voľní?“

	„Mne určite!“

	„Ako ich rozoznávaš?“

	„Načo ich chceš rozoznať? Ak ti ide o to, Roland či Ramón, všetko jedno, vtákov majú rovnakých.“

	„Už si sa presvedčila?“

	„Sme spolužiaci, nekecám! Ale keby si naozaj chcela, tak Roland má na pravom uchu malú jazvičku. Ale ak sa k uchu nedostaneš, tak je im to jedno, Roland či Ramón, sú zvyknutí, že si ich ľudia mýlia.“

	„Díky, idem na to!“

	Linda pridala hlas, tvrdý metal už nikomu neprekážal.

	Pivo sa rýchlo míňalo.

	„Gabo, môžeme ísť na to?“

	Domáci pozrel na hodinky, prikývol.

	Chlapci vybrali igelitové vrecká a cigaretové papieriky, šikovne ušúľali nepodarené hrubé cigarety, zapálili si, slastne zašlukovali, podali babám.

	Roland bol na rade skôr ako Ramón, váhal.

	„Vy ste to ešte neskúšali?“ Gabo bol úprimne prekvapený.

	„V škole je toho plno, aj sme vyskúšali, ale...“ klamal Roland. Poznal otcov názor na drogy, dobre vedel, čo by ich doma čakalo, keby sa to dozvedel.

	„Keď nechcete, tak nechcete, nútiť vás nebudeme. Komu stačí pivčo, je v chladničke,“ Gabo ich naoko pustil z hlavy.

	Dvojičky sa ako na povel napili, nevšimli si, ako Gabo kývol na jedno z dievčat. Nenútene vstalo, sadlo si Rolandovi do lona.

	„Ramón...“

	„Roland.“

	„Čo?“

	„Nič, nič, to je jedno.“

	„Skús aspoň jeden šluk,“ nežne sa privinula, zavrtela zadkom.

	Reakcia nedala na seba dlho čakať, Roland pocítil tlak v rifliach. Vzal si cigaretu.

	„Počkaj, nedávaj mu to, na prvýkrát je to silné. Pre vás mám toto...“

	Gabo odišiel do vedľajšej izby, priniesol niečo zo svojich tajných zásob. Neponúkol im vrecko, predpokladal, že by procedúru nezvládli, ušúľal im sám.

	„Skúste...“ podal Rolandovi hotovú horiacu cigaretu.

	„Len plytko, je to kvalitka. Stačí popoťahovať, potom zistíte sami, koľko znesiete.“

	Roland podozrievavo zagánil na cigaretu.

	„Foter je ďaleko,“ dodávala mu odvahu Linda.

	Roland si potiahol, asi to prehnal, rozkašľal sa. Podal cigaretu bratovi, čakal výbuch smiechu – nikto ani nehlesol, nevšímali si ho, zaoberali sa sami sebou, presnejšie, chalani dievčatami a dievčatá chalanmi.

	Ramón si potiahol opatrnejšie, iba ho nadulo, cigaretu rýchlo vrátil. Ani jeho rekcia nevzbudila pozornosť.

	Bratia netušili, že Gabo prísne zakázal vysmievať sa z nováčikov – zosmiešňovanie nováčikov kazilo kšefty, odrádzalo zosmiešnených, aby pokračovali. Gabo potreboval, aby pokračovali, čím viac nováčikov bude pokračovať, tým lepšie zisky. Nikto ani brvou nehol, Gabove príkazy a zákazy musel rešpektovať každý, kto si chcel po večeroch užívať.

	„Zapi,“ poradilo dievča Rolandovi.

	Poslúchol, napil sa. Zatočila sa mu hlava, asi už veľa pil, alebo...

	„Na, a teraz vyskúšaj z mojej...“

	K Mayorovi do kancelárie dorazili tesne pred koncom pracovného času.

	„No kde ste, banda jedna!? Už som chcel po vás vyhlásiť pátranie! Pfú, páni! To je aróma!“

	Hnilobný smrad sa za nimi ťahal ako hodvábna stuha za športovou gymnastkou.

	„Bola to fuška,“ ospravedlňoval sa Burger.

	„Verím vám, ešte v tomto vražednom teple... Máte to u mňa, hrdinovia.“ Mayor pozrel na hodinky. „No, o chvíľu je fajront, kontrola už, dúfam, nepríde,“ vstal, z mrazáka vybral ľadovú vodku, nalial. „Spláchnite, nech vám chutí aspoň večera, keď ste už obetovali obed.“

	Poslúchli. Niektoré šéfove príkazy vedeli splniť bez reptania.

	„Počúvam,“ šéf sa pohodlne oprel.

	Najprv referoval Burger z hlavy, potom Krauz z poznámok, Chosé a Kuky dopĺňali. Mayor si striedavo šúchal bradu, trel viečka, prepletal prsty, prehadzoval nohy jednu cez druhú.

	„Všetko?“

	„Nie, ešte ťa pozdravuje Lengyel a ďakuje ti za spríjemnenie prvého dňa po dovolenke.“

	„Čo mne? Ja som ju odkrágľoval? Nech si trhne, frfloš starý! Inak všetko?“

	„Asi všetko,“ súhlasil Krauz na konci referátu.

	„Pekne! Hovoríte žiadna loď, žiadna nešťastná náhoda.

	Žiadna nehoda,“ dodal smutne.

	„Nie, nič také.“

	„Takže vražda.“

	„Stopercentne!“

	Mayor cmukol, zhlboka si vzdychol.

	„Z toho, čo ste mi povedali, som pochopil asi toľko, že ide o mladé dievča, dvacina, plusmínus nejaký ten rok. Nebola tehotná, s najväčšou pravdepodobnosťou ani znásilnená či zbitá. Určite nebola utopená, príčina smrti bude asi na hlave, lebo na tele ste nenašli žiadne strelné poranenie ani vpichy. Čo máme v rukách, čo sa dá využiť?“ nečakal na odpoveď, pokračoval sám. „Žuvačku vo vačku, lak na nechtoch, rifle...“

	„Tie sú dôležité,“ upozornil Krauz. „Modré, klasické, úplne nové, nevydrané, ani na kolenách, doktor z toho dedukoval, že vo vode neplávala, presnejšie, voda ju netransportovala...“

	„Viem, viem, už si mi to vysvetlil,“ prerušil ho šéf nastavenou dlaňou. „Vo vode bola zhruba dva týždne, čas vraždy teda môžeme predpokladať niekde uprostred prázdnin, na prelome júla a augusta. Voda ju neniesla, z Rakúska ani z Moravy nebude.“

	„Môže byť, ale odtiaľ nedoplávala,“ spresnil Burger.

	Mayor iba prikývol, že si rozumejú.

	„Ani tie dva týždne nie sú isté, ak ju niekde pár dní skladovali v teple, tak...“

	Mayor prikývol – aj v tomto bode si rozumejú.

	„Výborne! A čo teraz? Čo s tým?“

	Mlčali.

	„Povieme mu to?“ spýtal sa Burger Krauza.

	„Neviem, už je fajront. Budeme mu kaziť deň?“

	„Aj tak sa to dozvie.“

	„Ale až o dva dni.“

	„Ako myslíš, radšej nie.“

	„Héj, vy dvaja! Ešte som tu!“ zahulákal Mayor. „Čo ste mi zatajili? Vedel som, že to nie je všetko. Ani po toľkých rokoch tréningu ste sa nenaučili poriadne klamať. Tak von s tým!“

	„Ehm,“ odkašľal si Burger. Nemal to robiť, odrazu sa z ničoho nič kŕčovito rozkašľal, až ho nadhadzovalo. Rýchlo si na ústa pricapil vždy pripravenú vreckovku. Očervenel, chvíľu sa dusil, potom záchvat prešiel tak rýchlo, ako sa začal.

	„Edo...“

	„Ja viem, ja viem, šéfe, už som sa dohodol s Lengyelom, vybaví mi termín, pôjdem na röntgen aj na vyšetrenie. Kašlite už na to...“

	„Netreba, stačí, keď necháme teba.“

	„Vtipné, ale chcel som ti povedať niečo iné. Lengyel urobil výrezy z rán na histologické skúmanie. Budú hľadať železo a krv v najjemnejších vlásočniciach. Tým by sme mohli zistiť...“

	„Viem, čo sa tým zisťuje!“ zahriakol ho šéf. „Teda nielen vražda, ešte aj beštiálna vražda. Čo hovorím beštiálna, ešte k tomu beštiálna vražda s mučením! No drbe tomu doktorovi?“

	„Všetko je to jeho vina, ja som hneď hovoril,“ pridal sa Kuky.

	„Ty buď ticho, krpec jeden,“ zúril Mayor. „Už nám tu chýbajú len novinári. Modlite sa, aby nič nezavetrili. Aj tak nemajú o čom v lete písať, roznosili by nás na prvej strane.“

	„Upozornili sme ho, aby výsledky skúmania zavolal iba nám a aby mlčal. Na Lengyela sa dá spoľahnúť.“

	„Dúfam. Aj v to, že nič nenájdu.“ Mayor sa oprel, oddychoval, uvažoval. „No dobre, vráťme sa k prípadu. Voda ju neniesla, museli ju hodiť niekde tam, kde sme ju našli, lenže ostatní prepátrali breh hore aj dolu po prúde. Nenašli nič, ani hlavu, ani končatiny, ani odev, ani kabelku – nič! Proti prúdu objavili dve miesta prístupné autom až k vode. Poľná cesta zvažujúca sa k hladine ramena. Nejaký rybár im na mieste povedal, že tieto prístupy využívajú amatérski kajakári a jazdci na malých motorových člnoch. Povrch je hlina, teraz v lete prach, vysušený slnkom. Využívajú ich denne, tak –

	že hľadať stopy spred dvoch týždňov je blbosť, na trasológiu sa spoliehať nemôžeme. Aby toho nebolo dosť, rybár im ukázal hneď tri alebo štyri prístupy k vode, ktoré si urobili rybári. Také malé prieseky v burine, v kríkoch, len na pešo, ale bremeno sa tadiaľ dá doniesť až k vode. Hovorili ste, že vážila asi päťdesiatpäť?“

	„Asi,“ pritakal Burger.

	„V pohode, aj keby mala šesťdesiat, aj tak by ju tadiaľ preniesol. Nikde naokolo nie sú bezpečnostné kamery.“

	Prikývli.

	„Páni, za týchto okolností...“ Mayor bezmocne rozhodil rukami.

	„Máme hrubé... nič,“ pripustil Krauz.

	„Stopy žiadne, kamery žiadne,“ pokračoval Mayor, „nepáči sa mi to. Čo získame z tej žuvačky? Značka pepermint...“

	„ Wrigley’s spearmint, pepermintová žuvačka,“ spresnil Chosé.

	„Dobre, nech je po tvojom! Čo z toho? Podľa mňa takú predávajú všade. Alebo sa mýlim? Je niečím zvláštna?“

	„Nie, obyčajná žuvačka, dostupná prakticky všade.“

	„No prosím! A lak na nechtoch? Aj keď nám zistia značku, zase to bude len bežný lak dostupný v každej drogérii či parfumérii. A tie rifle...“ pokýval hlavou, „sú niečím zvláš –

	tne aspoň tie?“

	„Nie, bežná značka, bežný strih, bežná farba. Akurát sú nové, ale kde nájsť predavačku, keď nemáme bloček ani značku predajne?“

	„Doriti!“

	Chvíľu si mlčky užívali beznádejnosť vzniknutej situá –

	cie.

	„Alfou a omegou celého prípadu bude stotožnenie mŕtvoly. Kým nebudeme vedieť, kto je to, ďalej sa nepohneme.

	Začať tým, že budeme tipovať páchateľa, či je mäsiar alebo lekár, či má anatomické znalosti alebo zručnosť vo vykosťovaní bravčového, sa mi zdá zbytočné. Skúsime oddelenie pátrania, či nie je nahlásená nezvestnosť podobného dievčaťa. Rozhoďte siete medzi informátormi, treba rozhlásiť, že hľadáme také a také dievča, skúste osloviť aj mravnostné oddelenie, nech preveria medzi prostitútkami, či nejaká nechýba. Napadá vám ešte niečo? Musíme si pomôcť sami, chlapci, nikto to za nás neobehá.“

	Odpovede sa nedočkal, bez zaklopania sa rozleteli dvere, zjavil sa vedúci protidrogovej jednotky major Adam Lacko.

	„Šaňo, ešte si tu? Á... máte poradu,“ sklapol.

	„Len poď, Adam, už sme skončili,“ pozval ho Mayor.

	„Nemusíte odchádzať,“ upozornil vraždárov, keď videl, že vstávajú. „Nič strašné som nechcel, iba požiadať o súčinnosť.“

	„Teraz? Cez prázdniny? Mám tu päť a pol chlapa a z toho mi chceš šiesteho zobrať?“

	„Nie, nie! Plánujeme bleskovú akciu, máme celkom slušný tip na zásielku koksu, ale potrebujeme babu na odovzdávku. Naše sú okukané, potrebujem neznámu tvár, tak som si myslel, či by nám nehelfla Petra. Videl som ju na chodbe, takže dovolenku nemá.“

	„Iba ona?“

	„Iba ona, ostatné zvládnem s vlastnými silami.“

	„A kedy?“

	Šéf protidrogovej jednotky sa usmial.

	„Aha, chápem,“ usmial sa aj šéf vraždárov. „Keď to bude aktuálne, povedz. Ale iba na jednu akciu!“

	„Jasné. Idem na pivo, nejdeš na jedno?“ zamával aktovkou – ak si nevšimli, tak už je po fajronte. „Besné teplo, jedno chladené nemôže uškodiť.“

	„Ostávate?“ spýtal sa Mayor svojich.

	„Nadnes toho máme plné kecky, záznamy dorobíme zajtra, aj oddelenie pátrania. Ak nie je nič súrnejšie, skočili by sme aj my,“ rozhodol za všetkých Burger.

	„Tak ideme na pivo všetci.“

	„Výborne, chlapci, šéf nás pozýva!“ bleskovo zareagoval Kuky.

	„Ja mu takú jednu...“ zahnal sa Mayor.

	„Príma,“ potešil sa šéf protidrogovej jednotky, „už dávno som nesedel s takou váženou spoločnosťou.“

	Profesorka matematiky nebola nadšená.

	„Čo je dnes s vami? Vyšetrovanie priebehu funkcie sme predsa preberali, už ste to vedeli! Taká jednoduchá úloha vám robí problémy?“

	Ani trojica matematických géniov nebola nadšená, v hlave mali všetko možné zostatkové zo včera, len matematiku nie.

	„Toto bolo posledný raz, nech sa to viac neopakuje,“ zasyčala profesorka od dverí.

	„Čo?“

	„Hovorí sa prosím, Roland! To, aby z vás ráno smrdelo ako zo suda! Nebojte sa, otcovi volať nebudem, aj ja mám pochopenie pre študentov, veď sú prázdniny, ale nech sa to viackrát neopakuje! Naozaj by som musela zavolať. A vám, slečna Linda, sa čudujem, také mladé sympatické dievča a...“ nedopovedala, nasrdene zabuchla dvere.

	„Myslíš, že bude bonzovať?“ obával sa Ramón.

	„Sľúbila, že nie,“ dúfal Roland.

	„Nebuďte takí vytrasení, nič sa nedeje. Trochu sme to včera prepískli, je tam toho! Počuli ste ju, nebude volať, má pochopenie, sú prázdniny, tak nestrečkujte!“

	„Tebe sa hovorí, nepoznáš nášho otca,“ lamentoval Ramón.

	„Nepoznám, ale je ďaleko a vás nechal tu, tak prečo máte výčitky? Učíme sa? Učíme. Dodržujeme dohodu? Dodržujeme. Tak poďme to dorátať a vypadneme!“

	„Linda, dnes radšej nie.“

	„Čo nie? Aké nie? Prečo nie? Vám sa včera nepáčilo?“

	„Páčilo, ste príma partia, ale profka má len jedny nervy.

	Zbytočne by som ju nedráždil.“

	„Roland, dnes iba tak miernučko, len niečo na vyklinenie.“

	„Ja neviem...“

	„Príde aj Eva. Včera sa ti páčila, nie?“

	„Linda, neblbni, to bolo len také...“

	„Prázdninové, ja viem. Ale polhodinka s ňou v zadnej izbe sa ti rátala, nie?“

	„Linda...“

	„Mne nič nevysvetľuj, povedz to jej. Tak ideme?“

	Išli. Linda sa o probléme s profesorkou zdôverila Gabovi.

	„Dnes žiadne pivo, decká! Pivo kysne v žalúdku a ráno príšerne smrdí, preto vás profka odkopala. A ani ste poriadne nespali, veď ste odchádzali hlboko po polnoci. Dajte si len vodku, tá nesmrdí, tieto cigaretky už vôbec nie. Dáme si jednu?“

	„Dáme,“ súhlasil Roland.

	„Zadarmo to bolo iba včera, Roland. Niečo ako pozornosť domáceho pána v rámci pohostinnosti. Dnes si musíte priplatiť ako každý. Ciga za tri eurá, balíček za dvacku alebo za padíka, podľa množstva a kvalitky.“

	„Daj tri cigy, nemám s tým problém,“ Roland mu podal bankovku. „Drobné si nechaj.“

	Dohodu dodržali, pivo nepili, s vodkou sa krotili. Aj Linda sa držala, nechcela zbytočne robiť problémy. Prišla Eva, Roland sa mal komu venovať, Ramón mal menej šťastia, fajčil. O čo menej pili, o to im viac išli cigarety. Keď podvečer odchádzali, boli veselí, vysmiati, šťastní – prázdniny si človek musí vedieť užívať, nech sa vonkajšie okolnosti skomplikujú akokoľvek.

	Ráno nikto nič nespoznal, profesorka chvíľu podozrievavo vetrila, aj sa nad Ramóna nahla, akože mu kontroluje postup riešenia príkladu, no nič nezacítila. Aj niečo vyrátali, takže ich prestala podozrievať.

	Výlet na sídlisko zopakovali do tretice, Roland hneď na úvod kúpil od Gaba balíček za padíka – druhá trieda ho nikdy nezaujímala. Trpezlivo sa učil, večer si už vedel ušúľať sám, aj pre Ramóna, aj pre Lindu.

	„Zajtra je piatok,“ nadhodila Linda.

	„A?“ nechápal Roland. „Pozajtra sobota!“

	„V sobotu a nedeľu sa neučí.“

	„Viem, a...?“

	„Mohli by sme to jeden podvečer rozbaliť.“

	„Dobre, dáme si aj pivčo.“

	„Tu? V tomto krcálku, keď máme voľný celý dom?“

	„Dom?“ Roland zvraštil obočie. „Aha! Ty myslíš...“ konečne mu docvaklo. „Ale...“

	Rolandovi sa nápad nepáčil. Ich rodina si žila svoj život sama pre seba, rodičia nemali priateľov, cudzí ľudia k nim na návštevy nechodili, ani mamina rodina nie, tetu, maminu sestru, videli naposledy, keď boli ešte chlapci. Bývala na opačnom konci republiky, kontakty neudržiavali, ani si netelefonovali.

	Roland a Ramón mali celú rodinu v Španielsku, tam býval strýko, bratanci a sesternice, tam mali známych, tam sa robili rodinné návštevy veľké ako u nás svadba, ale tu nie.

	„Ja neviem,“ váhal Roland. Cudzí ľudia v jeho dome, presnejšie, v otcovom dome, bez jeho vedomia, bez jeho dovolenia... To nebol dobrý nápad!

	Gabo nenápadne kývol na Evu, vstala, sadla si Rolandovi do lona.

	„Ani mňa nepozveš? Vieš, ako rada by som videla, kde bývaš? Som strašne zvedavé dievča,“ rukou mu zašla pod tričko a brnkla do bradavky, „strašne zvedavé a neposlušné dievča.“

	Bez ostychu sa mu prisala na pery.

	Šéfovia odišli, dali si len dve chladené, postupne sa vytratili aj kolegovia, Krauz a Chosé vytrvali.

	„Ešte dve,“ objednal Chosé.

	„Povedal si ešte dve – a nič?“ nechápal Krauz.

	„Chceš aj zásmažku?“

	„Nie, o vodku mi nejde, ale povedal si ešte dve – a nič viac, pritom táto čašníčka má najkrajšie kozy, aké som tento týždeň videl.“

	„Je iba pondelok, čo také si chcel tento týždeň vidieť?“

	„Či pondelok alebo piatok, na kozy takýchto rozmerov si vždy zaútočil. Aspoň telefón, ak už nie rovno rande. Čo ti je?“

	„Čo by bolo? Daj pokoj! Povedal som dve a to musí stačiť!“

	„Dobre, dobre, neskáč, tak dve, ale posledné,“ upozornil ho Krauz.

	„A čo je tebe?“

	„Nič, ale jednak nechcem prísť domov jak teľa, jednak máme zajtra robotu.“

	„Už si horší než Šaňo.“

	Popíjali chladené pivo, ovievali sa starými novinami z vedľajšieho stola.

	„Zbytočné,“ vzdychol si Chosé.

	„Čo?“

	„Pivo v tomto teple. Vypijem jedno a dve mám na chrbte.“

	„A na čele,“ súhlasil Krauz.

	„Ani tie parazóly nevedia nastaviť,“ šomral Chosé, snažil sa uhnúť tenkému lúču presvitajúcemu cez škáru medzi slnečníkmi.

	„Kukni! Videl si?“

	„Čo?“

	„Tá ritka hentam!“ Krauz ukázal bradou.

	„Nie.“

	„Čo nie?“

	„Nevidel, však mi svieti do očí!“

	„Škulino,“ ohodnotil ho Krauz, nenápadne pokračoval v pozorovaní minisukní prechádzajúcich okolo. „Dobre ti tak, keď si nevieš strategicky sadnúť.“

	„Mali sme ísť dovnútra, tam nesvieti.“

	„Ale ani žiadne pekné ritky tam nie sú.“

	„Ritky... ritky... myslíš aj na niečo iné?“

	„To hovoríš ty mne?“ Krauz vyvalil oči. „Mňa picne!

	Vlastne, čo by ma piclo, je mi to jasné! Petra ťa uháňa, čo?

	Starý foter, už nevládzeš v posteli, priznaj sa! Nestíhaš ani Petre, nieto ešte kozičky a ritky naokolo.“

	„Že starý! Sám si starý!“

	„Ó nie, kamarátko, nie sám! Ťahá nám na päťdesiatku...“

	„Že päťdesiatku! Ti hrabe? Máme niečo po štyridsaťpäťke, tomu sa hovorí chlapci v najlepších rokoch.“

	„Nie, tomu sa hovorí ťahá na päťdesiatku, bratku. Čím viac sa tomu budeš brániť, tým budeš sklamanejší a nevrlejší.“

	„Ale...“

	„Nehovor, že to necítiš. A nielen hore schodmi, aj naležato.“

	Chosé sa prestal brániť, nemalo význam zahmlievať, boli takmer rovnaký ročník.

	„Vidíš,“ víťazne sa usmial Krauz. „Ozaj, keď sme pri tom, ako je to s vami? Myslím ty a Petra. Veď my dvaja sa ani nemáme kedy normálne porozprávať.“

	„To doteraz bolo čo?“

	„Dobre, dobre, drísty pri pive, to si s tebou človek fakt užije. Ja som mal na mysli vážny rozhovor.“

	„A čo by ťa zaujímalo?“

	„No, či to pokračuje alebo...“

	Krauz narážal na prípad z marca, keď za jednu noc museli vyriešiť vraždu a zachrániť česť rodiny hlavy štátu. Keď o tom neskôr rozprávali, nemohli tú noc nazvať inak ako noc hnusných odporných temných klamstiev a intríg, lebo čo sa vtedy za jednu noc podozvedali a čoho všetkého boli svedkami, to by nik neveril. Veď im ani neverili, ale kolegovia, čo ich poznali, vedeli, že neklamú, že sa nevystatujú – nepotrebovali to.

	Po skončení akcie Krauz odviezol Kamila, spriaznenú dušu z podsvetia, Chosé sa stratil v bráne Petrinho domu.

	Nebolo treba viac vysvetľovať, boli parťáci, dlhoroční kamaráti, rozumeli si aj bez slov.

	Prvý mesiac ich Krauz tajne sledoval, či sa na oddelení prejavia, či sa prezradia, či to vydržia, no obaja boli skúsení detektívi a vedeli sa perfektne pretvarovať – nikto z kolegov si nič nevšimol. Krauz áno – nenápadné pohľady, žmurkanie, letmé dotyky a drgance, dvojzmyselné narážky, za normálnych okolností nevinné a nenápadné žartovanie, no pre zainteresovaného veľavravné indície.

	„Ako to je s vami?“ rýpal Krauz.

	Chosé sa poobzeral, akoby mal práve prezradiť vážne štátne tajomstvo.

	„Máš pravdu, ani sa nemáme kedy normálne porozprávať. Už dávno som ti chcel...“ zaváhal, napil sa. Počkal, kým čašníčka položí na stôl pivá, všimol si výstrih, vzdychol. „Už dávno som ti chcel niečo povedať. Ehm... Rišo, ale iba tebe, rozumieš?“

	„To má byť urážka?“

	„Chceli by sme sa vziať.“

	„S Petrou?“

	„Nie! S čašníčkou! Práve som sa smrteľne zamiloval!“

	„Dobre, dobre, neskáč. Ja len, že ma to... oné... zaskočilo,“ priznal Krauz, lebo nová informácia ho naozaj prekvapila. „Kedy si mi to chcel povedať? Už nie sme parťáci? Najlepší kamoši?“

	„Sme, sme, veď ti to hovorím.“

	„Lebo som ťa donútil!“

	„Nedonútil, neurážaj sa. Komu by som to asi povedal prvému, ak nie tebe? Ale veci museli dozrieť, vykvasiť, ak mi rozumieš.“

	„Rozumiem.“

	„Čo ty na to?“

	„Že dôležité veci v živote musia naozaj vykvasiť.“

	„Na to, že sa chceme vziať.“

	„Nó...“ Krauz váhavo zatiahol, aby získal čas. Pomaly sa spamätával. „Tak vziať, hovoríš. No, ak súhlasí...“

	„Súhlasí, na prekvapká sme už asi fakt starí, preberali sme to spolu zo všetkých strán.“

	„Vie o tom Nina?“

	„Vie, dcéru som z toho nevynechal. Naše rozhodnutie ju sprvu zaskočilo...“

	„Koho by nezaskočilo!?“

	„... ale po zrelej úvahe nám sobáš vrelo odporučila. S Petrou si perfektne sadli, rozumejú si.“

	„Nedá sa povedať, žeby to bol unáhlený, nepremyslený krok. Aj keď normálne spolu chodíte iba od marca...“ po –

	čkal, či sa parťák neprezradí, no nereagoval, takže asi naozaj iba od marca, „v skutočnosti sa poznáte roky.“

	„Prišla k nám v deväťdesiatom siedmom. Skoro dvanásť rokov.“

	„Bože! Dvanásť!? To nie je možné! Chosé, ešte stále mi chceš tvrdiť, že nestarneme?“

	„Sú to iba čísla.“

	„Kruté čísla.“

	„Nepovedal si mi svoj názor, iba vyzvedáš.“

	„Môj názor? Čo na ňom záleží, keď ste už rozhodnutí.“

	„Mne záleží.“

	„Ehm, no, pracovné manželstvá u nás nie sú ničím výnimočným. Teraz nemám na mysli obtrtkávanie kolegýň ani krátkodobé kurizovanie, myslím ozajstné manželstvá.

	A fungujú, niektoré roky, niektoré až do penzie. Prečo nie?

	Petra je super baba, nepoznám inú takú ženu. Môj názor je, že vaše rozhodnutie je v poriadku.“

	„To som chcel počuť.“

	„Inak povedané – máte moje požehnanie.“

	„Ďakujem ti, kompl.“

	„Ale nebudete môcť pracovať spolu, manželia nemôžu robiť na jednom oddelení.“

	„Viem, aj to sme už prebrali. Sama navrhla, že sa zašije na otéčku, na kriminalistické evidencie, do kancelárie. Už má dosť prvej línie, dosť ulice.“

	„Je unavená, vidíš, aj baby starnú.“

	„Niekedy mám taký deň, že aj ja by som sa najradšej zašil,“

	prikývol Chosé. „Bohužiaľ, takých dní je čím ďalej tým viac.“

	„Kedy to vypukne?“

	„Kedy odídem? Čo ja viem, kedy ma to zlomí úplne? Ešte neviem.“

	„Nie tvoj odchod, myslel som svadba.“

	„Jáj! Keď prejde toto besné teplo. Na konci septembra, začiatkom októbra, podľa toho, kedy bude voľný termín na úrade.“

	„Plánujete veľkú svadbu?“

	„Policajnú. Najbližšia rodina a oddelenie vrážd.“

	„Kedy to chceš povedať ostatným?“

	„Po dovolenkách. Dúfam, že ma podporíš.“

	„Nebude treba. Kto by bol proti?“

	„Proti nie, ale tie reči...“

	„Aké reči? Kto by si trúfol? Krpca strčíme dolu hlavou do črepníka a polejeme močovkou, ostatných, ak sa na niečo odvážia, zvládneme ručnestručne. Neboj sa, stojím pri tebe, teda pri vás!“ rezolútne vyhlásil Krauz.

	Chosé sa musel zasmiať, jednak ho pobavila predstava Kukyho trčiaceho z črepníka, jednak mu polichotilo, aký postoj zaujal parťák k jeho závažnému životnému rozhodnutiu. Ale neprekvapilo ho to, trochu s tým rátal, veď sa poznajú roky.

	Chvíľu iba tak popíjali, pohrúžení do myšlienok.

	„A čo s týmto?“ Chosé prerušil ticho.

	„S čím?“

	„No s týmto novým prípadom?“

	„No čo s tým?“ vzdychol Krauz. „Čo sa tak sprosto opytuješ? Ak ju nestotožníme ani cez oddelenie pátrania, cez mravnostné ani cez informátorov, sme nahratí. Ako chceš vyšetrovať vraždu dievčaťa, o ktorom nič nevieme? Ani o rodine, ani o kamarátoch, ani o prostredí, z ktorého pochádza. Bez kontaktov, bez záchytného bodu sa nepohneme, vieš dobre. Skončí sa to tak, že po mesiaci celý spis zabalíme, vyložíme Burgerovi hore do nadstavca – a je vymaľované. Po dvoch mesiacoch vyšetrovateľ trestné stíhanie preruší, a keď dá spis do archívu, amen tma, zapadne prachom, už si na ňu nikto ani nespomenie.“

	„Máš pravdu,“ prikyvoval Chosé, „asi sa to skončí presne takto. Iba ak by sa zablyslo z čistého neba. Nepáči sa mi predstava, že medzi nami chodí maniak, sadista, ktorý dokáže rozrezať mladé dievča, a my s tým nič nespravíme. Musí sa niečo stať, Richard, daj na moje slová, musí sa niečo stať, inak prestanem veriť na vyššiu spravodlivosť.“

	Ani netušil, aký by bol z neho dobrý prorok.

	Prišlo viac deciek, než rátali, prišli aj takí, ktorých nepoznali z Gabovho bytu. Gabo, ako veľký šéf, sa dal priviezť autom, kufor plný fliaš.

	„Čo čumíte, domáci neplatia! Kto dá do placu byt, za chlast neplatí, také je pravidlo v partii. Peťo, chalani, vykladáme! Roland, ukáž im, kde je kuchyňa.“

	Igelitky s tvrdým alkoholom a plechovky piva nanosili do kuchyne, keď zapratali chladničku, zvyšok odniesli do kúpeľne, vaňu napustili studenou vodou, nahádzali plechovky a fľaše, nech sa pomaly chladia.

	Niekto zazvonil.

	„Nechajte, idem ja,“ ponúkla sa Linda. „Len vykladajte!“

	Ešte niekto zazvonil, ani teraz sa domáci nedostali ku dverám, Linda sa postarala. Roland narátal už pätnásť výrastkov a ešte stále niekto zvonil.

	„Dobre, decká,“ postavil sa na prvý schod a zamával rukami, aby vzbudil pozornosť, „ale dohodneme si pravidlá!

	Počúvate ma? Pravidlá! Všetci ostanú dolu, hore sa nechodí! Nebudeme nič rozbíjať ani demolovať, jasné!? Jasné všetkým!?“

	Dvajatraja prikývli, ostatní ho mali na háku. Už revala hudba – reproduktory otcovej veže zažívali šok. Doteraz si šemotili v rytme klasiky, v pohode zvládali Bacha, Rachmaninova, Mozarta, teraz im blany trhal tvrdý rock.

	„Čo to hrá?“ nechápal Ramón.

	„Vaša veža, nie? Vlasto priniesol svoje cédečká, neboj sa, má fantastický výber.“

	„Ani som mu neukázal, ako sa to zapína!“

	„Vlastovi? Ten vie zahrať aj na starom šporhelte, neboj sa, vyzná sa, nič nepokazí,“ ubezpečovala ho Linda. „Hej, vy dvaja, nepočuli ste? Hore sa nechodí, tam je privát, dodržujte to!“ Automaticky sa preštylizovala do roly domácej panej, pobehovala, robila poriadky s nespratníkmi.

	Priebeh akcie bol klasický, zažili ho už v Gabovom byte, len masovejší. Najprv trochu alkoholu, potom tančeky, zase trochu alkoholu, potom dvojice nalepené na sebe kdekade, tie nedočkavejšie sa vytratili do záhrady, zase trochu alkoholu – a konečne nadišla hodina H.

	„Gabo, už môžeme?“

	Gabo skontroloval čas, prikývol, z igelitky vybral vrecká so sušinou.

	„Tak dnes po dvacke, decká, jednotná cena! Výnimočná akcia! Kvalitka zaručená!“

	„Jupí, daj jeden!“

	„Aj mne jeden!“

	„Aj mne...!“

	Aj Roland chcel jeden.

	„Počkaj, pre teba niečo výnimočné. Za padíka, ale fakt niečo výnimočné!“

	O chvíľu nebolo pre dymovú clonu vidieť od vchodových dverí po kuchyňu, aj domáci tápali.

	Linda si vzala Gaba bokom.

	„Ty si nepriniesol prášok?“

	„Nie.“

	„Si normálny? Ešte si nepochopil, že sú v plnke? To ti musím všetko hovoriť polopate?“

	„Neskáč! Nevieš, ako to mám premyslené.“

	„Premyslené?“ nechápala.

	„Bezpečnostné opatrenia. Aha, tebe to nič nehovorí, prepáč, vidíš len prachy, ale ja musím myslieť aj na bezpečnosť! Aj za teba, ako sledujem! Ako môžem priniesť prášok do nového, neodskúšaného, neprevereného prostredia? Čo keby si aj oni pozvali nejakú partiu? Ksichty, o ktorých nič nevieme? Dá sa im veriť?“

	„Aha...“ Linde už dochádzalo, o čom Gabo hovorí.

	„Uvedom si, že narábame s nebezpečným materiálom, fízli po tom pasú ako besní! Opatrnosť nadovšetko! Alebo ťa láka pár rokov v base? Aj to už mám za sebou, ver mi, niet sa kam hrnúť!“

	„Dobre, a čo si vymyslel?“

	„Nič nové, iba to čo vždy. Chcel som vidieť osadenstvo, zhodnotiť riziko. Videl som, zhodnotil som, už som volal po novú zásielku. O pol hoďky je tu.“

	„Výborne!“

	„Upozorni Evu, nech ho dostane hore do izby.“

	„Daj znamenie, keď príde tovar.“

	O polhodinu sa Eva privinula tesnejšie k Rolandovi.

	„Poďme na chvíľu hore,“ zaprosila.

	Roland skontroloval podnapitú partiu – nikto si ich nevšímal, každý mal plné ruky alebo ústa roboty. Nenápadne vykročili po schodoch...

	„Len kráčaj, kráčaj, ja sa zdržím iba chvíľu,“ potlačil ho zozadu Gabo. „Viem, že hore je vstup zakázaný, ale fakt len na chvíľočku, chcem ti niečo ukázať.“

	V izbe im Gabo ukázal vrecúško s bielym práškom.

	„Zrkadielko je moje, to ti požičiam, ale vrátiť! Pozri, robí sa to takto...“

	„Nie som malý! Návod ukazujú v každom normálnom filme.“

	„Kurváá!“ Gabo sa vystrel, spakruky si pošúchal pocukrovanú špičku nosa. „Roland, cigarety sú pre decká, toto ťa naozaj nabudí. Vyskúšaj!“

	„Daj,“ prvá vyskúšala Eva. Hrala to dobre, ale na začiatočníčku si nasypala pridlhú lajničku a zvládla ju bravúrne. „Doriti!“ Vyhŕkli jej slzy. Rúrku zo zrolovanej bankovky podala Rolandovi.

	Prvú lajnu mu nadávkoval Gabo, s bielym práškom mal najväčšie skúsenosti. Sotva si zaprášili nosy, pootvorili sa dvere, zjavila sa Lindina hlava.

	„Tu ste? Môžem?“ Nečakala na dovolenie, vošla. „Máš aj tornádo?“ prešla rovno ku Gabovi.

	„Na,“ podal jej tabletku.

	„Chlapci, tie vaše sračky si môžete – viete čo, toto je kvalitka!“

	„Čo je to?“ zaujímal sa Ramón.

	„Tornádo! Vcucne ťa, požuje, odrovná, vygumuje ti pamäť, zabudneš na všetky starosti, život je len ružový, sladký a hodvábne hladučký,“ rozplývala sa Linda.

	„Môžeš ísť do telky robiť reklamu,“ pochválil jej výkon Roland.

	„Do telky by som s tým nechodil,“ radil Gabo. Vedel, čo hovorí.

	„Ale fakt, čo je to?“ chcel vedieť Ramón.

	„Syntetika, presné zloženie neviem, ale pôsobí to ako halucinogén. Naozaj ti vygumuje pamäť, zabudneš na celý svet, bude ti fajn,“ Gabo sa snažil o odbornejší výklad.

	„LSD?“

	„Niečo podobné, ale bezpečnejšie, modernejšie. Tabletka za dvacku, no oplatí sa, celý večer už nič iné nepotrebuješ.“

	„Nie, pamäť si chcem nechať,“ rezolútne odmietol Ramón, brat sa k nemu pridal prikývnutím.

	Linda sa zaškerila, užila tabletku, zaklonila hlavu, prehltla, blažene sa usmiala.

	„Zbohom, decká, idem si zalietať,“ vypadla tak rýchlo a nenápadne, ako sa zjavila.

	Dvojičkám stačilo trochu koksu a veselé cigarety, nemali tréning, nič nezniesli. Eva na tom bola lepšie, dala si dvojitú lajničku, Gabovi naznačila, aby im ešte niečo nechal, vrhla sa na Rolanda, premohla ho, zvalila na chrbát, obkročmo naňho vysadla, začala si rozopínať blúzu.

	„Poďme,“ navrhol galantne Gabo, drgol do Ramóna.

	„Čo?“

	„Nevidíš? Sme tu zbytoční!“

	„Jáj.“

	O poschodie nižšie naberal žúr obrátky.

	„Gabo, ešte dve!“

	Na všetko pripravený Gabo podal dve vrecká, zarábal, hoci iba schádzal po schodoch. Zinkasoval dve bankovky, dvacka za dvackou mu utešene plnili vrecká.

	Pár chalanov, čo nemalo šťastie a ešte im neprišli baby, sedelo v oblúku pred televízorom.

	„Bože, čo to pozeráte? Dévedéčka pre škôlkarov?“ žasol Gabo.

	„Prečo? Náhodou celkom dobré, traja na jednu, pozri, jak ich zvláda! Keby to dokázali tieto kravy tu, nemuseli by sme vysedávať pred telkou, ale čo s nimi, hanblivé sedláčky zo sídliska,“ sťažoval sa krajný chalan s plechovkou piva v ruke. Na obrazovke išiel oči nechať, sex ho evidentne bavil, keď nie živý, aspoň takýto.

	„Vlasto!“ zavolal Gabo. „Vlasto! Kde si?“

	„Tu. Pri veži!“

	„Poď sem! Aj toto je tvoje?“ Gabo ukázal na obrazovku.

	„Je. Aj hudobné cédečká aj dévedéčka, všetko je z mojej zbierky. Prečo?“

	„Sa nehanbíš, púšťať nám takéto čajákoviny? Nemáš ten brutál?“

	„Mám, ale...“ Vlasto sa opatrne poobzeral.

	„V pohode, už som si všetkých preveril – iba naši. Môžeš.“

	Vlasto zastavil prehrávač, vybral DVD...

	„Počkaj, doriti, aspoň jedného si mohol nechať, nech sa jej odbaví do ksichtu...“

	„Držte huby! Dám vám tam niečo špeciálne.“

	Niektoré dvojice sa začali vracať zo záhrady, s tými, čo ich mali striedať, sa stretali pri terasových dverách.

	„Sú tam aj deky,“ ubezpečovali ich tí, čo to už mali za sebou.

	„Výborne,“ lebedili si tí, ktorých to ešte len čakalo.

	„Čo to pozeráte?“ zaujímala sa čerstvo vytrasená dvojica. „Fúúj! Hovädá! Ako sa na to môžete pozerať!? Ivan, poďme si radšej niečo vypiť.“

	„Alebo radšej cigu, miláčik?“

	Večierok sa sľubne vyvíjal, napredoval, nech prišiel chlapec alebo dievča s akýmikoľvek chúťkami, dnes večer mohli zažiť ozajstné uspokojenie aj tých najbujarejších predstáv.

	V utorok ráno Burger nečítal, iba fajčil, noviny stihol v autobuse, ani Váňa sa nenapchával, narýchlo zhltol lepenák, nikomu ani neponúkol. Robotu si rozdelili tak, aby sa čo najskôr zbavili administratívy a mohli sa venovať serióznemu vyšetrovaniu. Krauz písal hlásenie z pitvy. Oficiálnu správu od doktora Lengyela mohli očakávať až o týždeň, predbežnú správu s prvými výsledkami zo skúmania o pár dní, no do spisu pre vyšetrovateľa bolo treba založiť niečo podstatné už na začiatku, aby mohol prípad kvalifikovať a začať trestné stíhanie.

	Hanzel písal záznam z rekognoskácie okolia nálezu.

	„Nezabudni priložiť nákres s rozmiestnením prístupov k vode. Aj s približnými vzdialenosťami od miesta nálezu,“ upozornil Burger.

	„Jasné, už sa na tom pracuje.“

	„Kuky, Váňa, skočte na pátranie. Zistite...“

	„Šetri si dych, starý muž, poseď si, pofajči, my sa postaráme,“ prerušil ho Kuky.

	„Počuli ste ho?“

	Počuli, ale boli zabratí do roboty, na špičkovanie bude dosť času po zvládnutí prvého návalu.

	„A zastavte sa na mravnostnom oddelení, nech oslovia prostitútky.“

	„Aj na to sme mysleli, zastavíme sa,“ Váňa mávol rukou, aby ich nezdržiavali.

	„Chosé, Petra, mohli by ste spracovať stopy z pitvy pre expertízny ústav.“

	Krauza myklo, nenápadne sa poobzeral, či spojenie práve tejto dvojice má nejaké pozadie, či tým Burger niečo myslel, či niekto z kancelárie bude mať poznámky – no nikto nič, dobre, iba sa mu to zdalo.

	Makali, až im administratívne ívery lietali od sekery. Doobeda boli hotoví, aj technik sa zastavil, priniesol fotodokumentáciu, aj z miesta nálezu, aj z pitvy.

	Kuky sedel za stolom, prehŕňal sa vo fotografiách.

	„Bez tých rúk vyzerá ako Venuša,“ vypustil múdrosť.

	„Čože?“ Krauz vytlačil posledný list správy.

	„Venuša,“ zopakoval Kuky nenútene. „Ty nevieš, čo bola tá Venuša? Ty? Najmúdrejší zo všetkých?“

	„Ale andulka mi nikdy neskapala.“

	„Fasa, teraz to budem počúvať pol roka!“

	„Celý.“

	„Prestaňte, vy dvaja,“ osopil sa na nich Burger. „Kuky, prečo Venuša?“

	„Akože prečo? Ty nevieš, v akom stave našli Venušu Mikénsku?“

	„Milósku, keby dačo.“

	„Ten chlap nedá pokoja,“ Kuky zagánil na Krauza. „Ako ďaleko sú Mikény od Milósu?“

	„Čo ja viem? Neviem.“

	„No prosím, nevie! A možno je to to isté mesto, ale musí rýpať!“

	„Nevšímaj si ho,“ radil mu Burger. „Kuky, prečo ti pripomína Venušu?“

	„Lebo ani ona nemá ruky.“

	„Ty máš na mysli sochu?“ zareagoval Chosé, vyvalený v kresle. „Počkajte,“ prehrabal sa v kope časopisov na konferenčnom stolíku. „Kde to bolo... kde som to... teraz som to mal v rukách... ahá!“ našiel časopis aj hľadanú stranu. „Venuša Milóska!“ zajasal. Bleskovo si naštudoval úvod k odbornému článku. „Tak, machri, a teraz buďte múdri!“

	„Čo múdri?“ nechápal Kuky.

	„No, spusti, čo o nej vieš?“

	„Že nemá ruky.“

	„To je všetko? Tak počúvajte. Venuša Milóska, vrchol helénskeho umenia. Socha vysoká dvestotri centimetrov vytesaná z mramoru, jej vznik sa datuje do rokov stotridsať až sto pred naším letopočtom. Predpokladá sa, že zobrazuje Afroditu, grécku bohyňu lásky, krásy, plodnosti a sexuálnej túžby.“

	„Čo s tým má Afrodita?“

	„Kuky, v starom Ríme sa tá bohyňa volala Venuša, tak preto. Bola vykopaná v roku tisícosemstodvadsať na ostrove Milós. Takže nie mesto, ale ostrov, Kuky. Odborníci predpokladajú, že autorom je...“

	„Praxiteles.“

	„Dobrý, Rišo!“ Chosé vystrúhal prekvapenú grimasu.

	„Normálka, siedma trieda druhý polrok. Keby ste sa v škole neflákali, mohli ste to vedieť aj vy.“

	„Lenže niektorí odborníci autorstvo spochybňujú a pripisujú ho...?“ Chosé vetu nedokončil, pohľadom vyzval kolegov, aby sa prejavili. Usmial sa, lebo to nemohol vedieť nikto, iba on.

	„Neviem,“ Krauz priznal porážku.

	„Podľa niektorých odborníkov je autorom Alexander z Antiochie,“ dorazil ich Chosé.

	„To sme brali až v ôsmej triede, prvý polrok. Mal som šarlach, chýbal som,“ vyhováral sa Krauz.

	„Mudrlant,“ vyškieral sa Kuky. „Mudrlant so šarlachom.“

	„Čo ja?“ bránil sa Krauz. „Čo niečo nepovieš jemu! Byť múdry z časopisu, je tam toho! To by vedel každý.“

	Chosé podal časopis Burgerovi, jeho poznámka o Venuši zaujala najviac. Burger fajčil, čítal, pozeral si obrázky.

	„Kuky, fotografie z časopisu nekorešpondujú s tými z pitvy. Táto tu má ruky odseknuté nad lakťami, naša vybraté z kĺbov, a táto má hlavu, naša nie.“

	„Detaily. Ja som to myslel tak celkovo, obrazne.“

	„Celkovo obrazne by to sedelo. Vieš čo, povyšujem ťa na krstného otca. Práve si jej dal meno. Aj tak nevieme, kto je to, ako sa volá, pracovne jej teda budeme hovoriť naša Venuša. Kto je za?“

	Zodvihli ruky.

	„Rišo nehlasoval!“ ohradil sa krstný otec.

	„Som za, neskáč. Ale krstný otec by mal niečo zaplatiť.

	Na každom krste sa pije.“

	Krstnému otcovi zamrzol úsmev na perách.

	„Slopať sa nebude,“ rozhodol najstarší. „Máme robotu.

	Keď, tak po fajronte jedno.“

	„Ja sa dnes ponáhľam domov,“ rýchlo ich usmernil lakomý krstný otec.

	Až teraz sa schuti zasmiali.

	Burger vzal obal nového spisu a červenou fixkou na prednú stranu napísal veľké VENUŠA. Zaváhal, ešte nebol s výtvorom spokojný, pod to malým písmom dopísal zo zátoky.

	Bol rád, že zúbožené dievčenské telo má konečne meno, hoci len pracovné.

	„Dobre, to by sme mali. Chlapci, urobíme si krátku poradu. Rišo...“

	„Tu.“

	„Správa z pitvy?“

	„Hotovo, len ju roztriedim a scvaknem.“

	„Výborne. Oto?“

	„Hotovo, aj s nákresom.“

	„Fajn. Chosé, Petra?“

	„Je toho požehnane, až poobede.“

	„Dobre, ale aby to bolo dnes, labáky čakajú na zaistené stopy. Kuky, Váňa?“

	„Nič.“

	„Prečo ste sa nesnažili viac?“

	„My by sme sa aj, ale chlapci z pátrania nás sklamali.“

	„Tak nám o tom porozprávajte.“

	„Prezreli sme nezvestnosti aj našich osôb, aj cudzincov, aj žiadosti o spoluprácu z Čiech, Rakúska a Maďarska.

	Dvaja muži, jedno dieťa, tri ženy, staré, tlsté.“

	„Ako ďaleko dozadu ste išli?“

	„Najprv dva týždne, potom mesiac, napokon sme prezreli všetko od apríla. Ani tam nebolo nič.“

	„Jedno dievča sme našli,“ doplnil kolegu Váňa, „ale v júni sa vrátilo domov.“

	„Takže touto cestou sa nikam nedostaneme.“

	„Určite nie,“ uistil ho Váňa.

	„Mravnostné?“

	„Prisľúbili pomoc, oslovia nejaké dievčatá, ktoré majú prehľad. Výsledky môžeme čakať asi o dva dni.“

	„Výborne. Páni a dáma, počúvam vaše návrhy, nápady, pripomienky, postrehy, čokoľvek, čo by nás niekam nasmerovalo.“

	Otvorili sa dvere, ako vždy bez zaklopania vpadol Mayor.

	„Robíte niečo? Vy ste tu všetci?“ neveril vlastným očiam.

	„Nikto nezdrhol na pivo? To mám brať tak, že už ste dospelí, polepšení? Kto to s vami vydrží?“

	„Makáme,“ uistil ho Burger. „Dopísali sme záznamy, preverili sme oddelenie pátrania, oslovili sme mravnostné...“

	„A? Dopovedz!“

	Burger sa pri poslednom šluku odrazu z ničoho nič kŕčovito rozkašľal, až ho nadhadzovalo, na ústa si pricapil vždy pripravenú vreckovku. Očervenel, chvíľu sa dusil, potom záchvat prešiel tak rýchlo, ako sa začal.

	„Edo, vyser sa už na tie zhovadené cigarety!“

	„Cigarety za nič nemôžu, to pľúca...“

	S takouto železnou logikou sa museli stotožniť všetci.

	„Záznamy sme dopísali, stopy budú spracované poobede, na pátraní sme nezistili nezvestnosť, ktorá by nám pasovala,“ pokračoval Burger tichším hlasom – zjavne sa obával ďalšieho záchvatu. „Mravnostné prisľúbilo spoluprácu, výsledky o pár dní. Práve sa radíme ako ďalej.“

	„Dobre, že som prišiel, aj mňa to zaujíma,“ šéf sa vyvalil do kresla vedľa Chosého, Petra prestala písať, aby nerušila.

	„Nebudeme čakať na výsledky z mravnostného, napodobníme ich, aj my oslovíme informátorov,“ navrhol Krauz.

	„Okrem toho by sme mali zabehnúť za rybármi,“ zapojila sa Petra.

	„Prečo?“ zvraštil čelo šéf.

	„Poznajú to tam, poznajú sa navzájom. Nemáme odkiaľ začať, tak začnime z miesta činu. Presnejšie, z miesta nálezu, lebo miesto činu nemáme.“

	„Ako si to predstavuješ?“

	„Rybárčenie nie je koníček na hodinu či dve, chlapci trávia pri vode celé dni, môžeme to využiť. Netreba za nimi chodiť stále, stačí ráno, vtedy chytíme tých, čo končia nočnú a začínajú dennú, potom stačí na obed, vtedy prichádzajú oneskorenci, a potom večer, vtedy nájdeme tých, čo sa chystajú stráviť na brehu celú noc. Ak takýto rozvrh hodín zopakujeme trištyri dni, je veľká pravdepodobnosť, že sa porozprávame so všetkými, čo do tej oblasti chodia. Okrem toho tí chlapci o sebe vedia, poznajú sa navzájom, takže nám povedia, kto chýba, kto je na dovolenke a podobne, nájdeme aj tých. O čo nám ide? No, jednoduchá otázka, vlastne odpoveď – či niečo podozrivé nevideli. Páchateľ sa na miesto vyhodenia mŕtvoly musel nejako prepraviť, mohli vidieť podozrivé auto, cudzie auto, ktoré nepatrí nikomu z nich, a musel niesť bremeno, takže niekto mohol vidieť podozrivého chlapíka, ako sa zakráda a niečo vlečie k rieke.“

	Mlčali, uvažovali.

	„Dobrý návrh,“ zhodnotil šéf.

	„Kto si to zoberie na starosť?“ zapojil sa Burger.

	„My,“ prihlásil sa Kuky.

	„Dobre, Kuky a Váňa. Od zajtra do konca týždňa vyrazíte skoro ráno, auto budete mať pripravené, na rozdelenie nemusíte chodiť, budete sa venovať rybárom. Knižku vám podpíšem aj navečer, aby ste mohli ísť aspoň trikrát za deň, ako navrhla Petra. Ak bude treba, dám vám auto aj na víkend,“ rozhodol Mayor.

	„Počkáme na výsledky zo súdneho a z labákov, možno nám niečo dajú. Inak nemáme v rukách nič,“ pokračoval v analýze Krauz.

	Mayor prikývol.

	„Máš pravdu. Dobre, takže skúsime informátorov a rybárov. Počkáme pár dní na výsledky z expertíz. Ehm, ešte mi napadlo...“ zaváhal, znova si odkašľal. „Čo takto využiť médiá?“

	„Nechceli sme senzáciu, iba nás budú otravovať,“ bránil sa Chosé.

	„Musíme to zahrať tak, aby neotravovali. Myslím, že tentoraz ich potrebujeme viac ako ony nás.“

	„Chceš sa obrátiť na verejnosť so žiadosťou o spolupátranie? O poskytnutie informácií?“ Burger zvraštil čelo.

	„No.“

	„Ale čo im ukážeme, čo dáme na obrazovky? Torzo?

	Kým nemáme hlavu, nevieme zrekonštruovať tvár, podľa čoho ju majú ľudia spoznať?“

	„Skúsime bez tváre, neukážeme nič, torzo už vôbec nie.

	Skúsime iba tak – či niekomu nechýba dievča vo veku asi dvadsať rokov, a stručný opis, váha päťdesiatpäť, výška...“

	zaváhal.

	„A nič! Viac nemáme, to je slabé. Okrem toho som presvedčený, že keby nejaké dievča niekomu chýbalo, ohlási to aj bez televízneho vysielania či článku v novinách, sám od seba, a ak to doteraz nespravil, asi má dôvod, nepohne s ním ani televízia.“

	Museli uznať, že Burger má pravdu.

	„Dobre,“ uznal aj šéf, „počkáme, či nenájdeme hlavu.

	Bol to iba nápad, chcel som iba pomôcť.“

	„Vítame každý podnet, aj k tomuto sa vrátime, ale potrebujeme hlavu,“ uzavrel Burger. „Ešte niekto?“

	Ani sa nesnažili uvažovať, nebolo nad čím.

	„V poriadku, dorobíme stopy, na vyšetrovačke zistíme, ktorý vyšetrovateľ bude mať prípad pridelený, začneme súčinnosť s vyšetrovateľom a uvidíme.“

	Plán bol jasný, šéf vstal, poradu považoval za ukončenú.

	„Edo, to je jej spis?“ Ako odchádzal, upútal ho červený nápis na tvrdých doskách.

	„Áno.“

	„Ukáž! Venuša. Venuša zo zátoky. Aké romantické. Alebo sentimentálne?“

	„Skôr poetické,“ dal sa uniesť Krauz.

	„Poetické? Nechcete k tomu dopísať nejaký verš?“

	„Máš nápad?“

	„Venuša zo zátoky... zo zátoky...“ hútal šéf.

	„Pije len patoky,“ doplnil ho Kuky.

	„Fakt výstižné! Vidieť, čo vám furt behá po rozume. Kto vymyslel to meno?“

	„On! Kuky,“ natrel ho Chosé.

	„Kuky? To si ma fakt prekvapil! Celkom výstižné. Ten verš nie, ale aj tak ťa pasujem za krstného otca.“

	„Neskoro, už ho povýšil Edo. Po fajronte budú krstiny, Kuky platí,“ vytešoval sa Krauz.

	„Výborne, už teraz mi papuľa chlopoce! Pozveme celé oddelenie.“

	Šéf odišiel, nádejný krstný otec bol pevne odhodlaný nenápadne sa vytratiť polhodinu pred skončením pracovného času.

	Domáci žúr sa nedá zorganizovať bez toho, aby decká nenarobili bordel. Domáci má na druhý deň hlavu v smútku a plné ruky práce.

	Doobedie prespali, poobede začali v záhrade za domom, pár kríkov malo olámané konáre, bolo ich treba obstrihať, pohrabať kôru z trávnika na záhony.

	„Roland, kde vzali deky? Veď tie bývajú v garáži!“

	Vzadu pod kríkmi boli roztiahnuté dve deky.

	„Tak boli aj v garáži! Ja by som ich najradšej...!“ Roland bol vážne naštvaný. „Načo som im hovoril, aby sa nerozliezali po celom dome? Videl si tú spúšť?“

	„Drž hubu a makaj, inak nestihneme ani reparát, budeme upratovať ešte aj v septembri.“

	Dorobili záhradu, objednali si pizzu, dali si studené pivo. Sedeli na terase, oddychovali, zbierali sily na výkon vnútri. Cez otvorené dvere podchvíľou hodili očkom dnu, no radšej rýchlo odvrátili zrak – hotová Sodoma a Gomora!

	„Počúvaj, Roland, koľkokrát si prekotil Evu?“

	„Včera? Trikrát, potom sa mi stratila. Mohol som ešte, ten prášok robí zázraky, išiel som jak na baterky. Aj s babami to zacvičí, nevieš si predstaviť, čo stvárala. Prečo?“

	„A celkovo?“

	„No...“ Roland zaváhal, rátal, „u Gaba dva večery po sebe. Prečo?“

	„Len tak,“ mykol hlavou Ramón.

	„Ramón, ty si ostal nasucho?“

	„Ser na to!“

	„Ani včera nič? Ti drbe? Si normálny? Včera si tu zatrtkal každý, keby sme mali psa, aj ten by si dnes lízal gule, len ty nie?“

	„Hovorím ti, ser na to!“

	„Počkaj, ty si nechcel – alebo sa ti neušlo?“

	Ramón si vzdychol, už bolo neskoro, sám s tým začal a ako poznal brata, neprestane, kým sa nedozvie pravdu.

	„Ani som moc nechcel,“ klamal Ramón.

	„Nie? A na čo čakáš? Na Ivicu z béčky? Serie na teba, ešte ti nedošlo? Vláči sa s tým basketbalistom z fakulty, dva metre a ruky ako lopaty, neriskoval by som. Ty s metrom osemdesiat si pre ňu krpec.“

	„Mám ju, vieš kde!“

	„Ale páči sa ti!“

	„Páči, ale je pre mňa pasé. Už som ju vyškrtol zo zoznamu.“

	„Takže by si si aj, ale sa ti neušlo.“

	„No...“ neochotne pripustil Ramón.

	„Taká príležitosť, a on si nevrzne! Bože, a toto má byť môj brat! Čo brat, dvojča, jedno telo, jedna duša!“

	„Musíš do mňa ryť?“

	Roland sa chcel napiť, no odrazu mu niečo napadlo, ruka s plechovkou sa zasekla vo vzduchu.

	„Ramón...“

	„No?“

	„Počúvaj ma...“

	„No! Šak sa vymákni!“

	„Dostal som nápad.“

	„Ježišu, čo to z teba lezie jak nasilu?“

	„Čo keby sme vytrtkali Lindu?“

	Ramón sa chcel práve napiť, aj jemu zamrzla ruka vo vzduchu. Rozosmial sa.

	„Ty si fakt dobrý!“

	„No čo? Nevidel si, čo s ňou včera ten prášok narobil?

	Videl som ju oblizovať sa aspoň s tromi.“

	Ramón zaváhal, napil sa.

	„Ty to myslíš vážne? Nebol to iba fór?“

	„Prečo fór? Chceš si vrznúť? Chceš. Alebo sa ti nepáči?“

	„Linda? Čoby nie, už od prvého ročníka sledujem jej ritku, za tri roky sa celkom pekne zaoblila, aj hore to má celkom slušné, ale...“

	„Čo zas, aké ale?“

	„Je to spolužiačka!“

	„Páni! Že spolužiačka! A čo!? Vieš, koľko spolužiačok už jebalo so spolužiakmi?“

	„Koľko?“

	„Čo ja viem koľko, ale veľa, ak nie všetky. Čo je na tom?

	Nebudeme jej sľubovať lásku až za hrob, iba malý kolektívny sexík, iba taký prázdninový úlet.“

	„Počkaj, počkaj... Kolektívny? Aj ty?“

	„A čo, ja som prašivý? Okrem toho ja som to vymyslel, prečo ma chceš vysáčkovať?“

	„Nechcem ťa vysáčkovať, len si to neviem dosť dobre predstaviť.“

	„Ale ja si to viem predstaviť až veľmi živo.“

	„Tak ma osvieť.“

	„Pozri, zavoláme ju, že potrebujeme pomôcť s upratovaním. To je v poriadku, veď potrebujeme. Poupratujeme, oddýchneme si, nasypeme jej lajničku a necháš to na mňa, ja ju ukecám.“

	„Ty máš lajničku? Roland, dohodli sme sa, že to vyskúšame, dáme si na žúre, ale nebudeme to držať doma len tak!

	Dohodli sme sa! Vieš si predstaviť, čo s nami narobí otec, keď niečo také u nás nájde? Zabije nás, tentoraz naozaj!“

	„Nestrečkuj, kúpil som od Gaba iba vrecko, iba pre nás a Lindu, aby nám lepšie išla matika. Po reparáte s tým končíme, to je jasné, nie?“

	„Roland...“

	„Povedal som končíme, môžeš mi veriť, ale dnes by sa nám mohla lajnička zísť, celkom sa mi hodí do plánu.“

	„Ja neviem...“

	„Zase si predposratý! Zatrtkal by si si – alebo nie? Si nadržaný?“

	„Som, to som, ale...“

	„Žiadne ale, aj ja by som si namočil, tak daj mobil, idem volať.“

	„Nie, nevolaj, nie je to normálne. Vieš, čo je to? Iba pozostatky zo včerajška, ešte nám trochu prášku pláva v krvi.“

	„Je mi úplne jedno, odkiaľ sa to vzalo, podstatné je, že som nadržaný ako nikdy. Prekotil by som aj našu profesorku matiky, a to už je čo povedať. Nemudruj, daj mobil!“

	Linda zdvihla na prvé zazvonenie.

	„Nespíš?“

	„Čo ti je? Už som dávno hore, aj v obchode som už bola.

	Mám tréning, nie ako vy, čajáci!“

	„Čo my, čo my? Akí čajáci? Už sme poupratovali celú záhradu! Ešte nás čaká drina v dome.“

	„Bohatstvo! Viem si predstaviť! Ale nič sa nerozbilo.“

	„Ešte to! Oné... počúvaj... chcel som sa spýtať... ehm...

	čo robíš?“

	„Nič. Prečo?“

	„Či by si nedobehla pomôcť. Ale nielen preto, potom posedíme, pokecáme...“

	„Máš cigu?“

	„Aj dve.“

	„Tak v pohode. Doperie práčka, rozvešiam a idem na autobus.“

	„Kašli na autobus, zober si taxík. Keď budeš pred domom, nech zatrúbi, ja to zatiahnem.“

	„Tak fajn, ešte lepšie, už frčím! Bude sranda, čau!“

	„Si buď istá,“ povedal Roland do vypnutého mobilu.

	Krauz sa snažil písať, so slúchadlom zaseknutým medzi krkom a plecom to nebolo ľahké, navyše namiesto zošita použil iba papier a ten sa šmýkal po stole ako po ľade.

	„Mám. Pokračuj!“

	Ostatní mu viseli na perách, hltali každé slovo, čo mu mimovoľne ušlo.

	Krauz vybavoval mimoriadne dôležitý telefonát, všetci naňho čakali, dúfali, modlili sa, no čakali ho až zajtra, možno pozajtra. Doktor Lengyel sa pochlapil, kolegiálne posúril pracovníkov v laboratóriu – výsledky boli už dnes.

	„Počkaj... mám... píšem... rozumiem.“

	Ostatní z toho mali veľké nič, trpezlivo čakali na koniec telefonátu.

	„Výborne! To je všetko? Nie? No pýtaj sa. Aha! Počkaj, preverím.“ Krauz si odtiahol slúchadlo, prestal sa hrbiť, sadol si pohodlnejšie, aj ruky si vytriasol, rozhýbal prsty. „Edo, že čo s mŕtvolou, ako dlho ju majú skladovať?“

	„Ako dlho...“ Burger váhal. „No stále, kým nenájdeme ostatné časti.“

	„Doktor, vraj stále... Aha, počul si. Čo? Počkaj, poviem mu.

	Edo, ale na súdnom majú chladničky nastavené iba do šesť stupňov, ak ju chceme zachovať dlhšie, musíme nájsť pohrebnú službu s mrazákom a zaplatiť ju.“

	„Dobre, povedz mu... Alebo otrč slúchadlo, budem kričať. Doktor!! Prekonzultujem to s vyšetrovateľom a zavolám! Zatiaľ ďakujeme!“

	„Počul si? Ďakujem aj ja. Keby dačo, zavolám ti, ale myslím si, že je to celkom jasné. Ešte raz vďaka, ste machri! Čau!“

	Krauz položil, na prvý pokus netrafil na vidlicu, lebo nevedel odtrhnúť zrak od poznámok.

	„Tak spusti,“ súril ho Chosé, aj ostatní netrpezlivo čakali.

	„Stručne a jasne – máme prúser. V mikrocievach plno krvi, rezali ju zaživa.“

	„Doriti,“ utrúsil Burger.

	„Komplikuje sa to,“ pripustil Hanzel.

	„Pokračuj, čo ti ešte diktoval?“

	„V pečeni a v ľadvinách našli chemikálie.“

	„Drogy?“

	„Niečo podobné. Haloperidol. Oficiálne je to psychiatrický liek, antipsychotikum, trieda butyrofenonov, a ešte našli anxiolytiká, tie znižujú úzkosť, uvoľňujú svalstvo.“

	„No moment, čo tu máme za vraha? Milosrdného sadistu, ktorý ju najprv našľahá antipsychotikami, aby netrpela, a potom ju zaživa rozreže? Dáva to nejaký zmysel?“

	rozčuľoval sa Kuky.

	„Z toho vieme hrubé hovno,“ Burger namosúrene ukázal na Krauzov papier. „Volám Adamovi.“

	Burger zavolal šéfovi protidrogovej jednotky.

	„... dobre, ale ešte si tu, nie? Odchádzaš, no ešte si tu, tak by si sa mohol na moment zastaviť! Jedna otázočka a si voľný. Dobre, päť minút, sľubujem. Dobehni, čakáme ťa!“

	Burger položil. „Už ide,“ vydýchol si, lebo bez odborného konzultanta boli stratení.

	„Čaute, banda vraždárska!“ zahulákal šéf protidrogovej jednotky už vo dverách. „Tak rýchlo, čo potrebujete?“

	„Daj mu to,“ Burger vyzval Krauza, aby sa s konzultantom podelil o poznámky.

	Šéf protidrogovej jednotky si sadol, prečítal si poznámky, pokýval hlavou, pošúchal si strnisko.

	„Poznám. Nejako sa nám to tu rozmnožilo.“

	„Čo?“

	„Tabletky. Syntetická droga. Niektoré zložky sa využívajú v humánnej medicíne. Nevieme, či melú lieky a miešajú ich s ďalším svinstvom alebo na jednotlivé zložky majú zdroj priamo z priemyselnej výroby, ale v každom prípade im výroba funguje, zamorili celý trh, šíri sa to ako lavína.“

	„Ako sa droga aplikuje?“

	„Dodávajú ju vo forme tabletiek, takže normálne perorálne.“

	„Načo je dobrá? Ako pôsobí?“

	„Edko, odblokuje ťa, úplne ti vygumuje pamäť, zabudneš na celý svet, žiadne starosti, žiadne problémy, máš vidiny, prenesieš sa do krásneho ružového sveta, lietaš, všetko je farebné, príjemné, teplé, zamatové.“

	„Celkom slušná reklama, Adam. Ak je to také fantastické, prečo to nedávajú ľuďom namiesto výplaty?“

	„Lebo ťa to pomaly zabíja, ako každá syntetika. Okrem toho ak sa vyvinie závislosť, ostávaš trvalo mimo reality, prestaneš chodiť do roboty, platiť účty, chodiť do obchodu, starať sa o rodinu. Si nanič, pre praktický život nepoužiteľný, neskôr si na ťarchu, všetci len čakajú, kedy konečne zgegneš a prestaneš ich vyciciavať. Normálna živá mŕtvola. Nepotrebná živá mŕtvola. Veľké svinstvo.“

	„Pôsobí aj proti bolesti?“

	„Samozrejme, necítiš nič, ani fyzickú, ani psychickú záťaž, vôbec nič, si úplne mimo reality.“

	„Ale mám na mysli čisto cielene proti bolesti, povedzme, že by som ťa chcel rezať a nechcel by som, aby si niečo cítil.“

	„Aha, máš na mysli to dievča.“

	„No...“

	„Tak to ti presne povedať neviem. Ak má silnejšie účinky ako morfium, možno sa uplatní aj v medicíne, hoci pochybujem, lebo do toho miešajú kadejaké svinstvo, čo sa s medicínou nezlučuje. Podľa mňa proti bolesti je najúčinnejšie morfium a jeho deriváty.“

	„Odkiaľ k nám vozia takéto drogy?“

	„Priamo k nám zo všetkých smerov, už je zamorená polovica Európy, ale pôvod predpokladáme v Ázii, tí majú momentálne monopol.“

	„Ako sa to volá?“

	„Decká na ulici tomu hovoria tornádo alebo puma, názov sa mení, v každej krajine je iný. Nemci tomu hovoria fauajnc, asi podľa rakiet vé jedna z druhej svetovej.“

	„U nás sú tie tabletky už bežné, alebo sa na ne špecializuje úzky okruh?“

	„Viem, na čo narážaš, ale sklamem ťa, už je to bežné.

	Prakticky všetci díleri sa okamžite prispôsobili.“

	„Doprčíc, nemáme šťastie! Dobre, Adam, už ťa nebudeme zdržiavať. Ďakujeme.“

	Cestou ku dverám ho oslovila Petra.

	„Adam, som pripravená.“

	„Vydrž, čakáme na novú zásielku. Určite sa včas ozvem, neboj sa. Ale ďakujem.“

	Kývli si na pozdrav, Lacko odišiel.

	„Počuli ste,“ Burger bezmocne rozhodil rukami. „Ak to niekomu z vás dáva zmysel, nech sa láskavo podelí s ostatnými, ja sa vzdávam!“

	„Možno pochádza z nejakej komunity, z nejakej partie feťákov. Robili grupák, našľahali sa a začali blbnúť. Počuli ste, strácate kontakt s realitou. Čo ak jednému z nich preplo a prisnilo sa mu, že je vedúci mäsiarstva?“ pokúsil sa Kuky.

	„Parťák, to by nešlo,“ hamoval ho Váňa. „Nebola rozsekaná, bola špeciálne rozobratá, to by feťák nedokázal.“

	„Pravda je,“ pripustil Kuky.

	Všetci boli toho názoru.

	„Máš tam ešte niečo?“ skúsil Burger.

	Krauz sa začítal.

	„Podľa rozboru chĺpkov v ohanbí bola blondínka.“

	„Výborne, aspoň niečo. Tak, doriti, kde je tá blonďavá kotrba? Kedy už vypláva?“

	Netrpezlivý bol nielen Burger, všetci by privítali prírastok do zbierky.

	Najlepší nápad mal včera večer Gabo, priniesol plastové poháre, celý štós plastových pohárov zastrčených jeden v druhom. Veľké nepotrebovali, pivo pil každý rovno z fľaše alebo z plechovky, no menšie išli na dračku – povaľovali sa všade. Gabo mal s tým bohaté skúsenosti, dobre vedel, ako dopadnú poháre domácich. Aj keď si partia dávala pozor, vždy ich kopa zaplakala.

	„Doriti aj s pohármi,“ zúrila Linda, „koľko ich ešte je?“

	Lozila štvornožky po obývačke, poháre vyťahovala spod sedačky, spoza sedačky, spod kresiel, spoza črepníkov, dva viseli z lustra.

	Ramón vysával, Roland balil poháre, fľaše a plechovky do modrých plastových vriec a vynášal ich k bráničke.

	„Poviem Gabovi, aby sem večer niekoho poslal autom, vrecia vyvezieme na sídlisko, lebo tá vaša mrňavá popolnica je tak na dve vrecia,“ plánovala Linda. Hlavu mala pod konferenčným stolíkom, vytŕčal jej len zadok.

	Roland mrkol na Ramóna, prestal vysávať, zahľadel sa –

	šortky sa zarezávali tak hlboko, že videl... Už ho nebolo treba prehovárať, spolužiačkanespolužiačka, bol odhodlaný.

	„A vyvážajú nám ju iba raz za týždeň,“ zahováral Roland.

	Trom išlo upratovanie od ruky, hlavne ženská ruka sa hodila, predsa len, chlapi sa v upratovaní až tak nevyznajú.

	Podvečer boli hotoví, Roland stál uprostred obývačky, ruky v bok, obzeral sa. Ani náznak, že by tu včera vybuchla bomba, všetko ladilo, všetko bolo na svojom mieste.

	„Príma telocvik,“ sťažovala sa Linda, no skôr to vyznelo, že si lebedí, ešte si aj poskočila. „Normálne sa zo mňa leje.

	Chalani, môžem sa ísť osprchovať?“

	„Že či!“ zajasal Roland. „Choď hore, do našej, prinesiem ti uterák.“

	„Dva, musím si umyť aj hlavu.“

	„Aj tri, Linduška.“

	Roland počkal, kým vybehla po schodoch.

	„Ramón, a teraz švihom! Aj ty pod sprchu, potom ja. Nezabudni si na seba nastriekať niečo z tatkových smradov, nech sme tiptop!“

	Vôbec ich neprekvapilo, že dvaja stihli sprchu skôr ako ona – poznali to z domu, mame úprava zovňajška trvala vždy o hodinu dlhšie než otcovi. Čakali ju rozvalení v Rolandovej izbe. Tajne dúfali, že vojde zabalená v osuške, druhou si bude šúchať vlasy, ako to vídavali vo filmoch, no sklamala ich, vošla oblečená, iba s vlasmi ich nesklamala, šúchala si ich. Vodopád žltých vlasov po plecia bol teraz zlepený do mokrých povrazcov, no už to naprávala.

	„Pfú, to bola fuška,“ rozvalila sa v kresle, rozčesávala si vlasy.

	Roland vybral cigaretu. Zapálil iba jednu, z týchto sa neponúka, dal kolovať. Spravodlivo sa podelili, presne ako tínedžeri na high school v amerických filmoch. Kým fajčila, spod postele vylovil nedopitú fľašu vodky.

	„Jeden?“

	„Zajtra príde profka,“ varovala Linda.

	„Veď len takto na dno.“

	„Tak daj.“

	Vodka s mariškou obalili mozog do ružového oparu, príjemne to roztočili.

	„Fíha, dnes to akosi účinkuje,“ usmiala sa Linda, pohodlne si oprela hlavu, dala sa unášať.

	„Máme aj takéto,“ Roland ukázal vrecúško.

	„Ušetrili ste? Včera sa to míňalo ako hasené vápno na stavbe Manderláka, ale vy dvaja ste šikulky!“

	„Máš chuť?“

	„Nepreháňate? Trojkombinácia?“

	Pri poslednom slove sa obaja museli usmiať – akoby im čítala myšlienky.

	„Len malú lajničku, na nabudenie,“ podpichoval Roland.

	„Malú...“ prikývla.

	Šnupli si, vypadli im slzy.

	„Aké nabudenie? Nad čím vy dvaja špekulujete?“

	Vyložila si nohy, neslušne ich oprela o operadlá, civeli jej do rozkroku. Roland rýchlo dolial. Cigarety mal už iba dve a prášku za náprstok, museli šetriť, vodky bolo dosť.

	„Dostal som nápad,“ začal Roland s tokaním.

	„Nápad?“

	„Nápad. Pozri, ako sme dopadli.“

	„Dopadli?“ nechápala.

	„No s prázdninami. Všetci si užívajú, dovolenkujú, flákajú sa, popíjajú, diskotékujú – a my čo?“

	Nechápavo otrčila pohár. Veď má naliate...

	„No dobre, to sme sa akože utrhli, sami sme si včera pomohli, ale inak? Sedíme doma a rátame matiku! Bohovské prázdniny!“

	„A čo by si s tým chcel spraviť?“

	„Úlet! Niečo natruc. Natruc osudu, fotrovcom, skurvenej matike aj profke.“

	„A to má byť čo?“

	„Čo keby sme si len tak nezáväzne trtli?“

	„Trtli?“ nechápala.

	„No trtli. Len tak, zo srandy, lebo sú prázdniny. Urobme niečo bláznivé, niečo pre potešenie tela aj ducha.“

	„Ducha? Z teba sa stáva poet?“

	„Ak chceš, tak aj poet.“

	„Nezahováraj. Povedal si trtli? Počula som dobre?“

	„Dobre. Dáme ešte lajničku a využijeme jej silu. Nehovor mi, že s tebou to nič nerobí. Tak prečo to nevyužiť, keď máme možnosť? Niečo ako reparácia za skurvené prázdniny.“

	Onemela, skúmavo sa zahľadela do pohára.

	Roland stŕpol, teraz sa rozhodne. Môže sa rozosmiať a zobrať to ako nepodarený fór, môže sa uraziť a vynadať im, že ona nie je taká, môže vstať a odísť... Neodišla, pozorovala pohár, premýšľala – dobré znamenie.

	„Máš super postavičku,“ kul železo Roland, „s brachom ťa sledujeme už od prvého ročníka. Super, naozaj. Bolo by to fajn...“

	„Ja neviem...“ malo to znieť ostýchavo, aj váhavo, no neznelo, Rolandovi zažiarili oči.

	„Pozri, veď o nič nejde, nemusíme sa viazať, ani si nič nahovárať alebo sľubovať. Žiadne odrbávanie alebo tlačenie kalerábov do hlavy. Len nezáväzný sexík a všetko bude ako predtým, nič sa nezmení.“

	„Ja neviem...“

	„Okrem toho nielenže sa ti to bude páčiť, ešte aj niečo získaš. Na konci školského roka si hovorila babám, že si ideš šetriť na super rifle, že máš brigádu na pumpe. Počul som ťa, hovorila si niečo také, nie?“

	„No, hovorila...“

	„Máš ich! Podľa vlastného výberu, aké len chceš. Ukážeš na ne a sú tvoje. Teda, sorry, aby to nevyzeralo, že...“ habkal, lebo si uvedomil, že z nej nechtiac robí predajnú kurvu. „Nechcel som, aby to vyzeralo ako... ako...“

	„Dobre, dobre, len sa nepotento,“ zasmiala sa, rátalo sa jej, ako sa sám vyoutoval.

	„Linda, vieš, že som to tak nemyslel! Tak čo ty na to?“

	Váhala. Vypila. Rýchlo jej dolial.

	„Rifle,“ zašepkala, ale počuli to.

	„Aké len chceš.“

	„Nové, nevydraté...“ Ešte chcela dodať po staršej sestre, ale včas sa zháčila.

	„Úplne nové.“

	„Modré, bez dier, klasický strih...“

	„Presne také.“

	„Čo ja viem,“ už neváhala, iba sa robila, Roland to poznal, v rozkroku zacítil tlak a šteklenie. Už mohol, bol na najlepšej ceste.

	„Hneď zajtra ideme do obchoďáku, pozývam ťa na večeru a potom si vyberieš.“

	„Zajtra?“

	„Čo nám neveríš?“

	„Nám? Povedal si nám? Myslela som, že iba ty...“

	„No nie! Počkaj, sme dvaja!“

	„Dvaja?“

	„Dvaja!“ Roland mykol bradou k dvojčaťu. „Nevšimla si si?“

	Prikývla, že všimla, ale počty jej aj tak nesedeli.

	„Dvaja za jedny rifle,“ pokrútila hlavou. „Chodím na doučovanie z matematiky, ale koľko je dva a dva, to si ešte viem zrátať.“

	„Čo chceš ešte?“

	„Videla som takú blúzku... celkom slušnú...“

	„Máš aj blúzku.“

	„Takže rifle a blúzku,“ chcela v tom mať jasno. Dohoda je dohoda, podmienky musia byť jasné obom zúčastneným stranám.

	„Rifle a blúzku,“ Roland potvrdil podmienky.

	„A ktorý prvý?“

	„No počkaj, počkaj. Žiadny prvý alebo druhý, všetci traja.“

	„Do trojky?“ zhíkla.

	„No a? Čo je na tom? Ešte si to nevidela? Mám ti pustiť dévedečko?“

	„Videla, nie som včerajšia, ale do trojky...“

	Roland pochopil, že podmienky dohody bude treba spresniť, asi nie je všetkým zúčastneným jasné, ako si to predstavujú.

	„Normálne sa dáš na štyri, jeden spredu, jeden zozadu a ideme na to!“

	„To asi nie...“ zjavne sa jej to nepáčilo.

	„Dobre, tak polohu si môžeš vybrať.“

	„Nie, nejde o polohu, ide o... celkovo... do trojky som to ešte nerobila, ja neviem...“

	„Všetko je raz prvýkrát, prečo to nevyskúšať? Keď to robia iní, čo sme my horší? Garantujem ti, keby ťa to bolelo alebo by si mala nejaké výhrady, prestaneme a prispôsobíme sa.“

	To určite, pomyslela si, už vás vidím, dvoch nadržaných vymakaných samcov, ako v najlepšom prestávate a beriete na niekoho ohľady.

	„Radšej nie...“ váhala Linda.

	Rolanda chytala panika, už ju mali na lopate, a teraz začína strečkovať.

	„Dobre, tak čo by si ešte chcela?“ Jediné, čo mu rýchlo napadlo, bolo zvyšovať ponuku, lásku ako univerzálny najotrepanejší motivačný faktor, vylúčil hneď na začiatku, nemal inú možnosť, ako ju dostať, iba prihodiť.

	Stále váhala, zvažovala ponuku, ani jej sa nechcelo obísť naprázdno, vidina vysnívaných riflí bola dráždivá, až príliš dráždivá na to, aby sa ich len tak vzdala. Aj ona chcela vyjednávať.

	„Včera som v garáži videla vašu štvorkolku.“

	„No a? Počkaj! Neblázni! Vieš, koľko stojí?“

	„Nie, nie, tak som to nemyslela. Nikdy som na niečom takom nesedela a asi ani nebudem. Chcela by som sa povoziť na tej vašej dráhe v lesíku. Na tej, čo ste spomínali, ako tam šantíte.“

	Dvojičky si vymenili sklamané pohľady.

	„Linda, čokoľvek, niečo, čo sa dá kúpiť, ale toto nie.“

	„Prečo?“

	„Po prvé, na tej dráhe je zakázané jazdiť, je to ochranné pásmo vodného zdroja, jazdíme tam načierno. Po druhé, foter nám vzal kľúče, máme prísny zákaz jazdiť. Súčasť trestu.“

	„Na zákazy zvysoka kašlete, poznám vás, a foter je ďaleko.“

	„No a? Vzal nám kľúče, nerozumieš?“

	„Kľúče? Je tam toho! Zavolám Slávovi, to je ten ryšavý, bol tu včera.“

	„No a?“

	„Slávo vie otvoriť a naštartovať aj kombajn. Spojazdní ju razdva.“

	Vyrazila im dych, s tým nerátali.

	„To nejde, foter by to poznal.“

	„Nepoznal, dá ju potom do pôvodného stavu, nikto nič nepozná, Slávo je macher.“

	„Linda...“ Rolandovi sa ponuka vôbec nepáčila.

	„Dobre, ako chcete, vykašlime sa na to.“

	Roland si vzdychol, takto dopadnúť určite nechceli.

	„Bracho, keď ju dá do pôvodného stavu? Veď stočí tachometer, kilometre sa nebudú dať odčítať. Vyumývame ju, vyleštíme,“ prihovoril sa aj Ramón. Do rozhovoru zasiahol prvý raz, zatiaľ to bratovi išlo celkom slušne, obchod sa vyvíjal sľubne, len ho treba iba nepatrne postrčiť.

	„Ja neviem...“ paradoxne teraz museli prehovárať Rolanda.

	„A polohu si môžete vybrať.“

	Bolo po debate.

	„Dobre,“ kapituloval Roland. „Linda, môžeme ísť konečne na to? Mám zatiahnuť rolety?“

	„Počkaj, počkaj, a máte prezervatívy?“

	„Stačí jeden, nie? Z obidvoch koncov predsa nemôžeš otehotnieť.“

	Keď sa hádže minca, hovorí sa hlava alebo orol. Kým letí, kým sa vrtí, nie je jasné, komu padne strana. Vraždári na orla zvedaví neboli, stačila im andulka, no hlavu by privítali všetci. Kto vyhodil mincu, to ešte nevedeli, no nech to bol ktokoľvek, v stredu mal šťastie, padla mu hlava.

	Alebo smolu?

	„A máme ju!“ zareval Mayor vo dverách. Ako vždy, vrazil do kancelárie bez zaklopania.

	„Doriti aj s chlapom!“ privítal ho Burger, myklo ho, až nadskočil na stoličke. „Kedy sa ten naučí klopať?“

	„V lodenici pod prístavom našli hlavu!“

	„No sláva!“ Burger nadskočil druhý raz.

	„Sadajte do mašín, nezdržujte sa, leťte tam, výjazd pošlem za vami.“

	Sadli do mašín, nezdržiavali sa, no neleteli, služobné žiguláky lietali len dolu kameňolomom.

	„Najradšej by som ho strčil dolu kameňolomom,“ nadával Krauz, mordoval sa s dvojkou, nie a nie zaradiť rýchlosť.

	„Včera sa mi zasekla spiatočka, rovno v križovatke,“ sťažoval sa Kuky. „Vytrubovali na mňa ako na koncerte filharmónie. Rišo, načo máš tie konexie až hore? Čo nezariadiš, aby aj tebe dali nejakú super bomba mašinu? Máš posledného žiguláka na oddelení, čo oddelení, možno v celej republike! Šanuješ si ho, kým nebude veterán?“

	„Radšej sklapni, ešte sme nepredebatovali včerajšok! Krpatý zasratý lakomý krstný otec, na fajront si zdrhol ako smrad z gatí, ty...“

	„Mohol by si sklapnúť aj ty!? Venuj sa jazde, skoro si odtrhol nápravu! Nevidíš diery na ceste, alebo čo?“

	Cestu do lodenice si spríjemňovali milým, srdečným hrkútaním.

	Lodenica, neďaleko ktorej našli torzo, bola športová, malé priestory, jedno mólo, žiadne veľké stroje. Športovci spúšťali na vodu kajaky, kanojky, malé veslice. Motorák mal iba hospodár. Lodenica pod nákladným prístavom bola na opačnom konci mesta po prúde rieky. V zátoke mimo dosahu hlavného prúdu parkovali motorové člny všetkých možných veľkostí a výkonov, mólo vedľa móla. Breh lemovali hausbóty, zopár odvážlivcov si postavilo aj drevené chaty, keď sa im nič nestalo, iní odvážlivci pridali aj murované – načierno, bez stavebného povolenia.

	Pri vjazde do areálu ich čakala hliadka z obvodného oddelenia.

	„Poďte za nami,“ vyzval ich kolega v uniforme cez okienko.

	V tom teple sa mu nechcelo vystupovať, ani sa mu nečudovali. Boli mu vďační, že ich čakal, sami by inkriminované miesto našli len ťažko.

	„Pozrite, práve prichádza čln poriečneho oddelenia,“

	ukázal Chosé cez okno.

	Takže by hlavu našli celkom ľahko, stačilo iba sledovať čln. Sledovali čln aj sprievodné auto, minuli skoro všetky hausbóty, dostali sa na odľahlý koniec zátoky. Ešte dvetri chaty a štrkovú pláž vystriedala burina, za ňou riedky hájik, potom hustý háj, jelše a topole.

	Na brehu postával hlúčik mužov v plavkách, pár z nich malo bermudy, jeden aj tričko, ostatní vystavovali na obdiv bronzové chrbty – šťastlivci, evidentne dovolenkári, ktorí vystihli počasie.

	Dvojmužová hliadka miestnej polície so šiltovkami pod prepotenými pazuchami si márne utierala čelá, lialo z nich ako z narobených volov. Na štrkovej pláži sa nebolo kde schovať.

	„Dobrý deň,“ pozdravili, salutovať sa im nechcelo – zbytočná drina a ďalšie potoky potu.

	„Bohatstvo, dnes mu teda šibe,“ Chosé okomentoval slnečný kúpeľ aj za kolegu – Krauz nevládal ani ústa otvoriť.

	„Tridsaťosem v tieni,“ doplnil jeden z dovolenkárov.

	Pivo z neho razilo až k nim, detektívi iba závistlivo naprázdno prehĺtali betónové sliny.

	„Tak čo sa vlastne stalo?“ Krauz sa pokúsil o vyšetrovanie.

	Jeden z dvojice uniformovaných kolegov sa rozhýbal, podišiel bližšie.

	„Páni,“ bradou ukázal ku skupinke dovolenkárov, „vyrážajú na pánsku jazdu dolu po prúde. Včera večer mali zraz, trochu to oslávili, dnes ráno chceli vyplávať. Majiteľ lode...“

	„To som ja,“ z hlúčika vystúpil štyridsiatnik v tričku a bermudách. „Inžinier Petrík, prenájom hliníkových šplhavých lešení,“ predstavil sa.

	„Ako súvisia lešenia s prípadom?“

	„Nijako,“ pripustil majiteľ lode a hliníkového šplhavého lešenia. „Ja ich iba predávam a prenajímam.“

	„Tak s tým nezačínajte a nekomplikujte vyšetrovanie,“

	napomenul ho Krauz.

	„Pardon.“

	„Pokračujte, kolega.“

	„Takže majiteľ lode si chcel pred plavbou skontrolovať loď zvonka a pri prehliadke našiel pri prove...“

	„Pri korme, pri kormidle.“

	„... tak pri korme našiel vo vode hlavu.“

	Hlásenie bolo stručné, jasné, vyčerpávajúce – kolega v uniforme si utrel z čela pot, odfúkol si cez hornú peru na nos, dúfajúc, že vietor zasiahne aj čelo, ale nedofúkol.

	„Výborne. Kde je?“

	„Tu som.“

	„Pán inžinier, kde je tá hlava?!“

	„Aha. Vytiahol som ju a položil som ju sem na mólo,“

	zaviedol ich na mólo.

	Detektívi si išli oči vyočiť, okrem červeného plastového vedra na umývanie paluby prikrytého sivou handrou nevideli nič.

	„Vo vedre,“ usmernil ich majiteľ lode.

	„Vy ste ju dali do vedra?“

	„A kam som ju mal dať? Z móla sa mohla skotúľať a na brehu by sa zašpinila od piesku.“

	Museli uznať, že lepší spôsob uskladnenia ľudskej hlavy by nevymysleli ani oni.

	„Tak ukážte.“

	Inžinier odkryl vedro. Detektívi rozpačito postávali okolo – okrem záplavy žltých vlasov nevideli nič.

	„Počkajte,“ inžinier skočil na loď, keď sa vrátil, mal na rukách presne také isté žlté gumové rukavice ako hospodár Michalica zo športovej lodenice.

	Bez rozpakov vybral hlavu z vedra, zdvihol ruku, otrčil ju pred detektívov. Držal ju za šticu blonďavých vlasov ako Perseus hlavu Medúzy, len hady chýbali.

	„Prosím vás, položte ju na mólo,“ požiadal ho Chosé.

	Detektívi sa prizreli bližšie – normálna ľudská hlava, oči zavreté, súmerná pekná tvár mladej, asi dvadsaťročnej dievčiny, bez stôp po násilí, akoby iba spala. Žiadne stopy násilia, pravda, až na krk – bol zjavne odrezaný.

	„Výborne,“ pochválil nález Krauz, „všetko sedí – vek, pohlavie, farba vlasov, odrezaný krk. Berieme!“ rozhodol sa pre túto, akoby mali na výber aspoň zo šiestich. „Čo nám k tomu poviete?“ obrátil sa na inžiniera.

	„Nič viac, len to, čo vám povedal kolega. Chystáme sa na plavbu po prúde, kontroloval som loď pred odviazaním a vzadu pri kormidle som zbadal guču žltých vlasov. Myslel som si, že nejaká baba z inej lode stratila parochňu, viete, pri vyšších rýchlostiach na lodi fúka. Chcel som parochňu vyloviť a... no... vylovil som toto. Najprv som si myslel, že je to maketa, viete, taká z gumy, čo sa používa pri filmovaní hororov, ale keď som ju vytiahol z vody...“

	Dorazil čln poriečnej polície, policajt s vestou vrtko vyskočil na mólo, priviazal čln, zasalutoval.

	„Cestou sme prepátrali vodu tam pri brehu,“ ukázal rukou, „nenašli sme telo ani nič podozrivé.“

	„Telo už máme, chýbala nám hlava a ruky. Teraz už iba ruky.“

	„Narážate na ten nález z Karloveského ramena?“

	„Presne.“

	„A pasuje vám?“

	„Hlava? Pasuje.“

	„Potrebujete našu pomoc?“

	„Ani nie.“

	„A tie ruky?“

	„Vlastne máš pravdu, kolega, prezrite breh aj dolu, aj hore, prezrite všetko, čo uznáte za potrebné. Hľadáme ruky.“

	„Ideme na to,“ zasalutoval, odviazal čln, šikovne, bez zaváhania naskočil a zachytil sa zábradlia, lebo kolega už zaradil spiatočku a pridal plyn.

	Dovolenkári závistlivo gánili na vzďaľujúci sa čln.

	Prišlo ďalšie auto, vystúpil vyšetrovateľ a technik. Krauz krátko vysvetlil situáciu. Porada na mieste nálezu bola rýchla, okrem hlavy nebolo čo zaisťovať, išlo iba o stručný opis miesta nálezu a fotografie.

	„Vás, pán inžinier, prosím, aby ste sa okamžite po skončení úkonov na móle dostavili k nám na oddelenie vyšetrovania za účelom vypočutia,“ vyšetrovateľ poučil nálezcu.

	„Prepáčte, pán... pán...“

	„Kapitán Molnár.“

	„... pán kapitán, ale my práve vyrážame na plavbu...“

	„Nevyrážate.“

	„Ale my sa ponáhľame...“

	„Keď sa ponáhľate, nemáte čo vyťahovať z vody ľudské hlavy. Alebo sa vám zdá normálne len tak vyťahovať z vody ľudské hlavy?“

	„No, nezdá...“

	„Tak vidíte! Všetko má svoj poriadok, na všetko máme predpisy a predpis hovorí, že nálezcu musím vypočuť do zápisnice.“

	„Doriti...“

	„Do zápisnice, pán inžinier, do zápisnice. Plavba sa odkladá.“

	„Prosím vás, ako dlho to bude trvať?“

	„To závisí od vás. Keď prídete poobede...“

	„Nie, ja by som najradšej hneď teraz.“

	„Tak už môžete vyraziť, len to tu spíšem, technik vyhotoví fotodokumentáciu a idem k sebe hore.“

	„Vyraziť... Ale nemám auto.“

	„Tak ma počkajte, zveziem vás, jedno miesto máme voľné.“

	Majiteľ lode sa vrátil ku skupinke dovolenkárov. Vysvetlil im príčinu zdržania, odchod odkladajú. Rozhorčene rozhadzovali rukami, hlasno nadávali, majiteľ lode prepaľoval policajtov vražednými pohľadmi. Všetkým bolo jasné, že keby mu nabudúce okolo lode plávala aj morská panna, vykašle sa na ňu, a nie aby ju vyťahoval z vody.

	„Túto nechcem, prineste mi druhú,“ povedal doktor Lengyel, keď preskúmal nález.

	Blonďavá hlava na antikorovom stole pôsobila dosť bizarne. V pondelok, keď mal na tom istom stole torzo dievčenského tela, bolo aj zhora, aj zdola plno miesta, teraz bolo miesto všade – hlava pôsobila na stole ako lentilka na koberci.

	„Čo blázniš? Čo si myslíš, že máme manufaktúrnu dielňu na výrobu hláv? Táto nie je z lukoprénu, toto nie je maska, je ozajstná! Vieš, ako ťažko sa zháňajú pravé hlavy?“

	ohradil sa Krauz.

	„Je mi jedno, kde ste ju zobrali a ako ťažko sa zháňajú, dajte mi inú, táto mi nepasuje!“

	„Tebe nemusí, hlavne, že jej pasuje.“

	„Ani jej nepasuje. Má štyri stavce.“

	„No a...?“

	„To je veľa! Štyri sú veľa.“

	„Čím viac stavcov, tým lepšia hlava.“

	„Trt makový, toto nie je adidas a pásiky! Banda vraždárska, vy máte jedno jediné šťastie, že som na prednáškach z anatómie dával pozor a niečo som si zapamätal. Napríklad, že krk má iba sedem stavcov.“

	„No a?

	„Na torze tela máme štyri, na hlave tiež štyri, to je spolu osem. To je veľa, taký krk nemá ani žirafa.“

	„Nemôže ísť o nejakú anomáliu?“ zúfalo bojoval Chosé.

	„Anomálie sa vyskytujú prakticky na všetkých častiach ľudského tela, na všetkých orgánoch, často sú naozaj bizarné, zvlášť niektoré deformity na kostiach dokážu z človeka urobiť kreatúru presahujúcu aj najbujnejšiu fantáziu, ale v tomto prípade nejde o anomáliu. Oba krky sú normálne vyvinuté. Trvám na tom, že počet stavcov nesedí!“

	„Doktor...“ Krauz mu chcel vynadať, aby neblbol, aby si robil svoju robotu, no od prekvapenia iba bezmocne zagánil na kolegov.

	„Doktor,“ Burger si pošúchal strnisko, „to nemôžeš myslieť vážne!“

	Doktor Lengyel sa oboma rukami oprel o hranu stola, urobil krok vzad, sklonil hlavu až na prsia, chvíľu zotrval v odľahčenej polohe. Zhlboka si vzdychol, prikývol, akoby chcel presvedčiť nielen ich, ale aj sám seba.

	„Bohužiaľ, priatelia, toto nie je jej hlava.“

	„Vieš, čo nám naznačuješ? Uvedomuješ si...“

	„Lacibáči! Prineste ju!“ Doktor Lengyel si prestal všímať ich protesty, sústredil sa na skúmanie. Pocit zodpovednosti mu velil, aby sa neunáhlil, aby urobil všetko pre kvalitné profesionálne preskúmanie nálezu.

	Asistenti priviezli z chladničky torzo, preložili ho na stôl.

	Doktor Lengyel nadvihol hlavu, aby im urobil miesto, potom hlavu opatrne priložil.

	„No, poďte sa pozrieť,“ vyzval detektívov.

	Jeden za druhým pristupovali k nálezom, odborným okom skúmali rezné plochy na krku hlavy a tela.

	„Vidíte? Krk na tele je pidlikaný, rezaný, tento na hlave je odfaklený jedným seknutím, akoby bola popravená gilotínou. Samozrejme, najdôležitejší je počet stavcov, je ich priveľa. Hovorím vám, toto nie je jej hlava. Alebo inak, k tejto hlave mi dodajte iné telo.“

	„Ježišukriste!“ zabedákal Chosé. „Šaňo nás zabije!“

	„Nezabije, mňa určite nie,“ zastrájal sa Krauz. „Ja teda určite hore nejdem! Zašijem sa do najbližšej krčmy a ožeriem sa, ako zákon káže. Prídem hore až v septembri, ani ma nehľadajte! Seriem na také prázdniny, vraj dovolenkové obdobie, čas pokoja a oddychu! Hovno, valí sa na nás jedna vražda za druhou! Kde je svetská spravodlivosť!? Prečo práve ja už musím mať po dovolenke?“

	„Peťo,“ Burger sa obrátil na technika. „Uprav ju čo najlepšie, budeme potrebovať verný portrét. Vieš, prečo sme zavolali teba? Práve teba?“

	„Viem, vynasnažím sa.“

	„Použi všetky svoje umelecké schopnosti, potrebujeme perfektný portrét.“

	Technik prikývol, vedel, prečo ho volajú na rekonštrukcie tvárí, jeho maliarske a sochárske nadanie sa dalo využiť aj vo vraždárskej praxi.

	„Ešte niečo,“ Lengyel pokračoval v skúmaní, „táto druhá bola vo vode iba dva, možno tri dni. Ani zďaleka nevykazuje taký stupeň hniloby ako telo.“

	Burger si zhlboka vzdychol, pochopil vážnosť situácie.

	„Dobre, začneme pekne od začiatku, ako s novým prípadom. My s Hanzelom ostaneme tu, Richard, vy choďte späť, tú loď treba poriadne prehliadnuť, všetkých vypočuť, musíme stopercentne vylúčiť, že na lodi sa nestala vražda, skôr vyplávať nemôžu. Zavolajte vyšetrovateľovi, nech inžiniera podrží, aj s tým sa treba poriadne porozprávať. Ak tam mali na noc kurvičku a odkrágľovali ju, môžu teraz na nás hrať, že niečo našli a veľmi chcú pomáhať pri vyšetrovaní. Aj také sme už zažili. Ideme na to, chlapci!“

	Poslednú výzvu prehnal, zvýšil hlas, zakuckal sa, odrazu sa z ničoho nič kŕčovito rozkašľal, až ho nadhadzovalo. Burger si na ústa pricapil vždy pripravenú vreckovku.

	Očervenel, chvíľu sa dusil, potom záchvat prešiel tak rýchlo, ako sa začal.

	„V piatok o desiatej,“ potľapkal ho Lengyel po chrbte, hoci dobre vedel, že tento laický úkon kamarátovi nepomôže. Nezabehol mu suchý rožok, záchvaty kašľa spôsobovalo niečo závažnejšie. „Nezabudol som na teba, si objednaný na piatok. O desiatej sa budeš hlásiť u primára... Alebo nie, budeš sa hlásiť u mňa, ja ťa odprevadím.“

	„O desiatej nemôžem, máme toľko roboty...“

	„Ticho! O desiatej, a basta!“ Lengyel hľadal podporu u kamarátových kolegov.

	„Samozrejme! Privezieme ho hoci aj v putách,“ sľúbil Krauz.

	„Zradca!“ poďakoval Burger. „Zato budeš robiť obhliadku lode až do večera!“

	Krauz škaredo zahrešil – predstava rozpáleného móla a zatuchnutej kajuty ho vôbec nelákala. Skôr by prijal zastrčenú krčmičku a návrat až v septembri.

	„Počúvam,“ zasyčal šéf oddelenia vrážd Alexander Mayor.

	Jeho duševné rozpoloženie sa dalo odhadnúť iba podľa toho, že sa kŕčovito, až zúfalo, pridŕžal hrany stola.

	„Loď je čistá, nasvietili sme ju aj luminiscenčným svetlom, urobili sme rýchlo stery na okamžité vyhodnotenie aj stery pre laboratóriá. Našli sme aj svedkov z vedľajších lodí, pilo sa, hulákalo, dovolenkovalo, no žiadnu babu tam nikto nevidel. Manželka posledného z účastníkov plavby sa zdržala do jednej po polnoci, ona je najlepšou zárukou, že chlapci nekurvili. Priviezla manžela, priniesla všetkým večeru, počkala na riad, zaželala im šťastnú plavbu a vypadla. Podľa mňa ich môžeme s pokojným svedomím pustiť, nech si plávajú,“ referoval Krauz.

	„Pitva potvrdila,“ Burger sa zháčil, „aká pitva, nebolo čo rezať, vlastne sme hlavu iba prehliadli. Takže prehliadka hlavy potvrdila, že aj v druhom prípade ide o mladé dievča, asi do dvadsať rokov. Vlasy nemá farbené, prirodzená blondínka, modré oči, zuby zdravé, jedna jediná plomba, klasický amalgám, šestka vpravo hore. Máme odtlačky aj fotografie, začneme obiehať zubárov. Je to beh na dlhé trate, ale nič lepšie v rukách nemáme. Na hlave nie sú žiadne zranenia, na čele nad okom malý škrabanček, so smrťou určite nesúvisí, mohol vzniknúť po smrti. Na hlave sme nenašli žiadne ozdoby, žiadna stužka, žiadne náušnice...“

	„Ani náhrdelník?“ Chosé sa snažil odľahčiť dusnú atmosféru, no nezabodoval.

	„Máme fotografie tváre, Peťo robil, čo vedel. Zajtra cez médiá oslovíme verejnosť, nech sa zapoja do pátrania po totožnosti aspoň jedného z dievčat. To je asi všetko, šéfko, čo sme dnes stihli.“

	Mayor sa zahľadel von oknom, mlčky sledoval zapadajúce slnko – západ s ružovými oblakmi sa mu páčil. Určite viac ako dnešná robota. S previerkami na lodi a s výsluchom nádejných námorníkov stratili celý deň, nenašli ani jedinú podozrivú stopu.

	Niekto zaklopal, otvorili sa dvere, nazrel Kuky.

	„Môžeme?“

	„Čo je?“

	„Vrátili sme sa od ramena.“

	„Poďte ďalej.“

	Kuky a Váňa si sadli, sklonili hlavy, partia utrápených detektívov bola kompletná.

	„Mám sa pýtať?“

	„Ani nemusíš. Ani ranní, ani poobední, ani večerní, ani dnešní, ani včerajší... Rybári nič nevideli, nič si nevšimli. Ešte máme telefón na dvoch, kontakt na vedúceho rybárskeho zväzu a kontakt na dvoch kontrolórov z rybárskeho zväzu, čo majú túto časť rieky na starosti. Ak treba, ideme za nimi...“

	Mayor pozrel na hodinky.

	„O chvíľu bude desať, nebudeme otravovať slušných ľudí, stihnete ich zajtra.“

	„Tiež si myslím.“

	Nastalo ticho.

	„Páni a dáma,“ Mayor žoviálne roztiahol ruky, akoby ich chcel všetkých objať. „Čo vám mám na to všetko povedať?

	Do dnešného rána sme mali jeden prúser, oddnes máme dva. Hlavu s telom nespárujeme, ani keby sme ich prilepili kanagonom. Ak sme dodnes boli v bezvýchodiskovej situácii, oddnes sme v dvoch. Nemáme žiadne relevantné stopy, nemáme svedka, nemáme totožnosť... nemáme nič! Prajem vám príjemné prázdniny.“

	„Šani, nezúfaj...“

	„Edo, zajtra ráno je porada u riaditeľa. Akože nezúfaj!“

	„Už sme prežili aj horšie.“

	„Hej? Kedy?“

	„Spomeň si – pred desiatimi rokmi, keď sa nám vyvražďovali chlapci z podsvetia jeden za druhým! Len si spomeň, ako do nás drbali zo všetkých strán, a čo?“

	„Deväťdesiate roky sú nenávratne preč, milí zlatí, situácia v meste sa zmenila, teraz aj dve vraždy rozvíria verejnú mienku. Zvlášť ak ide o také beštiálne vraždy a majú toľko spoločných ukazovateľov.“

	„Spoločných ukazovateľov je dosť, mňa irituje fakt, že nikto nehlási nezvestnosti. Tie dve dievčiská nikomu nechýbajú?“ zapojil sa Krauz.

	„Sú dovolenky, prázdniny, výlety... Rodičia si môžu myslieť, že decká sú niekde s partiou pod stanom, na splave, ak berieme do úvahy vodu ako spoločný faktor, alebo na zájazde. Nikto okrem vraha a pár možných pomocníkov nemusí vedieť, že sú po smrti,“ snažil sa logicky uvažovať Váňa.

	Niektorých prekvapil.

	„Poďme sa vyspať,“ uzavrel poradu Mayor. „Aj zajtra bude deň, predpokladám, že ešte horúcejší než dnes.“

	Krauza pri predstave zajtrajšej šichty chytali mdloby.

	Burger nefajčil. Čítal noviny, ako každé ráno, no nefajčil.

	Na stole mal otvorené vrecko s mentolovými cukríkmi, v rohu pri kalendári nikotínové žuvačky.

	„Nazdar, banda!“ zahulákal Krauz od dverí.

	V kancelárii bol iba Burger a Hanzel. Oto mu hneď naznačil, aby sklapol, až potom odzdravil. Krauz si všimol cukríky, žuvačky, čistý vzduch za novinami – a pochopil.

	Kolegiálne si v tichosti sadol, vybalil si desiatu, pripravoval sa na ranný nástup do práce.

	„No čo je! Čo ste ticho!“ naštval sa Burger, zložil noviny.

	„Nič, čo by...?“

	„Zato, že nefajčím!?“

	„Nie,“ bránil sa Krauz.

	„Inokedy ti huba ide od rána, jeden priblblý fórik za druhým, a teraz nič? Aké ohľady!“

	Burger bol nervózny, už päť hodín nefajčil. Poslednú si zapálil o druhej v noci, dostal záchvat, nadhadzovalo ho, takmer vypadol z balkóna. Keď kašeľ ustal, skontroloval vreckovku – nie, nemôže to byť až také vážne! To nemôže byť krv, a ak naozaj je, tak si iba zahryzol do jazyka, veď je svetlá, svetlučká, vlastne iba trochu zafarbené sliny, iba jemne ružové – nie, to nemôže byť ozajstná krv!

	Už nezaspal. Spal dve hodiny, od polnoci do druhej, v presne určenú hodinu sa telo zobudilo na nikotínový deficit – v presne určenú hodinu ako každú noc. Ďalšia prestávka v spaní bola na pláne o štvrtej, ale nezobudil sa, lebo nespal. Ani si nešiel zapáliť – strach bol silnejší než abstinenčné nutkanie. O šiestej na zastávke autobusu mal pocit, že mu predlaktia rozožierajú termity, potil sa ako na pravé poludnie, krútila sa mu hlava. Chlapík vedľa si zapálil, skoro mu vytrhol cigaretu z úst – keby sa bránil, zabil by ho jednou ranou. Nevytrhol, rozhodol sa, že do vyšetrenia vydrží a potom nech sa deje, čo sa má diať!

	„Seriem na to! Na všetko!“ Nervózne šmaril noviny Krauzovi na stôl. „Na! Tu si prečítaj, akých máme debilných novinárov! Ešte aj tí ma musia nasierať! Chceli sme od nich iba jedno – aby zverejnili fotografiu a žiadosť o spolupátranie, nech sa zapojí verejnosť. Prečítaj si, čo z toho spravili!

	Jack Rozparovač v Našom Meste, brutálne vraždy mladých dievčat na bežiacom páse, chráňte si svoje dcéry a manželky, nepúšťajte ich von! Európska metropola zločinu – Chicago šuviks! A čo robí polícia? Ako vždy, nič! Keby som tú kravu novinárku dostal do rúk...“

	„Ale Šaňo povedal, že to s hovorkyňou vybaví tak, aby našla nejakú normálnu...“

	„Pekne to vybavil, Rišo, naozaj pekne! Len si to prečítaj!“ zúril Burger.

	Rozžuvanú žuvačku vypľul do Kukyho črepníka, rozbalil si novú, nasrdene žul, až mu poskakovala sánka.

	„Ak budeš pokračovať, zajtra narastie Kukymu žuvačkovník. Vyžuvané žuvačky patria do koša, Edko, inak nimi zaserieš celú kanceláriu,“ chlácholivo napomínal kolegu Hanzel.

	„Aj ty ma môžeš...“

	Rozleteli sa dvere, napochodoval Chosé.

	„Buď požehnaný krásny slnečný deň!“

	„Podržte mi ho, ja mu jednu... ale takú...“ Krauz neveril vlastným ušiam, vraj požehnaný a krásny, ešte k tomu slnečný! Už teraz ho zalievali potoky potu, hoci slnko sotva vyšlo.

	„A dobrá nálada nech neopúšťa túto kanceláriu!“

	Chosé sa vyvalil v kresle, bez rozpakov si zapálil, ani nečakal na odpoveď. Chalani stuhli, Burger dvakrát za sebou hlboko vtiahol, vzdychol si, pošúchal si spotené čelo, vstal.

	„Idem sa na to všetko...“ načiahol sa Krauzovi na stôl, vzal si noviny, zasekol si ich pod pazuchu, vypochodoval z kancelárie.

	Počkali, kým za sebou zavrie.

	„Chosé, neblbni, nevidíš, že nefajčí?!“

	„Kto?“

	„Edo.“

	„Prečo... Čo je... Ahá!“ konečne mu docvaklo. „Pardon, ja som nevedel.“ Chcel zahasiť cigaretu, no zastavili ho.

	„Nechaj tak, kým sa vytlačí, dofajčíš, ale druhú...“

	„Viete čo?“ Krauz skočil Hanzelovi do reči. „Dajme si záväzok, že kým sa z toho nedostane, nebudeme v kancelárii fajčiť.“

	„A kde?“

	„Vonku na chodbe alebo v umyvárke, je tam aj popolník. Alebo v niektorej z vedľajších kancelárii, to je jedno.“

	Povzbudzovali sa navzájom pohľadmi, napokon prikývli. Dohoda obmedzovala iba ich troch, Váňa si zapálil vždy iba po druhom litri vína, a Kuky ani to nie. Petra mohla fajčiť vedľa vo svojej kancelárii, Krauz a Chosé už mali vymyslené, že ju za tým účelom budú pravidelne zneužívať.

	Krauz si odhryzol z lepenáka, raňajky mal slabé, pred rozdelením sa potreboval posilniť. Zjedol sotva polovicu chleba, keď sa znova rozleteli dvere, vošli Váňa a Kuky.

	Burger s rozgajdanou košeľou a mokrými rukami ich poháňal.

	„Poďme, poďme, čo máte poobednú? Kde ste tak dlho, už ste tu dávno mali byť!“

	„Čo je, čo si nasraný hneď zrána? Zvlhli ti cigarety alebo...“

	Kuky nestihol dopovedať, zazvonil telefón. Najbližšie bol hladný Krauz. Zodvihol, prehltol, snažil sa telefonovať.

	„Prosím, Kra... Kra...“ znova prehltol, „oddelenie vrážd!

	Koho? Počkajte, odovzdám. Edo, na, to je pre teba.“

	Burger si zapravil košeľu, zároveň si do nej utrel mokré ruky, sadol si, prevzal slúchadlo, druhá ruka automaticky hľadala cigarety, našla mentolové cukríky. Jednou rukou nevedel cukrík rozbaliť, nasrdene ho odfrnkol do rohu stola, iba kalendár zabránil, aby nepreletel až ku Kukymu.

	„Burger,“ vyštekol do telefónu. „Ahoj... Čítal... Vyšetrujeme, veď my sme ju tam dávali... A nemôžeš mi to povedať do telefónu? Dobre, počkaj ma tam, už idem.“ Položil.

	„Oto, skoč k Šaňovi po knihu od auta, povedz mu, že máme prvý ohlas na uverejnenú fotografiu. Ideme von za informátorom, nech nás nečaká na rozdelení.“

	Hanzel odišiel po služobné auto, Krauz pochybovačne pokrútil hlavou.

	„Nemali sme ešte uverejňovať fotografie, hovoril som vám. Škoda, že Šaňo sa tak hrnie do spolupráce s novinármi, nedá si povedať. Ak táto umelá spolupráca s verejnosťou naberie obrátky, nebudeme robiť nič, iba pobehovať po jalových telefonátoch, a robota nám bude stáť.“

	„Už sa stalo,“ rezignovane sa balil Burger.

	Hanzel sa vrátil obratom.

	„Šaňo je nadšený, vidí v tom krok vpred, vraj aby sme poriadne preverili každý telefonát, každú možnú stopu.“

	Na každú možnú stopu mal každý odlišný názor, no v rámci nedeliteľnej veliteľskej právomoci a demokracie na pracovisku museli uznať, že šéfov je najlepší – alebo sa aspoň tak tváriť.

	„Zbohom! Viete, kde sme. Ostávame na príjme.“

	Prví dvaja odišli do terénu, ostatných to ešte len čakalo.

	Burger sa rozvalil na sedadle spolujazdca, automaticky siahol do vrecka.

	„Oto, vieš čo? Čo keby sme sa vymenili?“

	„Vymenili? Ty chceš byť Hanzel?“

	„Neser ma! Sedadlá! Budem šoférovať. Potrebujem...“

	Hanzel bez slova vystúpil, prešiel na druhú stranu auta.

	Dobre vedel, čo parťák potrebuje – potreboval si zamestnať ruky a hlavu. Hlavu, aby nemyslela na cigaretu, ruky, aby po nej stále nešmátrali.

	Zamierili na most, prešli rieku, stratili sa v spleti sídliskových uličiek.

	„Ideš ešte domov?“ spýtal sa Hanzel.

	„Nie, volal kamarát z vedľajšieho vchodu, nie informátor, ale Šaňo chce preveriť každý telefonát, tak je to jedno.

	Okrem toho som chcel čo najskôr vypadnúť, dnes...“

	Hanzel ho chápal, nevedel o ich tajnej dohode, obával sa, že keď začnú všetci fajčiť, nevydrží.

	Zastavili na parkovisku pred samoobsluhou.

	„Počkaj ma.“ Burger si vyzliekol sako, hodil ho do auta, zamkol, vošiel do potravín.

	Hanzel sa schoval do vestibulu, vonku už začínalo pripekať. Burger sa vrátil so štyrmi fľaškovými pivami, v každej ruke po dve.

	„Tušil som,“ prikývol Hanzel, lebo dobre vedel, že krčmy sú ešte zavreté.

	Zašli za roh, potom ešte za jeden – ocitli sa vzadu za obchodom s potravinami. Na nakladacej rampe úplne na konci pri prázdnych prepravkách od piva ich čakal Burgerov sused.

	„Čaute!“

	„Ahoj. Na...“

	Burger mu podal dve pivá, jedno podal Hanzelovi, posledné si nechal. Sused poďakoval, z vrecka kraťasov vybral otvárač, nacvičeným pohybom vypáčil vrchnáky.

	Rýchlo si odchlipol, lebo z fľaše sa začala valiť pena.

	„Bral som z chladničky,“ ospravedlňoval sa Burger.

	„Keď s nimi pohadzujú horedolu, sú rozpenené aj niekoľko hodín,“ vysvetlil odborník. „Na vaše...“ štrngli si fľašami.

	Sused schoval otvárač, v ruke sa mu ocitli cigarety – automaticky ponúkol. Burgerovi takisto automaticky vyletela ruka, no okamžite sa zháčil.

	„Nie, díky.“

	Sused ponúkol Hanzelovi.

	„Nie, nebudem.“

	„Čo ste po žúre?“

	„Nie, vetráme pľúca. Občas nezaškodí urobiť niečo aj pre svoje zdravie.“ Burger si rozbalil žuvačku, Hanzel sa radšej napil.

	„Ako chcete.“

	„Tak hovor. Čo máš?“

	„Toto,“ sused ukázal na noviny na vedľajšej prepravke.

	„Edko, to je vaša robota?“

	„No...“

	„Nemyslím fotografia, myslím celý prípad.“

	„Aha. Áno, je.“

	„A ty nevieš, kto je to?“ žasol sused.

	„Nie. Ty áno?“

	„Ježišmária! Čo máš vlčiu tmu?“

	„Kto je to?“

	„Ružena.“

	„Ružena?“

	„Farkašová.“

	„Farkašová...“

	„No!“

	„Emilova dcéra?“

	„Emilova je staršia, Zdena, a prostredná, ale tretiu má Farkaška s tým kamionistom.“

	„Olegom?“

	„No, s tým Ukrajincom.“

	„Ale my nehľadáme cigánku.“

	„Edo, asi si ju už dlho nevidel. Ružena nemá z mamky nič, presnejšie, len to jedno, ale inak je celá po tatkovi. Blondínka, modré oči, postava ako prútik.“

	Burger si zahryzol do spodnej pery, spomínal, snažil sa predstaviť si starú Farkašku a jej dcéry.

	„Stará je tuším tiež Zdena, nie?“

	„Je, najstaršej dali meno po nej. Prostredná je Angelina, podľa tej herečky, a najmladšia je Ružena.“

	„Ale už s ním nežije.“

	„S Olegom? Nie, vykopla ho a Emil sa vrátil.“

	„Tie dve staršie sú po matke,“ spomínal Burger.

	„Celá Zdena! Krpaté, tlsté, lenivé a drzé.“

	„Keď si dobre spomínam, aj sa pobili.“

	„Emil s Olegom? Skončili v nemocnici, dodrúzgali si hnáty, ale to už bolo dobre dávno. Emil bol na nervy, dve deti má normálne a tretie takéto hnusné, biele. Ožrali sa a pobili, ale to sú už roky.“

	„Nemá sa čo rozčuľovať, on ich opustil, nie ona jeho.“

	„Tak, tak. Našiel si nejakú ludru na východe a šiel za ňou.

	Stará potrebovala prachy a aj oné, tak sa scukla s Olegom.

	Ťahali to skoro desať rokov, potom sa Emil vrátil a prichýlila ho.“

	„A Oleg?“

	„Už nejazdí, vraj sa vrátil domov.“

	„Koľko má rokov?“

	„Čo na tom záleží.“

	„Krpatá! Ružena.“

	„Jáj! Sedemnásť, osemnásť.“

	„Kedy si ju videl naposledy?“

	„Toť nedávno... dva týždne? V strede prázdnin?“

	„Prečo si myslíš, že je to ona?“

	„Lebo tu bol Laco. Nosatý. Tu sedel, ako sedíš teraz ty.“

	„Čo s tým má Nosatý?“

	„Jak že čo!? Šak býva nad nimi!“

	„Jáj! A čo?“

	„Kukali sme spolu na fotografiu v novinách, aj jemu sa pozdávala, a vraj ju už dlhšie nevidel. Asi týždeň.“

	„Sú prázdniny, môže byť...“ Burger netušil, kam chodia také deti na prázdniny.

	„Prdlajs, sú celé dni doma aj cez prázdniny. Ale krpatá sa v poslednom čase niekam zdekovala. Niet jej. A vieš, kde teraz Emil robí?“

	„On robí?“

	„Vrátnika v prístave.“

	„Hmm...“

	„Ale keď si myslíš, že je to chujovina, tak pardon, že som otravoval,“ sused odfrčkol ohorok cigarety, Burger ho lačno sledoval, až kým sa neodkotúľal do kanála. Hanzel mal chvíľu obavy, že sa za ním rozbehne.

	„Nie, neotravoval si, vieš dobre, že sme vďační za každý tip. Na,“ Burger zalovil v služobáku, podal susedovi bankovku. „Kúp si ploskačku.“

	„Máš to u mňa, Edko!“

	„Ešte niečo. Emil tú nevlastnú krpatú mlátil?“

	„Oni sa mlátia stále. Navzájom. Vieš, aký je Emil, keď sa nadrátkuje. Skoč za Lacom, porozpráva ti. Má to v priamom prenose dvakrát do týždňa, však býva nad nimi.“

	Detektívi dopili, studené pivo sa v žalúdku dlho ne –

	ohrialo, už tieklo po chrbte, polovica po čele.

	„Pfú... To dnes zase bude,“ ponosoval sa Hanzel, spakruky si utieral kvapky z čela.

	Sused nedopil, šanoval si, veď musí vydržať do večera, kým prídu chlapi z roboty a nezľutujú sa.

	„Edko, prídeš večer na pivo?“ Sused sa chcel uistiť, že aspoň jedno bude mať isté.

	„Uvidím, podľa roboty.“

	Sused smutno prikývol – takže ani to jedno nemá večer isté, bude musieť otravovať inde.

	Odviezli sa na miestne oddelenie polície.

	„Nejdeme za Lacom?“ spýtal sa Hanzel prekvapene.

	„Za Nosatým? Nie. Jednak by nám iba potvrdil, že sa mlátili, jednak by mu docvaklo, kto nás volal, veď iba pred chvíľou rozoberali fotografiu za obchodom na debničkách.

	Nechcem robiť susedovi zbytočne zle.“

	„Jasné, ochotných susedov si treba chrániť,“ uznal Hanzel.

	„Okrem toho to podstatné zistíme oficiálne aj tu. Keď sa dopátrame k niečomu zaujímavému, zajtra si ho pohodlne nájdeme. Ráno bude za obchodom, potom v stávkovej kancelárii, na obed doma a poobede až do záverečnej u Terky, druhý stôl vpravo od výčapu.“

	„Niet nad perfektnú osobnú a miestnu znalosť,“ pochválil kolegu Hanzel. „Niektorí ľudia majú mimoriadne náročný pracovný deň.“

	„Je demokracia, iba využívajú, čo im umožňuje zákon,“

	vzdychol si Burger.

	Na oddelení polície v knihe udalostí zistili, že k Farkašovcom chodí na zákroky hliadka z miestneho oddelenia alebo PMJ pravidelne každý týždeň, občas aj dvakrát.

	„Je tu niekto, kto ich pozná osobne?“

	Kolega na stálej službe zavolal miestneho územára.

	„Ahoj, my sme z oddelenia vrážd. Poznáš mladú Ruženu Farkašovú?“

	„Z Toplianskej?“

	„Tú.“

	„Poznám.“

	„Je v poriadku?“

	„V akom zmysle?“

	„Kedy si ju videl naposledy?“

	„Neviem presne.“

	„Tento týždeň?“

	„Určite nie. Tento týždeň som tam nebol robiť poriadky ani raz, Emil sa niekam vytratil, je pokoj.“

	„Vytratil? Akože niekam odišiel?“

	„Hej. V nedeľu som mal poobednú, stretol som ho v krčme. Aj som čakal, že ma večer zavolajú susedia, ale, čuduj sa svete, nič sa nedialo. Odvtedy som ho nevidel.“

	„A Ruženu?“

	„Tiež tak nejako, čo ja viem? Prečo, vyviedla niečo?“

	„Ani nie, skôr máme obavy, či sa jej niečo nestalo. No nič, skočíme na občianske po fotografiu a trochu po nej popátrame,“ vzdychol Burger. Jednoduchá záležitosť sa začala nepríjemne komplikovať.

	„Chcete jej aktuálnu fotografiu?“

	„No.“

	„Len preto idete na elopky?“

	„Len.“

	„Tak nemusíte, pred dvoma mesiacmi sme ju tu mali aj s partiou autičkárov, ale nič sme jej nedokázali. No pre istotu sme si ju odfotili. Počkajte, skočím hore.“

	Nechceli zavadzať kolegovi v službe, počkali na chodbe.

	„Pamätáš sa, čo nám povedal Lengyel?“ zbytočne sa spýtal Burger.

	„Že hlava bola vo vode kratšie než telo, asi dvatri dni.“

	„Teda od pondelka, a Emil sa zdekoval tiež od pondelka.“

	„A krpatá tiež. Približne.“

	„Zaujímavé náhody, nie?“

	„Ale...“

	„Ja viem, ja viem! Sú prázdniny, môže byť kdekoľvek s partiou a my dvaja starí chuji vidíme bubákov aj tam, kde nie sú.“

	„Ale preveriť to musíme, lebo Šaňo trvá na spolupráci s verejnosťou.“

	„Tak nejako.“

	Po chodbe prešiel kolega s cigaretou zaseknutou medzi zubami. Za pochodu študoval nejaký papier, ani si ich nevšimol. Priamo pred nimi si potiahol, vypustil kúdol dymu ako pokazená lokomotíva.

	Burger si vzdychol, Hanzel mu stisol plece.

	„Len vydrž, kamoško, aspoň dozajtra vydrž, a keď bude všetko v poriadku, osobne ti kúpim kartón.“

	„Dva! A garantujem ti, že do večera padnú!“ zastrájal sa trpiaci detektív.

	Kolega v uniforme sa vrátil, podal im fotografiu. Burger vytiahol zrekonštruovanú hlavu z pitvy. Priložil ich k sebe, porovnal...

	„No, musím uznať, určitá podoba tu je,“ pripustil neochotne, lebo dúfal, že celá vec s Farkašovcami je iba hlúpa náhoda.

	„Môžem?“ požiadal územár. Burger mu ochotne podal fotografie. „Aha, to je tá hlava z lodenice? Ráno nám veliteľ čítal pátranie. Vy si myslíte...“ Stíchol. Aj on musel uznať, že sa podobajú. „Dokelu, veď to je ona,“ zašomral si pod nos.

	„Ďakujeme za pomoc. Tú fotografiu si vezmeme.“

	„Jasné, veď nato som vám ju priniesol. Ak sa smiem spýtať, idete k nim?“

	„Za týchto okolností musíme.“

	„Idem s vami,“ ponúkol sa.

	„Prečo? Myslíš, že dostaneme po hube?“

	„Od Zdeny? Asi ťažko. Je pravda, že v dome už vyfackala asi každú susedu a suseda, ale pred policajtmi má rešpekt.“

	„Veď už má niečo odsedené, vie, ako sa správať,“ pritakal Burger.

	„Zaujíma ma to a okrem toho aj tak musím ísť von, začína sa mi obchôdzka. Ale ak si myslíte, že by som vám niečo pokazil, tak...“

	„Nie, nie, len poď, pomoc sa vždy zíde.“

	Počkali ho vonku, lebo počet fajčiarov na chodbe sa povážlivo rozmnožil a Hanzel nechcel, aby skúšali kolegovu trpezlivosť. Chalan bol vystrojený razdva.

	„Môžem vziať auto,“ ponúkol sa.

	„Máme svoje.“

	Farkašovci bývali na prízemí, čo bol lepší z dvoch možných variantov, lebo niektorí bývali na dvanástom. Zazvonil kolega v uniforme.

	„No čo je!? Kto je!? Šak už idém!“ počuli znútra. „Á... To ste zase vy? Do zas volal? Ale neska ste tu zbytečne, ništ sme nerobili, fakt, naozaj. Hentí dvá sú též od vás?“ Tučná Farkašová zapchala celé dvere.

	„Dobrý deň, pani Farkašová. Idem okolo, tak som sa zastavil. Máme nejaké vyšetrovanie, nemôžem vás obísť.

	Môžeme ďalej?“

	„A máte povolenie?“

	„Samozrejme, pozrite,“ policajt v uniforme otvoril koženú brašnu, prehŕňal sa v nej, hľadal povolenie.

	„Nehajte tak, serem na vaše pečátky aj celé úradné lajstrá. Podte núter, nech zas hentá krava oproci neočúva!“

	Vošli, ovial ich charakteristický pach pretepleného nevyvetraného panelákového bytu.

	„Sem podte, do kuchyne.“ Pozvala ich ďalej, no stoličku neponúkla.

	„Kde je Emil? Je doma? Môžem s ním hovoriť?“ Vyšetrovania sa ujal mladý kolega, detektívi ho nechali. Aspoň sa mohli venovať pozorovaniu. Hľadali čokoľvek podozrivé, čo by ich naviedlo na nejakú stopu – posunutý nábytok, chýbajúci koberec, fľaky na stene, čokoľvek.

	„Neny doma.“

	„Kde je?“

	„Ná vím já? Asi zas dostal rapel a išél za tú kurvu na východ. Ani do roboty nechodzí, hovado, to zas bude výplata! Ale nažrat sa to dójde, aj oprat, to by scel, ked nijé, hnet sa rozhána týma hnátama, ale donést korunu do domu, to né!“

	„Kedy odišiel?“

	„Prečo? Čo zas vyvédol?“

	„Ja sa pýtam! Kedy?“

	„V pondelok.“

	„Povedal presne, kam ide?“

	„Né, povadzili sme sa,“ prstom ukázala na hrču na čele,

	„nasral sa a tahal čáru. Nech skape, de je!“

	„Tak mi zavolajte Ruženu.“

	„Ani ona neny doma.“

	„A kde je?“

	„U sestry v Malackách.“

	„Prečo?“

	„Jak prečo? Do školy nechodzí, robit sa jej nesce, tak čo tu bude smrdet? Dobre, že išla!“

	Kolega v uniforme sa obrátil na detektívov, vymenili si veľavravné pohľady. Detektívi to brali tak, že čaká pochvalu za brilantný priebeh vyšetrovania, posmelili ho nenápadným žmurknutím – on to bral tak, že vystrieľal všetky otázky, teraz nech preberú iniciatívu oni. Zjavne si neporozumeli.

	„Ehm...“ odkašľal si kolega.

	„Tak keho vlastne zhánate? Emila alebo Ruženu?“ Domáca strácala trpezlivosť.

	„Kedy odišla?“ skúsil ešte kolega.

	„Ružena? V sobotu. Prečo? S týma autičkárama nemá ništ společné, sami ste sa presvedčili, tak už jej dajte svatý pokoj!“

	„Nejde o autíčka,“ ubezpečil ju kolega v rozpakoch.

	„Pani Farkašová,“ zamiešal sa Burger. „Poznáte ma?“

	Tučná domáca sa načiahla na chladničku, nasadila si okuliare.

	„Ježíš!“

	„Nie, ešte jeden pokus.“

	„... šak vy ste ten oný...“

	„Emilov kamarát.“

	„Ale vy ste vysoká šarža z kriminálky, né? Kristepane, stalo sa nijéčo!?“

	„Nie. Hľadáme Ruženu. Má mobil?“

	„Čo je to za otázka? Šeci dnes majú mobile.“

	„Aj ona?“

	„Aj ona.“

	„Dajte mi číslo, zavolám jej.“

	„Nezebere vám.“

	Burger ju podozrievavo prepálil pohľadom.

	„Prečo?“

	„Lebo...“ váhala, chystala sa klamať.

	„Neklamte mi! Poznám to!“

	„Nemóžem vám ništ povedat.“

	„Vám zodvihne?“

	„Mne?“ Otázka ju zaskočila.

	„Buď jej zavoláte, alebo idete s nami!“

	„Začo? Ništ som...“

	„Volajte!“

	„Dorici...“

	Váhala, no predstava policajnej cely ju presvedčila. Zobrala si mobil.

	„Ružena? Sú tu čačuni... Nijé tí, druhí, scú... Ružena?

	Ružena!? No vidzíte, položila.“ Otrčila im hluchý mobil.

	Burger s Hanzelom si vymenili pohľady. Môže to byť divadielko, nikomu nevolala, hovoril Hanzelov. Asi máš pravdu, potvrdil mu Burger.

	„Kde je? Adresu!“

	„Vy scete... Idete za ňu?“

	„Presne tak.“

	„Nenájdete ju!“

	„Nájdeme. Ak žije, tak nájdeme, máme v tom prax.“

	„Ak žije? To čo máte za drízdy, že ak žije? Čoby nežila, prečo by...“

	„Tak kde je, ale rýchlo!“

	„Nó...“

	„Rýchlo!“

	„U sestry.“

	„Adresu!“

	„V Malackách. Adresu nevím. Je to na konci mesta, už na ceste na Gajare, napravo taký ošarpaný malý domek, je tam sám ošarpaný, ostatné sú hajlochy.“

	„Zbohom, a modlite sa, aby sme sa nemuseli vracať. Ak ste nás oklamali...“

	„Čoby som klamala, my neklameme, to len vy gadžovci furt rýpete.“

	Dolu pri aute sa rozlúčili.

	„Do Malaciek s vami nemôžem ísť, bol by som mimo rajónu,“ ospravedlňoval sa kolega v uniforme. „Ale verte mi, išiel by som rád. Čo myslíte, koľko musím ešte odslúžiť na ulici, kým ma zoberú na kriminálku?“

	„Bavilo by ťa to?“

	„Že či!“

	„Koľko už slúžiš?“

	„Druhý rok.“

	„No, počkaj ešte rokdva a daj si žiadosť. Ak budeš mať šťastie a bude voľné miesto...“

	„Rokdva...“ chlapec bol zjavne sklamaný.

	Navzájom si zaželali pokojnú službu a vyrazili do Malaciek. Adresu nevedeli, no opis domu a lokality úplne stačili, o hodinu už búchali na drevenú bránku zavesenú na jednom pánte – zvonček ani nehľadali, ani by sa k exteriéru nehodil. Búchali, ale márne.

	Pomohol im pes.

	„Harino! Ticho! Kto je tam? Čo chcete?“ Tučná žena v ľahkých šatách bez rukávov iba vykukla z dverí, k bráničke sa jej nechcelo.

	„Vy ste Zdenina sestra?“

	„Jak to viete?“

	„Ideme od nej. Pred hodinou volala s Ruženou. Chceme s ňou hovoriť.“

	„Vy ste tí policajti?“

	„Sme.“

	„Neni doma!“

	„Tak nás počkajte tu, nikam nechoďte,“ ako na povel sa otočili, zamierili k autu.

	„Kam idete?“

	„Na miestne oddelenie. Zoženieme pár uniformovaných kolegov, ak sa podarí, aj pár kukláčov a trochu to tu prehádžeme. Buďte doma a čakajte nás, aby sme nemuseli vyvaliť bránku. A uviažte toho psa, škoda by ho bola!“

	„Počkajte... Čo ste takí friškí? Čo od nej chcete?“

	„Iba ju vidieť, položíme jej dvetri otázky a porúčame sa.

	Ale načo vám to vysvetľujem, keď nie je doma?“

	„Počkajte... A nedošli ste ju zatknúť?“

	„Nie.“

	„Naozaj?“

	„My neklameme.“

	„Policajti? Vždy!“

	„Tak je doma – alebo nie je?“

	„Počkajte, pozriem sa...“

	Čakali iba chvíľu, no Ruženy sa nedočkali.

	„Emil? Ahoj,“ Burger spoznal prichádzajúceho už pri dverách. „Čo ty tu? Nie si na východe?“

	„Dobrý, pán Burger.“

	Emil, vysušený holohlavý suchár neurčitého veku so šúľanou cigaretou v prstoch, im otvoril bránku.

	„Ale nejdeš! Hajzel!“ Chcel kopnúť psa, no rokmi vycibrený reflex ho zachránil.

	„Teba sme teda nečakali,“ priznal Burger.

	„Poďte do chládku, dneska bude zase na nevydržanie.

	Pre vás, pre mňa ideálne počko,“ zaškeril sa. „Pán Burger, vy už nerobíte na vraždách?“

	„Robím.“

	„Tak prečo zháňate Ruženu? Už sme všetko vysvetlili u nás na oddelení, ona s tým nemá nič spoločné. Prečo poslali vás?“

	„Nikto ma neposlal, vyšetrujem niečo iné. Hovoríš o tej partii autičkárov? Alebo ste vyviedli ešte niečo iné?“

	„O tých autičkároch, nič sme nevyviedli.“

	„No tak sa konečne vymákni, kde je Ružena? Musíme ju vidieť.“

	„Ona s tým naozaj nemá nič spoločné. To ja...“

	Sadli si do chládku pod košatú marhuľu. Pár zhnitých sa ešte povaľovalo po zemi, obžierali ich roje ôs.

	„Ani vám nemám čo ponúknuť, ešte sme neboli v obchode. Môžem vám jednu ušúľať...“ otrčil pred nich cigaretu v zažltnutých prstoch.

	Prvýkrát od ťažkého rozhodnutia bol Burger rád, že prestal fajčiť.

	„Ušetri si námahu, neprišli sme na hody. Tak spusti, ale rýchlo. A pravdu!“

	„Potreboval som nejaké prachy, Zdena je jak šrotovník na peniaze, zobral som od chlapcov nejaké veci na predaj...“

	„Ukradnuté veci z áut?“

	„No. Mal som šťastie, predal som, ale...“

	„Ale prachy som si nechal, čo? Chlapci svoj podiel nedostali.“

	„No. A do toho prišla razia od vás. Zbalili aj Ruženu, ale pustili ju, ona v tom nešla, teda...“ Emil váhavo zatiahol.

	„Teda nejaké to rádio predala aj ona, čo?“

	„Nie rádio, laptop.“

	„Ty vieš, čo je laptop?“

	„Taký malý prenosný počítač, to vie každý. Ale polišom sme to zatĺkli, tak ju pustili.“

	„A teba pustili za čo?“

	„No...“

	„Aha!“

	Improvizovaný výsluch napredoval míľovými krokmi.

	Amatér v kancelárii by z Emila doloval informácie hodiny, Burger ho poznal, aj situáciu na sídlisku, aj praktiky a taktiku policajtov z okresu, vedel predvídať a na väčšinu otázok poznal odpoveď už dopredu.

	„Chlapci ti idú po krku, čo? Za dlžoby a bonzovanie, je tak?“

	„Idú.“

	„Takže ty si si nešiel zakefovať na východ, ty sa schovávaš!“

	„No...“

	„Zdena o tom vie, ale zakázal si jej o tom hovoriť.“

	„Jasné, že vie, šak to bol jej nápad.“

	„Myslíš si, že tu si dobre schovaný? Si iba päťdesiat kilometrov od sídliska a tí chlapci majú rýchle autá.“

	„Kurva, šak viem! Ale čo mám robiť? Tá krava z Michaloviec už má druhého, tam sa nemôžem ani ukázať, tak kam mám ísť? A tí vaši kolegovia so mnou pekne vyjebali! Najprv mi nasľubovali ochranu a prachy, a keď som im povedal, čo chceli, vykopli ma!“

	„Svine, čo?“

	„No!“

	„Prečo je tu aj Ružena? Aj ona sa schováva?“

	„No. Chlapci povedali, že keď nenavalím prachy, tak jej odrežú hlavu a naserú do krku, aby som s tým počítal, a zariadil sa podľa toho. Čo som mal robiť, musel som ju schovať.“

	Zmienka o odrezanej hlave detektívov zaujala, vymenili si rýchly pohľad.

	„Už to niekedy spravili?“

	„Čo?“

	„No to s tou hlavou.“

	„Hovno, to sa iba tak hovorí, že odrežú a naserú, aby sa ich každý bál.“

	„Zavolaj ju. Dosť bolo srandičiek!“

	„Ružená!“

	Vyšlo prekvapivo pekné dievča v rifliach a bielom tričku. Skupina bodygardov v tesnom závese za ňou – tučné ženy, tučné dievčatá, chlapci a muži do pol pása holí. Asi tetky, strýkovia, bratanci a sesternice. Ružena sa sem nehodila ani farbou, ani postavou, ani oblečením.

	„Poď sem!“

	Prišla bližšie. Detektívi museli uznať, že podoba s fotografiou z pitevne bola naživo ešte výraznejšia.

	„Máš pri sebe občiansky preukaz?“

	„Mám.“

	„Prines ho.“

	Odbehla do domu, bodygardi ostali, gánili, dvaja odvážnejší si aj odpľuli. Ružena sa vrátila, podala im občiansky preukaz – už nebolo pochýb, hlava z lodenice nepatrila Ružene Farkašovej.

	„Ale nezatknete ju.“

	„Emil, neboj sa, chceli sme ju iba vidieť. Všetko je v poriadku, odchádzame.“

	Vstali, vrátili jej doklad totožnosti, odchádzali.

	„Počkajte...“ Emil dostal nápad. „Niečo mi napadlo. Tí vaši kolegovia zo sídliska so mnou pekne vykývali, ale vy by ste mohli...“

	Detektívi sa prekvapene otočili.

	„No, vy by ste nás mohli ochrániť!“

	„Geniálny nápad!“ pochválil ho Burger.

	„A čo? Šak pomáhame policajtom, kde môžeme, tak si zaslúžime ochranu.“

	„My chránime iba ústavných činiteľov. Emil, si ústavný činiteľ?“

	„A nie? Sme menšina, ústava nám zaručuje ochranu, tak sme ústavní činitelia! Musíte nás ochrániť!“

	„Nemusíme!“

	„Musíte, šak nám ide o život!“

	„Sami ste si to posrali.“

	„Tak ústavných činiteľov môžete chrániť, a cigánov nie?

	Cigáni vám nie sú dobrí?“

	„Emil, cigáni sú dobrí, ale práve odo mňa nechci vedieť na čo.“

	„Pán Burger, ale vy ste tí oní... štátni orgáni a štátni orgáni sa musia o nás postarať. Na to je zákon!“

	„O zákonoch vieš guľové, Emil. Zákonmi sa neoháňaj, vráť prachy a bude po probléme.“

	„A z čoho, šak Zdena všetko rozfofrovala!“

	„To nie je moja vec, alebo čakáš, že ja ti požičiam?“

	„No...“ ponuka ho zaujala, celkom vážne nad ňou uvažoval.

	„Nebuď smiešny! Zbohom, odchádzame!“

	„Tak vy nás neochránite? Budem sa sťažovať!“

	„Najlepšie písomne. A trojmo, Emil.“

	„V Štrasburgu!“

	„Aj v Johannesburgu, tam máme pobočku.“

	Múr polonahých opálených tiel sa nebezpečne pohol, napokon boli radi, že sa bez úrazu dostali do auta. Burger v spätnom zrkadle zbadal skalu letiacu za nimi, no asi letela z detskej ruky a nemala dosť sily, aby ublížila – ani im, ani zadnému oknu.

	 


22

	„Zabili sme pol dňa – a prečo?“ nadhodil Hanzel na diaľnici.

	„Oto, škoda nad tým špekulovať, raz sme sa rozhodli pre pomoc verejnosti, tak musíme robiť aj takéto zdanlivo zbytočné vyšetrovania. Je fakt, že nás to zdržuje a odkláňa od podstaty prípadu, ale...“

	Burger nedopovedal, zasekol sa mu dych, dostal kŕč, vystrel sa v sedadle, podvedome zatlačil na plynový pedál, pevne zovrel volant, očervenel, nemohol sa nadýchnuť.

	„Edo, kurva, dýchaj!“

	Hanzel pohotovo zareagoval, zrazil mu nohu z plynu, jednou rukou chytil volant, druhou sa zachytil o držadlo nad dverami. Nohami sa zaprel o podlahu.

	„Pusti volant! Edo, pusti, nezápas so mnou!“ Hanzel sa snažil nasmerovať auto do najpomalšieho pruhu, no vozidlo sa nebezpečne priblížilo k zvodidlám, rozhojdalo sa.

	Burger odrazu prudko vydýchol, rozkašľal sa – volant, palubovku a predné sklo oprskal červenou hmlou. Znova za rozkašľal – teraz to už nebola iba hmla, vyleteli chuchvalce krvi.

	„Kurva!“ Hanzel zápasil s volantom. „Edo, pusti!!“

	Na kraji diaľnice sa zjavila informačná tabuľa s veľkým P

	a číslom 500.

	„Edo, vydrž pol kilometra! Pusti ten volant! Uvoľni sa a, preboha, dýchaj!“

	Hanzel v neprirodzene vykrútenej polohe dokormidloval auto na odpočívadlo. Zatiahol ručnú brzdu, vyskočil, pomohol kolegovi vystúpiť.

	„Oto, prepáč...“

	„Si normálny? Ešte sa budeš ospravedlňovať? Stalo sa, nemôžeš za to. Nevyše celkom hladko sme to zvládli, tak čo?“

	Burger si sadol na lavičku.

	„Nie tam, poď sem, do chládku.“

	Hanzel mu pomáhal utrieť sa do vreckovky.

	„Už je dobre, už som v poriadku...“

	„To určite!“

	„Som...“

	„Seď a nevstávaj. Oddychuj. Môžem ťa chvíľu nechať?

	Musím utrieť auto, kým je krv čerstvá.“

	„Choď...“

	Hanzel vyutieral volant a palubovku, s predným sklom to bolo horšie, krv robila šmuhy, samozrejme, okenu nemali.

	Použil sliny a vodu z ostrekovača, akotak situáciu zachránil.

	„Tak poď, ideme. Zvládneš to?“

	„Zvládnem, ale mohol by si ma za volantom vystriedať.“

	„Predstav si, aký geniálny nápad! Samému by mi to ani nenapadlo.“

	Hanzel uložil kolegu na sedadlo spolujazdca, trochu mu sklopil operadlo...

	„Nie, takto nie! Je to ešte horšie, musím ostať kolmo, inak ma dusí.“

	.... a hneď ho vyrovnal, aby bol Burger kolmo a mohol dýchať.

	„Ideme! Rovno do nemocnice!“

	„Nie!“

	„Čo nie!?“

	„Už som v pohode!“

	„Hovno si, a nie v pohode!“

	„Už to prešlo!“

	„Prešlo, hovoríš, takže teraz budeme nečinne čakať, kedy sa to vráti? Určite!“

	„Zajtra som objednaný na vyšetrenie.“

	„Dozajtra aj skapeš. Keď to príde razantnejšie, v noci, doma, keď budeš sám, ako si pomôžeš?“

	„Oto...“

	„Nič, žiadne protesty, ide sa za Lengyelom, a hotovo!“

	Burger stíchol, protesty ustali, bolesť pod hrudnou kosťou sa vrátila. Skrútil sa na sedadle, zovrel si hrdlo, jemne si ho masíroval.

	„A pridáme...“ Hanzel zaradil päťku, zošliapol plynový pedál až na podlahu, zapol diaľkové svetlá.

	„Vážení,“ Mayor začal ranný nástup do zamestnania oficiálnym oslovením, „je piatok, máme za sebou týždeň práce na novom prípade. Všetci dobre viete, kam sme sa až dostali.

	Ehm...“ odkašľal si, pošúchal si bradu – neklamný znak, že ho čaká ešte niečo oveľa nepríjemnejšie než konštatovanie ničoty vo vyšetrovaní. „Ešte skôr, ako sa budeme venovať práci, mám pre vás všetkých dôležitú informáciu. Kolega Burger ostal v nemocnici. Včera sa mu stalo... éé... no proste dostal záchvat, Oto ho odviezol do nemocnice a nechali si ho tam. Už som volal s primárom, nechcel mi nič povedať, vraj kým neukončia celú sériu vyšetrení, nič nie je isté. Hovoril som aj s Lengyelom, prisľúbil pomoc, celú záležitosť bude sledovať, no ani on mi nič konkrétne nepovedal. Viete, akí sú doktori, vypáčiť z nich niečo normálne je niekedy nadľudské umenie. Neostáva nám iné, iba trpezlivo vyčkať.

	Hovorím vám to preto, aby ste do nemocnice zbytočne nevyvolávali a neotravovali. Keď sa niečo dozviem, poviem vám. Ani za ním nechoďte, zvlášť chlapci zo stoštyridsaťjednotky, žiadne návštevy. Mám taký nepríjemný pocit, že Edo si nejaký čas poleží, takže príležitosti bude až-až. Jasné všetkým? Fajn, a teraz k robote. Včera sme sa venovali previerkam telefonátov...“

	„Zabíjanie času.“

	„Kolegu Krauza by som rád upozornil, že v mojej kancelárii všetko počuť! Aj šepot, aj prdnutie muchy, aj...“

	„Prepáč, šéfe, ale koľko bolo včera telefonátov?“

	„Prečo, Riško?“

	„Len tak. Koľko?“

	„Štyri.“

	„A v noci?“

	„Dva cez operačné stredisko.“

	„A dnes?“

	„Ešte nemám hlásenie od operačného.“

	„Zato ja som už jeden prijal, rovno v kancelárii. Bolo sotva sedem hodín!“

	„Pripúšťam, podcenili sme situáciu, nikto nemohol tušiť, že tých nešťastných báb bude toľko. Každý zbytočne aktívny sused nám volá už v prípade, že nevidel susedu dvatri dni...“

	„A bude to ešte horšie.“

	„Dobre, uznávam, keby to malo takto pokračovať, musíme objektívne konštatovať, že situáciu nie sme schopní zvládnuť vlastnými silami. Preto mám návrh – roztriedime telefonáty podľa okresov a požiadame miestnych operatívcov o spoluprácu...“

	„Už vidím, ako jasajú!“

	„Rišo, máš lepší nápad?“

	Odpovede sa nedočkal, zazvonil mu telefón.

	„Mayor. Ahoj. Je tu. Dobre, pošlem.“

	Všetci mu viseli na perách v desivom očakávaní, že nejaký neborák z ich radov si odskáče nepríjemnú neplánovanú fušku navyše.

	„Petrička...“

	Petra vstala, kývla hlavou.

	„Viem. Idem.“

	Zbalila si pero, zošit, zamierila k dverám. Všetkým sa uľavilo, tentoraz si to odskákala Petra.

	Jedine Chosé ju vyprevádzal pohľadom, v ktorom Krauz jasne postrehol nesúhlas a obavu.

	„Sadni si.“

	V kancelárii Adama Lacka, šéfa protidrogovej jednotky, boli len oni dvaja.

	„Vitaj. Som rád, že si súhlasila. Dáš si niečo?“

	„Už som raňajkovala, aj kávu som už mala, ďakujem.“

	Keď si sadala, šéf sa neubránil letmému pohľadu do jej lona. Hoci mala rifle, chlap aj tak tajne dúfa, že aspoň na moment zazrie niečo zakázané. Postrehla to, obaja sa usmiali.

	„Perfektná, ako vždy.“

	„Ďakujem,“ pohodila hlavou, aby sa jej zavlnila záplava čiernych vlasov. To vždy zabralo.

	„A perfektne nám zapadáš do plánu.“

	„Dúfam, preto som súhlasila.“

	Lacko pozrel na hodinky na zápästí.

	„Času máme dosť, môžem ti podrobne vysvetliť celú situáciu. Nie, poznámky si nerob, všetko si musíš zapamätať.“

	Petra odložila zošit a pero, prekrížila si nohy, oprela sa, pohodlne sa usadila, očakávala dlhú inštruktáž.

	„Pozri, situácia sa má tak...“ odpil si z kávy, pošúchal si dlane, zasekol si ich medzi kolená, nahol sa k nej, mierne sa zaknísal. „Dobre vieš, že situácia na drogovom poli je zúfalá. Nie beznádejná, ale zúfalá, tie svine majú oproti nám všetky výhody. Na ich strane je moment prekvapenia, majú podstatne lepšiu techniku, sú perfektne organizovaní, platia si informátorov z našich radov... Čo ti budem vysvetľovať, vyhrávajú. Ale občas nám niečo vyjde, ukážu slabinu, naskytne sa šanca. A taká situácia nastala teraz, tento týždeň. Podarilo sa nám preniknúť k jednému z drogových bosov, nie najvyššiemu, ale dosť vysokému. Dá si hovoriť Cézar... Nebolo to jednoduché, akcia si vyžiadala dlhú prípravu, ten chlap je opatrný a mazaný ako ozajstný profesionál, ale sme presvedčení, že čas dozrel a máme šancu zabodovať. Teraz ti vysvetlím, ako Cézar funguje...“

	Uprostred temnej bezoblačnej noci sedel Cézar na zadnom sedadle obyčajného golfa. Nie celkom obyčajného, jeho model WR-6 mal zosilnený motor, ale na prvý pohľad, najmä pohľad náhodnej policajnej hliadky, to bol iba bežný Volkswagen Golf.

	Keď Cézar vyrážal do nočných ulíc, do spoločnosti alebo za babami, používal jeden zo svojich obľúbených mercedesov, keď mal chuť na vietor vo vlasoch, zobral si uhľovočierne Maserati, keď ho z brloha vylákali hory, mal k dispozícii Jeep Cherokee vysoký ako traktor. Ani na vodnej hladine si nenamočil bermudy, jeden čln ho čakal v talianskom prístave, druhý, väčší, skoro jachta, mala domovské právo neďaleko Marseille.

	To všetko, a omnoho viac, mal vždy v zálohe, ale na ostré akcie zásadne používal bežné, nenápadné autá.

	Už nemusel chodiť na ostré akcie, okrem techniky vlas –

	tnil aj ľudí, mohol pohodlne sedieť na terase vo svojej vile a iba na diaľku by ho informovali o priebehu, ale to by nebolo ono, tým by sa pripravil o jednu z najväčších radostí života.

	Fascinovala ho atmosféra nočných akcií. Už ako chlapec obdivoval pašerácke scény vo filmoch – noc, rýchle autá, ozbrojení chlapi s kamennými tvárami, balíčky rýchlo meniace majiteľa, športové tašky alebo kufríky plné bankoviek, tiež meniace svojho majiteľa, bezproblémové obchody bez zbytočných rečí, podávanie rúk, prísľub vernosti a oddanosti do budúcna ako základný predpoklad ďalšieho úspešného biznisu. A nakoniec policajti – oneskorený príchod na miesto prekládky, bezradné chaotické pobehovanie, hlúpe pokyny a výčitky, sklamané tváre, bezmocnosť.

	Vtedy ešte netušil, že aj on sa stane súčasťou napínavých filmov, hoci bez kamier, osvetľovačov, bez režiséra –

	on v hlavnej úlohe. V skutočnosti to bolo ešte napínavejšie, ešte vzrušujúcejšie než na plátne. Keď chlapci prenášali balíčky, keď tovar menil jeden kufor auta za druhým, keď mu Tuky prinášal tašky plné peňazí, keď ich kládol do kufra ich auta, keď ho zabuchol, keď si sadal za volant a štartoval, zažíval pocity ako pri pohlavnom ukojení, možno ešte čosi intenzívnejšie. Fascinovala ho atmosféra nočného zločinu, neochudobnil by sa o ňu za nič na svete.

	„Už idú,“ povedal zbytočne Tuky, lebo svetlá prichádzajúcich áut osvetlili steny kameňolomu ako filmárske reflektory naaranžovanú scénu.

	Tri autá prichádzali po jednej z dvoch prístupových ciest, iná možnosť dostať sa do starého opusteného lomu za mestom nebola, jedine zlaniť sa po kolmej stene alebo vyšplhať sa husto zarasteným svahom na strane oproti. Na príjazdových cestách mal rozostavené hliadky – nevolali, takže prišiel iba vopred dohovorený počet áut s vopred dohovorenými posádkami, žiadny nepozvaný hosť na obzore.

	„Cézar sa zbláznil? Čo zas pozeral nejaký gangsterský film z tridsiatych rokov? Chytá ho romantika?“ Takto aj nevyberanejšie komentovali traja odberatelia rozhodnutie Cézara, keď sa od Tukyho prvý raz dozvedeli, že sa stretnú v kameňolome. „V kameňolome? Nie je to nebezpečné?“

	Nebolo. Cézar by po rokoch skúseností neurobil hlúposť a neohrozil by prekvitajúci biznis. Lesy okolo už neboli štátne, stala sa z nich obora v súkromnom vlastníctve, riadne oplotená na mietach, kde bolo treba, riadne označená na dvoch príjazdových cestách. Cézar ju nekúpil na svoje meno, ostať v úzadí bola jedna zo zásad opatrnosti.

	„Nebojte sa, nezbláznil sa,“ uistil partnerov Tuky. „Veľmi dobre vie, čo robí. Je to bezpečné miesto, nikto nás tam nemôže prekvapiť.“

	Vyskúšali kameňolom, obchod prebehol bez problémov, vyskúšali ho znova a upokojili sa. Uvedomili si, že Cézara nemožno podceňovať, stal sa partnerom garantujúcim nielen zisk, ale aj bezpečnosť, čo z ich pohľadu bolo ešte dôležitejšie než zisk, veď načo by im boli peniaze, keby trčali v lochu.

	Autá jedno za druhým zacúvali ku kufru golfa. Desať metrov bola ochranná zóna, bližšie nesmeli.

	„Môžeme,“ zavelil Cézar.

	Tuky vystúpil, zostal pri zadných svetlách. Z dvoch áut vystúpil vodič, z tretieho spolujazdec. Aj oni prešli k zadným svetlám svojich áut.

	„Nazdar, chlapci.“

	„Ahoj, Tuky.“

	„Všetko v poriadku?“

	„U mňa v poriadku... u mňa v poriadku... u mňa v poriadku,“ díleri jeden za druhým vyslovili dohovorenú formulku – znamenie, že naozaj je všetko v poriadku. Keby niektorí odpovedal áno, obchod by sa neuskutočnil, Tuky by naskočil do golfa a upaľovali by kadeľahšie. Až potom by Cézar pátral, čo sa pokazilo a komu za to zotne hlavu.

	Ale všetci traja odpovedali podľa dohovoru – obchod mohol prebehnúť. Tuky otvoril kufor.

	„Stenly, najprv ty.“

	Krajný muž pristúpil, z kufra auta vybral balík zabalený v hnedom papieri, prelepený kilometrami lepiacej pásky, až sa leskol ako namastený. Stenly preniesol balík ku svojmu autu, vložil ho do kufra, ostal stáť pri zadných svetlách.

	„Teraz ty, Gusto.“

	Gusto zopakoval všetko ako Stenly.

	„Saša!“

	Tretí muž si prebral zásielku.

	„Môžete zaplatiť.“

	Stenly sa nahol do kufra, vybral športovú tašku, priniesol ju k Tukymu.

	„Ďakujem.“ Poďakoval Stenly Tukymu, nie naopak. Vrátil sa k zadným svetlám, disciplinovane, bez zbytočných rečí, čakal na ďalšie pokyny.

	Pristúpil Gusto.

	„Ďakujem.“ Druhá taška vymenila majiteľa.

	Pristúpil Saša.

	„Ďakujem.“

	Tuky vložil do kufra aj tretiu tašku. Ani jednu neotvoril, ani raz sa nepresvedčil, či je tam to, čo má byť, a v požadovanom množstve. Rátať obsah na mieste odovzdávky by bolo pod Cézarovu úroveň, stratil by tvár. Na rátanie mali dosť času doma, v pivnici vo vile, a ako sa mohli presvedčiť po každom úspešnom obchode, všetko sedelo. Dokonca sa našla nejaká bankovka navyše – neklamný dôkaz, že odberatelia sa báli nezrovnalosti a radšej niečo dobrovoľne prihodili, len aby sa nedostali do mínusových čísel. Všeobecne sa vedelo, ako dopadnú Cézarovi partneri, keď sa dostanú do mínusových čísel.

	„V poriadku,“ pochválil priebeh transakcie Tuky, zabuchol kufor auta. „Stenly, mám pre teba odpoveď od Cézara na tvoj návrh. Nie, Cézar je proti, počet odberateľov sa zatiaľ zvyšovať nebude. Posledného sme vzali do partie Sašu, pracuje s nami už vyše roka, osvedčil sa, doplnil počet na trojicu, všetko funguje, nie je dôvod niečo meniť.“

	„Tuky, zvýšením počtu odberateľov by sa automaticky zvýšil aj zisk. Vzal to Cézar do úvahy?“

	„Vzal.“

	„Mohol by som s ním hovoriť osobne?“ Stenly sa nevzdával.

	Tuky sa obzrel k autu, akoby mal obavu, či šéf nezačul Stenlyho nehorázny návrh. Vraj hovoriť s ním osobne!

	„Stenly, si normálny? Nepoznáš pravidlá? Samozrejme, že s ním nemôžeš hovoriť osobne, nikto z vás s ním nemôže hovoriť osobne, nikto ho nesmie ani zazrieť, nieto s ním hovoriť. Je to jedno z pravidiel bezpečnosti, poznáš ho, tak prečo ma zbytočne dráždiš?“

	„Prepáč, ale zdá sa mi to dosť dôležité. Miky nie je žiadny nováčik, poznáš ho, je odskúšaný, samostatný, a mohol by mi dosť výrazne pomôcť odľahčiť rajón, zvýšiť obrat. Pomohol by mne aj Cézarovi.“

	„Nie, to je posledné slovo. Možno neskôr, ale teraz sa nič zvyšovať nebude.“

	Stenly prikývol.

	„Môžeš ísť.“

	Stenly ukončil debatu ďalším prikývnutím, nasadol, naštartoval, vyrazil. Žiadne zavýjanie motora, pretáčanie kolies, vírenie prachu – nebol to film, toto bol život.

	„Gusto?“

	„Ja nemám nič. U mňa všetko v pohode.“

	„Môžeš ísť.“

	Gusto nasadol, pomaly odišiel.

	„Aj u mňa všetko v pohode,“ predbehol otázku Saša.

	„Počkaj,“ zastavil ho Tuky.

	Saša sa zarazil. Tuky podišiel bližšie k jeho autu, nahol sa, skontroloval vodiča. Dlhé blond vlasy padali vodičovi až na plecia, aj hruď pútala pozornosť neprirodzeným objemom. Vodič sa ani nepohol, presne podľa pokynov sedel ako socha, civel pred seba do tmy. Sašov vodič mohol z celého obchodu vidieť iba tmu, taká bola podmienka.

	„Tá minule bola staršia,“ usmial sa Tuky, vystrel sa, prikývol, že kontrola dopadla na všeobecnú spokojnosť.

	„Zato táto je krajšia,“ vysvetlil Saša.

	Keď ho Stenly navrhol Cézarovi za odberateľa, Tuky dostal dôležitú úlohu – preveriť jeho spoľahlivosť. Prevádzkar a tridsaťpercentný spolumajiteľ bordelu žil jednoduchým životom, býval v dome na periférii, iné adresy nepoužíval, nemal ženu ani deti, nemal žiadnu vážnu známosť, ale to pri jeho povolaní nebolo nič zvláštne, veď núdzu o ženy nemal. Cézara najviac zaujímalo, či je na ženy.

	„Ak nemá vážnu známosť ani ženu, chcem vedieť, či nie je teplý! S buzerantmi v našom kšefte nerátame, jasné!?“

	Tuky poznal Cézarove názory na obchodných partnerov, preveril Sašu viac ako podrobne, nebol teplý, sedel iba raz, pol druha roka za bitku, inak spoľahlivý, agilný, tvrdý obchodník, kšeft s babami mu prekvital.

	„Dobre, vyskúšame ho,“ rozhodol napokon Cézar.

	Tuky skoro odpadol, keď Saša prišiel na prvý odber so šoférom. Keby so šoférom, ale so šoférkou!

	„Ti jebe? Stenly ti nevysvetlil pravidlá!? Stenly! Ty si ho nepoučil!? Fakt chcete vytočiť Cézara do tla a skončiť na hnojisku?“

	Saša bol pripravený, nezľakol sa, hoci Tuky prskal na dva metre.

	„Tuky, ja som spolumajiteľ bordelu, navyše prevádzkar, pozná ma milión ľudí, z toho tisíc policajtov. Čo si myslíš, kam chodia jebať po službe, domov? U mňa majú polovičnú zľavu, funkcionári celú. A teraz si predstav situáciu, že na ceste odtiaľto ma zastaví hliadka. Keď budem v aute sám, bude im to podozrivé, mohli by sa zaujímať, kde som bol, kam idem, čo mám v kufri, prečo som sám, ale keď uvidia za volantom babu, bude to normálne, lebo vždy a všade ma vozí niektoré z dievčat. Všetci v meste vedia, že nešoférujem, že ma vozia, tak prečo by som mal byť v aute sám práve v takú noc, keď veziem kontraband? Neboj sa, mám to premyslené, je to v rámci bezpečnosti. Baba dostala presné inštrukcie, nesmie z auta vystúpiť, nesmie sa obzerať, nesmie použiť mobil, nesmie urobiť nič bez môjho súhlasu.

	Nikoho neuvidí, nevie, o čo ide, nemôže nikoho ohroziť.“

	„Ak nie je úplne blbá, tak jej niečo trkne!“

	„Nech trká, ale v krízovom prípade nemôže svedčiť, lebo nič a nikoho nevidela.“

	Tuky sa vrátil k autu, zadné nepriehľadné okienko sa spustilo na dva prsty. Tuky sa zohol, niečo dlho vysvetľoval, potom počúval, občas prikývol, občas pokrútil hlavou.

	Keď sa vrátil, prepálil Sašu nebezpečným pohľadom.

	„Dobre, Cézar súhlasí, ale nabudúce žiadne prekvapenia. Akýkoľvek tvoj geniálny nápad musíme vopred schváliť, jasné!?“

	„Jasné.“

	Druhý problém so šoférom nastal asi pri tretej dodávke.

	„A to má byť zase čo!?“ zdúpnel Tuky. „Iná baba!?“

	Za volantom nesedela blondínka, ale ryšavá.

	„Tuky, pochop, keby som so sebou vláčil stále tú istú babu, mohla by klásť po čase nepríjemné otázky. Naozaj by ju mohlo trknúť a mohla by vyzvedať, a to nikto z nás nepotrebuje. Keď ich občas vymením, nič sa nedeje, pozri, tejto na ničom nezáleží, sedí, čumí pred seba, nestará sa o nič, iba o to, že prachy jej idú, aj bez toho, aby si drala chamajdu. Okrem toho ani tá minule, ani táto nie sú žiadni nováčikovia, v brandži fungujú dlho, poznám ich roky, sú preverené a zodpovedné. Navyše sú pravidelné odberateľky, fičia na heráku, držím ich v hrsti.“

	Tuky sa zase vrátil k autu, zadné nepriehľadné okienko sa spustilo na dva prsty. Ako minule aj teraz sa vrátil s kladnou odpoveďou od Cézara.

	Keď si po skončení obchodu sadol Tuky za volant, zozadu sa ozval tichý rozvážny hlas: „Ten Saša sa mi začína páčiť, celkom mu to páli. Mali by sme si ho viac všímať, možno by sme preňho našli aj iné, zodpovednejšie miesto než len obyčajný odberateľ. Necháme ho chvíľu pracovať, nech sa prejaví, ale nespúšťaj z neho oči.“

	Tuky prikývol, jemu sa Saša na rozdiel od šéfa vôbec nepáčil, ale prejaviť nesúhlas si netrúfol.

	Dnes mal pre Sašu novú úlohu.

	„Máš pravdu, táto je krajšia,“ súhlasil s majiteľom bordelu, keď si obzrel vodiča. „Mám pre teba kšeft. V najbližšom čase budem potrebovať nejaké dievčatá.“

	„Bez problémov. Koľko?“

	„Šesť.“

	„Kedy?“

	„Včas sa dozvieš.“

	„Dobre.“

	„Nie dobre, počúvaj! Potrebujem iba exkluzívny tovar, žiadne staré mrchy, jasné? Dievčatká, bábiky.“

	„Panny nemám, to je kšeft za ťažké prachy, u nás nefunguje.“

	„Nemusia byť panny, ale nech to nie sú staré vydraté kozy.“

	„Môžu byť Ukrajinky? Viem zohnať dievčatká. Naše v takom veku ešte nepracujú.“

	„Na krajine nezáleží, ani na farbe.“

	„Tým je to ľahšie.“

	„Môžeš ísť.“

	Saša poďakoval kývnutím, nasadol, blonďavý vodič s vlasmi až na plecia naštartoval, odišli.

	„Všetko v poriadku, šéfe,“ hlásil Tuky, keď sa uvelebil za volantom. „Tovar bude, podmienky si vypočul a akceptuje ich.“

	„Šikovný chalan, hovoril som...“

	„Naším cieľom je Cézar,“ šéf protidrogovej jednotky pokračoval vo vysvetľovaní, „odberatelia sú malé ryby, ale zbalíme aj ich, samozrejme. No hlavným cieľom je Cézar. Konečne dozrel čas, po rokoch príprav máme možnosť odťať drakovi hlavu. Nevieme, ako vyzerá, nikto ho v skutočnosti nevidel, iba jeho pobočník Tuky a ten je nepriestrelný. Nikdy nepoužíva mobil dlhšie ako týždeň, neukazuje sa na verejnosti, prespáva na viacerých adresách, skrátka, je opatrný. Či to má z vlastnej hlavy, nevieme, podľa mňa ho riadi Cézar, to je hlava, mozog celej organizácie.“

	„Prípravám ste asi venovali veľa času.“

	„Veľmi veľa, dva roky. Sledovali sme ich, odpočúvali, zmapovali sme každý ich krok, ale, čo je najdôležitejšie, podarilo sa nám nasadiť medzi nich agenta. Len vďaka nemu sme konečne pripravení.“

	Lacko sa odmlčal, čakal, či sa Petra spýta... nespýtala sa, profesionálna hrdosť jej nedovolila porušiť pravidlá konšpirácie. Na agenta sa nesmie pýtať, ak bude treba, dozvie sa viac, ak nie, jeho totožnosť ostane utajená navždy.

	„A teraz by sme prešli k tvojej úlohe,“ Lacko spokojne prikývol, Petra bola dobrá voľba, správa sa ako skúsený detektív.

	„Počúvam.“

	„Náš človek sa volá Saša...“

	„Musím to vedieť?“

	„Musíš, lebo o chvíľu pôjdeš za ním.“

	„Priamo za...“

	„Priamo za ním, tak je postavený náš plán. Poznáš bordel Matilda?“

	„Kto by ho nepoznal?“

	„Saša je spolumajiteľ. Odtiaľ začneme. K odovzdávke dôjde po polnoci.“

	„Je ráno! Čo tam budem...“

	„Vydrž, neprerušuj ma, všetko sa dozvieš. Tovar odoberajú vždy iba traja odberatelia, každý z nich má sieť dílerov. Stenly, Gabo a Saša, to sú traja odberatelia, o ktorých hovorím.“

	„Saša...“ zaváhala, „teda náš Saša je priamo aj odberateľ?“ neskrývala prekvapenie.

	„Hovoril som ti, že príprave sme sa venovali roky.“

	„Šikovný ťah.“

	„Stenly a Gabo chodia po tovar sami, sami si šoférujú, nakladajú, prevážajú, sami rozdeľujú dílerom. Jedine Saša má povolenie na šoféra.“

	„A to sa vám ako podarilo?“

	„Aj my vieme plánovať akcie, predvídať dopredu dva ťahy, spriadať nitky siete, do ktorej sa zamotajú.“

	„Nepochybujem.“

	„Sašov šofér je vždy nejaké dievča z bordelu.“

	Petra pochybovačne zvraštila čelo.

	„Ten Cézar asi nebude až taká hogofogo hlavička, ako si mi ho vykreslil.“

	„Je, ale naše naplánované vysvetlenie bolo až príliš logické, aby s ním nesúhlasil. Musíš si uvedomiť, že dobre vedia, s akým nebezpečným tovarom obchodujú, a bezpečnosť je u nich na prvom mieste, stačí brnknúť na túto strunu a sú ochotní urobiť aj výnimku. Nebudem ti dopodrobna vysvetľovať, ako sme to dosiahli, ale dosiahli sme, že Sašu na miesto odovzdávky vozia dievčatá...“

	„Chápem.“

	„Už chápeš tvoju funkciu v pláne? Naše použiť nemôžeme, dozvedeli sme sa, že Cézar si platí vlastných policajtov, zháňa informácie o našom oddelení, naše fotografie, adresy, rodinné pomery, záľuby, slabiny, všetko možné, čo by mu pomohlo preniknúť k nám, priamo ku zdroju. Dal by čokoľvek za včasné informácie o plánovaných akciách.

	Chápeš, že zo dňa na deň sa stáva nebezpečnejší, je najvyšší čas ubrať mu kyslík.“

	„Najvyšší čas, súhlasím.“

	„Nemôžeme riskovať, že už má fotografie našich kolegýň, nemôžeme ich nasadiť. Na vyškolenie nejakej amatérky, ktorá nemá skúsenosti s operatívnou prácou, nemáme čas ani chuť. Ty si dosť ďaleko, teba poznať nebudú, a si profesionálka, si ideálna.“

	„Ó, ďakujem.“

	„Z profesionálnej stránky,“ spresnil Lacko.

	„Iba?“

	„Aj inak, samozrejme.“ Obaja sa zasmiali. „Za Sašom do bordelu pôjdeš hneď po inštruktáži. Ako si si isto domyslela, dnes v noci ho povezieš na stretnutie. Odtiaľto pôjdeš taxíkom, nikto z nás ťa odviezť nemôže, môžu poznať naše autá, električkou ich kasta nechodí, jedine taxík.“

	„Taxík, rozumiem. Ale hneď teraz? Ráno?“

	„Keby si poňho prišla v noci, bolo by to podozrivé, musíme rátať s tým, že Cézar si občas niektorého z chlapcov preverí, takže Sašu môže niekto sledovať. Keby poňho krátko pred prevzatím tovaru prišlo cudzie dievča, Cézar by dostal echo – a je po akcii. Preto pôjdeš už teraz a budeš sa tam obšmietať celý deň.“

	„Čo tam budem robiť celý deň?“

	„Preberať funkciu.“

	„Čo!?“

	„Funkciu pomocnej prevádzkarky. Saša sa už dva mesiace sťažuje svojim partnerom – spolumajiteľom, že je toho naň –

	ho priveľa, že by potreboval pomoc, odľahčiť prácu v bordeli, aby sa mohol venovať obchodu s drogami. Aby si rozumela, jeho dvaja partneri v bordeli o kšefte s práškom vedia, vlastne oni ho namotali, myslia si, že to bola ich iniciatíva, v skutočnosti sme to od začiatku tak hrali my. Vedia o všetkom a viac ako slušne zarábajú, takže je aj v ich záujme, aby Saša mal voľné ruky. Súhlasili s výpomocou, dosadili mu tam sestru jedného z nich, čo nás dosť vydesilo, lebo sme s tým nerátali. Našťastie vyoutovala sa sama, prichytili ju, ako kradne prachy z kasy, takže Saša ju vyrazil aj s monoklom pod okom. Flek je voľný, môžeš nastúpiť.“

	„Šikovné.“

	„Saša ťa predstaví a celý deň sa budeš držať pri ňom, ukáže ti podnik, vysvetlí fungovanie, zašijete sa do kancelárie a naoko ťa bude oboznamovať s administratívou. Do noci to budete musieť nejako vydržať. Akcia sa začne v momente, keď zavolá Tuky.“

	„O polnoci.“

	„Po polnoci.“

	„Prečo práve dnes?“

	„Na prekládku tovaru používajú štyri rôzne miesta, tri sú nepriestrelné, nevieme sa k nim nepozorovane priblížiť, jedno je uzavreté v starých krechtoch...“

	„Krechtoch?“

	„V starých nepoužívaných veľkoskladoch na severnom konci mesta. Niekoľko mesiacov ich sledujeme, mapujeme prístupové cesty, oproti vchodu sme umiestnili oporný bod na sledovanie, naštudovali sme mapy aj s kukláčmi, všetko sme premysleli, predebatovali. Kukláči majú ten istý názor – jedine na tomto mieste ich môžeme prekvapiť a prichytiť pri čine.“

	„Ak používajú štyri miesta, ako viete, že dnes to bude v krechtoch?“

	„Nevieme. Dúfame. Tri posledné odbery sa uskutočnili na troch nepriestrelných miestach, kam nemáme dosah, dnes je na rade štvrté, ale to pri Cézarovej opatrnosti nič neznamená, v poslednej chvíli sa môže rozhodnúť inak.

	Saša sa to dozvie od Tukyho tesne pred odovzdávkou. Je nám jasné, že sa ľahko môže stať, že celá dnešná príprava vrátane tvojej bude zbytočná, no výhľadovo nie, lebo náš čas príde na budúci týždeň, možno o dva týždne, no raz určite. Z našej strany sú prípravy skončené, čakáme iba na Cézarovo chybné rozhodnutie – a pasca sklapne. Ak to dnes nevyjde, pôjdeme do toho neskôr, dúfam, že aj s tebou.“

	„Samozrejme.“

	„V prípade, že dnešná akcia sa neuskutoční, ťa musím upozorniť, aby si o dnešnej inštruktáži s nikým nehovorila, ani Chosé nemusí o ničom vedieť, hoci pochybujem...“

	„Nepochybuj! Máme dohodu, sme profíci. Chosé nevyzvedá, keď cíti, že mi je to nepríjemné. Nebude sa vypytovať, veď aj my plánujeme tajné operácie, vieme, ako chrániť agenta, informátora, zdroje, informácie...“

	„Nepochybujem. Napriek tomu ťa upozorňujem, že všetko, čo som ti povedal a ešte poviem, je vedené v režime prísne tajné. Vieš, čo to znamená.“

	„Viem.“

	„V poriadku, som rád, že si rozumieme. A teraz k priebehu akcie. Po polnoci zavolá Tuky, Saša sa dozvie miesto.

	Ak to bude naše miesto, ideme na to, ak nie, pôjdeš domov a Saša si na prevoz zoberie niektoré z dievčat z bordelu...“

	„Počkaj, nebolo by lepšie, keby som ho zaviezla aj tak?

	Aby si ma okukli, aby som nabudúce lepšie splynula s prostredím...“

	„Nie. Keby si išla, musela by si zostať v bordeli celý týždeň až do budúceho piatka, keď prídu na rad krechty. Možno neprídu na rad ani na budúci piatok, to by už boli dva týždne, a to by nám Mayor nedovolil, navyše nemáme pre teba krytie. Nemôžeme ťa nechať celý týždeň, možno dva týždne, v cudzom prostredí, ešte k tomu v prostredí, kam chodia aj policajti, bolo by to riskantné, mohol by ťa niekto spoznať. Musíš vypadnúť.“

	„No dobre, a ako sa potom na budúci týždeň vrátim tak, aby to nebolo nápadné?“

	„Jednoducho. Ochorela si, týždeň si maródovala, po týždni sa vraciaš späť do práce. Keby si to chcel niekto preveriť, sme schopní okamžite ťa umiestniť aj do nemocnice, to je jedno.“

	„Fajn, zdá sa mi to celkom dobre premyslené.“

	„V prípade, že Tuky ohlási naše miesto, ideme do akcie.“

	„Saša vám zavolá...“

	„Nie, žiadne telefonáty, nevieme, ako ďaleko sa Cézar v sledovaní a podozrievaní podriadených dostal, preto žiadne podozrivé telefonáty. Sadnete do auta a idete, my vás uvidíme a budeme vás čakať.“

	„Jasné, sledujete bordel.“

	„Prídete do krechtov.“

	„Prídeme.“

	„Saša vystúpi, ty ostávaš za volantom.“

	„Prečo? Nie je to blbosť?“

	„Nie je, je to jedna z podmienok, len tak Sašovi dovolili šoférku. Nevystupovať, neobzerať sa, nepoužívať mobil, nepýtať sa na nič, iba sedieť, civieť pred seba a čakať na Sašove pokyny.“

	„Jasné.“

	„Je to dôležité, podmienky musíš dodržať.“

	„Chápem.“

	„Výborne. Drogy zmenia majiteľa, peniaze tiež, a v tom momente začíname s útokom. Nebudeš to mať ľahké, nesmieš sa okato obzerať, no musíš sledovať situáciu. Musíš vystihnúť moment, keď aj peniaze zmenia majiteľa, to je pre nás signál na útok, skôr určite nie! Musíš si nájsť uhol, aby si bola nenápadná, ale aby si všetko videla.“

	„Ja ostávam stále v aute?“

	„Nie, útok sa začne svetelným granátom, musíš mať zavreté oči, Saša o tom vie, aj on si bude chrániť zrak.

	Po blesku vybehneš z auta, prebehneš ku golfu...“

	„K akému golfu?“

	„To som ti nepovedal? Cézar chodí na obchodné stretnutia v nenápadnom, naoko ošarpanom tmavomodrom golfe.

	Ošarpaný je iba naoko, inak má zosilnený motor a je to mimoriadne výkonná mašina. Sedí vždy na zadnom sedadle za spolujazdcom, okná sú dymové, zvonka nepriehľadné.

	Nikdy nevystupuje, nikto ho nesmie vidieť. Ty budeš parkovať zadkom k jeho kufru, budeš od jeho dverí desať metrov, to je pevne stanovená bezpečnostná zóna. Saša ťa pri príchode navedie, presne ti ukáže, kam máš zacúvať.“

	„Dobre, budem sa riadiť jeho pokynmi.“

	„A teraz príde to najdôležitejšie. Sústreď sa.“

	„Počúvam.“

	„Útok sa začne bleskom, na obsadenie celého priestoru budeme potrebovať šesť sekúnd.“

	Petre od prekvapenia poskočilo obočie.

	„Čo sa čuduješ? Trénovali sme to v podobnom veľkosklade. Všetko máme spočítané na centimetre, na sekundy.

	Akcia bude trvať šesť sekúnd, ale to môže byť za určitých okolností veľa, preto si tam ty. Vybehneš z auta a zablokuješ Cézara na zadnom sedadle, aby nemohol vybehnúť a utiecť.“

	„Ako by mohol...“

	„Za jeho dverami je mŕtvy uhol, dostaneme sa tam až po šiestich sekundách, lebo vchod je z opačnej strany. Keby vybehol a zamieril za auto dozadu, má jednu únikovú cestu. Pochopiteľne, vonku by sme ho dostali, lebo budeme aj tam, ale mohlo by sa stať, že niekto ho zraní alebo zastrelí, buď niekto od nás, alebo jeho ľudia.“

	„Akú únikovú cestu...? Nerozumiem.“

	„Za autom v rohu parkuje motorka. Terénka. Nebola tam, ale asi pred dvoma mesiacmi si ju Saša všimol, odvtedy je tam stále. Nie je zaprášená ani po dvoch mesiacoch, takže je funkčná, v pohotovosti aj s kľúčom. Upozornil som ťa, že Cézar je sviňa opatrná, ráta so všetkým. Nesmie sa k motorke dostať, inak riskujeme jeho zranenie alebo smrť.“

	„Ale naši...“

	„Ja viem, viem, všetci dostanú presnú inštruktáž – Cézara potrebujeme živého, na Cézara nestrieľať za žiadnych okolností, ale plán je jedna vec, a realita druhá. Už sa nám stalo, že nejaký horlivec z nedočkavosti stlačil spúšť...“

	„Stáva sa,“ pripustila Petra.

	„A aby sa to nestalo, nato si tam ty. Saša sa postará o Tukyho, Stenlyho a Gaba, ty máš na starosti Cézara. Šprintom ti to k jeho dverám bude trvať tri sekundy, aj to máme natrénované, odstopované, po zaujatí stanovišťa budete musieť vydržať ešte tri sekundy, potom máme priestor obsadený.

	Za šesť sekúnd sa nesmie Cézarovi nič stať, nesmie vystúpiť z auta, rozumieš? Na to si tam, to bude tvoja hlavná úloha.“

	Petra sa ani nepohla, v mysli si rekapitulovala priebeh akcie. Našpúlila pery, cmukla, pokrútila hlavou.

	„Niečo sa ti nepáči?“

	„Ráta sa aj so streľbou?“

	„Čakal som túto otázku. Pozri, vec sa má takto: Cézar vydal jasný pokyn – na odovzdávke nechce žiadne zbrane a Saša za celý rok, čo chodí po tovar, nevidel ani len pištoľ, nieto niečo výkonnejšie. Ale nevidel ani to, žeby Tuky alebo ktokoľvek plnenie Cézarovho príkazu kontroloval, nikto Stenlyho ani Gaba neprehliadal, ani Sašu. Tuky sa asi automaticky spolieha, že Cézarove príkazy si nikto nedovolí porušiť, no na druhej strane – ide o drogy, o milióny, nemôžeme vedieť, či...“ Lacko zmĺkol.

	„Chápem,“ prikývla Petra.

	„Okrem toho zákaz platí iba pre odberateľov, nevieme, či Tuky alebo Cézar nechodia ozbrojení. Môžeme iba dedukovať, že nie, lebo, čuduj sa svete, ani jeden z nich nemá záľubu v zbraniach, čo je v ich fachu výnimka. Nechodia na poľovačky, ani na strelnice a nikdy sa nevystatovali novými prírastkami do zbierky s perleťovou rúčkou či pozlátenou hlavňou a podobne. Chápeš? Neinklinujú k zbraniam, ale či ich občas nenosia, to Saša nemal ako preveriť.“

	„Chápem, streľba sa nepredpokladá, no nedá sa vylúčiť.“

	„Nedá. V prípade, že k nej dôjde, majú všetci zasahujúci v interiéri presné pokyny, nesmú strieľať smerom na golf a na bežiacu ženu s dlhými čiernymi vlasmi. Saša je na tom horšie, bude stáť medzi odberateľmi, a ak niektorý z nich vytiahne pištoľ, bude mela. Saša dokáže vykopnúť do dvoch metrov, rýchly je ako kungfu, ale...“ šéf protidrogovej jednotky sa nadýchol, „ale šesť sekúnd v tom budete sami, budete musieť vydržať. Na mieste odovzdávky vás bude šesť, z toho dvaja policajti. Dvaja na štyroch, musíte si nejako pomôcť. Vesty vám dať nemôžeme, isto chápeš, takže idete naostro.“

	Petra si požmolila dlane.

	„Petra, pred začatím akcie ťa musím upozorniť na zásadnú vec.“

	Prikývla, vedela, čo príde.

	„Ak máš akýkoľvek dôvod na odmietnutie, nemusíš mi ho povedať a do akcie nepôjdeš. Nikto ťa nemôže nútiť.“

	„Viem, aj na našom oddelení to tak chodí.“

	„Tak?“

	„Musím uznať, že to máte dobre premyslené, detailne naplánované. Idem do toho!“

	„To je slovo do boja! Nemusíš sa báť, robili na tom najlepší plánovači. Všetko je na sto percent poistené, rátali sme s každou eventualitou, nemôže sa nič stať.“

	Petra vystúpila z taxíka, zaplatila, počkala, kým na parkovisku ostane sama. Zhlboka sa nadýchla, zdvihla hlavu, obzerala si priečelie vykričaného domu, akoby ho nikdy nevidela. Hrala nádejnú asistentku prevádzkara, ktorá si so záujmom obzerá svoje nové pôsobisko.

	Na parkovisku stáli iba tri autá, hoci podnik mal nonstop prevádzku, cez deň väčšinou zíval prázdnotou, zato večer sa kšefty utešene pohli.

	Vyšiel chlapík – rifle a tričko, blondiak s modrými očami, vyšportovaná postava, skôr jej pripomínal Krauza než Chosého, vlastne presný opak Chosého.

	„Ahoj, Petra.“ Nepodal jej ruku, objal ju, vystískal, pobozkal ju na obe líca.

	„Ahoj, Saša.“

	„Pred štyrmi rokmi sme spolu bývali na slobodárke, na Tobruckej. Poznáš to tam?“

	„Poznám.“

	„Na prvom poschodí, ja na stodvanástke, ty oproti mne na stodvadsaťdvojke. Chodili sme spolu, preto o tebe viem, že si ekonómka. Nepracuješ pre firmy, si na voľnej nohe, nevenuješ sa účtovníctvu profesionálne.“

	„Ekonómka? O ekonómii viem iba toľko, že prachy treba míňať, najlepšie na topánky a kabelky.“

	„To na dnešok stačí, ak pôjde všetko podľa plánu, zdržíš sa tu iba pol dňa a nebudú mať čas vtiahnuť ťa do odbornej debaty.“

	„Dúfajme.“

	„Teraz sa otočíme, ja ťa objímem okolo pliec a ty sa rozosmeješ. Dievčatá nás pozorujú cez okno, sú zvedavé, čo za kravu som sem dotiahol, kto ich bude v najbližšom čase buzerovať za výkony.“

	Otočili sa, Saša ju žoviálne objal okolo pliec, Petra sa rozosmiala.

	Otvorili sa dvere.

	„Héj, vy dvaja! Poďte dnu do klímy, vonku sa už začína peklo!“

	Vyšli po schodoch.

	„Petra, toto je Dávid, môj spoločník.“

	Podali si ruky. Dávid nemohol od novej prevádzkarky odtrhnúť oči, s obdivom hodnotil perfektnú postavu, záplavu čiernych vlasov, utešenú tváričku.

	„Tretieho spoznáš až v pondelok, odišiel na víkend na chatu. Tak poďme dnu, fakt začína pripekať,“ posúril ich Saša.

	Sadli si v bare do kúta.

	„Saša, povedal si, že privedieš prevádzkarku, nie minuloročnú miss world.“

	Petra prijala kompliment s úsmevom.

	„To je omyl,“ protestovala, „predminuloročnú...“

	Zasmiali sa všetci traja.

	„A navyše má zmysel pre humor, to je v našej brandži plus. Vy ste spolu naozaj chodili? A ty si ju nechal? Si normálny?“ Dávid jej študoval tvár, bez ostychu dával najavo, že má záujem. Petra prijímala obdiv bez rozpakov.

	„Ja? Ona mňa,“ bránil sa Saša. „Ale už som jej odpustil.“

	„Ani sa nečudujem. Vlastne čudujem, čo len na tebe videla?“

	Zase sa rozosmiali.

	„Pre koho si pracovala naposledy?“

	„Som na voľnej nohe, nerobím ekonomiku profesionálne, nemám stálych zákazníkov, iba úzky okruh záujemcov, nemám širokú klientelu, lebo nemusím, zarobím si dosť.“

	„Aha. Odkiaľ si?“

	Petra hodila očkom po Sašovi, hľadala pomoc, netušila, či s Dávidom preberali aj takéto podrobnosti. Saša sa nechytil, to znamenalo, že má voľnú ruku, Dávidovi o jej pôvode nič nehovoril.

	„Som z Prostějova. Narodila som sa na Morave.“

	Saša sa vystrel, v očiach mu čítala zdesenie.

	„Vážne? Taká náhoda, poznám to tam! Vieš, čo sa mi v Prostějove najviac páčilo? Tá zámocká veža...“

	„Myslíš zámockú vežu bez špice? Na Horním náměstí?“

	usmiala sa Petra. „Ale tú majú v Přerove. My v Prostějove máme akurát odevné závody.“

	„Jáj! Áno! Pomýlil som sa! Myslíš tie odevné závody na výrobu kožuchov?“

	„Nie, tie na výrobu pánskych oblekov, tým sú známe.“

	„Vlastne máš pravdu, pánske odevy...“ súhlasil Dávid.

	„Bol som tam neďaleko na vojenčine, mám z toho obdobia veľa zážitkov. Najkrajšie sú, pochopiteľne, z krčmy. V Prostějove čapujú vynikajúceho Zubra z miestneho pivovaru.“

	„Asi ťažko, ten pivovar je v Přerove, v Prostějove máme iba pálenicu U zeleného stromu. Od nás si mohol piť jedine prostějovskú starorežnú.“

	„Máš recht, mám to nejaké prehodené. No nič, decká, viete čo, teraz vás nechám, musím odbehnúť na stretnutie, večer pokecáme, Petra, zaspomíname si. Saša, poukazuj jej, čo treba, zasväť ju do chodu podniku, na obed nezabudni na tie poťahy, dnes ich musíme vybrať, aby sme sa na budúci týždeň mohli pustiť do prečalúnenia, a večer sa uvidíme. Čaute!“ Dávid sa odporúčal, Petre sa viditeľne uľavilo.

	„S tým Prostějovom si zabodovala,“ pochválil ju ticho Saša.

	„Ja som sa tam naozaj narodila.“

	„Náhodička, ale vyšlo nám to.“

	„Nemohla som vedieť, čo si im o mne povedal.“

	„Nič, preto som mlčal.“

	„Pochopila som, preto som povedala radšej pravdu.

	Oplatilo sa, chcel si ma preveriť.“

	„Dobre to dopadlo, jedna nula pre nás.“

	„Len aby sme mali také šťastie až do večera.“

	„Máme. Dávid chodí každý piatok na prietrtky, okrem ženy má ešte niečo ako záložnú ženu.“

	„Kurvičku?“

	„Nie, naozaj záložnú ženu, chodia spolu do kina, do divadla... niečo ako náhradná rodina. Venuje jej celý piatok.

	Príde až v noci.“

	„Majú aj deti?“

	„Nie, ale správajú sa ako manželia.“

	„Prvá žena to vie?“

	„Nie, čo si!?“

	„A ten tretí spolumajiteľ?“

	„Zobral ženu a deti von, išli ku kamarátovi na chatu na predĺžený víkend. Toho ani neuvidíš. Do večera sme v bezpečí.“

	„Ak pôjde všetko podľa plánu.“

	„Správne, ak pôjde...“

	Saša ju povodil po podniku, predstavil ju barmanke a dievčatám, niektoré neskrývali závistlivé pohľady na jej čierne vlasy, zaviedol ju dozadu do kancelárie, ukázal jej nejaké faktúry...

	„Keby prišla reč na ekonomiku, ukážeš Dávidovi tento sumár. Všimni si tu... a tu...“ Saša ďobol prstom do tabuľky,

	„tieto položky. Upozorníš ho, že súčet nesedí, sú podložené nepresnými faktúrami. Tie faktúry sú tu – za tebou – v červených doskách. Určite uňho zaboduješ, že za pol dňa práce si odhalila prvé nezrovnalosti v účtovníctve. Keby to chcel rozvádzať, upozorníš ho, že sa iba oboznamuješ s prácou a o detailoch sa porozprávate v pondelok, potrebuješ viac času na preniknutie do podstaty problému... Budem nablízku, keby ťa tlačil do odbornej debaty, odvediem pozornosť.“

	„Radšej ho naveď na vojenčinu a Prostějov, tam ma nenachytá.“

	„Dohodnuté. Drž sa pri mne, aby ťa niekto zbytočne nevtiahol do rozhovoru. Rátaj s tým, že baby sú mimoriadne zvedavé a majú výbornú pamäť.“

	„Dám si pozor, aby som sa nezamotala.“

	„Sleduj tváre, pozorne si ich obzri, či ste sa v poslednom čase niekde nestretli. Myslím služobne. Robili ste nejakú akciu v súvislosti s prostitúciou?“

	„Na našom oddelení? Nie, už dávno nie.“

	„Výborne! Nepotrebujeme zbytočné prekvapenie.“

	Prišiel čas obeda.

	„Ako sa tu stravujete?“ zaujímala sa Petra.

	„Aha, prepáč, úplne som zabudol! Vzadu je kuchynka, ale iba na studené minútky, kuchár prichádza o desiatej. Je to viacmenej pre hostí, my si dávame nosiť stravu z reštaurácie oproti, teda dievčatá, ja osobne si vždy vybehnem. Ideme?“

	„Samo, už mi škŕka v žalúdku.“

	Saša sa zahlásil barmanke, aby prevzala vedenie podniku, a vypadli.

	„Máš niekoho?“ spýtal sa Saša otvorene.

	„Odhadla som ťa na dezert, vydržal si iba po polievku.“

	„Prosím?“

	„Odhadla som ťa, že túto tému začneš až pri dezerte alebo pri kávičke. Zjedli sme sotva polievku...“

	„Aha. Načo strácať čas? Mám rád vo veciach jasno.“

	„Tak aby bolo jasno, mám!“

	„Škoda. Mám to brať ako výstrahu, aby som sa ani nepokúšal, alebo...“

	„Ani nepokúšal!“

	„Aj nie je odpoveď.“

	„Som rada, že ju akceptuješ.“

	Akceptoval, ale aj tak ho ešte niekoľkokrát pristihla, ako jej obdivne čumí na zadok. Keď sedeli za stolom, civel jej niekde inde, ale čo mohla robiť, chlapi sú už takí.

	Po obede sa nevrátili, zašli do domu nábytku vybrať novú látku na poťahy.

	„Dnes musíme vybrať a objednať, na budúci týždeň je objednaný čalúnnik.“

	Za výdatného prispenia a využitia Petrinho vkusu splnili aj túto úlohu. Nechcelo sa im ísť nazad, Petra sa obávala náhodnej konfrontácie, Saša si užíval jej spoločnosť. Obaja mali svoju motiváciu, no zhodne netúžili po návrate. Zastavili sa na kávu, potom sa prešli, rozoberali detaily nočnej akcie. Čas sa príšerne vliekol.

	„Čo budeš robiť po akcii?“

	„Ehm...“

	„Aha! Zaťala som do nesprávneho stromu?“

	„Radšej sa ma nepýtaj, odkiaľ som prišiel a kam sa podejem. Na nejaký čas sa budem musieť stratiť.“

	„Chápem, pôjdu ti po krku.“

	„Zatknutie Cézara vyvolá na istý čas paniku, ale zo skúsenosti vieme, že rýchlo sa skonsolidujú a budú pátrať, kto ich podrazil. Budem ďaleko, neboj sa.“

	„Ani o seba sa nemusím báť?“

	„Niektoré zákony uznávajú aj oni, zvlášť tie, ktoré by im mohli zlomiť krk. Útok na teba by bol útok na celú políciu, prišli by represálie a tie škodia kšeftu. Uvedom si, že v tom idú ťažké milióny, jedna policajtka im za to nestojí. Zvlášť nie taká, ktorá sa nezaoberá ich problematikou, bola iba náhodne nasadená na jednorazovú akciu, vlastne si iba plnila služobné povinnosti. Nie si pre nich hrozbou, nie si pre nich zaujímavá.“

	„Dúfajme.“

	„Tak fungujú, ver mi, poznám ich organizáciu.“

	„Len aby.“

	„Je to tak, navyše si dobre krytá, preto si ťa Adam vybral.“

	„Nerozumiem.“

	„Si z oddelenia vrážd, máš okolo seba svojich ľudí a to je nepriestrelný múr. Vaše oddelenie pozná celé podsvetie, boja sa vás, s oddelením vrážd sa nikto nechce ťahať za prsty. Oddelenie vrážd v Našom Meste je pojem, ten ťa chráni už len svojím názvom.“

	„Aha.“ Petra sa upokojila, Sašove slová zneli logicky, vychádzali z niekoľkoročnej skúsenosti, verila mu.

	Čas pokročil.

	„Aj tak sa raz musíme vrátiť,“ vzdychol si Saša.

	„Tak poďme, aby sme neboli podozriví,“ uznala aj Petra.

	„Len to nie, radšej poďme.“

	Barmanka zahlásila bezproblémový chod podniku, Dávid sa ešte nevrátil, a tak sa rozvalili v kúte, popíjali ovocný džús, v pohode čakali na tmu.

	Možno by tak pokojne nepopíjali, keby vedeli, čo spravil Dávid po odchode. Nešiel hneď na stretnutie, ako im povedal, sadol si do auta, premýšľal, potom sa rozhodol. Vybral mobil.

	„Tuky?“

	„No?“

	„Saša práve priviedol tú novú prevádzkarku.“

	„A?“

	„Trochu som ju preklepol, vyzerá, že bude v poriadku.“

	„Aj ja som sa popýtal. Na čísle stodvadsaťdva naozaj bývala čiernovláska a chodila so Sašom. Vrátnička si ju pamätá.“

	„Tak potom bude v poriadku. Ale niečo nám ten pes aj tak zatajil.“

	„Čo?“

	„Že to nie je baba, ale jebačka prvého rangu!“

	„Vážne? Až taká?“

	„Žiadne dievčatko, šestnásť už mala, ale inak super.“

	„Vážne? No...“ Tuky zatiahol, zamľaskal, uvažoval. „Tak vieš čo, nech dnes privezie Sašu.“

	„Na prvú ranu? Ani sme ju neodskúšali.“

	„To nechaj na mňa. Nech príde – a hotovo!“

	„Ako chceš, zariadim. A bude to dnes po novom, ako si signalizoval – alebo...“

	„Nechajte sa prekvapiť.“

	Dávid sa vrátil tesne pred polnocou. Niečo doma nevyšlo, prišiel naštvaný.

	„Nevšímajte si ma!“ zasyčal namiesto pozdravu. Zašil sa do kancelárie, oni do kuchyne, akože Petre vysvetľoval systém zásobovania. V bare zostať nemohli, hostia sa schádzali, nechceli riskovať, že ju niekto spozná.

	„Saša! Saša!“

	„Tu sme, v kuchyni.“

	„Poďte sem!“

	Posadali si v kancelárii, Petra bola pripravená, Saša v strehu.

	„Kurva...“

	„Dávid, čo sa stalo?“

	„Nič.“

	„Ale, ale, si dosť vytočený. Môžem ti nejako pomôcť?“

	„Jedine ak poznáš nejakého dobrého gynekológa.“

	„Čo? Bolí ťa hlava?“

	„Na fóriky fakt nemám chuť!“

	„Soráč. Tak syp! Čo sa deje?“

	„Hovno sa deje! Tá krava je tehotná! Oznámila mi to teraz pri lúčení, vraj mi nechcela kaziť celý deň! No nejebol by si jej jednu!?“

	„Aj dve,“ pripustil Saša.

	„Doriti aj s tým!“ Dávid treskol dlaňou po stole, odrazu sa spamätal, uvedomil si, že je prítomná aj dáma, ospravedlňujúco sa na ňu usmial. „Prepáč, toto sem nepatrí, to je moja súkromná vec. Kašľať na to! Začnem to riešiť až zajtra, teraz sa sústredíme na robotu. Tak ako, Petra, zvládaš úvodné hodiny?“ Dávid prehodil list, akoby sa nič nestalo.

	„V pohode.“

	„Ako sa ti pozdáva podnik?“

	„Lepší priemer. Celkom jednoduchá, priamočiara organizácia. Našla som nejaké nezrovnalosti v účtoch, ale to sú detaily, ktoré sa dajú časom vychytať.“

	„Výborne.“

	„Mám ti to ukázať?“ Vstala, ochotná ďobnúť prstom do tabuľky s číslami o výdavkoch a príjmoch.

	„Teraz nie, necháme to na inokedy, hlavne, že si našla niečo, čo pomôže podniku. Musím ti položiť zásadnú otázku.“

	„Počúvam.“

	„Ako si sa rozhodla? Ostávaš?“

	„Ostávam! Páči sa mi tu.“

	„Aj systém denných a nočných zmien? Vieš sa prispôsobiť?“

	„Viem, vyhovuje mi, som na nočné zvyknutá.“

	„Aj manžel? Nebude mu to prekážať?“

	„Som slobodná.“

	„Aha! Vlastne máš pravdu, Saša mi spomínal...“ zatváril sa, že si spomína. „V tom prípade ťa vítam v partii.“

	Oficiálne privítanie prijala prikývnutím a úsmevom.

	Sašovi zavrndžal mobil. Vybral ho z vrecka nohavíc, skontroloval číslo, kývol hlavou k Dávidovi. Všetci stíchli v napätom očakávaní – každý z iného dôvodu.

	„Počúvam,“ predstavil sa Saša. „Rozumiem.“ Nič viac.

	Ukončil rozhovor, schoval si mobil.

	„No?“

	„Idem na to! O pol hodiny v krechtoch.“

	Dávid vstal, vyšiel von. Saša naznačil Petre, aby mlčala, že Dávid je iba kúsok za dverami. Vrátil sa okamžite, priniesol športovú tašku.

	„Na! Choď! Kto ťa vezie?“

	„Rozmýšľal som...“ Saša sa zatváril, že rieši dilemu.

	„Nerozmýšľaj, zober si Petru.“

	Na pol sekundy obaja stuhli, no iba na pol, lebo celá by mohla byť nápadná.

	„Petru?“ zatiahol Saša prekvapene. „Petru nie, veď je tu iba chvíľu. Nie je zapracovaná, odskúšaná, nevie...“ hľadal vhodné slovo, „nič,“ vynašiel sa. „Beriem si Violu, ako minule.“ Vstal, odhodlaný zháňať po podniku Violu.

	„Nie, len si zober Petru, nech sa zapracuje. Nech vidí, že to s ňou myslíme vážne. Cestou jej dáš inštruktáž, všetko prebehne hladko.“

	„Ale riziko...“

	„Žiadne riziko, veď si tam na to, aby robila iba to, čo sa od nej bude žiadať, nič viac. Aké riziko?“

	„Ja neviem...“

	„Rozhodnuté. Petra, teraz niečo zažiješ. Nebuď prekvapená, aj toto patrí k nášmu životu. Nepokaz si nástup nejakým neuváženým rozhodnutím. Rob presne to, čo ti povie Saša. Rozumela si?“

	„Neviem, o čo ide, ale vynasnažím sa,“ sľúbila Petra, tváriac sa prekvapene. „Chcela som už skončiť, ísť domov,“ pozrela sa na hodinky na zápästí, „ale nevadí, viem sa prispôsobiť.“

	„Výborne! Padajte, čas beží!“

	Chvíľu sa viezli bez slova, premýšľali.

	„Čo to malo znamenať?“ prerušila ticho Petra.

	„Neviem. Uvažujem, či to nejako mení naše plány, či to nebol výstražný signál. Neviem sa v tom vysomáriť. Hral som to tak, že premýšľam, koho si zoberiem, a keď navrhnem teba a nebude súhlasiť, mal som pripravené argumenty, aby som ho presvedčil. Ale Dávid sám od seba navrhol teba, tak som musel hrať, že ťa nechcem.“

	„To som pochopila, ale prečo ma navrhol? Veď ma nepozná. Ide o ostrú akciu a sám navrhne neodskúšaného nováčika? Prečo? Čo je za tým?“

	„Nerozumiem tomu.“

	„Nezavoláš Adamovi?“

	„Už nemôžem. O tomto čase sú už rozmiestnení na mieste, neviem, v akej je pozícii, či by ho telefonát nedekonšpiroval.“

	„Už sú tam?“

	„Samozrejme, už dávno. Adam ti nepovedal o organizácii akcie?“

	„Povedal, že oproti bordelu je oporák.“

	„Presne! Oproti v administratívnej budove na štvrtom poschodí máme oporný bod, sú tam naši s ďalekohľadmi.

	V momente, keď sme spolu sadali do auta, začala sa ostrá akcia. Už nemôžeme volať, iba improvizovať.“

	„Doriti!“

	„Počúvaj, blížime sa, pridaj, musíme byť prví.“

	„Prečo?“

	„Aby sme si vybrali. K Cézarovmu autu zacúvaš, navediem ťa, ukážem ti ako. Musíme byť prví, aby sme zaujali miesto čo najďalej od vchodu, aby sa dve ďalšie autá dostali medzi nás a vchod a kryli nás pred možnou streľbou.

	Zacúvaš na vzdialenosť desať metrov...“

	„To mi už hovoril Adam.“

	„... tak, aby si smerovala našou zadnou poznávacou značkou presne na kufor jeho auta.“

	„Presne? Prečo?“

	„Aby videli.“

	„Videli? Čo... Aha! Skrytá kamera!“

	„Je pod zadnou značkou. Musíš zadok nasmerovať presne na Cézarovo auto, inak naši neuvidia prekládku, nebudú môcť odštartovať útok.“

	„Pochopila som.“

	„Tam... Tam odbočíme... Opatrne, sú tu jamy... Pomaly...

	Tam, doľava... Pridaj... Dosť, uber, odboč sem... Zastav, musia si nás obzrieť.“ Saša vydával pokyny, ukazoval prstom, kam má ísť.

	Petra zastala pri dvoch mužoch v maskáčových vestách.

	Vôbec neskrývali pištole za pásom a krátke samopaly cez plece. Jeden sa nahol, prezrel si Sašu, potom Petru, prikývol, vystrel sa, začal telefonovať.

	„Ideme tam do tej otvorenej brány,“ ukázal Saša.

	Z hlavnej cesty prešli asi kilometer po prašnej ceste označenej hneď na začiatku veľkou neprehliadnuteľnou tabuľou s nápisom

	SÚKROMNÝ POZEMOK

	VSTUP ZAKÁZANÝ

	Z opusteného jabloňového sadu ostali iba pahýle a v zástupe stojace veľkosklady, veľké ako letecké hangáre. Kontrola stála pri tabuli, potom už napredovali bez prestávky.

	„Vojdi dnu. Tam stoja. Zaboč sem, opatrne, stoj! A teraz cúvaj. Mám vystúpiť a ukázať ti?“

	„Nie.“

	„Tak opatrne, viac doľava, vyrovnaj. Stoj! Kurva, čo to má Tuky na sebe? A prečo sú tu dve autá?“

	„Čo...“

	Saša nemohol čakať na Petrine otázky, musel okamžite vystúpiť. Sotva sa postavil, k zadnému svetlu prišlo druhé auto, hneď za ním tretie. Vystúpil Gabo, po ňom Stenly, postavili sa k zadným svetlám svojich áut, ale...

	Niečo nebolo v poriadku, niečo bolo inak ako zvyčajne.

	Obaja odberatelia vystúpili zo sedadla spolujazdca!

	Tuky už bol vonku, aj on stál pri zadných svetlách golfa, ale aj on bol iný než zvyčajne. Tvár mu skoro vôbec nebolo vidieť, zakrývali ju smiešne veľké slnečné okuliare, asi dámske, lebo Saša také na chlapovi ešte nevidel, dokonca mali aj plastový kryt na nos, aby sa nespálil na slnku. Ale teraz, uprostred noci? Tuky evidentne na úpal netrpel, skôr naopak, bol prechladnutý, lebo na nos si pritláčal čiernu vreckovku. Veľkú vreckovku, zakrývala mu celý zvyšok tváre, no nevysiakal sa, iba si ju pritláčal. Ako môže byť prechladnutý, keď aj v tejto nočnej horúčave má na sebe neodmysliteľné čierne sako a čierne nohavice? Sašovi zmeny nešli do hlavy, niečo tu nesedí...

	„Nazdar, chlapci.“ Hlas spod vreckovky znel tlmene.

	„Ahoj, Tuky.“

	„Všetko v poriadku?“

	„U mňa v poriadku... u mňa v poriadku... u mňa v poriadku,“ díleri jeden za druhým vyslovili dohovorenú formulku – znamenie, že naozaj je všetko v poriadku. Keby niektorí z nich odpovedal áno, obchod by sa neuskutočnil, Tuky by naskočil do golfa a upaľovali by kadeľahšie. Až potom by Cézar pátral, čo sa pokazilo a komu za to zotne hlavu.

	Ale všetci traja odpovedali podľa dohovoru – obchod sa mohol začať, no nezačínal sa, Tuky neotvoril kufor, nevyzval Stenlyho, aby si prevzal zásielku, namiesto toho začal hovoriť.

	„Páni, dnes prechádzame do vyššieho levelu, od dnešného dňa budeme obchodovať trochu inak. Stenly, mal si pravdu, dopyt sa zvyšuje, rajóny treba rozšíriť, zvýšiť počet dílerov. Cézar už mal dávno premyslenú novú organizáciu skupiny, no keď si navrhoval Mikyho a rozšírenie, neboli sme ešte pripravení, teraz sme, takže s tebou súhlasíme, začíname po novom. Prevezmete si štvornásobok bežnej zásielky, najmete nových dílerov, preveríte ich, postaráte sa o bezpečnosť. Preto je tu aj druhé auto, tovaru je viac, a preto sme vám povolili šoférov ako pomocníkov.“

	„Nikto mi nevolal,“ protestoval Saša.

	„Načo, aj tak vždy chodíš so šoférkou. A vaša vetva s rozšírením rajónu problémy mať nebude, ste na tom zo všetkých najlepšie, tak načo zbytočne telefonovať? Dajte pokyn, nech vystúpia.“

	Stenly kývol na vodiča, muž vystúpil, disciplinovane sa postavil po jeho pravici. Gabo dal pokyn, aj jeho vodič vystúpil, postavil sa vedľa neho. Saša kývol na Petru, vystúpila, postavila sa vedľa neho.

	Teraz mal Tuky otvoriť kufor, no stále ho neotváral. Obišiel golfa, nahol sa k zadnému okienku, niečo hovoril, potom počúval, prikývol, vrátil sa na miesto.

	„Saša, máš pripravené tie dievčatá?“

	„Nie, povedal si, že dáš vedieť.“

	„Dávam. Môžu byť pripravené zajtra večer o desiatej?“

	„To áno, do zajtra to stihnem, ja som sa zľakol, že ich chceš hneď.“

	„Nie, dievčatá nie hneď. Ty...“ ukázal na Petru. „Pristúp!“

	Petra stuhla, Saša netušil, čo sa deje.

	„Choď,“ pošepol jej, nič lepšie mu nenapadlo.

	Petra predstúpila pred Tukyho.

	„Dievčatá stačí nazajtra, táto pôjde hneď!“

	„Moment!“ protestoval Saša. „Toto je prevádzkarka, nie kurva!“

	„Odteraz bude. Nastúp si,“ Tuky otvoril zadné dvere na golfe, nie dokorán, iba na škáročku.

	„Nie! Tuky, takúto dohodu nemáme!“ zareval Saša v panike.

	„Dohody tu určuje Cézar, alebo sa chceš priečiť jeho rozhodnutiu? Kto si, že hovoríš nie?“

	„Tuky, ona nenastúpi, je tu iba ako šoférka! Ak chcete dievča, o hodinu vám doveziem, akú len chcete, aj desať, ale túto nie!“

	Tuky siahol pod sako, v ruke sa mu zjavila pištoľ. Namieril na Sašu.

	„Pozor, už si zašiel dosť ďaleko. Neurob hlúposť, nepokaz si všetko, čo si si až doteraz vybudoval. Gabo!“

	„Áno?“

	„Poď sem!“

	Gabo pristúpil.

	„Zodvihni ruky,“ pištoľ ukázala na Petru.

	„Načo...?“

	„K Cézarovi nemôžeš nasadnúť bez toho, aby som sa nepresvedčil.“

	„Ja nechcem nikam nasadnúť!“

	Tuky natiahol kohútik. Kovové cvaknutie má mimoriadne účinnú presviedčaciu schopnosť. Poslúchla.

	„Gabo! Prezri ju!“

	Gabo jej pobúchal po kratučkej plátennej bundičke. Pri prvom údere stuhol.

	„Kurva!“ Rýchlym pohybom zašiel Petre pod bundu, vytrhol jej pištoľ z podpažného puzdra. „Má pištoľ! A...“

	Gabo naklonil zbraň, aby v šere reflektorov lepšie videl,

	„čezeta, osemdesiatdvojka! Policajná pištoľ! A nosí ju pod pazuchou, ako fízli! Ukáž!“ Odhrnul jej bundu. „Aj podpažné puzdro má policajné! Kurva!“

	Gabo odstúpil, natiahol ruku, namieril Petre do tváre.

	Tuky namieril na Sašu.

	„Saša! Čo to má znamenať? Kto je to?“

	„Polícia! Policajná akcia! Všetci na zem!“ ozvalo sa od vchodu.

	Šesť sekúnd môže byť niekedy osudovo dlhý čas.

	Ozval sa výstrel, Petra odletela, padla na chrbát. Gabo sa prikrčil, obehol golfa, rozbehol sa do tmy veľkoskladu. Zarachotil samopal, dlhá dávka, všetci sa vrhli na zem.

	„Policajná akcia! Všetci na zem! Nikto sa ani nepohne!

	Nestrieľajte! V mene zákona vás vyzývam, nestrieľajte!“

	Z temnoty zatuchnutého veľkoskladu sa ozval ohlušujúci rachot motorky...

	„Skočíme za ním?“

	„Chosé, nepočul si Šaňa? Nemáme otravovať.“

	„Ale čo, keď je mu tam smutno?“

	„Po jednom dni? Necelom? Veď si ani nestihol od nás oddýchnuť. Okrem toho kým nemá hotové vyšetrenia, nič sa nedozvieme.“

	Chosé kapituloval, Krauz mal asi pravdu, nechajú Burgera, nech si v nemocnici pár dní oddýchne, až potom zorganizujú prepadovku.

	„Tak čo budeme robiť?“ dobiedzal do parťáka.

	„Si nervózny? Neobsedíš?“

	Chosé sa od skončenia rozdelenia do zamestnania chúlil v kúte, prekladal si nohu cez nohu, vrtel sa, hral sa s čajovou lyžičkou, prehadzoval časopisy – neskrýval nervozitu.

	„Neboj sa, nič sa jej nestane, Adam je profík. Keď niečo naplánovali a nevolali nás k súčinnosti, určite to bude brnkačka.“

	„O čom to hovoríš?“

	„Nerob sa, každý normálny v kancelárii vidí, ako s tebou nervy cukajú.“

	„Aj ja,“ pritakal Kuky.

	„No prosím, nielen každý normálny, aj Kuky, tak sa nepretvaruj!“

	„Dobre, dobre, priznávam sa bez mučenia – serú ma takéto akcie! Keby sme ju zabezpečovali my, prosím, vieme sa postarať, ale cudzí chlapi? Nerád vidím, ako Šaňo len tak mirnixdirnix požičiava naše dievčatá iným oddeleniam.“

	„Neboj sa, nepoškriabu ti ju,“ snažil sa odľahčiť situáciu Kuky.

	„Ty si zavri hubu, krpec jeden krpatý!“

	„Poďte si zobnúť a nešpičkujte hneď od rána,“ prerušil prekáračky Váňa. „Nalačno ste nejakí agresívni. Švagor zabíjal, mám vás pekne pozdravovať a vraj nech sa poriadne sčemeríte, banda jedna vraždárska!“

	Váňa sa až doteraz mordoval s výslužkou, nakrájal tlačenku, klobásky, uhorky, čili papričky, prihrial žobrácku kašu, na papier poukladal krajce bieleho chleba.

	„Aby sa vám lepšie prdkalo, nenažranci.“

	Pustili sa do hodovania, hmkali, uznanlivo pokyvkávali hlavami, predbiehali sa, drgali sa v snahe dostať sa k čo najšťavnatejšiemu kúsku.

	„Podaj z tých uhoriek... Nechaj ten chlieb, už som z neho odhryzol... Pozor, padá ti na zem... Au, tá kaša páli...“ Takto a podobne sa povzbudzovali.

	„Nemáte za čo,“ zašomral Váňa ticho pod nos, lebo ani nestíhali ďakovať.

	„Jasné, že ďakujeme, a pozdravujeme na vidiek, nech si zachovajú dobré zvyky,“ zachraňoval Krauz. „A čože tak náhle? Zabíjačka uprostred leta?“

	„Zlomila si nohu.“

	„Nelámu si tie švagrove prasce nohy nejako často? Aj minule...“

	„Nešpekuluj a žer! Alebo ma chceš podozrievať...“

	„No neviem, Váňa, či im nechodíš tajne mydliť dosky v chlieve.“

	„Žiadne mydlo, dobre, poviem vám pravdu, dostala prasací mor...“

	Ako na povel prestali žuť. Váňa si ich chvíľu vychutnával, potom sa rozrehotal, až sa mu roztriasol podbradok ako huspenina.

	„To je chuj, skoro som sa zadusil,“ kašľal Chosé.

	Najedli sa, zahladili stopy – upratali, aby ich nechodili vyjedať z ostatných kancelárií, bohatý obložený chlebíček odniesli šéfovi, aby dal na konci týždňa pokoj a mohli sa pustiť do práce.

	„Máme ešte toho jedného kontrolóra rybárskeho zväzu. Včera sa vrátil z dovolenky, ideme za ním,“ ohlásil robotu Kuky.

	„Ja skočím na mravnostné,“ hlásil Chosé, „vraj nejaké dievča chce niečo nabonzovať.“

	Krauz a Hanzel osameli.

	„Bolo to včera také zlé?“ spýtal sa vážne Krauz.

	Hanzel ostal po včerajšom zážitku akýsi seknutý, ani dnes ráno s ním nebola zábava – mlčky sa najedol a s nikým nedebatoval.

	„Desivé! Valila sa z neho krv ako na bitúnku. Normálne som mal strach, že to nestihnem.“

	„Doriti!“

	„Ani s ním nedebatovali, okamžite ho uložili.“

	„Verím.“

	„Ešte mi aj vynadali, že na čo sme tak dlho čakali.“

	„Dobre ti tak, každý dobrý skutok musí byť po zásluhe potrestaný.“

	„No veď! Ale nevadí, hlavne, že je konečne v nemocnici. Teraz je to už v rukách božích.“

	„V primárových.“

	„Veď hovorím...“

	Chosé sa o chvíľu vrátil.

	„Dostala nakladačku od taxikára, vraj sa správal ako násilník odtrhnutý z reťaze. Nechápala, ako ho mohlo vytočiť, že mu jej kunčaft ošabľoval taxík. A že začala s fajkou už na zadnom sedadle. Vážny poznatok, podľa mňa vrahom je taxikár.“

	„Kristepane, toto sa nikdy neskončí?“ Krauza štvalo, že v takom závažnom prípade nemajú žiadny konkrétny smer, že sa musia zaoberať takými hlúposťami.

	Zatelefonoval do expertízneho ústavu.

	„Ani na rifliach? Ani tá žuvačka nič? Ani... celkove? Tak dobre, ďakujem, kolega.“

	Hanzel si vzdychol, Chosé sa znechutene hodil do kresla. Krauz ani nemusel hlásiť výsledok, počúvali pozorne.

	Iba posedávať v kancelárii sa im nechcelo, zobrali si adresy troch telefonátov a vybrali sa do terénu. Vzali aj Hanzela, keď tak neočakávane prišiel o parťáka. Preverovanie telefonátov od občanov bola ešte väčšia otrava než počúvať zbitú prostitútku. Najlepšia bola stará pani nakoniec, pozvala ich ďalej, usadila, pohostila keksíkmi.

	„Nesmejte sa, páni, venujem sa vykladaniu kariet odmalička a, verte mi, karty neklamú! Všetko smeruje k nemu,“

	sprisahanecky zdvihla oči ku stropu. „Preto som vám volala. Je to mazaný chlap, už ten jeho vražedný pohľad...“

	Motiváciu starej panej pochopili v momente, keď sa z horného bytu ozvalo zavýjanie vŕtačky.

	„No vidíte! Toto mám každý deň od rána do večera!“

	Ťažkým, vysoko sofistikovaným výsluchom domácej zistili podstatu veci – horný sused bol invalidný dôchodca so záľubou v dreve. To by nebolo také hrozné, ale on ho doma vŕtal, pílil, všemožne obrábal, aby z toho na konci jeho snaženia boli police, štokerlíky, stoličky, stolčeky – všetko možné, čo by mohol pod rukou predať a prilepšiť si k dôchodku. Živnosť založenú nemal, robil to iba tak, pre zábavu, čas nočného pokoja dodržiaval, úrady a miestna samospráva boli bezmocné.

	Poobede zašli na pivo – bola to zmysluplnejšia činnosť než počúvať ponosy naštvaných občanov.

	„Dobre, nebudem vás zbytočne týrať, tešíte sa na víkend, tak vypadnite!“ O tretej popoludní skončil Mayor operatívny týždeň smutným povzdychom. „Pokiaľ viem, tak sme sa nikam nedostali,“ pre istotu pozrel na Krauza, či ho neprekvapí, no neprekvapil. „Želám vám príjemný víkend a zaslúžený odpočinok, zoberte ženy a decká niekam k vode, nech sa neupečú v tých betónových kobkách, za ktoré platíte nájom ako za byty. Keby dačo, kto mi zdvihne mobil?

	Kto bude v dosahu?“

	Pár rúk vyletelo hore.

	„Stoštyridsaťjednotka celá, potom Milan, Peťo, Vlado...

	Dobre, to stačí, mám vás poznačených. Dúfam, že nebude treba, ale pre istotu majte mobily nabité a poruke. Má niekto niečo? Nikto nič? Tak rozchod! A upozorňujem všetkých, že pracovný čas je do pol štvrtej, nech už o štvrť nedupocete po schodoch, jasné!?“

	Krauz prešľapoval pred výťahom, akoby potreboval súrne šťať. Neurochirurgia bola na ôsmom poschodí, behať uprostred noci po schodoch sa mu naozaj nechcelo. Konečne prišiel výťah, uvoľnil vchod dvom sestričkám, vbehol dnu, stlačil osmičku.

	Na chodbe pred dvojkrídlovými dverami z mliečneho skla stál Adam Lacko s tromi chlapcami z protidrogovej jednotky. Mayor sedel obďaleč na dlhej čalúnenej lavici, spoločnosť mu robil iba Hanzel. Kuky sa v rohu pokúšal poslať esemesku – zháňal brata, či by nevedel pomôcť, hoci ani netušil ako.

	Chosé stál pri stĺpe, cez sklenú tabuľu civel na nočné mesto.

	„Čaute,“ pozdravil Krauz.

	Nikto mu neodpovedal, Hanzel kývol hlavou, ostatní ani to nie.

	„Chosé...“

	Parťák sklonil hlavu ešte hlbšie, ani sa neobzrel. Krauz ho objal okolo pliec, pobúchal, no parťák nereagoval.

	„Čo sa stalo?“

	„Čo by...? Dostala to.“

	„Z čoho?“

	„Z pištole. Zo svojej.“

	„Zo svojej? Nešťastná...“

	„Nie náhoda, strieľal nejaký feťák.“

	„Kurva! Kam to schytala?“

	„Do tváre.“

	„Ježišukriste!“

	„Všetko mali perfektne premyslené, perfektne pripravené, perfektne zabezpečené, nič sa nemohlo stať, všetko na sto percent!“ Posedné slovo skoro zareval.

	„Ticho, brácho, pokojne. Chosé, nekrič, sme v nemocnici, vyhodia nás.“

	„Jebať na to! Na všetko! Jebať na všetkých! Skoro ju zabili!“

	„Chosé, no tak, sklapni!“

	Mayor vstal, podišiel k nim.

	„Chalani, neblbnite...“

	Otvorili sa dvere na druhom výťahu, vyšiel riaditeľ kriminálky, riaditeľ inšpekcie, delegáciu viedol sám riaditeľ mesta. Mimoriadna udalosť vydurila z postelí najvyšší manažment polície.

	Adam Lacko a Mayor im vyšli v ústrety.

	„Pán riaditeľ...“ Lacko sa pokúsil podať hlásenie.

	„Tichšie, tichšie, žiadne oficiality,“ riaditeľ ho brzdil kývaním dlane. „Viem, že slečna Pergnerová je vážne zranená. Okolnosti mi vysvetlíte neskôr. Je niečo nové?“

	„Čakáme na vyjadrenie lekára.“

	„Strelca máme?“

	„Nie, ušiel. Jediný ušiel, ostatných sme dostali.“

	„Nevadí, už som vydal pokyny, práve sa aktivizujú okresy, ak bude treba, stiahnem zásahovku aj z Nitry a Trnavy. Dnes v noci bude v uliciach tisíc policajtov, prevrátime mesto hore nohami, ten smrad nemá dlhú životnosť,“ zastrájal sa riaditeľ.

	Dvojkrídlové dvere sa nehlučne otvorili, vyšiel lekár s rúškom na tvári. Stiahol si ho, vykročil, no predbehli ho, utvorili polkruh.

	„Páni, je tu niekto z rodiny?“

	Rozpačito sa poobzerali.

	„My sme jej rodina,“ nechápavo povedal Mayor, akoby to nebolo zrejmé na prvý pohľad.

	„Ehm, chápem, ale mal som na mysli manžela, rodičov alebo aspoň brata... Niekoho z blízkej rodiny.“

	„Toto je jej snúbenec, o mesiac majú svadbu, nikoho bližšieho nemá,“ Krauz postrčil Chosého pred doktora.

	„Snúbenec... no...“ doktor váhal.

	„Pán doktor, čo je s ňou?“ Chosého otázka, no hlavne jeho tvár nepripúšťali diskusiu, či je hodný odpovede.

	„Áno, tak dobre... Ehm... pacientka má vážne poranenie maxilárnej...“

	„Pán doktor, po slovensky, aby sme tomu všetci rozumeli.“

	„Aha. Takže došlo k strelnému poraneniu tváre, projektil preletel ústnou dutinou, v ľavej časti vyrazil všetky zuby, uviazol v spodine lebečnej, tlačí zospodu na mozog. Už sa schádza operačný tím, budeme operovať.“

	„Je to... vážne?“

	„Stav pacientky je mimoriadne vážny.“

	„Je v ohrození života?“

	„Je v bezprostrednom ohrození života.“

	„Tá operácia... ehm... prežije?“

	„Každá operácia na mozgu a v blízkosti mozgu je riziko...“

	„Akú má šancu?“

	„My nie sme stávková kancelária, aby sme vydávali prognózy, kurzy na výhru. V neurochirurgii stačí jednopercentné riziko a všetko sa môže skončiť katastrofou, všetko sa môže v momente zvrtnúť. A pri takejto operácii, aká nás čaká, je riziko viac ako jednopercentné, vysoké, veľmi vysoké.“

	„To znamená, že...“ Chosé nevládal dokončiť.

	„Ona to nemusí prežiť?“ dokončil Krauz.

	„Taká možnosť je vysoko pravdepodobná. Musíte rátať so všetkým. Aj v prípade, že sa nám podarí vybrať projektil a poškodenie mozgu nezanechá trvalé následky v podobe ochrnutia alebo straty reči, poprípade trvalej kómy, čaká ju dlhá rekonvalescencia a následné operačné zákroky na oddelení rekonštrukčnej chirurgie a plastickej chirurgie.“

	„Kurva!“ poďakoval Chosé, ďalej to nevládal počúvať, zvrtol sa, odišiel späť k oknu, ďalej pozoroval blikajúce svetlá nočného mesta.

	„Páni, musím vás požiadať, aby ste opustili nemocnicu.

	V takomto počte tu nemôžete zostať, chodba musí ostať priechodná, okrem toho je noc, oddelenie je uzavreté.“

	„My ostaneme...“ protestoval Krauz.

	„Nemá to význam. Operácia bude trvať osem hodín, dovtedy vám nikto viac nepovie. Príďte ráno, ale nie všetci, prosím vás.“

	Otvorili sa dvere na výťahu, vyšli dvaja páni v bielych plášťoch.

	„Čo to má znamenať!?“ rozčúlil sa starší. „Chodba musí ostať priechodná!“

	„To sú jej kolegovia z práce, pán profesor,“ vysvetlil doktor.

	Profesor ich prepálil výhražným pohľadom.

	„Aha. No aj tak, pán kolega, poučte ich o nočnom režime v nemocnici a vráťte sa dnu, začíname!“

	„Už idem, pán profesor.“

	Doktor počkal, kým šéf operačného tímu nezmizne za dverami.

	„Prepáčte, páni, ale musím sa venovať povinnostiam. Ak chcete pomôcť, vzdiaľte sa a nechajte nás pracovať. Skôr ako ráno o desiatej nevolajte.“

	Nečakal na protesty ani na poďakovanie, bez slova sa zvrtol a aj on zmizol za dverami z mliečneho skla.

	Stáli pri dverách ako obarení, nikto nevedel, čo majú robiť.

	„Poslúchneme, necháme ich, nech operujú. Adam, Šaňo, o polhodinu porada u mňa,“ rozhodol riaditeľ kriminálky.

	Ferovi, kolegovi z protidrogovej jednotky, zabzučal mobil.

	„Krista! Kto je to!? Čo som vám povedal, aby ste si vypli mobily!“ rozčúlil sa Lacko.

	„Soráč, je to súrne,“ ospravedlňoval sa Fero.

	Pritlačil si mobil k uchu, sklonil hlavu, odišiel do opačného rohu.

	Riaditeľ kriminálky stlačil tlačidlo pri výťahu, bol ešte hore, dvere sa okamžite nehlučne otvorili. Traja najvyšší nastúpili, riaditeľ mesta držal ruku vo dverách, čakal, kto ešte nastúpi. Riaditeľ kriminálky zagánil na podriadených, či nerozumeli.

	„Iba krátka porada a ideme za vami, o chvíľu sme tam, pán riaditeľ,“ vysvetlil Mayor.

	Dvere sa zavreli, detektívi sa zomkli okolo Mayora.

	„Chlapi, ani netušíte, ako ma to mrzí,“ začal Lacko.

	„Kurva! Toľko sme sa s tým jebali, toľko času sme venovali príprave, všetko sme mali premyslené! Doriti, verte mi, malo to dopadnúť úplne inak...“ Prestal skuvíňať, aj tak ho nikto nepočúval.

	„Chosé asi nepôjde,“ vzdychol Mayor. Obzrel sa, či zareaguje. Chosé vytrvalo pozoroval nočný svet za sklom.

	„Rišo, mal by si ostať s ním.“

	„Samozrejme.“

	„My ostatní pôjdeme, mančaft by už mal byť pripravený. Adam...“

	„No...?“

	„Dúfam, že tvoji chlapci už niečo vytiahli z tých hajzlíkov o... o... Ako sa volá?“

	„Gabriel Sedláček.“

	„O Gabovi. Rozbehneme sa po jeho rodine, kamarátoch, kontaktoch, po všetkých. Okrem toho využijeme okresy, zorganizujeme celomestskú akciu, prevetráme všetky feťácke brlohy, neostane kameň na kameni.“

	„Jasné!“

	„Rišo a Chosé ostávajú, ostatní odchod...“

	Vrátil sa Fero, schovával si mobil.

	„Chalani, toto by vás mohlo zaujímať. Volali mi z kancelárie, zaujímavá správa...“ nedokončil, obzrel sa, či počul aj Chosé.

	Počul, nechal nočné svetlá svetlami, otočil sa, pochopil, že správa by mala byť zaujímavá práve preňho.

	„Naši vydusili jedného z tých feťáckych zmrdov, posral sa, chce vyjednávať. Vraj vie niečo o nejakej odrezanej hlave, vie, kto to spravil. Je ochotný zaspievať, len aby sme mu neprišili pokus o vraždu policajtky. A ešte niečo povedal, že v tej vražde lieta aj náš Gabo, takže milý Gabko už nie je iba náš pacient, ale aj váš, chlapci vraždárski.“

	„Ako sa voláš?“

	„Slávo Gurka.“

	„Vek?“

	„Dvadsaťjeden.“

	„Bytom?“

	„Antolská osemnásť.“

	„Čo robíš?“

	„Občas kamarátom opravím nejaké auto...“

	„Takže nič! Akú máš ukončenú školu?“

	„Som vyučený automechanik.“

	„A serieš na remeslo, čo? Herák vynáša viac ako motorový olej, nie?“

	„Nerobím s herákom...“

	„Tak prečo ťa zbalili pri protidrogovom záťahu?“

	„To bola náhoda, bol som prvýkrát, Gabo ma prehovoril...“

	„Vieš čo? Tieto drísty si nechaj pre kolegov z protidrogového, my ti na nejaké výhovorky zvysoka kašleme! Spusti niečo o tej hlave, kým nestratíme trpezlivosť.“

	Krauz sa prisunul bližšie, aby mu lepšie videl do očí. Slávo sedel uprostred vraždárskej kancelárie na tvrdej stoličke, zhrbený, vystrašený, obidve nohy mu vibrovali v nervóznom cvalovom rytme. Z hrdzavej kefy namiesto vlasov sa mu po čele a lícach valili potoky potu. Chosé sedel za ním v rohu, uprene pozoroval vzor na koberci. Hanzel sa hrbil za stolom s pripravenou ceruzkou, zatiaľ si iba čmarigal.

	Kuky kontroloval vlhkosť zeminy v črepníkoch, Váňa natieral rozkrojenú žemľu, Burger...

	Krauz sa obzrel, jedna stolička v kancelárii bola prázdna. Ktovie, čo robí Burger práve teraz. Vzdychol si, kolega mu chýbal. Nie preto, žeby nezvládal výsluch, zvládol ich stovky a zvládne aj tento, no bez Burgera to bolo ako ruský trojzáprah s dvoma koňmi.

	„No počkajte, ten váš kolega mi povedal, že keď vám všetko porozprávam, že ma pustíte. Viete o tom? Trvá naša dohoda?“

	„Naša dohoda nemôže trvať, lebo žiadnu nemáme, a čo ti nakvákali na druhom oddelení, to nás štve asi ako lanský sneh. Aby bolo jasné, kamoško, teraz si na oddelení vrážd, lebo tvoje postavenie v trestnom konaní sa trošku zmenilo. Rozumieš? Vieš, čo je to trestné konanie?“

	„Asi...“

	„Tak ma sleduj, keby si niečomu nerozumel, len sa spýtaj. Keď si išiel nakladať herák alebo koks, alebo čo to tam v tých balíkoch máte, zaplietol si sa do drogovej trestnej činnosti. Sadzba tak...“ Krauz zaváhal. „Už si sedel za drogy?“

	„Nie, veď vám hovorím, že s tým nemám nič spoločné!

	Gabo ma nahovoril, že potrebuje helfnúť...“

	„Dobre, dobre, to vysvetlíš kolegom, teraz kuš a počúvaj. Sadzba tak osem rokov, vzhľadom na to, že budeš prvotrestanec...“

	„Čo?“

	„Prvotrestanec. To sú ksichty, ako máš ty, akurát ešte neboli v base a čaká ich to prvý raz.“

	„Ale ja nechcem, aby ma niečo čakalo!“

	„Tak si mal dnes v noci obrábať nejakú Hermenegildu a nejebať sa kadetade po krechtoch!“

	„Ale...“

	„Tichučko, tichučko,“ Krauz ho zastavil natrčenou dlaňou. „Ešte dostaneš priestor, len vydrž, teraz počúvaj. Zaplietol si sa do drogovej trestnej činnosti a odsedel by si si pár rokov, lenže celý problém sa skomplikoval v momente, keď ste vystrelili na policajtku...“

	„Ale ja som na nikoho nevystrelil! Ani som nemal zbraň!

	Na nikoho, na policajtku už vonkoncom nie! Keby som len tušil, že je policajtka, ani by som tam nelozil!“

	„To ti rád verím, ale už je neskoro, bol si tam a zbalili ťa priamo pri čine.“

	„Ale... kurva! Verte mi! Ja s tými drogami nemám nič spoločné, so streľbou už vonkoncom nie!“

	„Nechceš mať nič spoločné, ale paragrafy ti serú zvysoka na to, čo chceš, paragrafy hovoria jasnou rečou – si spolupáchateľ trestného činu vraždy v štádiu pokusu a pokus je u nás trestný rovnako ako dokonaný trestný čin.“

	„V štádiu? Spolupáchateľ? Dokonalý? Ja ničomu nerozumiem!“

	„Dokonaný, nie dokonalý! Dokonalý je iba prúser, do ktorého si sa dostal, trestný čin môže byť iba dokonaný, teda skončený.“

	„Ja vám aj tak nerozumiem!“

	„Tak znova. Za protidrogový delikt by si dostal do osem rokov ostrej basy, za spoluúčasť na vražde dostaneš dvadsať rokov a ani pes po tebe neštekne!“

	„Na vražde? Ona zomrela?“

	„Operujú ju, modli sa, aby prežila. Ale nad tým nešpekuluj, už som ti vysvetlil, že pokus je u nás trestný rovnako ako skončený trestný čin. Či pokus o vraždu alebo vražda – pre teba z toho vyplýva iba jedno jediné – polovicu života stráviš za mrežami.“

	Slávove nohy nabrali ešte rýchlejšie tempo.

	„Je tu jedna možnosť...“

	Slávo prestal cválať, zbystril pozornosť.

	„Povieš všetko, čo vieš. Nie o drogách, to si nechaj pre kolegov, nás zaujíma tá hlava a Gabo. Povieš nám všetko, čo vieš, a my zariadime, aby ťa nestíhali väzobne, ale na slobode. Ak to nevyjde, čo sa môže stať, lebo do procesu vstúpi aj prokuratúra a tí môžu namietať a presadiť si svoje, vieme zariadiť, aby si bručal vo väzbe čo najkratšie a aby to bol iba taký jemnučký pioniersky tábor, nie basa.

	Ale ja predpokladám, že po vypočutí a po absolvovaní nutných prvotných úkonov pôjdeš domov, a vieme zariadiť aj to, aby si dostal podmienečný trest, ale to by tvoje informácie museli byť naozaj šťavnaté, teda také, že nás privedú priamo k páchateľom a priamo ku Gabovi. Ak začneš špekulovať, ak zistíme, že nám klameš, dohoda padá. Slávo, rozumel si? Až teraz máme dohodu, až teraz máš o čom vyjednávať. Zariaď sa podľa toho. Potrebuješ čas na rozmyslenie?“

	Slávove nohy sa znova rozbehli, kolená mu nadskakovali ako piesty v dobre naolejovanom motore.

	„Nepotrebujem čas, potrebujem záruky. Kde mám záruku, že ma nepodrazíte?“

	„Nikde. Nemáš žiadne záruky, máš iba šancu.“

	„Ďakujem za úprimnosť.“

	„Za málo.“

	„Tiež pravda.“

	„Tak ako? Potrebuješ čas na rozmyslenie?“

	„Nepotrebujem. Poviem vám všetko, čo viem, lebo s tým nechcem mať nič spoločné. Gabo mi povedal, že potrebuje iba helfnúť, že potrebuje iba odvoz a že niečo preložíme, netušil som, že sa to takto poserie. Netušil som, že sa bude strieľať! Verte mi! S týmto nechcem mať nič spoločné!“

	„Výborne! Začni!“

	„Prosím vás...“

	„Počúvam.“

	„Trochu vody a... jednu cigaretu,“ poprosil.

	Dostal vodu, Kuky sa musel k vodovodu vrátiť ešte raz, lebo prvý pohár v ňom zmizol rýchlejšie než v Kukyho kaktusoch. Potom dostal cigaretu.

	„No!“

	„Keď ja neviem, kde mám začať.“

	„Kde chceš, keď sa stratím, položím ti doplňujúce otázky.“

	„Aha. No dobre. Tak Linda rachla z matiky, všetci v partii sme z toho mali čurinu, lebo inak je šikovná až no...“

	„Kto je Linda?“

	„Linda Kračunovská, baba z partie, zo sídliska. Býva za rohom na Antolskej tridsať alebo tam niekde, kde sú vysoké čísla. Chodí na gympel, kamoška zo sídliska.“

	„Aha, pokračuj.“

	„Na konci roka rachla z matiky, teraz niekedy na konci augusta bude mať reparát, to je taká skúška...“

	„Vieme, čo je reparát.“

	„Viete, dobre. Chodila na doučovanie s dvoma spolužiakmi, sú to dvojičky. Roland a Ramón, majú také zvláštne priezvisko, že Rodriquéz alebo... No tak nejako, také španielske alebo talianske meno. Linda nám povedala, že to majú po otcovi, on je nejaký exot z juhu, mamka je normálna.“ Slávo sa odmlčal, čakal, či príde otázka, no zjavne mu zatiaľ rozumeli, lebo neprišla.

	„Môžeš pokračovať. Na – a prisuň sa bližšie.“ Krauz posunul škatuľku cigariet a popolník na kraj stola.

	„Ďakujem. Linda ich pritiahla do partie...“

	„Kam chodila na to doučovanie?“

	„Aha, to je dôležité! K nim domov. Majú celkom pekný barak na južnom konci mesta, v satelitnej kolónii rodinných domov. Zbohatlícka štvrť.“

	„Bol si tam? Vieš, kde to je?“

	„Bol, k tomu sa ešte dostanem. Ich otec vybavil nejakú profesorku na doučovanie a oni prehovorili otca, aby aj Linda mohla chodiť na doučovanie. K nim domov. Raz poobede ich dotiahla...“

	„Kedy to bolo?“

	„Čo ja viem? Neviem presne. Koncom júla.“

	„Dobre, pokračuj.“

	„Dotiahla ich na sídlisko. Chalani jej dohovárali, aby neblbla, že takí snobi medzi nás nezapadnú, ale...“ zaváhal.

	Krauz netlačil na pílu, už dávno tušil, že Slávo nebude taký anjelik, ako sa tvári, a celý príbeh musí vystavať tak, aby si čo najmenej ublížil, preto si musí kľúčové momenty dobre premyslieť. Nebol to krížový výsluch, nemuseli tlačiť ani sa ponáhľať, jediným cieľom bolo získať informácie, tak ho nechali premýšľať.

	„Potom povedala Gabovi, že sú v plnke, že fotrovci im nechali tony prachov, a Gabo rozhodol, aby ich dotiahla.

	Tak sa dostali aj Gabovi do bytu, čo je výsada, hocikto z ulice také šťastie nemá, aby ho pozval sám veľký Gabo. Potom...“

	„Moment! Prečo im rodičia nechali tony prachov? Kde boli? Kam išli?“

	„Už som vám povedal, že ich otec je najaký exot z juhu, tuším zo Španielska, áno, zo Španielska! Rodičia išli na dovolenku a dvojičky ostali za trest doma, mali sa doučovať matiku.“

	„Až teraz je to jasné. Pokračuj.“

	„Toto všetko nám porozprávala Linda, aby ich nejako uviedla. Nakoniec prišli, celkom fasa zapadli a...“ ďalšia pauza.

	Detektívi spozorneli, rozprávka sa dostávala do fázy, keď sa rozhodne, kto je princ a kto zlá ježibaba.

	„Gabo im ponúkol nejaký matroš.“ Slávo čakal, či ich prekvapí – ani brvou nehli. Všetkým bolo jasné, že dvojičky boli ideálni týpkovia na ošklbanie a že Slávo to bude hrať na Gaba, všetko zlé Gabo, a on nič, on s tým nechce mať nič spoločné. „Najprv nechceli, nakoniec si dali povedať.“

	„Čo si dali?“

	„Nič moc, marišku.“

	„Potom?“

	Slávo si vzdychol – nebudú mu žrať všetko, čo im naservíruje, nie zasurova.

	„Aj trochu koksu.“

	„A nakoniec?“

	„Aj tornádo, ale to až u nich doma.“

	„Tornádo?“

	„To je úplná novinka, bohovská vec! To je vám...“ Slávo sa rozohnil, no keď videl ich kamenné tváre, uvedomil si, že reklama je zbytočná, tu asi nepredá ani gram. „Sú to tabletky, úplne vás to odrovná, je po tom zhánka,“ dokončil sklamane.

	„Nás nie, ubezpečujem ťa, že nás nič neodrovná, ale inak nám to tornádo celkom zapadá do obrazu. Povedal si, že až u nich doma? Že tornádo až u nich doma?“

	„No... to bolo tak – keď Gabo zistil, ako ľahko púšťajú chlpy, dohodol sa s Lindou a Evou, že si ich omrknú trochu zblízka. Eva je tiež kamoška z partie. Nahovoril ju, aby jedného preblafla, aby sa zblížili, a Linda mala zariadiť, aby zorganizovali domáci žúr.“ Slávo si dal ďalšiu prestávku na premýšľanie.

	„Nekomplikuj to. Podarilo sa – alebo nie?“

	„Podarilo.“ Slávo sa zasekol, nevedel nadviazať tak, aby bolo jasné, že on s tým nemá nič spoločné.

	„Čo čakáš? Nad čím váhaš? Myslíš si, že nám nedocvaklo, že ste si išli otipovať bytovku?“

	„No... Ale ja...“

	„Ty si nechcel, teba donútili. Môžeme sa dohodnúť, že ti veríme. Pokračuj.“

	„Dopadlo to nad očakávanie, nielen drahá elektronika, ale v spálni sme našli aj mamkine šperky.“

	„Brali ste všetko.“

	„Nebrali sme nič, Gabo nie je idiot, vydal presné pokyny –

	všetko musí ostať na svojom mieste, iba zmapujeme, čo kde je. Plán bol taký, že dievčatá ich jeden večer vytiahnu na akciu do mesta, našľaháme ich a vtedy dom vybielime. Museli sme mať alibi, aby ani jeden z nás nepadol do podozrenia.“

	„Ako ste to chceli spraviť? Byť s nimi na žúre aj vybieliť dom?“

	„Veď by nešli všetci, rozdelili by sme sa, tí, ktorých už videli, by išli s nimi do nočných ulíc a pár chalanov by zatiaľ...“

	„Tomu sa dá rozumieť. Ďalej.“

	„Na druhý deň prišla Linda s bohovskou správou, že v garáži majú štvorkolku, Yamahu, bohovská mašina, na žúre som si ju obzrel, ale nenašiel som kľúče. Linda povedala, že to s dvojčatami zahrala tak, že sa na nej môže povoziť, ale potrebuje k tomu mňa. Neviem, ako to dosiahla, ale dovolili jej povoziť sa na nej. Mňa potrebovali, lebo foter im vzal kľúče, aby nemohli jazdiť, vraj tiež súčasť trestu za päťku z matiky, ale ja viem také vecičky spojazdniť aj bez kľúča.

	Perfektne nám to zapadalo do plánu, lebo keby nebola pojazdná, museli by sme zohnať odťahovku, ale keď ma k nej pustia a spojazdním ju, dá sa šlohnúť po vlastnej osi. Linda je šikovná baba, zahrala to bohovsky. V sobotu...“

	„Dnes je sobota.“

	„Minulý týždeň. Minulú sobotu doobeda sme zaskočili k nim, bez problémov som štvorkolku spojazdnil, stačilo pospájať pár káblikov, robí sa to tak, že...“

	„To si nechaj, nezdržuj, pokračuj!“

	„Doobeda som ju spojazdnil, večer si mali ísť zajazdiť, odskúšať ju, či je v poriadku. V nedeľu doobeda sme sa aj s Lindou mali znova zastaviť a dať štvorkolku do pôvodného stavu, lebo ich foter je strašný ras, a keby zistil, že napriek jeho zákazu jazdili, rozdrúzgal by ich. Gabo vydal presné pokyny – mal som štvorkolku upraviť do pôvodného stavu iba naoko, lebo na nedeľu večer sme mali naplánovanú akciu. Keby sa niečo pokašľalo, tak na pondelok, to nám bolo jedno, hlavne, aby bola štvorkolka pojazdná a v poriadku, aby sa ľahko našiel kupec. Lenže...“ Slávo si vzdychol.

	Detektívi ho hypnotizovali, teraz sa malo rozhodnúť.

	„Lenže ona neprišla.“

	„Kedy? Kam?“

	„Dohoda znela, že odskúša štvorkolku a ešte v sobotu večer príde ku Gabovi podať hlásenie. Čakali sme ju do polnoci, čo do polnoci, niektorí sa zdržali do nedele rána, no neprišla.“

	„Čo ste urobili?“

	„Čo? Nič. V nedeľu doobeda som sa zastavil u nich doma, mamka mi povedala, že nebola doma celú noc, že asi išla na prázdniny k sestre.“

	„Len tak, z ničoho nič?“

	„To by ste museli poznať jej mamku. Keď ju to chytí, ťahá čiaru dva týždne, ani z bytu nevychádza. Keď jej Linda zabudne niečo kúpiť na jedenie, reve z balkóna na chodcov, že ju doma mučia a hádže do nich hrnce. Mamka je ťažká alkoholička, načisto zmagorená. Lindina staršia sestra z toho cirkusu utiekla už dávno, vydala sa niekde do Trenčína, otca nemá, chudera Linda, bola na matku sama. Občas jej cvaklo, nevydržala a utiekla na čas k sestre, ale vždy sa k matke nakoniec vrátila. V nedeľu ráno z nej zase ťahalo ako zo suda, o Lindu sa pramálo starala, myslela si, že zase utiekla k sestre, ale...“ Slávo si potiahol mocný šluk, skoro sa zadusil. „Ale ja viem, teda, mne sa zdá, že tí dvaja ju zabili.“

	Krauz sa znechutene hodil na operadlo.

	„Slávo, nás trt makový zaujíma, čo sa ti zdá! My potrebujeme fakty, dôkazy! Prečo by ju zabíjali? Spolužiačku!“

	„Musela sa prekecnúť.“

	„Ako prekecnúť, o čom prekecnúť?“

	„Čo sa chystá. Museli ju vtiahnuť do rozhovoru a nejako šikovne to z nej vytiahnuť. No to, že sa chystáme na ich dom.“

	„Za to sa nezabíja. Aj keby to bola pravda, za to sa nezabíja!“

	„Nepoznáte ich, nie sú normálni, majú južanskú krv, temperament, ich naserie aj blbosť a potom konajú v afekte!“ Slávo sa predklonil, vyvalil oči, veľmi sa snažil, aby mu uverili.

	„Počúvaj, ja ti v afekte jednu takú...“ Krauz si pošúchal tvár, ďalšie naťahovanie s blbcom, čo si chce za každú cenu zachrániť kožu, sa mu zdalo plytvanie drahocenným časom.

	„To je kretén, len nás zbytočne zdržuje,“ zašomral Hanzel, naštvane odhodil ceruzku na stôl.

	„A my sme sa už tešili, že...“ Kuky iba hodil rukou.

	Chosé v kresle nepovedal nič, pozoroval koberec, iba nechápavo zavrtel hlavou.

	„A ja som mu chcel natrieť žemľu,“ priznal sa Váňa.

	„Vykopnem ho späť k drogárom, nech si ho dopečú, keď už začali,“ ponúkol sa Kuky.

	Položil Slávovi ruku na plece na znamenie, že hra sa skončila. Chudák Slávo, ani netušil, že hra sa iba začína.

	„Zbohom, a maj sa. Prajem ti príjemný pobyt za mrežami a hlavne pravidelný prísun indulony, chlapče,“ rozlúčil sa s ním Krauz, ani nezodvihol zrak od spisu na stole.

	„Počkajte, ja...“ Slavo si vzdychol.

	„Klameš!“ zareval naňho Kuky, ešte sa aj nahol, aby neborák lepšie počul.

	Slávo nadskočil na stoličke.

	„Neklamem!“

	„Nie, neklameš, to je pravda, iba si zamlčal to podstatné.

	Pamätáš sa na našu dohodu? Ak zistíme, že špekuluješ, je koniec. Daj si odchod!“

	„Nie, počkajte...“ Slávo striasol Kukyho ruku z pleca.

	„Ale ja s tým nechcem mať nič spoločné...“ posledné slovo už povedal prepotenému tričku, hlava mu padla na prsia.

	Pochopil, že týmto tu rozprávka bez pointy nebude stačiť, oni budú chcieť, aby princ pobozkal spiacu krásavicu a aby ožila. Kým nebude happy end, nebude ani dohoda.

	„Nie, neklameš,“ zopakoval Krauz, „ale nechceš nám povedať to podstatné. Pred chvíľou si sám vypovedal, že dohoda bola taká, že sa do domu aj s Lindou v nedeľu vrátite a dáte štvorkolku do pôvodného stavu, lebo otec dvojčiat je ras, a keby zistil, že jazdili, tak by ich... by ich...“ Krauz hľadal pomoc u Hanzela.

	Hanzel prebehol očami poznámky.

	„Rozdrúzgal.“

	„... tak by ich rozdrúzgal,“ dokončil Krauz. „Ty si v nedeľu nebol iba u Lindinej matky, ty si sa zastavil aj za dvojčatami.“

	Ticho.

	„Dobre, ale ja s tým nechcem mať nič spoločné, ja...“

	„Ale veď zatiaľ nemáš, iba nás informuješ, nič sa nedeje.“

	„Nechcem svedčiť na súde. Nepôjdem na súd.“

	„Kto hovorí o súde? Vieš, ako ďaleko je súd? Ten je až na konci celého procesu. Neblbni so súdom a dopovedz, čo vieš, lebo máš čo – a máš čo za to získať.“

	„Doriti!“

	Čakali, trpezlivosť sa mohla vyplatiť. Kuky si sadol, už ho netrápil.

	„Môžem ešte jednu?“

	Krauz mu prisunul zapaľovač. Slávo si vzal z Krauzových cigariet, škatuľku úhľadne zarovnal s hranou stola, pripálil si jeho zapaľovačom. Aj zapaľovač úhľadne zarovnal s hranou, ešte doň dvakrát drgol, aby bol naozaj zarovno.

	„Doriti,“ zašomral si pod nos. Musel pokračovať, inak ho vydajú na milosť a nemilosť drogárom a tí ho bez zmilovania zaradia do organizovanej skupiny – osem rokov ho neminie.

	Slávo dobre vedel aj bez Krauzovho poučovania, do čoho sa namočil a koľko mu hrozí. Hrať hlupáčika bola súčasť jeho plánu nemať s ničím a s nikým nič spoločné, ale bol naivný, keď si myslel, že mu to zožerú. Pochopil, že musí na svoju misku váh ešte niečo prihodiť, inak sa jazýček nevychýli.

	„Chceš ešte vodu?“

	„No.“

	Slávo si ovlažil hrdlo.

	„Bol som tam,“ rezignoval.

	„Kde? Kedy? Hovor jasne.“

	„U nich doma. V nedeľu doobeda. Od Lindinej matky som išiel za Rolandom domov. Neveril som, že by Linda len tak z ničoho nič odišla k sestre a nikomu z nás by nič nepovedala, veď sme mali naplánovanú akciu. Neveril som, tak som išiel za dvojčatami.“

	„A?“

	„Dal som štvorkolku do pôvodného stavu. Boli radi, lebo oni by to nikdy nedokázali, ja mám na to náradie, špeciálne klieštiky. Pozapájal som kábliky, nasunul som bužírky, všetko bolo ako predtým.“

	„Spýtal si sa na Lindu?“

	„Spýtal.“

	Ticho.

	„Slávo, nechce sa mi stále ťa poháňať. Buď budeš hovoriť sám, alebo...“

	„Povedali mi, že včera večer si boli normálne zajazdiť, Linde sa to veľmi páčilo, bola nadšená, keď skončili, odišla domov.“

	Hanzel si pripravil ceruzku, Chosé konečne prestal pozorovať koberec, zahľadel sa Slávovi na zátylok.

	„Ale niečo nebolo v poriadku. Pane,“ Slávo sa otočil k Váňovi, „prosím vás, môžem si odhryznúť? Odvčera večera som nejedol...“

	„Váňa, kurva, daj mu čika, lebo ho dorazím!“

	Váňa rozlomil žemľu a nepodarenú polovicu podal hladujúcemu.

	„Ďakujem. Hmm... tá pečeňovka je vynikajúca!“

	„Slávo!“ Krauz už strácal trpezlivosť.

	„Áno. Štvorkolka bola vyumývaná, akoby ju pripravovali na autosalón.“

	Slávo si lačno odhryzol, spokojne prežúval.

	„No a...?“

	„Až príliš vyumývaná, ak mi rozumiete,“ mumlal s plnými ústami. „Taká nebola ani predtým. Aj kolesá boli vysprchované, aj sedačka bola vyglancovaná a naolejovaná.“

	„Báli sa otca, je tam toho,“ bagatelizoval Krauz.

	„A... chýbala jedna helma,“ dodal iba tak mimochodom Slávo.

	„Helma?“

	„Štvorkolka je dvojmiestna, na zadných blatníkoch sú také pochrómované nosiče na helmy, na každom jeden.

	Keď som videl štvorkolku prvý raz na žúre, boli obidve helmy v nosičoch, aj v sobotu ráno, keď som im ju spojazdnil. V nedeľu jedna chýbala.“

	Hanzel si vopchal ceruzku do úst, mimovoľne zahryzol.

	„Povedal si im to?“

	„Nie. Robil som sa, že mi Linda nechýba, že ich vysvetlenie mi stačí.“

	„Prečo? Veď si mal podozrenie, že nešla k sestre.“

	„Mal, ale...“

	„Ja viem, ja viem, nechceš s tým mať nič spoločné. Ale mňa to aj tak zaujíma. Prečo?“

	„Nemal som do nich rýpať.“

	„Kto ti to prikázal, Gabo?“

	„Gabo. Akcia bola naplánovaná na nedeľu večer, či sa Linda objaví alebo nie. Nemal som do nich rýpať, nechceli sme ich vystrašiť. O Lindu nešlo, išlo nám o ich dom.“

	„Jasné. Ako to prebiehalo ďalej?“

	„Večer o ôsmej sme sa po nich zastavili.“

	„V nedeľu o ôsmej večer?“

	„V nedeľu o ôsmej večer. Linda sa neukázala, použili sme iba Evu. Zavolala Rolandovi, najprv nechcel, že majú veľa učenia, ale Eva použila svoje čaro a Roland napokon súhlasil. Bol dosť prekvapený, keď videl, že nás prišlo plné auto a že v druhom máme miesto aj pre nich.“

	„Kam ste išli?“

	„Veď to, že nikam.“

	„Ako to, že nikam?“

	„Zaťali sa. Gabo zúril, nepomohla ani Eva. Otvorili bráničku, rozprávali sme sa na chodníku, ale von ani za svet.“

	Krauz prižmúril oči, pozoroval Sláva, či vyrukuje ešte s niečím.

	„Ale pri tom neostalo, čo?“

	„Chceli nejaké cigarety,“ pokračoval Slávo. „Gabo im vysvetlil, že na chodníku neobchoduje, oni zas trvali na tom, že do mesta nejdú. Napokon sme zvolili kompromis, krížom cez ulicu nejaký ich sused oproti podniká doma v pivnici, má takú kaviarničku kombinovanú s cukrárňou, tam sme si sadli.“

	„Prebehol obchod.“

	„Aj obchod, aj sme ich ďalej prehovárali.“

	„Ale stalo sa ešte niečo, niečo dôležité.“

	„No... ja som...“

	„Ty si nevinný, to je nám jasné, len sa už konečne vymákni!“

	„Ja som využil situáciu, vytratil som sa, preskočil som plot...“ Slávo pokrčil plecami. „Chápete? Nešiel som kradnúť, iba mi nešla z hlavy tá helma. Alarm nebol zapnutý, veď vybehli iba tak, cez ulicu. Trochu som poňúral v garáži...“

	Krauz sa neunúval poháňaním, už to musel dokončiť.

	„Helma bola v rohu v takom veľkom modrom igelitovom vreci – pripravená na vyhodenie. Umyť sa nedala, museli ju vyhodiť. Bola celá od krvi. Keď som siahol dnu, aj vrece bolo od krvi, otočil som ju hore dnom, aj futro bolo nasiaknuté krvou. Hovorím vám, tí dvaja ju zniesli zo sveta, zmasakrovali ju, sú to skrytí sadistickí maniaci! Španieli, čo vám mám hovoriť, horúca krv.“

	Krauz pozrel na Hanzela. Dopísal, opätoval mu pohľad, aj on pokrčil plecami. Krauz hľadal pomoc u parťáka – Chosé civel na Slávov zátylok ako leopard na gazelu Thomsonovu.

	„Sadistickí maniaci,“ zopakoval Krauz zamyslene.

	„No.“

	„Tak vyrabovali ste im barak – alebo nie?“

	„Nie. V nedeľu sa nedalo, zaboha nechceli ísť von. Gabo sa rozhodol odložiť akciu na pondelok. Len čo sa objaví Linda, mala zaúradovať a pripraviť terén na novú akciu. Neobjavila sa ani v pondelok, ani v utorok. V stredu sa rozniesla správa, že v zátoke v lodenici sa našla ženská hlava. Blonďavá hlava. Gabo sa rozhodol, že už nebudeme strácať čas a ideme na vec, tak som mu povedal, čo som našiel v garáži, aby sme sa držali bokom. Súhlasil a mali sme šťastie: vo štvrtok vyšla jej fotografia v novinách, ukazovali ju aj v telke – bola to Lindina hlava.“

	Krauz zalistoval v spise.

	„Na, pozri sa poriadne, je to ona?“

	Slávo sa nahol, vzal si fotografiu, iba tak ledabolo na ňu hodil očkom.

	„Je to ona, hovorím vám! Je trochu spuchnutejšia, oči má neprirodzene privreté, ale je to ona. Na sto percent!“

	„Prečo ste sa neprihlásili, že ju poznáte? Prečo ste nezavolali?“

	Slávovi poskočilo obočie, jeho prekvapenie bolo úprimné, teraz nič nehral.

	„My? Ale...“

	Krauz prikývol, uvedomil si nezmyselnosť otázky.

	„Gabo odvolal akciu rodinný dom nadobro, prišiel signál, že v piatok máme ísť po tovar, už nechcel riskovať.

	Serieme na nich, nestoja nám za námahu, a keď sme videli Lindinu fotografiu, bolo nám jasné, že by sme sa mohli namočiť do niečoho naozaj veľkého, veľmi nepríjemného,“

	ukončil prednášku Slávo. „Samozrejme, nevinne,“ dodal rýchlo.

	„Samozrejme,“ ubezpečil ho Krauz.

	Slávo si pleskol po stehnách, nahol sa dopredu, akože považuje svoje účinkovanie na polícii za vybavené a rád by odišiel.

	„Ešte moment. Slávo, bol si v dome aj cez týždeň?“

	„Nie.“

	„Slávo, počúvaj, viem, že Gabo vydal zákaz, ale Gabo tu nie je a už ani nebude. Už sa ho nemusíš báť, nemusíš ho poslúchať, je koniec. Ak si bol ešte aspoň raz v dome, tak nám to povedz.“

	„Nebol som, fakt nie. V pondelok a v utorok sme plánovali novú akciu na dom, mne stále mátala v hlave tá krvavá helma, v stredu sa našla hlava a ja som si zrátal dva a dva, aj som to povedal Gabovi, našťastie si dal poradiť a akciu zastavil.

	Vo štvrtok vyšla jej fotografia, to sme si už boli istí, že sa tam nemáme obšmietať, a v piatok sme išli na akciu s prekládkou, tak kedy som tam mal byť? Nebol som v ich dome, fakt nie!“

	„Tá krvavá helma je tvoj jediný objav?“

	„Jediný.“

	„Určite nám neklameš?“

	„Nie, neklamem!“

	Nemali inú možnosť, iba mu veriť. Aj tak toho bolo dosť.

	„Môžem už ísť?“

	„Moment, ešte sme neskončili. Dom necháme domom, vrátime sa do reality. Vrátime sa k dnešnej noci, ku Gabovi. Kto mu dal do veľkoskladu tú motorku?“

	„Nikto, veď nebola jeho, mal ju pripravenú Cézar, ako poslednú možnosť v krízovej situácii, ale zablokoval sa v aute a Gabo ho predbehol.“

	„Ako to vieš, veď si tam bol prvýkrát.“

	„No...“

	„Neboj sa, tu môžeš hovoriť, si na oddelení vrážd, nás zaujímajú iba naše veci, potom môžeš klamať a vymýšľať na protidrogovom.“

	„Gabo mi to povedal. Keď som súhlasil, že s ním pôjdem na prekládku tovaru, vyškolil ma. Vysvetlil mi, že za Cézarom nemôžem ísť len tak, že ma musí vyškoliť. Presne mi povedal, ako mám zacúvať, kde sa mám postaviť a tak.

	Žiadne zbytočné reči, žiadne otázky, budem robiť iba to, čo mi Gabo prikáže. Nesmel som si zobrať zbraň, nepoužívať mobil... Všetko bolo vopred dohodnuté, naplánované. Aj o motorke mi povedal. Cézar tušil, že fízli...“ Slávo sa zháčil.

	„Len pokračuj, fízli sú v pohode, počúvame aj horšie.“

	„Že policajti po ňom idú, tak robil opatrenia. Motorku si dal pristaviť do veľkoskladu iba nedávno, Gabo dostal za úlohu vypíliť otvor.“

	„Aký otvor?“

	„Do steny veľkoskladu, do plechu.“

	„Nerozumiem.“

	„Je to jednoduché. V prípade policajnej akcie by mu bola motorka bez samostatných únikových dverí zbytočná, rátali s tým, že hlavný vchod bude zablokovaný. Gabo dostal za úlohu vypíliť v kúte veľkoskladu plech, aby vznikol otvor, cez ktorý by sa pohodlne dostala motorka s jazdcom. Plech mal vrátiť nazad a zamaskovať ho tak, aby zvonka nebolo nič vidieť. Spravil to tak, že plech zavesil na dva tenké drôtiky a rezné jazvy zvonka zamaskovali nalepenou reklamou.

	Znútra nemuseli nič maskovať, je tam tma ako v rohu, okrem toho veľkosklad je zamknutý a strážený. Únikový otvor fungoval, stačilo iba drgnúť do plechu predným kolesom motorky a dvere sa vyvalili ako padacia brána na starých hradoch, len reťaze po bokoch chýbali. Ale načo by tam boli, boli to padacie dvere na jedno použitie. Keby sa zjavili poliši, už by sa tam Cézar nikdy nevrátil, veď miesto by bolo prezradené, nie?“

	Krauz prikývol, musel uznať, že chlapec má pravdu.

	„To je hlavička, ten Cézar, mal to všetko dobre premyslené,“ lebedil si Slávo.

	„Asi nie, keď sedí o pár kancelárií vedľa,“ schladil ho Krauz.

	„Tiež pravda,“ musel uznať Slávo.

	„Kam išiel?“

	„Kto? Gabo?“

	„O kom je reč?“

	„Má v meste brata...“

	„Slávo! No tak!“

	„Ja viem, tam ho budete hľadať najprv. Nie je blbý, tam nepôjde. Ale...“ váhal, rozhodoval sa. Natrieť dvojičky nebol problém, boli to cudzí chalani zo zbohatlíckej štvrte, ale Gabo bol kamarát, šéf partie zo sídliska, zdroj ľahkých príjmov. Veľmi ľahkých a veľmi výživných. „Ale pomôžete mi? Platí naša dohoda?“

	„Platí. Ak dáš dobrý tip a dostaneme Gaba, obmäkčíme aj prokurátora.“

	„Ja neviem, je to kamarát...“

	„Kto strieľal? Ty? Gabo! Prečo by si si to mal odskákať za niekoho iného? Prečo by si mal brať ohľady na človeka, čo ťa do všetkého namontoval? Veď si nevinný, tak prečo chceš vziať na seba niečo, čo si nespravil? A v konečnom dôsledku, keď sme už pri tom, ty berieš ohľady, zdráhaš sa podraziť kamaráta – a čo spravil kamarát? Bral on ohľady na teba, keď zdrhol? Zobral ťa na zadné sedadlo? Čakal na teba?“

	Slávo si zabudol potiahnuť, premýšľal, takto sa na vec ešte nepozrel.

	„Nečakal,“ rýpal Krauz, „nechal ťa v tom, vysral sa ti na hlavu, nechal ťa napospas fízlom, zachránil iba svoju kožu.

	Máš dôvod kryť mu chrbát? Už z neho nebudeš mať ani fuka, už spolu neurobíte nijaký kšeft, už ti na ňom nemusí záležať, v živote ho viac neuvidíš, a ak aj, bude mať toľko zážitkov z basy, že na zatknutie si už ani nespomenie. Keď sme už pri tom, veď sa ani nemusí dozvedieť, kto nám pomohol. Vlastne nikto sa nemusí dozvedieť, kto nám pomohol, ani naši kolegovia, môže to ostať iba medzi nami, tu, v tejto kancelárii.“

	„To znamená, že nemusím vypovedať do zápisnice? Nebudete ma nútiť svedčiť na súde?“

	„O tom, kde je Gabo, určite nie, o tom ostatnom neviem.

	Ak Lindu zabili dvojičky, majú na rováši aj ďalšiu vraždu, o dva týždne staršiu, a to už nie je sranda. Teraz, v tomto štádiu vyšetrovania, ani netušíme, ako sa budú veci vyvíjať, ale môžem ti za všetkých tu prítomných sľúbiť, že ťa budeme kryť, ako sa len bude dať.“

	„Uhm,“ prikývol Slávo, pohladil si ryšavé strnisko na hlave, zahasil cigaretu. „Tak dobre. Gabo má prachy...“

	„Ako vieš?“

	„Lebo ste ho ešte nechytili. Zastavil sa doma, vzal si zo zásob, koľko uniesol, a nechytili ste ho, nestrážili ste jeho byt, inak by ste ho už mali.“

	Krauz s Hanzelom si vymenili pohľady, zhodli sa na jednom – nech chlapci z protidrogového plánovali a kombinovali, koľko chceli, na pár vecí predsa len zabudli.

	„Keď má prachy, môže byť kdekoľvek, aj vo vlaku do Tramtárie.“

	„Má kontakty v cudzine?“

	„Neviem. Nemá. Nespomínal.“

	„A na našom území?“

	„Viem o bratovi na druhom sídlisku, bol som uňho.

	O rodičoch nikdy nehovoril, ani neviem, odkiaľ pochádza.“

	„Nejaké staré kontakty?“

	„Čo myslíte?“

	„Z vojenčiny, zo starej roboty, keď ešte pracoval, ak niekedy pracoval.“

	„To neviem, prisťahoval sa, ja som sa na sídlisku narodil. Vraj niekedy pracoval na železnici, odkedy sa poznáme, kšeftoval s koksom.“

	„Ste najlepší kamaráti, a nič o ňom nevieš?“

	„Zo starých čias nie.“

	„A z nových?“

	„Ehm...“ Slávo si uľavil do zovretej päste.

	„Žeby predsa? Len si daj, neostýchaj sa, nech ti prečistí pľúca.“

	Slávo si vzal ďalšiu cigaretu.

	„Ukázal mi chatu na Pezinskej Babe.“

	„Prečo?“

	„Keby som potreboval vypadnúť z mesta, keby som mal problémy.“

	Krauz musel prehltnúť narážku na Sláva a problémy.

	Aké problémy môže mať nevinný chlapec, ktorý s ničím nemá nič spoločné? Nechcel ho dráždiť, ešte nevedeli všetko, radšej prehltol a nechal ho rozprávať.

	„Je to v lese, ani adresu to nemá.“

	„Ale vieš, kde to je.“

	„Viem.“

	„Môže byť tam?“

	„No...“ Slávo zaváhal. „Keby ste ma nechytili, určite by sme sa tam skryli, aspoň na čas, kým prúser nevychladne, lenže on vie, že ste ma chytili, musí rátať s tým, že...“

	Krauz prikývol, šance, že by Gabo z ničoho nič osprostel, boli mizivé.

	„Ale zastaví sa tam určite.“

	„Prečo si to myslíš?“ ožil Krauz.

	„Lebo tam máme schované... má tam schované zbrane.“

	„Čo!?“

	„Dve pištole a loveckú pušku.“

	„Nodoriti!“

	„To nám nemôžete spraviť!“ protestoval Adam Lacko.

	„Musíte nám dať šancu, aby sme sa rehabilitovali!“

	Šéf protidrogovej jednotky cítil zodpovednosť za vzniknutú situáciu, dobre vedel, že po skončení zatýkania a výsluchov príde čas vyhodnotenia a vedenie mu zráta aj zranenú Petru, aj Gaba na úteku.

	„Nechajte ho nám!“

	Rýchla porada v Mayorovej kancelárii mala iba jeden bod programu – Gabo a chata v lesoch. Porada u šéfa kriminálnej služby za prítomnosti celého vedenia mesta bola viacmenej formálna, vlastne vedenie sa iba dalo informovať o priebehu akcie a o plánovaných opatreniach. Porada u Mayora bola konštruktívna, išlo o útok na konkrétny objekt, na konkrétnu osobu.

	„Vy máte čo robiť, máte dvojičky, my sa postaráme o Gaba, je to náš pacient,“ argumentoval Lacko.

	Krauzov návrh sa mu nepáčil – vraždári sa im chceli pliesť pod nohy a zúčastniť sa na zatýkaní Gaba, najmä Chosé už-už išiel vybuchnúť.

	„Chosé, sklapni,“ schladil ho Mayor. „Aj keby sme do toho išli s protidrogovým, aj tak by som ťa zaradil do skupiny na dvojičky.“

	„Choď do...“

	„Nikam nejdem! Nemôžem riskovať, že mu prederavíš kotrbu... Prepáč, tak som to nemyslel,“ ospravedlnil sa, lebo prederavená kotrba za týchto okolností iritovala nielen Chosého.

	„Šaňo, daj si dokopy chlapov a zoberte si na paškál dvojičky, chatu zvládneme s kukláčmi aj sami,“ dohadoval sa šéf protidrogovej jednotky. „Nemiešajme partie, rozdrobíme si zohrané tímy, nikomu tým nepomôžeme.“

	Mayor si pošúchal tvár, uvažoval. Čas bežal, svitať začalo už pred dvoma hodinami, slnko začínalo pripekať. Nočné razie po celom meste sa pomaly končili, detektívi sa vracali na základné útvary, niektorí sklamaní, niektorí s bohatým úlovkom, no ten hlavný – Gabo – im stále unikal. Podsvetie bolo na nohách, celé mesto už vedelo, že nejaký blbec postrelil policajta. Keby policajta, ale policajtku, a ešte k tomu z oddelenia vrážd! Robili sa bleskové opatrenia, prostitútky bez povolenia na pobyt sa okamžite stiahli z obehu, nelegálne zbrane putovali spoza opaskov do trezorov, balíčky bieleho prášku z trezorov do pivníc za falošné steny, dohodnuté kšefty sa narýchlo rušili, toky peňazí sa zastavili, podsvetie tŕplo, kto si to odskáče.

	Policajti vyslali do podsvetia jasný odkaz – vydajte nám Gaba, inak padajú všetky dohody, uberieme vám kyslík.

	Podsvetie dobre vedelo, že nedostatok kyslíka sa na nich prejaví nielen spotenými namodranými tvárami, ale hlavne nižšími ziskami, a o peniaze ide každému v prvom rade.

	Vyslali k policajtom tiež jasný odkaz – my ho nekryjeme, od toho výstrelu sa stal sólo kaprom bez zázemia.

	„Dobre,“ rozhodol Mayor, „nebudeme veci ešte viac komplikovať. Adam, zober si toho... toho...“

	„Sláva,“ pohotovo mu pomohol Krauz.

	„... toho Sláva a choďte do chaty. Ak nie pre iné, aspoň po tie zbrane, musíme ich zaistiť, nesmieme dopustiť, aby nám tu len tak pobehoval ozbrojený, na všetko odhodlaný feťák. Pravda, ak už nie je neskoro. Rišo...“

	„Tu!“

	„... dajte sa dokopy, aspoň dve autá, padajte po tie dvojičky. Musíme zobrať aj vyšetrovateľa a armádu technikov, nie iba dvoch, musíme urobiť domovú prehliadku, nech sa s prokurátorom dohodne, ako chce, ale vec neznesie odklad, majú vzťah na cudzinu, môžu nám upláchnuť, okrem toho môžu pokračovať v zametaní stôp – predpokladám, že prehovoriť prokurátora nebude problém. Nejaké otázky?“

	Chosé sa zahľadel šéfovi do očí, nič nepovedal, no otázka znela jasne.

	„Nie, Chosé, ešte nič nové, nevolali. Rozchod!“

	Kukláč s baranidlom sa rozohnal. Kolega vedľa neho ho mlčky odpočítal, všetkým ukázal tri, potom dva, jeden prst, nakoniec zovretú päsť. Kukláč s baranidlom udrel, zámka sa rozsypala, dvere sa z rachotom rozleteli, vrazili do steny v chodbe.

	„Polícia!! Policajná akcia! Na zem! Všetci na zem!“

	Kukláč s baranidlom uskočil bokom, ostatní sa husím pochodom vovalili do chodby, tam sa rozdelili, dvaja automaticky zabočili doľava k jedným dverám, dvaja doprava k druhým, ostatní rovno do obývačky.

	„Čisté... vpravo čisté, vzadu čisté...“

	Vošli detektívi, bezmocne zastali uprostred obývačky, jeden za druhým schovávali pištole, aby si uvoľnili ruky, hlavne, aby sa nepostrieľali navzájom.

	„Pekný bordel,“ skonštatoval vedúci prepadového komanda.

	„Chlapci, prebehnite všetky izby, prezrite skrine, postele, Igor, kukni na balkón! Musíme si byť istí, že tu niekde nie je zašitý.“

	Kukláči zaujali postavenie v rohoch miestnosti, aby nezavadzali, sklonili hlavne samopalov. Detektívi začali lašovať.

	„Nič,“ znova sa stretli v obývačke. „Zavolajte vyšetrovateľa.“

	Vošiel vyšetrovateľ s technikmi.

	„Môžeme začať s domovou prehliadkou?“

	„Môžeme. Vlastne počkajte, pre istotu zavolám Adamovi, aby sme niečo nepohnojili.“

	Vyšetrovateľ si vzdychol, chcel mať domovú prehliadku čo najskôr za sebou, kým do panelákového bytu nezačne piecť slnko. Keď už má mať pokazenú sobotu, inak pekne naplánovanú s deckami a manželkou na kúpalisku, nech sa aspoň nemusí kúpať vo vlastnom pote.

	„Dymí sa z komína, niekto tam je,“ Adam Lacko si zložil ďalekohľad z očí, podal ho veliteľovi kukláčov.

	„Teraz v auguste? Kto kúri v chate uprostred leta?“

	„Každý, kto nocuje v lese. Tridsaťpäť stupňov je dolu v meste na vyasfaltovanom námestí, v horách je v noci chladno aj v lete.“

	„Na zamrznutie?“

	„Na zamrznutie nie, ale ak sa chceš pohodlne vyspať alebo si prihriať večeru, musíš si prikúriť.“

	„Takže predpokladáte, že sa hodlá usadiť? Aj nocovať?“

	„Alebo už nocoval a oheň iba dohára.“

	Šéf kukláčov odložil ďalekohľad, prikývol, že aspoň náznak logiky v tom môže byť.

	Protidrogová jednotka posilnená o detektívov z okresov zaľahla na kraji lesa. Od chaty ich delila trávnatá čistinka, hoci krátka, sotva na dĺžku futbalového ihriska, na prekvapujúci útok behom nevhodná – zarastená vysokou trávou a dosť strmo do kopca. Autá nechali dolu na parkovisku, kráčali ostro stúpajúcim terénom niekoľko kilometrov.

	„Slávo!“

	„Tu som.“

	„Môžeme ísť po cestičke? Neuvidí nás?“

	„Nie, nemôže, ešte sme ďaleko. Chata je až za tými stromami hore.“

	„Doriti...“

	Keď už mali pľúca z vonkajšej strany hrudníka, odbočili z cestičky do lesa. Všetci netrénovaní boli presvedčení, že ešte pár krokov a vypľujú ich nadobro. Ani v lese sa im neuľavilo, naopak, bolo to ešte horšie, pochod vo vysokej tráve im znepríjemňovalo malinčie, popadané konáre a ešte strmší terén. Pri živote ich držala iba vidina blízkeho konca. Kukláči si vykračovali ako na prechádzke po vydláždenej promenáde.

	Šéf kukláčov trval na tom, že Slávo musí mať počas celej akcie putá, no sotva začal terén stúpať, pochopil, že so spútaným Slávom by sa ďaleko nedostali, a ak aj, tak veľmi neskoro.

	„Dajte mu to dolu! Kam by tu asi tak zdrhol?“ Lacko sa rozpaženými rukami snažil zahrnúť celý hlboký les. „Okrem toho ide s nami dobrovoľne, netreba robiť paniku.“

	„Dobre,“ súhlasil šéf kukláčov, odomkol Slávovi putá.

	„Vy dvaja,“ šéf si namieril dvoma prstami do očí, akoby si ich chcel vypichnúť, potom nimi namieril na Sláva. Dvaja kolegovia v kuklách prikývli, že šéfovo gesto pochopili.

	Pokračovali v pochode do kopca, odpútaný Slávo už nezdržiaval.

	„Stojte!“ zavelil odrazu Slávo.

	„Konečne!“ ozývalo sa dokola.

	„Tam je kraj lesa a za ním čistina. Už sme tu, teraz opatrne.“

	Velitelia zaľahli na kraji lesa, ďalekohľadom skúmali terén. Radili sa, ako začať, a hlavne nespackať ďalšiu akciu.

	„Pozrite, koho sme priviedli!“ Dvaja oneskorenci sa doplazili v sprievode lesníka. Okamžite sa predklonili, rukami sa zapreli o kolená. Z úst im odkvapkávali sliny. Nebolo celkom jasné, kto koho priviedol.

	„Dobrý deň. Čo tu stvárate? Nejaké cvičenie?“

	Nebol čas na dlhé vysvetľovanie.

	„Ani nie, skôr ostrá akcia ako cvičenie. Šéfko, vy to tu poznáte, predpokladám,“ slova sa ujal Lacko.

	„Trochu. Túlam sa po týchto horách iba päťdesiat rokov.“

	„Nám stačí aj dvadsať. Čo je tam na kraji čistinky za chatu?“

	„Naša, lesnícka. Presnejšie, bola naša, ale predseda združenia ju predal. Niektorí frflali, ale podľa mňa urobil dobre.

	Keď vyhorela, nikto sa o ňu nestaral, nikomu nechýbala, až keď sme ju akotak zreparovali a predali, ozvali sa kuvičie hlasy, že sme si ju mohli nechať. Neviem na čo. Najviac vždy pizúkajú tí, čo krížom slamky nepreložia. Ale prachy za chatu prišli vhod všetkým.“

	„Poznáte ju znútra? Ako to tam vyzerá?“ Šéf zásahovky sa zaujímal o praktickejšie veci ako právne a ekonomické aspekty predaja chaty.

	„Normálne.“

	„Myslím, koľko je tam izieb, aké zariadenie a tak...“

	„Je to malé, iba jedna miestnosť dolu a hore podkrovie.

	Odtiaľto máte skreslený výhľad, ale je to malé. Vnútri som už dávno nebol, neviem, ako si to nový majiteľ zariadil.“

	„Vidím dvere a okno z čelnej strany. Sú okná aj vzadu?“

	Veliteľ kukláčov ďalekohľadom študoval priečelie chaty.

	„Nie, iba na pravej strane. Na ľavej a vzadu nie sú.“

	„Ani zadné dvere? Alebo nejaký zadný východ?“

	„Nie, nič také. Zozadu je k chate prilepená malá kôlňa na drevo.“

	„Ďakujem,“ šéf kukláčov bol s informáciami spokojný, v hlave sa mu už rodil plán.

	„Kto to kúpil?“ Lacko spokojný nebol, ešte sa nedozvedel to podstatné.

	„Taký ksicht z mesta, meno som si nezapamätal.“

	„Ale poznáte ho?“

	„Občas som ho tu vídal, aj sme si kývli na pozdrav, ale osobne sa nepoznáme. Pre mňa je dôležité, že tu nerobí bordel, že si sem neťahá partie z mesta a nevyhukujú do noci pri táboráku vyššom než vrcholce stromov. Je bezproblémový, disciplinovaný, to je podstatné.“

	„Takže skôr tichý než nápadný.“

	„Presne tak.“

	„Pozrite sa na túto fotografiu. Je to on?“

	Lesník si vzal fotografiu, okuliare si zabudol doma, natiahol ruku, ako len dočiahol.

	„Je to on,“ vrátil fotografiu Lackovi.

	„Kedy ste ho videli naposledy?“

	„Veď teraz, je vnútri. Preto ste prišli, nie?“

	„Ako teraz? Kedy presne?“

	„No skoro ráno. Stretli sme sa, ako som išiel hore ku krmelcom. Zdržal som sa... počkajte...“ pozrel na hodinky na zápästí, „tri hodiny, tak asi pred tromi hodinami. Prifrčal na motorke, letel hore cestou ako blázon, ani helmu nemal.“

	„Mal nejaké zbrane? Videli ste uňho nejaké zbrane?“

	„Na amatérskych strelcov som zvlášť citlivý. Nemal pri sebe nič, aspoň nie na viditeľnom mieste, ale čo mal pod bundou, som nevidel.“

	„Akú mal bundu?“

	„Hnedú, koženú, na chrbte s čiernym vodorovným pásom.“

	„To je jeho obľúbená...“ zašomral Slávo.

	„Ďakujeme vám,“ slušne poďakoval Lacko. „Môžem vás poprosiť, aby ste zišli dolu po cestičke?“

	„Nemôžem sa prizerať? Možno by som vedel aj pomôcť.“

	„Radšej nie.“

	Lesník im sklamane kývol, rozvážnym lesníckym krokom sa pustil dolu svahom.

	„Chlapi, poďte sem, vysvetlím vám plán akcie...“ Lackovi zavrčal mobil. To mu pripomenulo základné pravidlo opatrnosti. „Ozaj, všetci vypnúť mobily!“

	„Ani netreba,“ otočil sa odchádzajúci lesník. „Tu v lese nikde nie je signál. Ako sa dovolali k vám, nechápem, ale ak vám môžem poradiť, ani sa nepohnite, lebo spravíte dva kroky naľavo či napravo a ste bez signálu aj vy.“

	„Ešte raz ďakujeme!“

	Lacko prijal hovor.

	„No čo je? Nie je tam? Ani sa nečudujem, máme ho tu v chate. Bordel? A čo s tým? Obhliadku? Zle ťa počujem, musíš kričať, tu nie je signál! Obhliadku? Môžete začať, nemám žiadne špeciálne pokyny. Počkaj!“ odtiahol mobil od ucha. „Slávo, podľa čoho by sme zistili, že sa naozaj zastavil v byte a či si vzal niečo dôležité. Chlapci mi hlásia, že je tam nehorázny bordel, akoby ho vykradli.“

	„Nevykradli, bordel je tam stále.“

	„Podľa čoho?“

	„Veď má svoju obľúbenú bundu, vždy visela v chodbe v skrini. Keď ju má teraz na sebe, musel sa zastaviť doma.“

	„A ešte niečo?“

	„Nech pozrú Lorinovi pod vajcia.“

	„Čože!?“

	„V obývačke je papagáj, volá sa Lori. Spodok klietky je prekrytý novinami a pod nimi je drevená doska. Pravý zadný roh sa dá nadvihnúť. Nech mi povedia, čo tam nájdu.“

	Šéf protidrogovej jednotky pretlmočil pokyny do mobilu.

	„Čo? Že hryzie? Tak mu vytrhajte zuby, mne je to jedno, len sa dostaňte do toho rohu! Čo!? Nemá zuby? Tak mu vytrhajte brká, robte s ním, čo chcete, len to rýchlo prezrite, kým máme signál!“

	„Musia si ruku obaliť uterákom, Lori je zákerná agresívna sviňa, bráni si klietku ako svoje kráľovstvo,“ radil Slávo. „Žako je teritoriálny papagáj a má v zobáku nebezpečnú silu.“

	Aj táto informácia sa cez mobil dostala k chlapcom v Gabovom byte.

	„Nič? Zopakuj! Nič? Dobre, ďakujem, končím!“

	Lacko schoval mobil, predtým vypol zvonenie.

	„Nič, roh je prázdny.“

	„Tak bol v byte,“ prikývol Slávo.

	„Čo tam bolo?“

	„Bankovky a pas.“

	„Akého štátu?“

	„Náš.“

	„Na aké meno?“

	„Neviem, v živote som ho nemal v ruke.“

	Lacko mu neveril, no teraz v teréne nebol čas na krížové výsluchy, mohli byť radi, že im vôbec pomáha. Nič to, veď ešte bude čas na debaty.

	„Chlapci, rozdelíme sa...“ Lacko začal improvizovanú poradu v teréne, no ani teraz mu nebolo dopriate, aby ju dokončil.

	„Bacha! Všetci k zemi! Práve vyšiel von!“ hlásil kukláč s ďalekohľadom.

	Všetci sa prikrčili za stromy. Lacko rýchlo použil svoj ďalekohľad. Videl Gaba na terase pred dverami, hnedú bundu mal stále na sebe. Poobzeral sa po čistine, vetril, či sa neblíži nebezpečenstvo, upokojil sa, zašiel za chatu, vrátil sa s náručou dreva, zaliezol do chaty, zavrel dvere.

	„Priniesol si drevo, v najbližšom čase sa nechystá zdrhnúť. To je dobre,“ chválil Lacko. „Poďte hlbšie do lesa, poradíme sa...“

	Celoplošné represívne opatrenia neminuli ani mravnostné oddelenie, sobotanesobota, prázdninyneprázdniny, museli naklusať do práce.

	„Páni,“ začal poradu vedúci, „z rozkazu riaditeľa mesta vykonáme rýchlu represívnobezpečnostnú akciu v bordeloch. Všetci viete, čo sa dnes v noci stalo. Riaditeľ sa rozhodol, že podsvetie musí pocítiť našu reakciu, ale aj keby sa nerozhodol, je normálne, že strieľanie do policajtov nenecháme len tak. Zajtra sa to môže stať jednému z nás, takže bez reptania ideme do toho! Je skoro ráno, no väčšina barov ešte funguje, takže by sme mali niečo nájsť.“

	„Na čo sa máme zamerať?“ spýtal sa Jaro, najstarší detektív z mravnostného oddelenia.

	„Na všetko, nemáme konkrétne zameranie. Cieľom je, aby sme ich trochu vydusili, aby pocítili, že sme tu, že si nemôžu robiť, čo chcú.“

	„Máme aj predvádzať?“

	„Samozrejme! Všetko, čo tu nemá povolený pobyt, nemá osemnásť, je v pátraní, je podozrivé, všetko sem! Vyšetrovatelia sú už pripravení, bude sa vypočúvať. Samozrejme, zrekvirujeme všetky drogy, do väčších podnikov pôjde aj hospodárska kriminálka, prevetráme im faktúry.“

	„Takže celoplošná akcia.“

	„Najplošnejšia! Berte to vážne, chlapci. Petru poznáte všetci...“

	„To dostala Petra!? Ja som si myslel, že tá druhá...“

	„Nie, Petra! Je vo veľmi vážnom stave, operujú ju, výsledok nie je istý. Mayor je na prášky, chlapci z vrážd sú zúriví, tak im trochu helfneme. Rozdelíme sa po štvoriciach, vždy dve autá do jedného podniku, aby bolo dosť miesta na predvádzanie. Uličné baby necháme tentoraz uniformovaným, už sú ich plné ulice. Jaro, si vedúci prvej štvorice, vezmete si na starosť Marišu, Milan, si vedúci druhej štvorice, vy pôjdete...“

	Svitalo, v mnohých vykričaných domoch práve končili, v niektorých bola záverečná hodina pohyblivá, vo väčšine mali nonstop prevádzku. Detektívi z mravnostného oddelenia sa rozliezli po meste podľa vopred dohovoreného plánu.

	„Ahoj, Mariša!“

	„Vitaj, Jarko. Kde ste tak dlho?“

	„Už nás čakáš?“

	„A nie? Kedy ste vy detektívi nechali len tak bez povšimnutia prederavenú policajnú kotrbu?“

	„Opatrne a slušne! Je to kamarátka...“

	„Prepáč, nemyslím to v zlom. Veď aj nás serie, keď nám niekto dokaličí dievča.“

	„Vidíš, aj vy si chránite svoju komunitu.“

	„Preto sa nečudujem, že ste prikvitli.“

	Bordelmama Mariša sa venovala svojmu remeslu tak dlho, až ju mnohí podozrievali, že začínala ešte za prvej republiky.

	Pokope ju držali plastické operácie, ktorými sa vôbec netajila, a francúzske pleťové krémy, ktorými sa rada vystatovala.

	Čakala ich v bare nastoknutá na barovej stoličke. Rekvizity z prvej republiky chýbali – lesklý saténový župan po zem a boa zo pštrosích pier boli minulosťou. Pás jej obopínalo tesné sako z nekrčivej béžovej látky, zadoček vypasovaná minisukňa, štíhle nohy, jedna cez druhú, v silonkách telovej farby, sa končili štýlovými lodičkami od Manola Blahnika.

	Klasické bordelmamy z filmu Anděl s ďáblem v těle vystriedali úspešné podnikateľky.

	„Slušivý kostýmček,“ pochválil detektív. „Aj tvárička, dala si si záležať. Kedy si to stihla? Alebo ťaháš celú noc?“

	„Už dávno nie, Jarko. Ani ty už neprikvitneš po nočnej v plnej sile, ochotný podeliť sa o...“ zaváhala, „o zážitky,“ vynašla sa. „Už dávno neťahám nočné, spala som, ale zbuntošili ma. Je to mimoriadna udalosť aj pre nás, nielen pre vás.“

	„Samozrejme, je to mimoriadka pre všetkých, sme na jednej lodi.“

	„Niektorí pri kormidle, niektorí v podpalubí pri veslách.“

	„Ale na jednej – keď sa potápa, tečie nám do topánok všetkým rovnako.“ Detektív sa rozhliadol, traja kolegovia postávali v prázdnom bare. „Vidím, že už ste stihli poupratovať.“

	„Nemohla som vedieť, že prídeš práve ty. Ale dievčatá sú v izbách.“

	„Decká si už vyhnala?“

	„Aj ich oteckov. Dvajatraja sa ponáhľali do služby, majú dnes mimoriadku, vieš, postrelili nejakú policajtku...“

	„Vždy vtipná, pohotová.“

	„Nie, by si sa čudoval, ale nie je to vtip.“

	„Viem a viem aj, ktorí oteckovia...“

	„Tak potom...“

	„Tak potom sa trochu rozhliadneme. Vlastne hneď.“ Detektív kývol hlavou ku schodom, kolegovia prikývli, vybehli, začala sa zbytočná, tajná, očakávaná razia.

	„Dáš si?“

	„Pivo. Dnes bude zase horúco, vodku nechcem.“

	Mariša kývla barmanke, Jaro dostal vzorové orosené pivo s čapicou.

	„Pfúú...“ pochválil prvý hlt vysmädnutý detektív. Zahľadel sa na barmanku, pohľad podržal, kým nepochopila. Usmiala sa, odišla dozadu do kuchynky.

	„Počúvaj,“ začal detektív rozvážne, „nemá význam, aby sme sa tu hrali na zlých policajtov, ale chvíľu sa zdržať musíme.“

	„Chápem.“

	„Chvíľu, potom pôjdeme ďalej.“

	„Nemá to význam ani tam, oni budú mať ešte viac času na upratovanie ako ja. Aj dievčatá z ulíc sme stiahli, už dostali echo.“

	„Videl som, cestou sem som si všimol. Nič, aj to má svoj význam. Všetci musia pocítiť, že sme v uliciach. Na...“ po barovom pulte jej prisunul fotografiu.

	„To je strelec?“

	„Je.“

	Mariša si pozrela fotografiu.

	„Nepoznám. Mladý, neznámy, asi z iného rajónu. Mám ju ukázať dievčatám?“

	„Chlapci im ukážu.“

	„Ale nič sa nedozvedia.“

	„Tak potom si ju nechaj, máme ich nasekaných stovky.

	Ukáž ju dievčatám ty, keby dačo, vieš, kam mi máš zavolať.“

	„Bude odmena?“

	„Keď ho zatkneme a budeš v tom mať prsty, určite to nebude zadarmo. Ako vždy.“

	„To je rozumná reč.“

	„Teraz mi napadlo,“ detektív zvraštil obočie, „škoda, že som si ich nevzal viac, mohla si ich rozdať aj babám vonku.“

	„Mám skener, viem si ju rozmnožiť.“

	„A spravíš to pre mňa?“

	„Pre teba všetko, Jarko.“

	„Mariša, dúfam, že chápeš – je aj vo vašom záujme, aby sme ho dostali čím skôr. Filcung bude pokračovať a nabudúce môže prísť niekto iný. Nerád by som vo zvodke čítal práve tvoje meno.“

	„Tak sa snaž.“

	„Stále rovnako vtipná. Keď sme pri tom snažení – nepreháňaš to občas? Len tak medzi nami, dostal som echo, že tu máš dve decká, ktoré sem vekovo nezapadajú.“

	„Vedela som o jednej, priateľ ma požiadal o láskavosť, na čas som ju tu schovala, potom išla ďalej. Ušla z transportu.

	Druhú sem prepašovali baby, prišla som na to až po troch dňoch, ale už je preč aj ona.“

	„Dávaj si na samaritánstvo pozor. Snaž sa, aby mali aspoň sedemnásťosemnásť, pod pätnásť nech ti ani nenapadne! Môžem ti pomôcť, iba ak budeš dodržiavať pravidlá.

	Keď som sa to dozvedel ja, dozvedia sa aj iní.“

	„Robím, čo môžem.“

	„Tak sa snaž.“

	„Stále rovnako vtipný.“

	Obaja sa rozosmiali.

	„Keď si už tu...“ Mariša sa hrala s napoleonkou na barovom pulte, „mohol by si mi v jednej veci pomôcť.“

	„Počúvam.“

	„Strácajú sa mi dievčatá...“

	„Myslíš to tak, že po práci vo voľnom čase by som si mohol privyrábať ako pasák?“

	„Nežartujem.“

	„To dúfam. Ako strácajú? Čo je to – strácajú? Nevedia trafiť z ulice domov?“

	„Nie, moje dievčatá vedia trafiť všade...“

	„Podľa hesla: Slušné dievča sa dostane do neba, neslušné všade.“

	„Tak nejako. Strácajú... no, jedna mi zmizla z ulice, druhá mala eskort objednávku. Ani jedna sa mi nevrátila.“

	„To sa u vás stáva, nie?“

	„Stáva, ale vždy sú zbalené, pripravené na útek a prakticky vždy sa nájde nejaká krava, čo jej pri tom pomáha.“

	„A tá krava sa potom prizná.“

	„Po určitom stupni dohovárania áno.“

	„Viem si predstaviť, zvlášť keď jej dohovára Horácius.

	Bože, Horácius! Čo je to za meno!? Nikdy si naň nezvyknem.

	Ozaj, kde je tá hora zvaná Cius? Už schudol?“ Detektív sa poobzeral, akoby mu obľúbený vyhadzovač naozaj chýbal.

	„Horácius má podmienku, už si zabudol? Radšej som ho poslala domov, nech sa vyspí. A neschudol, načo?“

	„Dobre si urobila, mohol by nešťastnou náhodou drgnúť do niektorého z kolegov, a útok na verejného činiteľa v podmienke je asi to posledné, čo by mu pomohlo ku šťastiu, nie?“

	„Presne. Ale kašlime na bula, vráťme sa k dievčatám. S týmito dvoma je to trochu iné. Obidve majú veci hore v izbe, žiadna z báb o ničom nevedela, nepomáhali im. Môžem si byť istá, Horácius sa ich dôrazne spýtal, a nič. Okrem toho u mňa majú ešte výplaty a to je najpodozrivejšie. Baby dostávajú túlavé nohy zásadne po výplate, neoželejú ani fuka.“

	„Hmm... Fakt podozrivé.“

	„Nemáte nejaké legálne postupy, ako ich vypátrať?“

	„Pozriem sa na to. Máš fotografie?“

	„Samozrejme. Počkaj...“ majiteľka zoskočila z barovej stoličky a chcela zájsť dozadu do privátnych priestorov, no v tom momente sa hore na schodoch zjavili kolegovia.

	Pomaly, ležérne schádzali dolu – majiteľka zatajila dych, jeden sa tváril akosi záhadne.

	„Čo je, Imino?“ spýtal sa detektív kolegu.

	Imino hodil na pult igelitové vrecúško, Jaro ho zdvihol do výšky očí, odborne ho skontroloval, potom zagánil na majiteľku.

	„Kde to bolo?“ spýtala sa.

	„Na šestke pod vankúšom, ani sa to nesnažila schovať.

	„Ja ju...“ precedila pomedzi zuby. „Nič to nie je, Jarko, iba neškodné tabletky. Hovoria tomu tornádo, ani na listine to nie je.“

	„Tornádo? Už som o tom niečo počul a nie je to až také neškodné.“

	„Ale pre jedno vrecúško ma hádam...“

	„Pre vrecúško nie, ale pre tú drzosť! Mali ste dosť času!“

	zasyčal detektív.

	„Neboj sa, odskáče si to! Chlapci, neondejte sa...“

	„Inak nič?“ pre istotu sa spýtal Jaro.

	„Blbé drzé reči, inak nič.“

	„Ako vždy,“ súhlasne prikývol detektív Jaro – bez toho by ani nemohla kontrola prebehnúť.

	Vrecko hodil na pult, majiteľka po ňom okamžite chňapla.

	„Chlapci, neskončili sme nejako rýchlo?“

	„Jaro, nemá to význam, všetko už stihli poupratovať.“

	„Odchádzame!“ zavelil šéf skupiny.

	„Tie fotky...“ zaprosila Mariša.

	„Jáj! Tak bež, počkám.“

	„Polícia! Policajná akcia! Všetci na zem!“

	Gabo v hnedej bunde nezaváhal ani na okamih, v momente bol na bruchu, dievča v posteli zvýsklo a pritiahlo si roh spacáka pod bradu ako štít. Vykúkala z neho ako vyplašená myš z diery.

	Ostrú zatýkaciu akciu odštartovali kukláči. Podľa zistených informácií bolo dôvodné podozrenie, že Gabo je ozbrojený, takže podľa predpisov muselo ísť do objektu prvé špeciálne vycvičené komando.

	„Spravíme to najjednoduchšie, ako sa dá,“ navrhol šéf kukláčov ešte na kraji čistiny. „Obídeme čistinu zľava, lebo na ľavej strane chaty nie je okno. Pôjdeme po kraji lesa, aby nás kryli stromy. Za chatou na kraji lesa sa zoskupíme. Podľa toho, aká je vzdialenosť od stromov po kôlňu, zvolíme buď rýchlu prepadovku alebo plíženie. Rozdelíme sa do dvoch smerov, obídeme chatu pri bočných stenách a vpálime dnu.

	Využijeme moment prekvapenia a natlačíme sa do chaty.

	My prví, vy hneď za nami.“

	Lacko prikývol, aj detektívi – veľmi radi dajú prednosť kolegom v čiernych mundúroch.

	„Chlapci, dotiahnite si taktické vesty, skontrolujte si navzájom nepriestrelné vesty,“ radil šéf kukláčov.

	„Keby náhodou došlo k streľbe...“ Lacko v obavách ani nedokončil.

	„Nech ho opatrujú všetci svätí,“ mykol plecom kukláč.

	„Ale dohodneme sa na jednom, strieľame iba v sebao –

	brane, nezačíname! Potrebujeme ho živého.“

	„Ako hovorím, závisí to od neho,“ dal vyhýbavú odpoveď kukláč.

	Lacko nemohol namietať, výber taktiky určil šéf kukláčov. Išli do ostrej akcie proti ozbrojenému páchateľovi, navyše páchateľovi, ktorý už neváhal použiť proti policajtovi zbraň. Keby proti policajtovi, ale proti policajtke – a rovno do tváre! Za týchto okolností nemali na výber. Lacko sa len obával, aby sa chlapci zo špeciálneho oddielu nerozhodli vziať spravodlivosť do vlastných rúk, aby sa nezahrali aj na sudcu, aj na popravnú čatu. Ale výsledok ovplyvniť nemohol, nech by plánovali a taktizovali akokoľvek, akcia sa bude vyvíjať podľa vlastných pravidiel. Ešte mal v čerstvej pamäti ich poslednú, dva roky plánovanú akciu, a napriek dlhodobej príprave ako dopadla? Aj on iba bezmocne mykol plecom.

	Uľavilo sa mu, až keď videl Gaba v hnedej bunde ležať na bruchu. Ruky široko od tela, nohy rozkročené, líce pritlačené na drevenú podlahu, zbraň nikde. Naozaj sa mu uľavilo, konečne vydarená prepadovka bez jediného výstrelu.

	„To nie je on,“ povedal Fero, keď sa zohol. „Vstaň! Ruky dozadu!“

	Okamžite ho spútali a prehľadali.

	„Čo si zač? Čo tu robíš!?“

	Kým sa dočkali odpovede, druhý kolega pristúpil k dievčaťu v spacáku.

	„Vylez!“

	„Som holá...“

	„No a? Už sme také videli.“

	„Ale...“

	Kolega sa zľutoval, zdrapol guču šiat prehodenú cez operadlo stoličky a hodil ju na dievča. Trasúcimi rukami rozmotala guču, našla nohavičky, strčila ich do spacáka, pokrčila nohy, nemotorne si ich natiahla. Potom tričko, s rifľami mala najmenej roboty.

	Konečne vyliezla, bez vyzvania sa postavila vedľa priateľa. Okamžite jej nasadili putá.

	„Sem! Sem si sadnite! Chrbtom k sebe! A sypte, čo ste zač?“

	„Ja som...“

	„Máš nejaké doklady?“

	„Tam v batohu.“

	Polovica kukláčov vyšla von zabezpečiť okolie chaty, ostatní sa rozostavili do rohov, aby uvoľnili priestor detektívom. Dvaja vybehli hore do podkrovia, jeden prehľadal batoh pod vešiakom. Ferovi podal identifikačnú kartičku.

	„Peter Malík,“ prečítal Fero nahlas.

	„A ešte toto,“ podával mu kolega.

	„Index?“ Ferovi poskočilo obočie. „A pas?“

	„Som študent Filozofickej fakulty, toto je Terka...“

	„Terézia Veselská,“ doplnilo dievča.

	„Moja spolužiačka z druhej študijnej skupiny.“

	„Študenti?“ žasol Lacko. Ubolene si sadol na lavicu pri stole. „Čo tu robíte?“

	„Prázdninujeme.“

	„Prázd...“ Lacko nevládal ani dopovedať.

	„Nemáme na more, na brigáde nás odrb... podviedli, nezaplatili nám, čo sľúbili, tak sme sa vybrali na dovolenku do lesov. Nechce sa nám domov s prázdnymi vreckami.“

	„Kde ste boli na brigáde?“

	„V Taliansku, na broskyne. Oklamali nás, sotva nám vyšlo na spiatočnú cestu.“

	„Toto je vaša chata?“

	„No... Nie... Ale...“ jachtal.

	„Prestaň koktať a vysvetli nám, ako si sa sem dostal. To, že to nie je tvoja chata, už vieme!“

	„Otvorili sme si okno. Ja som ho otvoril,“ rýchlo sa opravil, lebo logicky predpokladal, že bude zle, a keď ich majú oboch zatknúť za vlámanie, bol odhodlaný hrdinsky znášať následky, ale sám, Terke nech dajú pokoj.

	„Okno?“

	„Hento,“ bradou ukázal na bočné okno.

	„Ty si vlamač? Vieš otvárať okná zvonka?“

	„Zvonka nie, sotva znútra. Pomohol nám medveď.“

	Lacko prižmúril oči, skúmal chlapca, či to myslí vážne alebo má takú odvahu a naťahuje ich.

	„Alebo niečo podobné,“ doplnil študent rýchlo, lebo naťahovať ich nechcel. „Okenica je celá doškriabaná, jeden pánt bol odtrhnutý a tabuľka bola vyrazená. Tabuľka skla.

	Keď som prestrčil ruku, dočiahol som na kľučku znútra.

	Chceli sme iba prespať, neprišli sme kradnúť. Máme vlastné zásoby, aj cigarety, tam v batohu. Aj sme to povedali domácemu, pochopil, súhlasil, dovolil nám ostať. Neviem, načo volal políciu. Keby nám povedal, že máme odísť, odišli by sme aj sami, naozaj vás nemusel volať.“

	Lacko kývol kolegovi, aby šiel von skontrolovať okenice.

	„Domáci? Aký domáci?“

	„No majiteľ chatky.“

	„Kedy tu bol?“

	„Ráno. Skoro ráno, zobudil nás.“

	„Tento?“ Lacko im ukázal Gabovu fotografiu.

	„Áno.“

	„Kedy presne?“

	„Dvetri hodinky dozadu. Prifrčal na motorke, našiel nás tu, vypočúval nás ako vy teraz, potom sa hore prezliekol, dal mi bundu, zaplatil a odišiel.“

	Šéf protidrogovej jednotky si pošúchal tvár, ubolene si vzdychol.

	„Dal ti bundu, zaplatil...“ Lacko pokrútil hlavou. „Dajte mu dolu putá. Aj jej. Otoč sa ku mne, sadni si normálne a pekne pomaly nám všetko vysvetli, lebo...“

	Chlapec sa rýchlo otočil, nechcel, aby policajti stratili trpezlivosť. Zvlášť nie teraz, keď poschovávali pištole a začali sa s ním normálne rozprávať, nie vrieskať.

	„Prišiel skoro ráno, prekvapil nás, zobudil nás. Chcel vedieť všetko, čo vy, kládol nám podobné otázky, čo sme zač, odkiaľ sme prišli, kam ideme, ako sme sa dostali dnu a podobne. Všetko som mu povedal ako vám. Chodil horedolu po chate, premýšľal, potom sme si sadli sem na lavicu, ako sedíme teraz my, a povedal nám, že ak sa dohodneme, ak mu pomôžeme, môžeme tu ostať, ako dlho sa nám bude páčiť. Stačí, keď pri odchode zamkneme a kľúč mu dáme hore na zárubňu.“

	„Kľúč?“

	„Henten, je v zámke,“ bradou ukázal na vchodové dvere.

	Kľúč nevideli, lebo dvere boli dokorán. Kolega pri dverách ich privrel – v zámke bol normálny kľúč s vyrezávaným dreveným príveskom.

	„Okenica je naozaj vylomená a dodriapaná,“ hlásil druhý kolega, práve sa vrátil zvonka.

	Lacko prikývol – zatiaľ by všetko sedelo.

	„Vybehol hore do podkrovia, chvíľu tam lomozil, keď sa vrátil, bol oblečený do lesa.“

	„Ako do lesa?“

	„Kanady, maskáčové nohavice, zelené tričko, rifľová bunda, maskáčová šiltovka. Priniesol si aj plecniak.“

	„Čo v ňom bolo?“

	„Neviem, neukázal nám.“

	„Bol plný?“

	„Plný, vydutý.“

	„Čo bolo potom?“

	„Dal nám pokyny a stovku.“

	„Podrobne. Aké pokyny, akú stovku?“

	„Požiadal ma, aby som mu pomohol zatlačiť motorku dozadu do kôlne a prikryť ju celtou. Ukázal mi, kde je náradie a skrutky, chcel, aby som opravil okenicu. Potom chcel, aby som zakúril v sporáku a kúril celý deň, a aby som občas prihodil niečo zelené, nejakú čerstvú vetvičku s listami.“

	„Aby si dymil? Prečo?“

	„Nevysvetlil, iba mi prikázal, aby som nenechal vyhasnúť. Potom mi dal bundu, mal som ju nosiť celý deň až do večera.“

	„A?“

	„A potom nám dal každému stovku, zaželal nám príjemnú dovolenku a odišiel.“

	„Každému sto eur?“

	„No. Veľmi milý človek, ten pán domáci. Vôbec sa nehneval, dovolil nám ostať a ešte nám aj zaplatil za pomoc. Dobrosrdečný chlapík.“

	„Kam odišiel ten dobrosrdečný chlapík?“

	„Tam, do lesa,“ študent hodil rukou k oknu.

	„Peši?“

	„Peši.“

	„A vzal si iba plecniak?“

	„Plecniak a korenie.“

	„Čože? Aké korenie zase!?“

	„Všetku červenú papriku a čierne korenie, čo bolo tam v skrinke. Teda, poviem vám, bolo toho požehnane, asi tu dosť často robili divinový guláš alebo živánsku.“

	Lacko sťažka prehltol. Kolega Fero si prisadol, zvesil hlavu.

	„A sme v riti,“ výstižne zhodnotil situáciu.

	Študent Peter Malík si utrel pot z čela.

	„Tú bundu si môžeš dať dolu, mal si ju nosiť iba kvôli nám, aby si nás zdržal a poplietol. Už sa môžeš vyzliecť, o chvíľu začne úpek a skapeš.“

	„Za stovku by som vydržal aj do polnoci.“

	„To ti verím, ale už fakt nemusíš. Ten dobrosrdečný chlapík je už za horami, za dolami, nemá ťa ako skontrolovať.“

	Študent si s úľavou vyzliekol koženú motorkársku bundu. Radostne si vydýchol.

	„Za horami? Takže vás nezavolal on?“

	„Nie, prišli sme sami. Hľadáme ho.“

	„Prečo?“

	„Ten tvoj dobrosrdečný chlapík dnes v noci strelil na –

	šej kolegyni z dvoch krokov do tváre. Z pištole. Z ozajstnej pištole.“

	„Ježíš!“ zdesene zareagovala študentka Terka.

	„Chlapci, ideme hore do podkrovia!“ zavelil Lacko.

	Skriňa v rohu sa im zdala podozrivá na prvý pohľad –

	oproti podlahe mala vysoké dno. Otvárací mechanizmus nenašli, hoci hľadali poctivo a s tajnými skrýšami mali skúsenosti. Dvojité dno odolávalo, kým z kôlne nepriniesli sekeru. Našli loveckú pušku s optikou a náboje.

	„Slávo!“

	„Tu som.“

	„Koľko tu bolo pištolí?“

	„Minimálne dve. Teda ja som videl dve, jednu normálnu a jednu s bubienkom.“

	„Takže pištoľ a revolver. Aké? Poznáš zbrane?“

	„Nie. Čierne.“

	„Bohovský odborník – že čierne. A náboje?“

	„V takých zelených papierových škatuľkách.“

	„Koľko?“

	„Plno.“

	„No, poteš pánboh!“

	Zišli dolu k vystrašenej dvojici, ktorá už vôbec nebola vystrašená. Keď sa dozvedeli pravú príčinu policajnej razie, upokojili sa.

	„Má pred nami asi trojhodinový náskok,“ hodnotil dnešný výkon šéf protidrogovej jednotky, „má najmenej dve pištole a plný batoh nábojov. Je dobre vystrojený, je leto, nezmrzne, ak sa vyzná v lesoch, vydrží aj niekoľko dní. Asi si pribalil aj veci na prezlečenie, skriňa je plná náhradného oblečenia, takže bude meniť zovňajšok. Psy použiť nemôžeme, prišli by sme o ne za prvým ohybom cestičky, lebo korenie a papriku si určite nevzal na grilovanie. Motorku nám tu nechal, chlapca navliekol do bundy a prikázal mu kúriť, je vychcaný, má to premyslené, s takouto situáciou asi rátal už dávno. Tu už nezmôžeme nič...“

	„Ani sa ho nepokúsime sledovať?“

	„Fero, ty si náčelník Veľký had alebo čo? Vieš sledovať stopy v lese?“

	„Nie.“

	„Tak vidíš! Ako som povedal, tu už nezmôžeme nič, vážení, neostáva nám iné, iba konštatovať...“

	„Že dobrosrdečný pán Gabko s nami zase vyjebal,“ doplnil šéfa Fero.

	„Asi tak nejako,“ súhlasil šéf.

	„Teda nás nezatknete? Môžeme tu ostať?“ chcel sa uistiť študent.

	„Môžete,“ zasyčal naštvaný Lacko. „Odchod!“

	Rozlúčil sa so študentmi kývnutím, zamieril krížom cez les v ústrety ďalšej konfrontácii s riaditeľom kriminálky.

	„Situácia je takáto,“ riaditeľ kriminálnej služby hodnotil priebeh pátracej akcie. „Uzávera trvá, dopravné hliadky, poriadková polícia aj péemjéčko kontrolujú všetky výpadovky z mesta a pohyb po meste. Zvláštny dôraz venujeme motorkárom, čo, ako sme sa práve dozvedeli od kolegu Lacka, je už bezpredmetné. Páchateľ s našimi opatreniami rátal a nechal nám motorku na pamiatku. Podľa toho, čo nám zreferoval kolega z protidrogovej jednotky, môžeme usúdiť, že páchateľ sa na podobnú situáciu dlhodobo pripravoval, plán úteku mal vopred premyslený, v úkrytoch mal pripravené peniaze, pas, zbrane, náhradné oblečenie, potraviny...“

	„Koreniny,“ zašepkal Lacko Mayorovi.

	„Áno, aj koreniny,“ začul poznámku riaditeľ, „čo len dosvedčuje, že rátal aj so psami. Je šikovný, treba uznať, že zatiaľ s nami...“

	Lacko mal sto chutí použiť Ferov výstižný výraz na aktuálny stav, no pred riaditeľom si netrúfol, predsa, je to riaditeľ!

	„... vyjebáva,“ bez okolkov dokončil sám najvyšší.

	Riaditeľ sem, riaditeľ tam, na niektoré označenia spackaných akcií nevedia nájsť vhodné synonymum ani vysokopostavení funkcionári. Sedelo ich za stolom pekných pár, no nikto sa nepohoršil, všetci ako na povel prikývli.

	„Čo vieme?“ riaditeľ sa obrátil na Mayora.

	„Páchateľ Gabriel Sedláček má dvadsaťsedem rokov, narodený je štrnásteho mája tisícdeväťstoosemdesiatdva...“

	„Šaňo, to si prečítame vo zvodke, povedz nám, čo ste o ňom zistili.“

	„Narodil sa v Dolnom Smokovci, absolvoval strojnícke učilište s maturitou, na vojne bol u ženijného vojska v Seredi, rok pracoval v strojárňach v Martine, rok na železnici, potom sa stratil, to znamená, že sa presťahoval k nám a začal lumpačiť. V začiatkoch mu pomohol jeho brat, býva tu v meste, byt už strážime, ale je dosť naivné predpokladať, žeby sa za ním vôbec zastavil. Nie sú to dobré informácie...“

	„Prečo? O čom vypovedajú?“

	„Že má výborný výcvik v teréne, ale, čo je horšie, že je v lese ako doma.“

	„Ako to?“

	„Jeho otec vynáša.“

	„Profesionálny bonzák?“

	„Nie, pán riaditeľ, vynáša tovar na horské chaty v Tatrách.“

	„Ach tak! A ako to súvisí so synom?“

	„Tak, že syn, teda Gabo, mu roky asistoval, dokonca má aj nejaký rekord v počte otočiek za jeden deň na chatu a nazad. Tí chlapci vláčia metrákové náklady do nenormálnych výšok, ešte v tom aj pretekajú.“

	„Chceš tým naznačiť, že naše šance dostať ho v Karpatoch sú mizivé?“

	„Nulové. Kopčeky nad Pezinkom sú krtince oproti Tatrám, ten smrad má tréning v najťažších horských podmienkach. Keď plánoval potenciálny útek, rátal s tým, vlastne všetko stavil na tento jediný fakt. Nalákal nás do lesov, lebo vedel, že tam získa náskok.“

	„Ten náš pomocník, ten... ten...“

	„Slávo?“

	„No ten Slávo! Nie je aj on súčasťou jeho plánu? Nepomáha nám iba naoko? Veď on nás zaviedol na chatu.“

	„Pochybujem. Okolnosti jeho zatknutia nenasvedčujú, žeby boli vopred dohodnutí práve tak, že Slávo sa dá zatknúť a on zdrhne. Skôr naopak, ukázal Slávovi chatu aj vybavenie, aj to, kde má doma v klietke schované peniaze a pas, takže Slávo mohol byť súčasťou plánu, ale jedine ich spoločného úteku, nie takéhoto, ako sa vyvrbil.“

	Riaditeľ bol s vysvetlením spokojný, prikývol.

	„Pokračuj.“

	„Použiť psy neprichádza do úvahy, obsadenie celého lesa alebo iba jeho časti je technicky nemožné, jednoducho je vo výhode. Ale ja osobne si myslím, že akékoľvek prenasledovanie a pátranie po horúcej stope by bolo zbytočné.

	Neostane tam, bude sa presúvať.“

	„Prečo si myslíš?“

	„Kolegovia z Popradu nám zistili, že jeho matka je rodená Poľka.“

	„Aha! A sme doma. Pas!“

	„Gabo má polovicu bratancov, strýkov a kadečoho možného v Poľsku. Hovorí po poľsky.“

	„Čo z toho dedukuješ?“

	„Zastavil sa doma, vzal si pas a peniaze, teda dve najdôležitejšie veci, dve najdôležitejšie súčasti jeho plánu. Peniaze sú v poriadku, tie potrebuje každý, ale pas? Načo by mu bol pas, keby sa nechystal za hranice? Podľa mňa bude postupovať takto: Motorku nám nechal do daru, teda dobre vie, že sme urobili uzávery a budeme kontrolovať cesty. Ako ste už sami konštatovali, nie je hlupák, premýšľa, a celkom logicky. Na pár dní zalezie niekde do krmelca v lese, vyčká, kým opadne prvotný zápal, potom vystrčí nos a bude sa presúvať hore na sever. Krmelec nie je podmienkou, možno sa už presúva. Použije vlak, možno stop, možno si mobilom privolá niekoho na pomoc, aby ho previezol.“

	„Ozaj, čo nám hovorí jeho mobilová prevádzka?“ riaditeľ sa obrátil na Lacka.

	„Od jednej hodiny po polnoci je jeho mobil hluchý, nevystopovateľný, zrejme odhodil aj baterku, aj sim kartu.

	Vzhľadom na jeho možnosti a schopnosti je reálny predpoklad, že má jeden, skôr by som povedal, že aj viac náhradných, čistých mobilov.“

	„Dobre, Šaňo, pokračuj.“

	„V každom prípade sa bude presúvať hore na sever, aby sa dostal do Poľska, k rodine. Je rozhodnutý, dobre vie, čo ho v prípade zatknutia čaká, preto je odhodlaný bojovať, o čom svedčí počet zbraní a munície.“

	„Výborne, analýza je jasná, teraz chcem počuť vykonané opatrenia.“

	„Vyhlásili sme celoštátne pátranie, po získaní informácií, že má vzťah na Poľsko, spracúvame žiadosť na medzinárodný zatykač. Keď ustálime jeho rodinu v cudzine, obrátime sa priamo na poľskú políciu so žiadosťou na konkrétne opatrenia. Všetko urobíme preto, aby sme ho predbehli pre prípad, žeby sa dostal von, no dúfam, že ho chytíme ešte u nás. Preto sme rozposlali jeho fotografiu všetkým súčastiam železničnej polície, všetkým súčastiam polície v celej republike, dnes večer už bude v televíznych novinách, v pondelok vo všetkých denníkoch.“

	„Výborne! Zabezpečte, aby každá policajná hliadka v dennej aj nočnej zmene mala jeho fotografiu a opis!“

	„Zabezpečíme! Informátorov použiť nemôžeme, tým, že zdrhol do lesa, popretŕhal všetky väzby na seba a na svojich kamarátov. Som presvedčený, že je to účel. Teraz už verí iba sebe, akýkoľvek kontakt s minulosťou by sa mu mohol vypomstiť. Nemôže vedieť, čo všetko nám zatknutí feťáci a priekupníci nabonzujú, akú časť siete sa nám podarí odkryť, pre istotu už neverí nikomu.“

	„Ozaj, kolega Lacko, ako pokračujú výsluchy?“

	„Nechcú spievať, okrem Sláva nikto nechce spolupracovať. Stále sa vyhrážajú právnikmi. Nevadí, necháme ich trochu vykvasiť. Nič sa nedeje, veď sme iba začali.“

	„Trpezlivosť, len trpezlivosť! Dobre, zatiaľ to ide, nie najlepšie, ale ani katastrofálne. Páni, príjemný zvyšok soboty vám želať nebudem, isto chápete, že kým vrah Petry behá po slobode...“ riaditeľ sa zháčil. „Bože, čo som to... Šaňo!

	Volal si? Aká je situácia?“

	„Chvíľu pred poradou som sa konečne dovolal. Už skončili, žije, neprebrala sa. Stav je kritický...“

	„Kurva aj s tým!“ riaditeľ opäť zareagoval celkom nefunkcionársky. Poobzeral sa, akoby niekoho hľadal.

	„Vie o tom Chosé? Kde je Chosé?“ Riaditeľ sa tváril prekvapene, akoby detektívi bežne chodili na porady funkcionárov.

	„Pán riaditeľ, spolu s Krauzom predvádzajú podozrivých do vraždy... do vraždy... No, čo máme tú hlavu bez tela a telo bez hlavy,“ vynašiel sa Mayor. Presne tak si celú sobotu pripadal aj on sám.

	„Čo budeme robiť? Nemôžeme tu len tak sedieť do zblbnutia!“

	„Čo navrhuješ, Chosé?“

	„Poďme a zazvoníme! Čo tým môžeme pokaziť? Oni nie sú napojení na podsvetie, o protidrogovej razii nemôžu byť informovaní, ani o zatknutí Sláva, ani o tom, čo nám povedal. Podľa mňa peknekrásne spinkajú, nič netušia. Vyberieme ich ako dve vtáčatká z hniezda a vezmeme si ich k nám hore. Je tam toho, celá akcia môže trvať päť minút.“

	Krauz si pošúchal bradu – už zase zarastal, svrbela ho.

	Hanzel na zadnom sedadle sa nahol, aby na dom lepšie videl.

	„Ani náznak života, ani záclonka sa nepohne,“ oboznámil ich s výsledkom skúmania. „Môžu sa robiť, že nepočujú, neotvoria – a na násilné vniknutie do domu nemáme povolenie.“

	„A ak vec neznesie odklad?“ oponoval Krauz.

	„O tom by museli rozhodnúť vyšetrovateľ s prokurátorom.“

	„Doriti! Odrazu ako perfektne ovládaš predpisy!“

	Detektívi sedeli už hodnú chvíľu v aute. Krauzovi sa podarilo zaparkovať tak šikovne, že ich kryla veľká biela dodávka, no na dom mali celkom dobrý výhľad. Kuky a Váňa sa prilepili za nich, stačilo im, že sú krytí, horší výhľad im neprekážal, veď zatýkanie si riadil Krauz. Nikto ich nerušil, ulica bola prázdna, ľudia v tejto štvrti v sobotu zavčas rána ešte spali.

	„Ale vysedávať tu nemôžeme,“ konštatoval Chosé. „Nie celý deň. Nemôžeme čakať, kým...“

	„Pohla sa záclona!“ prerušil ho Hanzel.

	„Nerev!“ Chosé si malíčkom prečistil ucho.

	„Prepáč,“ ospravedlnil sa Hanzel – neuvedomil si, že je v predklone, a zareval kolegovi rovno do ucha. „Hore v okne sa pohla záclona,“ dodal tichšie.

	„Nevysedávame, Chosé, plánujeme a striehneme. Pozri na Ota, už má prvý výsledok. Keby si furt nefrflal a striehol, tiež si už mohol niečo vyňúrať.“

	„Vyňúrať...“

	Chosé nedokončil, v tesnej blízkosti prefrčal taxík. Uprostred ulice z ničoho nič zaflekoval, zvíril prach, cúvol, zastal pred domom. Taxikár vystúpil, zazvonil, niečo povedal do domáceho telefónu, prikývol, vrátil sa za volant. Dvere nechal dokorán, zapálil si cigaretu, nohu vystrčil z auta.

	Ovieval sa novinami.

	„Ále, čo!“ zatiahol Krauz. „Žeby rýchly výletík do Španielska? Vidíš, Chosé, ako sa oplatí premýšľať a nehrnúť sa bezhlavo do každej akcie?“

	„Keď je šťastie unavené, sadne aj na vola.“

	„Máš ty ale šťastie, Chosé.“

	„Prestaňte, už idú!“ hlásil Hanzel.

	Dvojičky vyšli pred bránku – rovnaké tričká, rovnaké krátke rifle, rovnaké tenisky, rovnaké cestovné kufre na kolieskach. Jeden z nich – iba matka by vedela povedať ktorý – sa otočil a zamykal bránku.

	„Ideme!“ zavelil Krauz.

	Taxikár stihol uložiť iba prvý kufor.

	„Dobrý deň! Kriminálna polícia!“ Krauz ukázal odznak.

	„Páni Roland a Ramón Ramírezovci?“

	„No...“

	„V mene zákona pôjdete s nami.“

	„Čože!?“

	„Máme pre vás pár otázok.“

	„Ale... načo máme ísť s vami? Veď sa pýtajte.“

	„To nie je také jednoduché, možno tých otázok bude o niečo viac. Nemáme vo zvyku vybavovať len tak kdekade na ulici. Pôjdete s nami, u nás si pohovoríme.“

	„Ale...“

	Hovoril iba jeden, druhý s naširoko roztvorenými očami sledoval priebeh rozhovoru.

	„Ale... my máme letenky! Bude to trvať dlho?“

	„To záleží na vás. Čím skôr nám odpoviete, tým skôr skončíme,“ klamal Krauz bez mihnutia oka.

	Hovoriace dvojča bezmocne zagánilo na taxikára.

	„Doboha! To sú dnes kšefty!“ naštvaný taxikár vyložil kufor.

	„Odložíme si kufre do domu.“

	„Nič sa nebude odkladať, my vám s batožinou pomôžeme,“ ponúkol sa Krauz.

	Kuky a Váňa sa ako na povel chopili kufrov.

	„Páni, nech sa páči, nasledujte ma do auta.“

	„No moment! A kto mi zaplatí cestu sem!?“ ohradil sa taxikár.

	Krauz sa usmial na hovoriace dvojča. Dvojča pochopilo.

	„Koľko vám idem...?“

	„Osem éčok.“

	„To je dobre,“ podal taxikárovi bankovku.

	Chosé a Hanzel odprevádzali dvojičky k autám.

	„Kam ste mali objednávku?“ spýtal sa Krauz taxikára.

	„Na letisko.“

	„Tak ste o veľa neprišli.“

	„Ale na viedenské, na Schwechat! Prišiel som najmenej o päťdesiatku!“

	„Tak soráč, nemôže byť každý deň rito za milión.“

	„Že milión! Už som mohol byť doma a baliť sa na Zlaťáky, vzal som to len pre tie prachy! Škoda času.“

	Krauz sa ešte raz usmial, na ospravedlnenie. Chlapcov posadili každého do jedného auta a vyrazili do kancelárie.

	„Jeden sem, druhý tam!“ rozhodol Krauz.

	Chlapcov rozsadili – každého do jednej kancelárie. Krauz si spomenul na Slávovu radu – kým si ho vzala protidrogová jednotka na výlet do lesov, poradil Krauzovi, ako na dvojičky.

	„Roland je normálny, bystrý, akčný, rozhodný. Ramón je trtko, urobí len to, čo mu poradí alebo dovolí brat. Ak ich chcete dostať, začnite s Ramónom.“

	Dobrá rada stojí groš – Slávo zatiaľ nedostal ani cent, no Krauz už bol pevne rozhodnutý, že za pomoc dostane primeranú odmenu. Sľuby, ktoré si Slávo zatiaľ vypočul, boli sčasti nesplniteľné, ale ak sa črtala čo len chabá nádej, Krauz bol ochotný intervenovať. Aj teraz ho poslúchol, Rolanda si vzali Kuky s Váňom do vedľajšej kancelárie, Ramón skončil u nich na tvrdej stoličke v strede kancelárie stoštyridsaťjeden.

	„Meno?“

	„Roland Ramírez.“

	„Povolanie?“

	„Študujem na gymnáziu.“

	„Ročník?“

	„Štvrtý. Teda, ak spravíme reparát z matiky, tak štvrtý.“

	„Už ste mali osemnásť, nie?“ Kuky neprešiel automaticky na tykanie.

	„V marci.“

	„Tak s vami nebudeme zaobchádzať ako s deckom, ale ako s dospelým chlapom.“

	„To je pre mňa dobre – alebo zle?“

	„Závisí od toho, ako budete odpovedať. Ak sa rozhodnete klamať a my na to prídeme... A prídeme na to, verte mi, tak horšie. Ale ak poviete pravdu a budete nápomocný, tak dobre.“

	„Uhm.“

	„Rozumieme si?“

	„Uhm.“

	„Roland, kto je toto?“ Kuky mu podal fotografiu.

	„Linda, spolužiačka.“

	„Kedy ste ju videli naposledy?“

	„V sobotu večer.“

	„Minulý týždeň?“

	„Minulý týždeň.“

	„Za akých okolností?“

	„Okolností? Čo máte na mysli?“

	„Prečo v sobotu? Čo sa dialo v sobotu?“

	„Nič, čo by sa malo?“

	„Neviem, vy nám povedzte.“

	„Pozrite sa, páni, je naozaj také dôležité baviť sa o Linde?

	Máme kúpené letenky, práve sme odchádzali na prázdniny do Španielska za rodičmi, nemám najmenšiu chuť strácať čas...“

	„Tak si ju nájdite, ak chcete chytiť let, a povedzte nám, čo sa dialo v sobotu.“

	Roland si ich skúmavo prezrel. Krpec a tučko, podarená dvojica. Aj taký krpatý a taký tučný môžu robiť policajtov?

	Asi áno, a asi svoju robotu berú vážne, lebo odhodlaný výraz v ich tvárach neveštil nič dobré. Určite sa neuspokoja len tak s nejakými báchorkami. Odkašľal si.

	„Bola u nás doma.“

	„Prečo?“

	„Je to spolužiačka, normálne sa navštevujeme.“

	„Kedy ste boli naposledy u nich?“

	„Nikdy.“

	„Povedali ste, že sa normálne navštevujete.“

	„Myslel som to tak...“ vzdychol si. Pochopil, že si bude musieť dávať pozor na slovíčka, títo dvaja sú odhodlaní chytať ho za ne. „Dobre, vysvetlím vám to. Na konci roka...“

	„Minulého?“

	„Školského! Rachli sme z matiky, o dva týždne máme reparát. Aj Linda. Otec vybavil doučovanie a Linda k nám chodí... No tiež na doučovanie.“

	„Aj v sobotu?“

	„Nie, doučko je len cez pracovné dni, v sobotu sme rátali niečo ako domácu úlohu. Prípravu na pondelok.“

	„Dokedy?“

	„Čo dokedy?“

	„Do večera?“

	„No, do večera.“

	„Čo bolo potom?“

	„Nič, čo by malo byť? Dorátali sme, chvíľu sme sa ešte rozprávali a išla domov.“

	„Koľko bolo hodín?“

	„Neviem presne...“

	„Odhadom.“

	„Deväť? Pol desiatej?“

	„Videl ju niekto odchádzať?“

	„Kto by ju mal vidieť?“

	„Susedia, nejaký spolužiak...“

	„Nie, myslím si, že ju nevidel nikto.“

	„Kam išla?“

	„Asi domov.“

	„Asi?“

	„No... domov!“

	„Povedala vám, že ide domov?“

	„Nie, ale kam by išla?“

	„Práve to sa snažíme zistiť. Domov neprišla. Stretli ste sa aj v nedeľu?“

	„Nie, v nedeľu sme si dali voľno. Matematika ide na palicu, občas si od nej treba aj oddýchnuť.“

	„To iste, to sa dá pochopiť. Kedy prišla v pondelok na doučovanie?“

	„No...“

	„Nemusíte presne, stačí odhadom.“

	„No... Ona neprišla.“

	„Ale povedali ste, že...“

	„Ja viem, viem, čo som povedal, ale v pondelok neprišla!“

	„Volali ste jej? Zháňali ste ju?“

	„Nie... Vlastne áno! Teda... ani neviem.“

	„Bolo to pred piatimi dňami, mali by ste si to pamätať.

	Stalo sa jej predtým, že by neprišla na doučovanie?“

	„Nie, doučko brala poctivo.“

	„A odrazu neprišla. Nebolo vám to podozrivé?“

	„Bolo...“

	„Takže ste jej volali?“

	„Asi, čo ja viem.“

	„Preveríme jej mobilovú komunikáciu. Ak ste jej volali, váš telefonát tam bude.“

	„Nebude, teraz som si spomenul – nevolal som jej.“

	„Ani brat?“

	„Ani on.“

	„A profesorka, čo vás doučuje?“

	„Tej to môže byť ukradnuté, prachy dostane tak či tak, načo by ju zháňala?“

	„Neviem, iba sa pýtam. Takže ste ju nezháňali.“

	„Nie.“

	„Ale prečo, keď sa vám to zdalo podozrivé?“

	„Podozrivé? Povedal som podozrivé? No... Ani nie podozrivé, jednoducho neprišla, je to jej vec, jej rozhodnutie, či sa chce doučovať alebo nie. A...“ koktal, zasekol sa. „Prosím vás, môžete mi povedať, načo je toto všetko dobré? Prečo ste nás zatkli?“

	„Nie ste zatknutí, iba sme vás predviedli v zmysle zákona. Máme právo požadovať od vás vysvetlenie.“

	„Ale aké? O čom? Prečo?!“ Roland zvýšil hlas.

	„Lebo odkedy od vás Linda v sobotu odišla, už ju nikto nevidel. Alebo sa vám cez týždeň ozvala?“

	„Nie, to nie.“

	„Ale nehľadali ste ju.“

	„Nie.“

	„Ale ste kamaráti, nie? Je to spolužiačka. Chodila k vám na doučovanie a odrazu neprišla. Ozaj, dokedy je plánované to doučovanie?“

	„Neviem.“

	„Nie? Rodičia doučujúcu profesorku určite platia, doučko sa nerobí zadarmo. Nájdeme ju, spýtame sa jej, dokedy má zaplatené. Alebo si už spomínate, dokedy je zaplatené?“

	„Do... učovanie...“ Roland strácal prehľad, otázky nasledovali rýchlo, nemal čas na premýšľanie. „Zaplatené je do konca augusta.“

	„Správne, reparáty bývajú posledný augustový týždeň.

	Kedy ste mali posledné doučovanie?“

	„Včera, v piatok.“

	„Prečo ste prerušili doučovanie? Prečo nepokračujete aj na budúci pondelok až do konca augusta? Prečo tak narýchlo odchádzate?“

	„Narýchlo? Neodchádzame narýchlo! Volal som mame, že už toho máme plné zuby a potrebujeme si oddýchnuť.

	Súhlasila, vybavili sme si letenky, neodchádzame narýchlo. Išli by sme aj skôr, ale všetko je plné, je dovolenková sezóna, zohnať letenku nie je ľahké.“

	„Verím vám, hoci nelietam. Linda nechcela ísť s vami?

	Nechcela ísť tiež na prázdniny?“

	„Nie, prečo by sme ju mali vziať so sebou?“

	„Lebo ona vás do svojej partie zobrala. Vy ju do svojej nechcete? Hanbíte sa za ňu?“

	„Nie, prečo by sme sa mali hanbiť?“

	„Lebo ste ju nevzali.“

	„Vzali, nevzali... Čo...?“

	„Vzala vás do partie, nie?“

	„No...“

	„Páčilo sa vám?“

	„Páčilo? Prosím vás, ako to súvisí s jej zmiznutím?“

	„Ona zmizla?“ Kuky vystrúhal prekvapenú tvár.

	„Ale...“ Roland sa zasekol. „Ale, veď vy ste povedali...“

	„Nie, ja som povedal, že od soboty ju nikto nevidel, teda nikto z rodiny ani z jej kamarátov z partie. Nepovedal som, že zmizla. Viete niečo o jej zmiznutí?“

	„Nie, samozrejme, že nie!“

	„Tak prečo ste použili výraz zmizla?“

	„Neviem, to mi iba tak vyhŕklo! Ja... neviem! Viete čo, už vám nebudem odpovedať na žiadne otázky! Snažíte sa ma nachytať a ja neviem prečo. Môžem si zavolať?“

	„Komu?“

	„Otcovi.“

	„Iste, aj na to príde, určite vám dovolíme, aby ste si zavolali. Aj otcovi, aj právnikovi...“

	„Ja potrebujem právnika?“

	„Neviem. Vy si čo myslíte – potrebujete právnika?“

	„Nie!“

	„Tak potom nemusíte akútne volať. Zatiaľ nie, zatiaľ nám pokojne porozprávajte, čo sa stalo v sobotu.“

	„V sobotu? Nič, čo by sa malo stať? Už som vám povedal...“

	V kancelárii stoštyridsaťjeden prebiehal výsluch zdanlivo rovnako, no iba začiatok a iba zdanlivo.

	„Meno?“

	„Ramón Ramírez.“

	„Povolanie?“

	„Študujem na gymnáziu.“

	„Ročník?“

	„Štvrtý. Teda, ak spravíme reparát z matiky, tak štvrtý.“

	„Už si mal osemnásť, nie?“ Krauz prešiel automaticky na tykanie.

	„V marci.“

	„Tak s tebou nebudeme zaobchádzať ako s deckom, ale ako s dospelým chlapom.“

	„To je pre mňa dobre – alebo zle?“

	„Závisí od toho, ako budeš odpovedať. Ak sa rozhodneš klamať a my na to prídeme, tak horšie. A prídeme na to, ubezpečujem ťa, že prídeme. Ale ak povieš pravdu a budeš nápomocný, tak dobre.“

	„Uhm.“

	„Rozumieme si?“

	„Uhm.“

	„Prečo také zvláštne meno? Také exotické?“

	„Po otcovi, vlastne po dedovi. Dedo celý život pracoval na rôznych veľvyslanectvách Španielska v celej Európe, najdlhšie tu. Aj sa tu oženil. Môj otec sa tu narodil, jeho brat v Španielsku. Otec sa tu tiež oženil, ako dedo, my dvaja s bratom sme sa narodili tu, mamu máme Slovenku, len meno ostalo španielske. Ale každý rok chodíme za strýkom do Andalúzie, aj viackrát za rok, takže s krajinou našich predkov udržiavame úzky kontakt.“

	„Úzky kontakt, krajina predkov...“ zašepkal Krauz.

	„Prosím?“

	„Nič, nič, ja len tak. Páči sa mi, ako odpovedáš, nie si hlúpy, máš dobrú slovnú zásobu a vycibrený vetný sklad.“

	„Nie som cudzinec, používam slovenčinu normálne, je to môj materinský jazyk. Presnejšie... Ehm,“ odkašľal si, usmial sa, „znie to tak hlúpo, že materinský po otcovi.“

	„Viem, viem, už si spomínal. No, čo s tebou, Ramón?“

	Bola to rečnícka otázka, odpoveď nečakal.

	Chosé sa posadil do kresla v rohu, pohodlne sa natiahol.

	Podľa začiatku výsluchu okamžite pochopil, že Krauz sa chce pohrať, že sa nebude ponáhľať, takže má čas a nemusí byť hneď od začiatku v strehu. Ani Hanzel si nepripravil ceruzku, tiež poznal kolegove praktiky.

	„Neviem,“ Ramón ich prekvapil nečakanou odpoveďou.

	„Čo nevieš?“

	„Čo so mnou. Pýtali ste sa, čo so mnou.“

	„Aha.“

	„Čo keby ste mi na začiatok povedali, prečo sme tu? Má –

	me zaplatené letenky, ideme za strýkom. Budeme tu dlho?“

	„Všetko sa dozvieš, neboj sa, všetko, len musíme ísť postupne. Ramón...“ Krauz sa odmlčal, počkal, kým sa im streli pohľady.

	Detektív pozorne skúmal obeť v strede kancelárie – ak zvolí správnu taktiku, ušetria si hodiny a hodiny úmornej práce, no hlavne priamočiaro a bez vytáčok sa dostanú k riešeniu prípadu. Ak sa pomýli, strávia nepríjemnú horúcu sobotu v kancelárii a je dosť možné, že ani večer nebude prípad vyriešený.

	„Čo s tebou?“ vzdychol znova Krauz. Ticho, akoby iba sám pre seba.

	„Ne...“

	„Vieš čo?“ Krauz sa rozhodol, ani mu nedal dopovedať.

	„Očakávaš tvrdý výsluch.“

	„Nie...“

	„Neprerušuj ma, len počúvaj. My vieme, čo vieš, presnejšie, tušíme, čo všetko vieš, a preto si trúfam tipnúť, že očakávaš tvrdý výsluch. Určite ste sa s bratom radili a dohodli ste sa, ako budete postupovať, aby sa vaše výpovede zhodovali...“

	„Neradili...“

	„Nemusíš odpovedať, teraz nechaj rozprávať mňa. Asi ťa prekvapím, ale nebudem sa ťa na nič pýtať, naopak, poprosím ťa, aby si iba počúval a dával pozor. Rozprávať budem ja. Na konci roka ste rachli z matiky, otec vybavil doučovanie u vás doma, a pretože rachla aj vaša spolužiačka Linda, vzali ste ju do partie. Rodičia, samozrejme, súhlasili, lebo doučko sa robilo u vás doma a bez ich súhlasu by ste Lindu priviesť nemohli. Všetko bolo v poriadku, až kým Linda nedostala geniálny nápad, že vás zoberie na sídlisko, chcela vás predstaviť chalanom z partie.“

	Ramón sa započúval, zaujali ho podrobnosti a správna postupnosť príbehu. Nechápal, odkiaľ to môžu vedieť, a to ho desilo.

	„Rodičia neboli doma, už boli u strýka, nemal vám kto čokoľvek zakazovať a vidina voľnosti a zakázaného ovocia bola dráždivo lákavá. Páčila sa vám. Noví kamaráti, nová partia, nové, pre vás neznáme prostredie. Pokiaľ viem, Roland si rýchlo našiel dievča, nejakú Evu. Letný sex bol určite fajn, ty nič, aspoň neviem, žeby aj teba nejaká zbalila.“

	Zmienka o letnom sexe ho vystrela na stoličke, Krauz sa v duchu usmial. Aj Hanzel postrehol zmenu, pre istotu si pripravil ceruzku.

	„Prišli prvé zakázané šluky zo zakázanej cigarety a aj niečo výdatnejšie. Biely prášok, tabletky... Ako sa to volajú?

	Hurikán? Nie, cyklón! Vlastne kecám, tornádo!“

	Ramón sa nadýchol, Krauz ho zastavil natrčenou dlaňou. Ramón vydýchol.

	„Nemusíš odpovedať, nemusíš sa brániť, tu nie si na protidrogovom. Vieme, že ste si šnupli, no a? Sú prázdniny, veľa deciek na sídlisku tak začína. Potom prišiel deň D, veľký žúr u vás doma. Vieme presne, čo všetko sa na takom domácom žúre dá robiť, lebo, budeš sa čudovať, aj my sme také absolvovali, aj my sme boli tínedžeri, aj my sme boli v tvojom veku a robilo sa to aj za našich čias. Možno iba s jedným rozdielom – my sme požívali iba pivo a marsky, iné drogy sa za socíka zohnať nedali. Nie bežne ako teraz.

	Vy máte výhodu, svinstva v zatavených injekčných striekačkách a v igelitových vrecúškach je na každom rohu plno, no či je to výhoda, nechám na tvoje posúdenie. Drogy spomínam zámerne, lebo v našom príbehu asi zohrali kľúčovú rolu. Po žúre ste poupratovali – rodičia nesmú na nič prísť, Linda s kamarátkou asi prišli pomôcť a za odmenu ste im sľúbili, že si môžu zajazdiť na štvorkolke.“

	Pri poslednom slove sa Ramón nahrbil. Podvedome, neuvedomil si žiadnu zmenu, visel Krauzovi na perách. No traja detektívi ho sledovali veľmi pozorne.

	„Minulú sobotu večer. Ako to všetko prebiehalo, neviem, to vieš iba ty a tvoj brat, no niečo sa pokazilo. Možno v tom zohrali rolu drogy, možno letný chtíč, možno niečo iné, ale fakt je, že tie dve dievčatá odvtedy nikto nevidel.“

	Ramón zažmurkal, premýšľal, niečo sa mu nepozdávalo.

	„A teraz ti trochu otvorím oči, Ramón. Si príliš mladý na to, aby si na prvý pohľad, na prvé stretnutie, odhadol ľudí.

	Ani tvoj brat nie je na tom lepšie. Ste dôverčiví, chýbajú vám životné skúsenosti, naleteli ste. Linde a celej jej partii ste naleteli. Vieš, aká je pravda? Linda nie je až taká super baba, ako sa javila v škole. A tá Eva, čo sa prisala na Rolanda, je čistá potvora, volavka, iba plnila pokyny šéfa partie Gaba. Žiadna veľká láska, žiadne prázdninové erotické dobrodružstvo! Pretiahla Rolanda, lebo to bolo súčasťou plánu.

	Vieš akého?“

	Ramón ani nepokrútil hlavou, nechápavo civel na detektíva.

	„Išlo o váš dom, o cennosti v dome, o štvorkolku, o všetko, čo sa dá ukradnúť a speňažiť. Partia zo sídliska nie je nič iné, iba banda feťákov a vlamačov. Vykrádajú byty, autá, kšeftujú so všetkým, čo sa dá len trochu výhodne predať.

	A Linda je ich neoddeliteľnou súčasťou. Keď videla, ako si žijete, dala Gabovi tip. Najprv vás chceli ošklbať iba o prachy, ponúkli vám drogy a účtovali za ne nehorázne prehnané ceny. Potom dostal Gabo lepší nápad – vykradnúť vám celý dom, preto dostala Linda s Evou za úlohu, aby vás zlomili, aby ste súhlasili so žúrom. Viem, nezdá sa ti to, veď sa nič nestratilo, ale oni nie sú hlupáci, žúr bol iba zastierací manéver, aby si oňuchali terén. K ostrej akcii malo dôjsť až minulú nedeľu. Celkom dobre im do plánu pasoval otcov zákaz jazdenia na štvorkolke a fakt, že vám vzal kľúče. Gabo len zajasal, po Linde vám poslal Sláva, odborníka na všetko, hlavne na autá. Spojazdnil ju, v sobotu ste si boli zajazdiť, prišiel aj v nedeľu ráno, aby ju podľa dohody uviedol do pôvodného stavu, no spravil to iba naoko, v skutočnosti bola pojazdná a pripravená na prevoz. Plán bol jednoduchý, chceli vás večer vytiahnuť do mesta, opiť a nadrogovať a za ten čas vám druhá časť partie mala vybieliť dom. Ale dve veci sa posrali – vy ste nechceli ísť von a od soboty večera sa Linda neukázala. Napokon ste súhlasili a išli ste aspoň oproti cez ulicu k susedovi do bistra, potrebovali ste ďalšiu dávku a Gabo odmietol obchodovať na ulici. Ani ste si nevšimli, ako sa Slávo vytratil. Vieš, kam išiel? K vám do garáže. Ráno, keď opravoval štvorkolku, sa mu niečo nepozdávalo, a tak sa rozhodol vrátiť a obzrieť si garáž bez vás. Boli ste iba oproti cez ulicu, nezapli ste alarm, takže mohol vojsť bez rizika. Vieš, čo sa mu ráno nepozdávalo? Ako ste mašinu vypulírovali... A ešte jeden malý, no dosť podstatný detail – stratila sa jedna helma.“

	Ramón si siahol na krk.

	„Slávo ju našiel, bola v rohu garáže v modrom igelitovom vreci pripravená na vyhodenie.“

	Ramón si spojil dlane medzi kolenami, pevne stisol.

	„Vieš prečo? Bola celá krvavá, aj znútra, aj vrece bolo znútra krvavé. Podal správu Gabovi, akciu radšej odložili a našťastie nevykradli vás ani v pondelok, lebo sa báli do niečoho zamočiť. Čo je na tom celom najhoršie – Linda sa stále neukázala, ani v nedeľu, ani v pondelok...“

	Ramón zovrel pery, zasekol sa mu nádych.

	„Čítate vy dvaja noviny? Pozeráte aspoň správy?“

	Ramón pokrútil hlavou.

	„Tak potom ani neviete, že v stredu v lodenici našli odseknutú hlavu. Blonďavú hlavu dievčaťa. Žiadne telo, len hlava. Slávo tú hlavu spoznal. Poznal to dievča. Aj ty si ju poznal...“

	Ramón si zahryzol do spodnej pery.

	„Ramón, vidíš, čo už o vás vieme, a to ani zďaleka nie je všetko. Práve teraz u vás prebieha rozsiahla domová prehliadka. Máte plný dom kriminalistických expertov – nájdu aj to, čo ste poumývali, čo zdanlivo nevidieť, čo ostane bežnému pohľadu skryté, no chemikáliám a mikroskopu určite nie. O pár hodín toho budeme vedieť ešte viac. Ale nemusíme čakať niekoľko hodín, môžeme sa ako chlapi porozprávať už teraz. Máš nám čo povedať, som si istý, že máš.

	Ty vieš veľmi dobre, čo sa stalo v sobotu večer.“

	Chosé vstal, odzadu položil Ramónovi ruku na plece.

	Chlapec až nadskočil, tak sa zľakol.

	„Tak čo, Ramón, čo nám na to povieš?“

	Ramón sa nadýchol, Hanzel si pripravil ceruzku.

	„Otec nás zabije.“

	Hanzel odložil ceruzku.

	„Prišla si priskoro,“ vyčítal jej Roland.

	„Som netrpezlivá.“

	„Ešte nemôžeme ísť, môžu tam byť ľudia. Poď dnu.“

	Linda pozvanie natešene prijala.

	„Fajn, dáme lajničku? Máte niečo?“

	„Máme, ale nedáme, keď, tak až potom. Keď prvýkrát pridáš plyn, pochopíš. Je to silná mašina, musíš sa sústrediť, potrebuješ čistú hlavu.“

	„Kecy...“

	„Len počkaj v prvej zatáčke, vynáša úplne inak než motorka.“

	„Strašíš, chceš ma odradiť.“

	„Nie.“

	„Ale máme dohodu!“

	„Veď hovorím, že nie, nechcem ťa odradiť. Ideme si zajazdiť, len je ešte priskoro.“

	Počkali, kým sa slnko sklonilo k horizontu. Roland nakopol mašinu, potlačili sa, zmestili sa traja, keby bola ešte jedna baba s takou malou ritkou, zmestili by sa aj štyria. Ramón sa obetoval, svoju helmu požičal Linde. Prešli ulicou na koniec zastavanej kolónie, vybehli na hrádzu, z hrádze zamierili do jelšového hájika na brehu zátoky.

	„Tu? Čo tu?“ Linda bola sklamaná. „Hovoril si o nejakej vyjazdenej trati! Myslela som, že máte nejakú pretekársku trať.“

	„Vyasfaltovaný okruh? Nepomýlila si si štvorkolku s formulou jedna?“

	„Nie, ale...“

	„Len počkaj tam za tým ohybom.“

	Vnorili sa do lesa, v mäkkej pôde zbadala vyjazdené koľaje, takže neklamali, naozaj sa tu jazdilo. Za ohybom lesnej cestičky bola čistinka, štvorkolkári ju používali ako odstavné parkovisko a improvizovaný štart.

	„Zosadať, nasleduje inštruktáž,“ zavelil Roland. „Hovorila si, že na motorke to vieš.“

	„Na motorke jazdím normálne, veľa chalanov na sídlisku má motorku. Jazdila som veľakrát.“

	„Radí sa podobne, ale pozor v zatáčkach, vynáša. Tu ti ná –

	klon nepomôže, žiadny nespravíš, musíš mať stále na pamäti, že máš štyri kolesá. Niečo vykryješ náklonom tela, ale ak nechceš vyletieť z trate, musíš sa hrať s rýchlosťou a držať sa vyjazdenej stopy. Dôležitý je tréning, časom sa niektoré pohyby zautomatizujú. Nemáš tréning, preto začneme opatrne, pomaličky. Počúvaj ma, daj si poradiť, nesmieme ju poškodiť, chápeš?“

	„Jasné, foter by zúril.“

	„Nezúril by, dorazil by nás. Asi všetkých troch.“

	„Dobre, dobre...“

	„Na, tu máš helmu. Nasadaj. Jednotka je tu. Pôjdeš pomaly tam – k prvému ohybu cesty, dá sa tam otočiť. Otočíme sa a vrátime sa. Pomaly, opatrne. Keby dačo, sedím za tebou, nepanikáriť, stačí vydržať, ja ti pomôžem. Jasné?“

	„Jasné!“ Linda horela netrpezlivosťou.

	„Ideme!“

	Linda prešla prvých sto metrov, otočila sa, vrátila sa k Ramónovi. Roland zoskočil.

	„Perfektné!“ zajasal. „Fakt je perfektná,“ vysvetľoval bratovi, akoby len teraz prišiel.

	„Vidím, nie!?“

	„A teraz sama, tú istú trať, tou istou rýchlosťou.“

	Linda vyrazila na trať, otočila sa, bez problémov sa vrátila.

	„Čo na to povieš?“

	„Musím uznať, že si talent,“ uznanlivo prikývol Roland.

	„Posuň sa, prisadnem si za teba a skúsime radiť a pridávať.“

	Trénovali, rachot mocnej Yamahy tlmili stromy. Mali šťastie, nikto ich neotravoval, slnko už zapadalo, milenecké dvojice to už mali za sebou alebo sa ešte len do prírody chystali, bežní milovníci prechádzok boli na dovolenkách, konkurenční jazdci mali dnes voľno. Naozaj šťastie, trať bola vyhradená len pre nich.

	„A teraz naplno, čo to dá. Brzdiť musíš tak dvadsať metrov pred otočkou, inak sa vysypeš.“

	Linda vyrazila na trať, bravúrne zvládla brzdenie aj otočku, prifrčala nazad, zaflekovala, šmykom otočila stroj bokom k udivenej dvojici.

	„Fakt je dobrá,“ priznal Ramón.

	„Pustíme ju na trať?“

	„To nie je všetko?“ Linde sa v očakávaní rozšírili oči, adrenalínový šport ju evidentne chytil za srdce.

	„Pustíme,“ rozhodol Roland. „Nie, toto nie je všetko.

	Trať pokračuje ďalej. Sleduj. Na konci rovinky sa neotočíš ako doteraz, ale pôjdeš ešte tridsať metrov ďalej k tomu vysokému stromu. Vidíš ho tam?“ Roland ukázal prstom.

	„Vidím.“

	„Za ním sa cestička zatáča v pravom uhle doľava, pozor, zatáčka je zradná, ostrá, a na rovinke naberieš rýchlosť, pri strome už musíš brzdiť. Trať pokračuje rovno, pár miernych zákrut, potom ostrá doľava, zase rovinka, v strede je esíčko, potom ostrá doľava a touto prípojkou sa vrátiš k nám.“ Roland vysvetľoval a ukazoval rukou. „Celý okruh má asi pol kilometra, nie sú tu žiadne prevýšenia, žiadne skoky ti nehrozia, iba si musíš strážiť rýchlosť, aby ťa nevynášalo. Keby si išla do šmyku, len uberieš a vrátiš sa do stopy. Neboj sa, žiadne prekvapenie ťa nečaká, trať je udržiavaná, žiadne jamy, už sme tu mali dve brigády a všetky hrbole sme zarovnali. Nejazdíme tu sami, je nás celá partia, ale dnes majú všetci asi voľno. To je dobre, aspoň sa nemusíš nikomu vyhýbať. Z protismeru ti tiež nikto nevybehne, jazdíme iba týmto smerom.

	Občas sa nám pripletú do cesty plavci z lodenice, občas náhodní turisti, ale už sa stmieva, takže vychádzky sú odpískané. Keby aj nie, cez hustý les a kríky nechodia, každý, kto ide na prechádzku, musí prejsť tadeto a my ho upozorníme. Ale ani nemusíme, lebo keď trénujeme, rachotí celý háj, počujú nás, vyhýbajú sa nám. Frfocú, nadávajú, ale vyhýbajú sa. Takže, Linda, ideš na svoj prvý okruh. Pomaly, opatrne, neprežeň to. Dáš si dve koliečka a na dnešok končíme, už sa stmieva.“

	„Na dnešok? Takže môžem rátať s tým, že si to zopakujeme?“ zajasala Linda.

	„No...“ Rolandovi vybehol jazyk, olizol si spodnú peru.

	Zatváril sa záhadne.

	„Dobre, dobre, ešte vám dám,“ pochopila Linda. „Ale zopakujem si to, čo?!“

	Rolanda pri predstave ceny za vstupenku na trať pichlo v rozkroku.

	„Zopakujeme,“ rýchlo súhlasil.

	Linda vyrazila, tesne pred koncom rovinky išla zo sedla, pribrzdila, sadla si, vybrala zákrutu, zmizla im z dohľadu.

	Polohu štvorkolky už odhadovali len podľa revu motora.

	„Ale treba uznať, ritku má perfektnú,“ lebedil si Roland.

	„V tých nových rifliach nemá chybu,“ aj Ramón civel na strom, za ktorým sa stratila.

	„A ani neboli drahé,“ uškrnul sa Roland.

	„Dobrý kšeft,“ pritakal brat. „A môže pokračovať, ak som správne pochopil.“

	„Správne si pochopil. Zapáčilo sa jej, bude chcieť pokračovať. A my si užijeme pekný záver prázdnin, brašulko!“

	Rozosmiali sa, vidina pekného erotického záveru prázdnin ich oboch nabudila. Objali sa, poplieskali sa po chrbtoch, Roland dal bratovi improvizovanú bombu na solar, brat mu ju vrátil na bradu.

	„Má vysoký plyn,“ Roland sa z ružových oblakov vrátil do reality.

	„To zvládne.“

	Nastalo ticho.

	Dvojičky stuhli.

	„Čo je, doriti!?“

	„Skapalo jej to.“

	Čakali.

	„Nevie naštartovať.“

	„Zvládne to, počkáme.“

	Nič, ticho.

	„Kristepane! Dúfam, že sa nič nestalo!“

	„Ramón, nepanikár! Čo by sa jej asi mohlo stať?“

	Počkali ešte chvíľu, les vytrvalo mlčal.

	„No nič, poďme za ňou,“ konečne sa rozhýbal Roland.

	Postupovali po trati každý v jednej stope od pneumatík. Prišli k prvej zákrute, Ramón natiahol krk, aby lepšie videl, no nevidel nič. Kráčali ďalej. Roland sledoval vyjazdenú stopu, tŕpol za každou zákrutou, stopa bola neporušená, priama, nikde ani náznak havárie.

	„Tam...“ ukázal Ramón dopredu. „Čo je to tam?“

	„Brvno? Kus konára na trati?“ nechápal Roland. „Kurva!

	Mali sme sa najprv previezť my! Zabudli sme na hajzlíkov!“

	„To nie je brvno...“ Ramón sa opatrne približoval. Od netrpezlivosti pobehol.

	„Počkaj ma!“

	Prvý dobehol Ramón, zastal, nechápal, pokrútil hlavou.

	„Roland... Roland... to je... Roland, Linda...“ habkal, nevedel zo seba dostať súvislú vetu. „Roland, to je Linda?“

	spýtal sa nechápavo.

	Konečne dobehol aj brat.

	„Nodoriti! Kurva! Ramón! Toto je prúser! Toto...“ zhrozene ukazoval na zem. „Foter nás zabije! Teraz už určite!“

	„Roland, čo je to? Roland...“

	„Linda, ty debil!“

	„Nie! Linda nie! To nie je Linda! Veď nemá hlavu! Kde má hlavu? Roland...“

	„Nerolanduj furt! Kde je štvorkolka?“

	Ramóna štvorkolka nezaujímala, stál, vyvaľoval oči, prerývane dýchal. Odrazu mu došlo, na čo sa vlastne pozerá, predklonil sa, zaručal, naplo ho, odtackal sa k stromu, vracal. Roland zachoval viac duchaprítomnosti, kľakol si do piesku, chytil Lindu za ruku. Odrazu jej myklo druhou rukou, Roland od prekvapenia padol na zadok.

	„Linda,“ oslovil spolužiačku, znova ju chytil za ruku.

	„Lin... duška...“

	„Pomôž mi,“ skučal Ramón spoza stromu.

	„Prestaň! Vzchop sa! Ramón, prestaň už a poď sem!“

	„Nie!“

	„Sem poď!“

	Dotackal sa k bratovi, no pre istotu tak, aby bratov chrbát ostal medzi ním a telom na zemi ako štít.

	„Ramón, pozri sa do kríkov.“

	„Načo?“

	„Nevidíš, že nemá hlavu? Nájdi helmu! Ja sa pozriem sem.“

	Ramón ako bez duše rozhrnul kríky, zohol sa. V predklone urobil pár krokov popri trati. Neveril, čo robí. Hľadá hlavu? Lindinu hlavu? Nie...

	„Poď sem, mám ju!“

	Ramón sa vystrel, vydýchol si, už nemusí hľadať! Vykročil k bratovi...

	„Aúú...!“ chytil sa za krk.

	„Čo je!?“ zasyčal Roland.

	„Niečo ma buchlo! Au! Roland, tu niečo je! Drôt!!“

	„Ti drbe!? Drôt? Aký drôt? Kde?“

	„Tu!“ Ramón ukazoval prstom pred seba.

	„Kde?“ Roland vyšiel z kríkov, vo vystretých rukách niesol helmu. Strnulo, ako sa nesie narodeninová torta na slávnostne prestretý stôl. Aj tak opatrne.

	Čupol si, helmu položil vedľa tela.

	„Kde?“

	„Tu!“ Ramón vytrvalo ukazoval pred seba, no Roland tam videl iba vzduch, nič iné.

	„Kde? Máš halucinácie!?“

	„Poď sem!“

	Až keď Roland prišiel tesne k bratovi, zbadal príčinu katastrofy.

	„Prebohaživého! To sú debili! Oni sem natiahli drôt!“

	Krížom cez trať bol natiahnutý tenký drôt, v šere zapadajúceho slnka neviditeľný.

	„Brvná im už nestačili, museli natiahnuť drôt,“ Roland zdesene ohmatkával drôt, neveriaco krútil hlavou. „To nie je možné! To nemôže byť pravda!“

	„Roland, Linda... ona je...“

	„Je mŕtva, odseklo jej hlavu!“

	„Nie!“

	„Áno! V plnej rýchlosti nabehla na drôt! Odtrhlo jej hlavu!“

	„Ale to nie je možné!“

	„Je! Vidíš, že je!“

	„Roland, čo budeme robiť?“

	Bratia stáli každý z jednej strany napnutého drôtu, akoby sa chystali zahrať si volejbal cez kovovú sieť. Pomyselná sieť im siahala po krk, skoro po krk, skôr po prsia.

	Roland pustil drôt, zhlboka sa nadýchol, pošúchal si tvár.

	Znova sa nadýchol, poskočil, pošúchal si tvár, zhlboka vydýchol. Znova všetko zopakoval. Ustúpil, poskočil, vydýchal sa, zakrúžil rukami ako atlét pred vrcholným výkonom.

	„Kyslík... Potrebujem kyslík... Mozog... Potrebujem mozog... Kyslík a mozog... Pracuj! Mysli! Mozog, pracuj! Žiadny stres, žiadnu paniku, mysli!“ povzbudzoval sa šeptom, pritom poskakoval, krúžil rukami. „Upokoj sa! Premýšľaj!

	Pokoj, nič sa nedeje, pokoj, len pokoj!“

	Na záver telocviku sa poplieskal po lícach. Ramón ho sledoval s vyvalenými očami, jeho stres neopúšťal, naopak, zmáhala ho panika, nič nechápal, nevedel sa sústrediť.

	„Dobre, to by sme mali!“ vydýchol si Roland. Zbavil sa šoku, začínal logicky uvažovať. „Ramón, musíme niečo spraviť, nemôžeme ju tu len tak nechať. Musíme...“ zaváhal. „Musíme nájsť štvorkolku! Nie, najprv musíme odpratať telo!“

	„Telo?“

	„Telo a hlavu! Nesmie nás tu nikto nájsť. Nesmie nás nikto vidieť. Nie s ňou. Rýchlo, pomôž mi!“

	Roland sa vrátil k mŕtvole, poobzeral sa, započúval sa –

	nikde nikto, iba ticho v tmavnúcom lese.

	„Rýchlo! Chyť tú helmu!“

	Ramón nechápal. Roland sa zohol, podal mu helmu.

	„Chyť ju!“

	Ramón ako v mrákotách poslúchol. Roland nadvihol krycie plexisklo...

	„Bože! Nie!“ zavyl Ramón.

	Linda na nich vyvaľovala naširoko roztvorené oči.

	„Nepozeraj sa!“ Roland jej zatlačil oči, rozopol istiaci remienok pod bradou. Chytil ju za krk, potiahol. „Kurva!

	Nejde to! Šmýka sa mi, krk je celý krvavý! Počkaj!“

	„Nie...“ Ramóna chytali mdloby, a to ešte netušil, čo sa brat chystá urobiť.

	„Teraz nesmieš omdlieť! Vydrž!“

	Roland otvoril Linde ústa, zatlačil na čeľusť, aby sa vysunula z helmy. Tromi prstami ju chytil za spodné zuby, druhou rukou za nos, potiahol...

	„Drž poriadne! Ťahaj odo mňa! Nie tak silno, nevidíš, že sa šmýka!? Opatrne! Táák... opatrne, už to ide... našťastie je jej voľná.“

	Hlavu odložili do kríkov, vedľa položili prázdnu helmu.

	„Teraz telo!“ velil Roland. „Chyť ju za ruky, ja za nohy.“

	Ramón nadvihol ruky...

	„Roland! Doriti! Krv! Roland, leje sa z nej krv!“

	„Boha, tak poď sem, k nohám!“

	Až keď ju nadvihli, zbadali, koľko z nej vytieklo krvi.

	Pod chrbtom bolo celé červené more.

	„Našťastie sa vsiakla.“

	V mieste, kde sa trať priblížila k zátoke, sa lesná černozem zmenila na riečny piesok. Bol to iba kúsok, iba jedna zákruta, potom sa cesta vracala do hustého jelšového hája a podklad stvrdol. Ale tu bol piesok, čo Rolanda potešilo.

	„Uložíme ju sem – k hlave. Krv vsiakla, našťastie je tu všade iba piesok. Nahádž ho na krv, zasyp mláku! Uprac cestičku, aby nebolo nič vidieť!“

	Ramón sa rozhýbal, konečne začal spolupracovať.

	„Ale v kríkoch ju nemôžeme nechať! Roland, mali by sme zavolať políciu...“

	„Jebe ti!? Políciu? Nechceš rovno zavolať fotrovi? Trúfaš si pozrieť sa mu do očí? Len aby to nebolo to posledné, čo v živote uvidíš! Žiadna polícia, musíme si pomôcť sami!

	Teraz je na rade štvorkolka.“

	Roland počkal, kým brat zasypal krvavý fľak.

	„Poďme!“ zavelil Roland.

	Sledovali stopu v piesku. Štvorkolka vletela do kríkov, vysekala dlhý pás, na konci trafila medzi dva stromy, skočila dolu svahom, kolesá sa zaborili, motor zhasol.

	„Pfúú...“ vydýchol si Roland. „Tam je! Ani škrabanček!

	Lindu musel na sedadle vystriedať anjel strážny, inak si to neviem vysvetliť. Netrafila ani jeden strom.“

	„Ale ako ju dostaneme hore? Je zaborená v piesku, v svahu. Navyše sem vidieť z lodenice. A... Pozri, Roland! V tretej lodi sa svieti, niekto tam je!“

	„Nejač!“

	Roland zbehol dolu svahom, narýchlo skontroloval plechy, nasadol, naštartoval.

	„Poď dolu, potlačíš ma!“

	„Hore svahom? Si normálny?“

	„Rozhýbeme ju, vyleziem z piesku, prebehnem po pláži a oblúkom sa vrátim na štart.“

	„Ale po pláži nesmieme, vieš, ako vystrájajú.“

	„A čo mám robiť? Poznáš nejakú skratku? Alebo ju naučíš lietať?“

	Ramón zatlačil, po niekoľkých pokusoch sa štvorkolka pohla. Roland zbehol po svahu na pláž. Netúroval motor, aby nerobil zbytočný hluk, aby zbytočne nedráždil dovolenkárov na lodiach. Ramón sa vrátil späť do lesa. Stretli sa pri drôte.

	„Kde sú kombinačky?“ Roland si prevetral hlavu, premyslel si ďalšie kroky.

	Ramón nadvihol sedadlo, vybral náradie.

	„Skurvený drôt!“ zasyčal Roland, zúrivo ho prestrihol pri jednom strome, zmotal k druhému.

	„Chceš ho vziať?“

	„Ramón, načo by nám bol? Odstrihol som ho, aby nenarobil ešte väčšiu šarapatu.“

	„Ešte väčšiu? Roland, čo môže byť ešte väčšie než...?“

	Ramón sa ustráchane obzrel na kríky, kam uložili Lindine telo a hlavu.

	„Viem, viem.“

	„A... Čo s ňou?“ Ramón nemohol odtrhnúť zrak od kríkov.

	„Do vody.“

	„Čo!?“

	„Nemáme náradie na kopanie, a aj keby sme mali, chodia sem psičkári. Bola by iba otázka času, kedy ju nejaký čokel vyňuchá. Hodíme ju do vody. Prúd ju odnesie, za mesiac vypláva a nech si nad ňou potom policajti lámu hlavu...“

	„Lámu hlavu... Si debil necitlivý!“

	„Prepáč, ale hovorí sa to tak. Poďme, naložíme ju. Prevezieme ju k tretej zákrute, je k vode najbližšie a nie sú tam móla. Tu sme ďaleko a vidieť na nás.“

	Lindu prehodili cez zadné sedadlo.

	„Zober hlavu za vlasy a nasadni.“

	„Hlavu? Ja neviem...“

	„Máš lepší nápad? Ak áno, tak rýchlo.“

	„Nemám...“

	„Tak nepyskuj a makaj!“

	Previezli sa k tretej zákrute. Roland si prehodil Lindu cez plece, na kraji lesa sa rozhliadol, prebehol pár metrov po pláži, vošiel do vody po pás, Lindu položil na hladinu, zatlačil. Pomaly sa ponárala do kalnej vody, v jednom momente mal dojem, že im zakývala na rozlúčku.

	„Nestoj tam! Daj sem hlavu!“

	Roland poslal hlavu za telom – ponorila sa rýchlejšie. Po hroznej tragédii ostali len kruhy na hladine.

	„Si celý od krvi.“

	„Aj ty. Ramón, vlez za mnou, šaty dolu! Musíme ich preprať, len tak v rukách, narýchlo. A jeden druhého poumývame, aspoň z hrubej...“ chcel povedať špiny, ale nazvať Lindinu krv špinou si netrúfol.

	Poumývali sa. Vlasy, telá, preprali si tričká a kraťasy.

	„Aj sedadlo je celé od krvi. Aj moja helma.“

	Roland obetoval tričko, použil ho ako špongiu. Znova ho prepral. Farebný vzor čoto zamaskoval, na prvý pohľad a v šere nebolo nič vidieť. Stačilo, aj tak bolo odsúdené na vyhodenie.

	„Stále je od krvi. Nasiakla aj dnu,“ sťažoval sa Ramón na helmu.

	„Helmu tu nechať nemôžeme, všetci vedia, že patrí tebe.

	Také farby nemá nikto. Musíme ju vziať so sebou. Zabalíme ju do vrecka a vyhodíme. V garáži máme také veľké modré.“

	„Ale na hlavu si ju nedám!“

	„Budeš nápadný.“

	„Nedám!“

	„Dobre, drž ju v ruke, ale keď zbadáš hliadku, krvnekrv, musíš si ju nasadiť. Jasné?“

	„Jasné, ale...“

	„Už žiadne ale, Ramón! Ideme! Keby nás zastavili fízli, boli sme sa okúpať a zle sme odhadli čas, zakecali sme sa s priateľmi. Sme mokrí, mohli by to zožrať.“

	„Nechoď rýchlo, nech nepritiahneme pozornosť.“

	Štvorkolka minula kraj lesa, vybehla na hrádzu. Roland zastal, obzrel sa. Z výšky mali pekný výhľad na lesík aj na zátoku. Červené zvyšky oblohy na západe veštili veterný deň. Nezabudli na niečo? Aj Ramón sa obzrel, lúčil sa so spolužiačkou. Odrazu zavzlykal, rozplakal sa.

	„Ramón,“ brat ho oslovil tichým, chlácholivým hlasom.

	Prvýkrát od incidentu. „Ramónko... Nie je to naša vina. Nezabili sme ju. Nenútili sme ju, ona chcela. My za nič nemôžeme...“

	Ramón zvesil hlavu, plecia sa mu triasli, nadhadzovalo ho.

	Krauz ho sledoval s obočím vyskočeným doprostred čela, Hanzel si uvedomil, že v polovici prestal písať, Chosé neveriaco pokrútil hlavou. Vstal, podal mu pohár vody, Krauz odmotal kus toaletného papiera – papierové vreckovky bol luxus, nosili ich kolegyne v kabelke a tá ich im chýbala.

	Ramón sa vysiakal, poutieral sa, napil sa, poďakoval kývnutím.

	„Bola to hrôza,“ zakončil rozprávanie.

	„Verím ti,“ pripustil Krauz.

	„Ale žiadne druhé dievča s nami nebolo.“

	„Viem, len som ťa skúšal.“

	Iba rezignovane prikývol, hoci nerozumel. Nemal najmenšiu chuť rozoberať policajné praktiky a taktiku výsluchu.

	„Kde je helma?“

	„V pondelok sme ju odniesli na sídlisko a hodili do kontajnera.“

	„Vieš, kde presne?“

	„Nie, niekde skraja.“

	„Nevadí, aj tak je už dávno v spaľovni. Za týždeň sa smetiari otočia aj dvakrát. Vedia to rodičia?“

	„Ešte nie. Roland volal mame, že musíme priletieť, že po telefóne jej nemôže nič vysvetľovať. Vystrašila sa, sľúbila, že prehovorí otca. Mali sme si zohnať letenky a čo najskôr priletieť, ale trvalo nám to tri dni. Teraz je sezóna, nie je ľahké zohnať letenku, zvlášť nie tým smerom.“

	Krauz tým smerom nelietal, no veril mu.

	„Bol to hrozný týždeň, verte mi. Ani jednu noc som sa nevyspal, stále som mal pred očami jej hlavu.“

	„Ramón, ešte jedna otázka. Keď ste zbadali jej telo na trati a mysleli ste si, že je to brvno, použil si výraz, že hajzlíci.

	Kto sú to hajzlíci?“

	„Bobríci.“

	Odpoveď ich veľmi neosvietila.

	„Ochranári.“

	„Aha.“ Začínali chápať.

	„Za lesíkom je škôlka. Lesnícka škôlka, pestujú tam nejaké rýchlorastúce vŕby či čo, nejaký experiment, ktorý má nahradiť uhlie. Okrem toho aj bežné okrasné stromy určené na výsadbu na sídliská. Starajú sa o to ochranári, dobrovoľníci, hovoria si bobríci. My im hovoríme hajzlíci, lebo nám hádžu na trať konáre, aby sme nemohli jazdiť.“

	„Večný boj ochranárov s motorkármi.“

	„Presne tak. Párkrát na nás zavolali policajtov. Tvrdia, že jelšový háj je chránené územie, že sa tam nesmie jazdiť, ale nie je to chránené územie, iba nejaké pásmo. Policajti nám ani nedávajú pokuty, iba nás vyženú, ale na druhý deň jazdíme zase, a tak dokola. Večný boj, presne, ako hovoríte.“

	„Tá škôlka je za hájom?“

	„Po tej istej ceste, asi pol kilometra ďalej. Teraz cez prázdniny tam založili nejaký letný tábor pre decká, starajú sa o škôlku, čistia les, hrajú sa na veľkých ochranárov. Aj tam spávajú, majú postavené veľké vojenské stany, odniekiaľ pritiahli aj maringotku a poľnú kuchyňu, majú svojich vedúcich, je to normálny letný tábor, riadne organizovaný. Jeden stan je označený červeným krížom v bielom kruhu, tak –

	že asi je tam aj doktor.“

	„Dobre, Ramón, teraz sa prevezieme, všetko nám po –

	ukazuješ...“

	„Nie! Ja tam nejdem!“

	„Z diaľky, len aby sme neblúdili.“

	Nepáčilo sa mu ani z diaľky, ale nedali mu na výber.

	Riaditeľ kriminálnej polície musel vydať tvrdý pokyn: Sobota sem, sobota tam, kto zodvihne mobil, okamžite do roboty!

	Oddelenie vrážd potrebovalo zorganizovať ďalšiu výjazdovú skupinu, čo v sobotu, ešte k tomu v takú horúcu sobotu, nebolo vôbec ľahké. Kto nemal službu, vylihoval na kúpalisku a kto mal okrem šťastia aj zdravý rozum, nebral mobil.

	„Čo chlapi z nočnej akcie?“ spýtal sa riaditeľ Mayora, keď mu podal hlásenie o neutešenej personálnej situácii.

	„Nočná razia sa skončila, pustili sme ich domov, ale ani to by nám nepomohlo. Svojich ľudí mám dosť, ja potrebujem vyšetrovateľov a technikov. Tí, čo sú v službe, robia domovú prehliadku u nich v dome. Miesto činu v hájiku treba riadne zaistiť a vykonať oficiálnu obhliadku miesta činu, na to potrebujeme ďalšiu výjazdovku. Profesionálne zaistiť stopy môže iba technik...“

	„Nepoučuj ma! Nerobím tu prvý deň! Zavolám riaditeľa expertízneho ústavu, vybavím technikov, expertov, vyšetrovateľov, všetko, len nech sa zbavíme aspoň jedného pálčivého prípadu. Podľa teba – dá sa tomu chlapcovi veriť?“

	„Zatiaľ neviem. Preveríme miesto činu, ak sa budú stopy zhodovať s Ramónovou výpoveďou, nemáme dôvod neveriť.“

	„Drôt!“ riaditeľ neveriaco krútil hlavou. „Taká blbosť!

	Drôt! Robím na kriminálke dvadsaťdeväť rokov, ale niečo také som ešte nepočul!“

	Nebol sám.

	Keď konečne pozliepali náhradný výjazd, mohli vyraziť.

	„Ja...“ Chosé sa zháčil, ostal sedieť v kresle.

	„Viem,“ pochopil Krauz. „Je po operácii. Choď za Šaňom.“

	Mayorovi nemusel nič vysvetľovať, stačilo, že prišiel.

	„Tam si zober knihu od auta, daj sem, podpíšem ti ju, potom si ju vypíšeš. Upaľuj, operácia sa už skončila. Viem iba toľko, že žije, ostatné ti povedia tam. Ak budeš môcť, pozdravuj ju, ak nie, aj tak držíme všetci palce...“

	Chosé mu podal knihu od vozidla, za podpis poďakoval kývnutím.

	„A nemusíš sa ponáhľať, všetko zvládame!“ zakričal za ním Mayor.

	Krauz a Hanzel zvládali spolu – obaja prišli o parťákov, a tak sa spojili do údernej dvojice. Váňa a Kuky im asistovali z druhého auta.

	„Tam,“ Ramón ukázal prstom z hrádze. „Ale ja nejdem!

	Sľúbili ste, že...“

	„Zostaň v aute,“ zľutoval sa Krauz.

	Drôt visel zo stromu, ako ho dvojičky pred týždňom nechali – bežnému pohľadu bol skrytý, tenký, tmavý ako kôra.

	„Tu je krv,“ Hanzel špičkou topánky odhrabal trochu piesku na lesnej cestičke prerobenej na pretekársku dráhu.

	„Začneme fotiť,“ rozhodol sa vyšetrovateľ.

	Technik sa rozložil na kraji cestičky, otvoril si kufor , pripravoval si náčinie.

	„Chlapci, rozmiestnime sa, vy tam, vy tam, ja s Otom si zoberieme tento úsek. Prešliapeme les naokolo, treba nájsť skok, kde štvorkolka zoskočila z lesa na breh. Okrem toho všetko podozrivé.“ Krauz mal k dispozícii šesť kolegov z oddelenia, viac nepotreboval.

	„Aspoňže sú tu stromy,“ pochvaľoval si jeden.

	Krauz sa súhlasne usmial – keď už musia obetovať sobotu, aspoň im nepečie na hlavy.

	Hanzel sa zohol do trávy.

	„Pozri,“ ukázal kolegovi červený valček.

	„Čo je to?“

	„Červená plastová páska zrolovaná do valčeka.“

	„Ukáž.“

	Krauz prevzal nález.

	„Hmm... Zaujímavé. Presne také pásky používame aj my na ohraničenie miesta činu, ale bielozelené, táto je červená.“

	„Materiál je zhodný s naším, aj rozmer.“

	„Je už použitá. Koľko tam ostalo?“

	Hanzel sa prizrel odborným okom, ovisli mu kútiky úst, pohodil hlavou.

	„Tak päť metrov? Na špulke už veľa neostalo, len zvyš –

	ky,“ odhadoval. „Myslíš, že je to dôležité? Smeti v lese, je tam toho!“

	„Niečo ti ušlo, kámo.“

	„Čo?“

	„Žiadne smeti.“

	„Ako to myslíš?“

	„Obzri sa. Hodnú chvíľu chodíme okolo, no nenašiel som ani smietku. Žiadne papiere, servítky, plechovky, fľaše, nič. Les je vyzbieraný, vyčistený.“

	„Bobríci?“

	„Asi sa fakt starajú. Ale kúsok od miesta činu nájdeme toto.“

	„Rišo, myslíš, že to nie je náhoda?“

	„Zatiaľ neviem. Poďme ďalej, možno nájdeme ešte niečo,“ posúril ho Krauz.

	Prechádzka po jelšovom hájiku ich bavila sotva hodinu, aj tak už nič nenašli. Vrátili sa k miestu činu. Krauz si gestom zavolal technika bokom.

	„Čo už máme?“

	„Na drôte je zaschnutá krv. Málo, ale v labákoch sú zvyknutí robiť aj s mikroskopickými dávkami, takže dosť na vyhodnotenie. Na chodníku je krvi až-až, posypali ju len tenkou vrstvou piesku. Zaistil som aj kontaminovanú zeminu, aj čistú, na porovnanie.“

	„Výborne, nech sa chlapci v labákoch pohrajú. Čo je to za drôt?“

	„Poď sa pozrieť.“

	Technik ho vzal k stromu.

	„Drôt je prestrihnutý, pozri sa. Tam,“ technik ukázal na strom na druhej strane cestičky, „je druhý koniec. Niekto drôt prestrihol a zmotal ho sem k tomuto kmeňu. Na tom druhom ostal iba namotaný zvyšok.“

	„To by sedelo s Ramónovou výpoveďou. Z čoho je? Poznáš tento materiál?“

	„Oceľový, pevný, bez povrchovej úpravy. Na ploty sa používa väčšia hrúbka a mäkšia zmes.“

	„Na čo sa používa takýto?“

	„Tam, kde potrebuješ väčšiu pevnosť a odolnosť. Mal by niečo niesť, alebo niečo chrániť, ak ho okolo niečoho omotáš. Napriek tomu, že je mimoriadne tenký, má iba trištvrte milimetra, je aj extrémne pevný.“

	„Môže odfiknúť hlavu?“

	„Ako mačeta! Bez problémov. Má mimoriadne vysokú pevnosť v ťahu, len tak ho nepretrhneš.“

	„Stretol si sa už s poranením drôtom?“

	„Ako škrtidlo.“

	„To aj my, ale ja myslím takýto mechanizmus poranenia – ako toto.“

	„Nie. Ale technicky je to možné. Zavolaj Lengyelovi, možno už mal niečo podobné na stole.“

	„Dobrý nápad, zavolám. Prečo by mali mať pokazený víkend len policajti?“

	Krauz a Hanzel sa vrátili k autu, Kuky vystúpil, Váňa ostal s Ramónom dnu.

	„Kuky, vieš čo? Zoberte ho hore, nech sa nestresuje. Vyzerá to, že hovoril pravdu, stopy sedia. My s Otom sa prevezieme a prídeme hore za vami. Vybavte vyšetrovateľa, nech ich začne vypočúvať do zápisnice, aby sme nestrácali čas.“

	„Dobre. Kam idete? Keby sa pýtal Šaňo.“

	„Ideme si zaspomínať na staré zlaté časy, keď nás rodičia na prázdniny odkladali do pionierskych táborov.“

	Osadu bobríkov našli ľahko, pokračovali po hrádzi, za jelšovým hájom prešli poľnou cestou asi pol kilometra a privítala ich improvizovaná drevená brána z neotesanej guľatiny. Podobné vídali na rančoch vo filmoch z amerického divokého západu. Nápis z poukladaných drevených paličiek vysoko nad hlavami znel jasne – Bobríci. Nikto nemohol byť na pochybách, že za bránou sa začína raj milovníkov prírody.

	Rampa chýbala, vošli autom až k maringotke.

	„Rišo, nie sem, upečieme sa. Zatiahni z druhej strany do tieňa,“ poradil Hanzel. Krauz ochotne poslúchol. Netušil, že miesto je už obsadené.

	Sotva vystrčili nohy z auta, ozval sa zúrivý brechot. Krauz stiahol nohu, privrel dvere, vyzeral von oknom – očakával príchod vlčiaka alebo niečoho ešte mohutnejšieho. Brechot sa nepribližoval. Nabrali odvahu, vystúpili, dúfali, že pes je uviazaný.

	„Tam je, krpec jeden krpatý,“ Hanzel ukázal bradou pod maringotku.

	„Krpec?“ Krauz nechápal, chvíľu si myslel, že tam čupí Kuky. „Aha!“ konečne zbadal psíka. „Jazvečík! Dlhosrstý!

	Aký zlatý!“

	Jazvečíci boli Krauzovou srdcovou záležitosťou, mal doma takého istého. Psík ležal na deke v tieni maringotky.

	Brechal, no nehýbal sa. Až keď sa Krauz zohol, pochopil –

	neborák mal zadnú nohu v sadre. V momente, keď k nemu natiahol ruku, prestal brechať, sklonil hlavu, zazeral na votrelca smutnými jantárovými očami. Krauz rýchlo stiahol ruku, zubov sa nemusel obávať, už boli schované, všimol si niečo horšie – na chrbte svietil holý fľak bez srsti veľký na dve dlane. Prašina? Nejaká kožná infekcia? Netušil, no opatrnosť radila nedotýkať sa infikovaného zvieraťa. Až keď sa prizrel lepšie, zbadal na vyholenom mieste jazvu a štichy. Žiadna prašina, psík bol po operácii chrbta. Bez obáv ho pohladkal, ubolené zviera bolo vďačné za každý prejav ľudskej náklonnosti.

	„Aja! Prestaň! Ticho! Dobrý deň, páni,“ privítal ich holohlavý šesťdesiatnik na schodíkoch maringotky.

	„Dobrý. Máte perfektného obranára.“

	„No, kriku narobí za dvoch.“

	„Hľadáme vedúceho tábora.“

	„Našli ste. Profesor Sekerka.“

	„Krauz. Kriminálna polícia. Toto je kolega Hanzel.“

	Hoci nepoužili tituly, aj tak vzbudili profesorovu pozornosť. Minimálne takú, že zbehol po schodíkoch.

	„Polícia? Niečo sa stalo?“

	„Ani nie, ideme okolo...“

	„Aha, kontrola. Nech sa páči, poďte dnu,“ ukázal na schodíky, podal im ruku. „Všetky povolenia mám v zásuvke v stole, pekne zoradené, pripravené pre akékoľvek kontrolné orgány. Povolenie od hygienika na prevádzku poľnej kuchyne nie je staršie ako mesiac, povolenie od lesnej správy na umiestnenie tábora je z minulého roka, no je predĺžené, povolenie...“

	„Nie, ďakujeme, my nie sme kontrola. Sme z polície, ale nie sme kontrola.“

	„Nie? Tak potom...?“

	„Chceme sa niečo spýtať. Dnu nejdeme, veď sa upečieme, radšej ostaňme na vzduchu, v chládku.“

	„Nech sa páči.“

	„Vy ste profesor...“

	„Sekerka,“ zopakoval profesor. Krauz ďalšiu otázku nepoložil, profesor pochopil, že by sa mal predstaviť dôraznejšie. „Univerzitný profesor botaniky, mojou záľubou je dendrológia.“

	„Aha,“ pochopil Krauz.

	V duchu sa musel usmiať, aj menu aj výzoru. Ak sa profesor biológie zaoberajúci sa stromčekmi volá Sekerka, je to prinajmenej také paradoxné, ako keď sa primár na hematológii volá Drakula, prípadne šéf miestnych hasičov Uhlík.

	Aj profesorov zovňajšok bol zábavný – silné okuliare v tenkom ráme, na holej hlave vreckovka so zauzlenými rohmi, zašpinené, kedysi biele tričko, kraťasy, šľapky. K prototypu klasického filmového botanika mu chýbala len džungľa a sieťka na motýle, aj keď k botanikovi by sa skôr hodil herbár než sieťka.

	„Pán profesor, vy to tu vediete?“

	„Cez prázdniny sa doma nudím, tak som sa dal nahovoriť. Viete, mám skôr na starosti odbornú stránku pobytu, organizačne to vedie Milan. Milan Kašák.“

	„Kde by sme ho našli?“

	„Teraz nikde, je s deťmi.“

	„Kde?“

	„Je sobota, sú na výlete.“

	„Aha. Môžete nám povedať, aký je tu tábor? Ako funguje?“

	„Letný tábor pre deti.“

	„Niečo ako pioniersky tábor?“

	„Bez politického a ideologického podfarbenia.“

	„Nič zlé som tým nemyslel,“ bránil sa Krauz.

	„Nepochybujem, ja len, aby bolo jasno. Ide o dvojtýždňový pobyt pre deti od sedem do trinásť rokov.“

	„Prečo také vekové ohraničenie?“

	„S menšími je oštara a s väčšími ešte väčšia. Štrnásťroční chalani už bežne fajčia, niektorí aj pijú, pokukujú po babách... Ako hovorím, samé problémy. A my sa potrebujeme sústrediť na prácu a výučbu.“

	„V akom zmysle? Tu deti aj pracujú?“

	„Pobyt je spojený s ochranárskymi aktivitami, nie s otrockou drinou,“ usmial sa profesor. „Sme v areáli lesníckej škôlky, na vybudovanie tábora máme povolenie s podmienkou, že im pomôžeme pri bežných záhradníckych prácach. Sú s nami veľmi spokojní. Za tie roky...“

	„Koľko rokov?“

	„Ja som tu piatu sezónu. Za tie roky sa vyvinula celkom plodná spolupráca. Pestujeme sadenice, rozmnožujeme niektoré druhy drevín zo semien, staráme sa o škôlku, vysádzame nové dreviny, čistíme okolité háje, lesy a tak.

	Samozrejme, ku všetkému majú deti odborný výklad, to je, prosím, moja záležitosť. Okrem toho každú sobotu je zorganizovaný výlet autobusom, buď do botanickej záhrady, do zoologickej záhrady, do arboréta...“

	„Takže rodičia sú spokojní.“

	„Viac ako spokojní. Za tie peniaze? Prosím vás! Jednak sa na dva týždne zbavia otravných krpcov, jednak sa decká niečo naučia. Aj pracovať rukami, aj sa dozvedia niečo nové, často viac než za celý rok v škole. Teda, medzi nami, kto vymýšľa tieto nové učebné osnovy, by si zaslúžil poza uši! Tie decká neovládajú základné...“

	„Dobre, dobre, k tomu sa ešte dostaneme, pán profesor.

	Staráte sa aj o jelšový háj tam vzadu?“ Krauz ukázal rukou k zátoke.

	„Samozrejme. Je to unikátna monokultúra jelše lepkavej, po latinsky Alnus glutinosa, z čeľade brezovité, teda Betulacae. Podobné porasty nájdeme ešte v lokalitách...“

	„Pán profesor, ako sa staráte? Čo tam konkrétne robíte?“

	„Čistíme ho. Staráme sa, aby sa dal háj využívať na rekreačné účely. Neverili by ste, koľko bordelu tam ľudia nanosia. Aj tí z lodenice, aj turisti, aj...“

	„Kedy ste tam boli naposledy?“

	„Včera. Ale iba skraja, na pláži. Niekto tam stanoval, pochopiteľne, načierno. Nechali po sebe peknú kôpku fliaš.“

	„A predtým?“

	„Neviem presne, nerobím si záznamy. Chodíme tam stále, nepravidelne. Prečo, niečo sa stalo?“

	„Nenašli ste niečo podozrivé? Decká vám nič nehlásili?“

	„Čo je to – podozrivé?“

	„Napríklad krv – alebo také niečo.“

	„Nie, nič také. Niečo sa stalo?“

	„Ešte nevieme, iba si preverujeme nejaké fakty...“

	„Héj! Rišo! Poď sem!“

	Hanzela odborná prednáška o jelšách nebavila, nenápadne sa od dvojice odpútal, zdanlivo bez záujmu sa z nohy na nohu flákal po areáli lesníckej škôlky. Na kraji stromčekov vysadených vo vojensky vyrovnanom rade sa zarazil, predklonil sa, niečo študoval. Keď sa presvedčil, že je to to, čo hľadajú, zahulákal na kolegu.

	„Sem!“ kývol rukou.

	Krauz si od profesora povolenie nepýtal, vykročil. Profesor cupkal za ním.

	„Pán profesor, načo používate tento drôt?“ vyšetrovanie prevzal Hanzel.

	„Ako vodič na ročné sadenice. Opora, aby ich nepolámal vietor. Niečo ako drôty vo vinohradoch.“

	„Ale tam sa používajú hrubšie a mäkšie.“

	„A kto by nám ich kúpil? Viete, koľko zaplatia rodičia za jeden pobyt? Sotva to vydá na stravu, autobus, vstupenky...“

	„Teda...?“

	„Teda musíme robiť s tým, čo nám milostivo dodá sponzor. Konkrétne tento drôt je od otecka jedného chlapca z minulého behu, robil niekde vo fabrike na výrobu izolácií. Keď sme sa rodičom sťažovali, že nemáme čo natiahnuť medzi stĺpiky, ponúkol sa, že nám nejaký vyradený drôt prinesie.

	Priniesol asi desať kotúčov, používajú ho ako výstuž do penových a asfaltových izolácií, alebo také niečo. Aj nám to podrobne a hlavne odborne vysvetľoval, ale je dosť možné, že som to poplietol, viete, technické záležitosti nie sú moja silná stránka. Ja viem, čo chcete povedať, že je príliš pevný, neohybný, na záhradnícke účely nevhodný, ale nemusíte mať strach, robia s ním iba dospelí a iba najstarší chlapci.

	Dievčatá a malé deti nie, nemajú silu, aby ho ohli. Nebojte sa, žiadne zranenie nehrozí, bezpečnosť detí pri práci je pre nás prvoradá, nič sa nemôže stať!“

	Krauz mal na bezpečnosť drôtu iný názor, no nechal si ho pre seba, lebo by iba vyprovokoval ďalšiu vlnu profesorových nekonečných otázok.

	„Kde ho skladujete?“

	„Tam,“ profesor ukázal k stanu na kraji škôlky.

	Detektívi automaticky vykročili, čo mohol profesor robiť, v nepohodlných šľapkách drobčil za nimi. V stane plnom náradia, náčinia a materiálu boli v rohu naukladané kotúče drôtu. Krauz kúsok odmotal, iba tak laicky, pohmatom, vyskúšal pevnosť. Dal by krk za to, že je to ten istý, aký našli v hájiku, no istotu budú mať až po expertíznom skúmaní.

	„Používate aj niečo takéto?“ Krauz natiahol k profesorovi ruku. Profesor sa nahol, nadvihol si okuliare.

	„Áno.“

	Na detektívovej dlani ležal červený plastový valček.

	„Čo je to? Načo to používate?“

	„Červená výstražná páska. Tiež sponzorský dar. Tento otecko robil na stavbe stavbyvedúceho. Používajú ju na ohraničenie výkopov a stavebných jám, aby im do nich nepadali robotníci. My ju používame proti srnkám a srncom.

	Tam v rohu je toho plná škatuľa.“

	„Aby neobžierali mladé stromčeky?“ pochopil Krauz.

	„Aj na to, páskou omotávame kmene mladých stromčekov, ale vešiame ju aj na tamten kraj škôlky. Susedí s lesom a srnce to k nám majú na skok, doslova. Keď sa páska trepoce vo vetre, plaší ich. Ja viem, chabá ochrana, ale lepšie ako nič. Kde ste ju našli?“

	„V hájiku.“

	„Môže byť, nejaké decko ju vytratilo.“

	„Ten stan s materiálom sa zamyká?“ Krauz si uvedomil nezmyselnosť otázky. „Myslel som, či sa dá na noc nejako zabezpečiť proti krádeži.“

	„Nie, iba zazipsovať. Ale krádež sme tu ešte nemali.“

	„A problémy?“

	„Ako to myslíte?“ profesor spozornel, problémy naozaj nepotreboval. Nechápal, na čo naráža, veď odpovedá na všetko, čo sa pýtajú, slušne celou vetou, prečo spomína problémy?

	„Problémy zvonka, nejaké sťažnosti, protestné akcie a tak.“

	„Myslíte rodičov? Nie, už som vám povedal, že sú nadmieru spokojní. Aha, už viem, kam mierite. Povedali ste, že ste z kriminálky? Vy vyšetrujete podozrenia zo sexuálneho zneužívania deti? Niekto sa sťažoval?“

	„Nie...“

	„Veď preto, lebo túto otázku sme vyriešili raz a navždy!

	Ja viem, niektoré detské tábory nemajú najlepšiu povesť, ale to je vždy vecou osobného zlyhania konkrétneho oddielového vedúceho a, samozrejme, vedúceho tábora, lebo si nevie vybrať ľudí. My máme roky stabilizovaný odskúšaný mančaft, nových neberieme, radšej tábor zvládneme s menším počtom vedúcich, ale za nich môžem ručiť.“

	„Verím vám, o sexuálne zneužívanie nejde.“

	„Potom nerozumiem.“

	„Či nemáte problémy s určitými skupinami, napríklad s majiteľmi lodí v lodenici alebo...“

	„Nie, sú radi, že občas upraceme pláž.“

	„... alebo s motorkármi...“

	„Aha!“ skočil mu do reči profesor. „Už sme doma! Zase sa sťažovali? Hajzlíci!“

	Krauzovi pobavene poskočilo obočie – zaujímavé, že obidve znepriatelené skupiny sa titulovali rovnako.

	„Hajzlíci,“ prikývol Krauz.

	„Sťažovali sa?“

	„Majú na čo?“

	„Nie, skôr my! Zákon je na našej strane!“ rozohnil sa profesor. „Vyjazdili si tam pretekársku trať, smrdia, rachotia, robia bordel, otravujú všetkých, nielen nás. Ostatní len frfocú, my na nich zavoláme políciu...“

	„Robíte aj iné opatrenia?“

	„Aké? Čo môžeme robiť s deťmi? Myslíte uviazať sa reťazami o stromy?“

	„Alebo pridrôtovať,“ nadhodil Hanzel.

	„Nebuďte smiešni, ich tak zaujímajú nejaké ochranárske protestné akcie!“

	Krauz s Hanzelom si vymenili rýchly pohľad – profesor sa nechytil, nezabral na hodenú udičku. Slovo pridrôtovať ho nechalo chladným.

	„Ale niečo im občas vyvediete, nie? Niečo natruc.“

	„Natruc? Nie. Presnejšie, nič vážne. Možno prehodené brvno cez trať, to áno, to som už videl, ale ani s tým nesúhlasím. Upozornil som decká, aby to nerobili. Predsa aj oni sú len ľudia, niekto by sa mohol zraniť.“

	Detektívi skúmali profesorovu tvár, rozhorčenie bolo nefalšované, dokonca aj ubezpečenie, že aj motorkári sú len ľudia, znelo úprimne.

	Vymenili si rozpačité pohľady, obaja tušili, že sú na správnom mieste, že preveriť osadu bobríkov bol dobrý nápad, no ostali na mŕtvom bode. Mali na výber – povedať profesorovi celú pravdu a spoľahnúť sa na jeho serióznosť, alebo viesť skryté vyšetrovanie aj ďalej.

	„Koľko je tu detí?“ Krauz zmenil tému.

	„Päťdesiat. Päť oddielov po desať.“

	„A dospelých?“

	„Päť vedúcich oddielov, Milan ako vedúci tábora, ja – odborný konzultant, potom kuchár, Betka – pomocníčka v kuchyni a upratovačka v jednej osobe, Vierka – zdravotníčka...“

	„Všetko?“

	„Nie, premelie sa tu veľa ľudí. V prípade potreby voláme doktora Veselského, potom sú tu štyria pracovníci lesnej škôlky, tí organizujú a dozerajú na odbornú prácu, šofér autobusu, šofér zásobovania, šofér...“

	„Tí nás až tak nezaujímajú,“ vzdychol si Krauz.

	Hanzelovi bolo jasné, prečo si vzdychol – začať pátranie medzi päťdesiatkou výrastkov bola nadľudská úloha. Dospelých vypočujú hneď, to by nebol problém, ale na vypočutie deciek je potrebný vyšetrovateľ, prítomný musí byť aspoň jeden rodič, detský psychológ, niekto z odboru sociálnych vecí, prípadne pedagóg, nad úkonmi s dieťaťom drží ochrannú ruku priamo prokurátor – priveľa problémov.

	Chýbalo im niečo, čo by ich posunulo vpred, čo by ich prenieslo ponad brvno na ceste, aby poskočili, neodrali si podvozok, ušetrili čas, a pritom nestratili smer.

	Všetko rozhodol Hanzel jednou jedinou jednoduchou otázkou.

	„Takže teraz máte na starosti päťdesiat detí, však?“

	„No nie, iba štyridsaťosem. Dve sú už doma.“

	„A prečo?“ Krauz prestal študovať puky na mladej lieske, zmena počtu detí ho okamžite zaujala.

	„Jeden sa tu zdržal iba tri dni, dostal horúčku, matka si ho odviezla, ale ani neprotestovala. Sama uznala, že ho sem priviezla nakapaného, ale bolo to zaplatené, tak vyskúšala.

	Nevydržal, ochorel. Druhý...“ profesor zaváhal.

	„Druhý?“ posúril ho Krauz.

	„Mirko sa začal v noci pomočovať. Cez deň bol utiahnutý, plachý...“

	„Plachý?“

	„No taký... vystrašený, utiahnutý. Chvíľu sme mali podozrenie na šikanu, aj sme ho tajne celý deň pozorovali, no nikto z vedúcich si nič nevšimol, práve naopak. Dvaja starší chlapci sa oňho vzorne starali, naučili ho ošetrovať sadenice, polievať, viazať výstražné stuhy. O šikane nemôže byť reč. Pre istotu sme zavolali aj doktora Veselského, nevedel si rady, ani Vierka, tak sme zavolali rodičov. Odviezli si ho.“

	„Čo povedali, už sa mu to stalo?“

	„Nikdy. Ani oni nechápali.“

	„Koľko rokov má Mirko?“

	„Sedem.“

	„Takže spodná hranica...“ Krauz premýšľal nahlas.

	„Prosím?“

	„Nič, nič. Odkedy bol taký?“

	„No...“ profesor zaváhal. „Pomočovanie sa začalo z nedele na pondelok, ale vedúci mi potom povedal, že už v nedeľu sa mu chlapec nepozdával.“

	„Kedy ho odviezli?“

	„V stredu.“

	„Máte jeho adresu?“

	„Nielen to, máme čísla oboch rodičov, aj domov, aj do práce. Musíme, viete, je na to predpis. Všetko je u mňa v zásuvke v stole.“

	„Výborne! Takže sa predsa len zastavíme v maringotke...“

	„Máme dve možnosti,“ navrhol Hanzel v aute.

	Krauz pribrzdil, naskočila oranžová, rozhodol sa neriskovať, zastal na červenú.

	„Som za prvú.“

	„Aj ja,“ súhlasil Hanzel. „Aj tak už máme pokazenú sobotu, načo chodiť hore, domov sa aj tak nedostaneme, po druhé, čakať do pondelka na oficiálny výsluch za prítomnosti psychológa a...“

	„Všetkých zbytočných otravných elementov,“ pomohol mu Krauz.

	„Správne, všetkých zbytočných. Načo? Čo môžeme urobiť dnes...“ Hanzel rozhodil rukami, že koniec porekadla by mal byť každému známy. „Ale Šaňo nás aj tak zdrbe.“

	„Prečo? Urobme to tak, Oto, že nejdeme vyšetrovať. Rodičom povieme, že nejde o výsluch, chceme sa iba niečo spýtať, niečo si overiť, čo sme sa dozvedeli v tábore. Ak sa im to nebude páčiť...“

	„Alebo chlapcovi.“

	„... alebo chlapcovi, tak odídeme a predvoláme ich na oficiálny výsluch. Dáme im na výber. Ak budú súhlasiť s neformálnym rozhovorom, nikto, ani Šaňo, nám nemôže nič vyčítať.“

	„Dobre, vyskúšame to. Začneš ty.“

	„Ale budeš dávať pozor. Vieš, aké to je s deťmi, ich logika môže dospeláka zaskočiť. Musíš byť v strehu a pomôcť.“

	„Jasnačka! Kam ideš? Máš chuť na fľaškové? Neblbni, bude z nás smrdieť chlast.“

	„Nie pivo, napadlo mi niečo iné.“

	Krauz zatiahol na parkovisko pred samoobsluhou.

	* * *

	Mirko býval v paneláku na štvrtom. Porušili pravidlo a vyviezli sa výťahom – aj tak z nich lialo, načo sa trápiť po schodoch.

	„Dobrý deň,“ otvorila sympatická pani, skoro slečna.

	Krauz si okamžite všimol pekné modré oči, veľmi bystré, usmiate oči.

	„Dobrý deň. Pani Mareková?“

	„Áno.“

	„My sme z polície...“ Krauz ich predstavil, aby vzbudil dôveru, ukázal aj preukaz. Asi nevzbudil, oči potemneli.

	„Stalo sa niečo?“ nahla sa, skontrolovala fotografiu na preukaze, v neblahej predtuche si prehrabala vlasy. „Mirko...“ nedopovedala.

	„Syn?“

	„Manžel! Čo sa stalo? Prišli ste...“

	„Len pokojne, prosím vás, len pokojne! Nič sa nestalo.“

	„Je v poriadku?“

	„Pevne verím, že áno, ale neprišli sme za vami kvôli manželovi.“

	Viditeľne sa jej uľavilo. Spamätala sa.

	„Viete čo, nestojme na chodbe. Poďte ďalej.“

	Pozvala ich do obývačky.

	„Musíte chápať moju reakciu, polícia u nás v živote nebola, a prídete dnes, zrovna dnes...“

	„Čo sa stalo práve dnes?“

	„Nič, presnejšie, dúfam, že nič! Manžel je zvárač, dnes zvárajú nejakú obrovskú palivovú nádrž v rafinérke, do pondelka to musí byť hotové. Včera mi celý večer vysvetľoval, aké je to nebezpečné. Budú zvárať vnútri, ak im zlyhá vetranie, môžu sa zadusiť, ak bude nádrž zle vyčistená, môžu vybuchnúť, ak... No proste celý večer ma strašil, až som ho musela zahriaknuť. Aj tak som do rána poriadne nespala – a teraz, odrazu, sa zjavíte vy, polícia...“

	„Iba hlúpa náhoda, pani Mareková, zlé načasovanie, zhoda okolností. S vaším manželom nemá naša návšteva nič spoločné.“

	„Pfúú...“ uľavilo sa jej. „Bože, až som sa spotila,“ ovievala sa rukou. Všimla si, že aj im je horúco. „Počkajte, prinesiem niečo.“

	„Ale nerobte si starosti...“

	„Pivo nemáme,“ ospravedlňovala sa. Položila na stôl tácku s citronádou, pomiešala, kocky ľadu vábivo cingali o sklo.

	„V službe aj tak nesmieme,“ klamal Hanzel, aby nemala výčitky.

	Pili s chuťou, no opatrne, lebo ľadová citronáda v tom teple mohla zareagovať a musela by im priniesť aj uteráky.

	„Hovoríte, že o manžela nejde, takže ma budete vyšetrovať pre niečo iné? Viete, je to také vzrušujúce, v živote som nebola vyšetrovaná...“

	„A ani nebudete, presnejšie povedané, nie dnes a nie tu.

	Musím vás dopredu upozorniť, pani Mareková, že sme neprišli vyšetrovať. Prišli sme sa vás niečo spýtať. Oboznámim vás s predmetom nášho záujmu, a ak sa rozhodnete, že sa s nami nechcete rozprávať, odídeme.“

	Zháčila sa.

	„Nerozumiem. Znie to tak...“ zaváhala, hľadala vhodné slová, „tak záhadne a vážne. Ale, prosím, pokračujte.“

	„Stala sa dopravná nehoda.“

	„Nehoda?“ hlas znel sklamane.

	„Nie celkom, ale súvisí to s motorkami a so štvorkolkami. Jedno dievča prišlo o život.“

	„O život? Je mŕtva?“ To už znelo zaujímavejšie.

	„K nešťastiu došlo na terénnej dráhe v jelšovom háji neďaleko letného tábora.“

	Vystrela sa, zasekol sa jej dych. Oči sa jej trochu zúžili, podozrievavo si Krauza premeriavala. Hanzel si odkašľal, chcel upozorniť kolegu, že na to ide zle. Samica pochopila, že im ide o jej mláďa, a ako každá samica zaujala obrannú pozíciu a bude ho chrániť aj za cenu vlastného života. Ak nechcú skončiť na dlažbe pred panelákom, Krauz by mal okamžite zmeniť taktiku.

	„Poviem vám viac, vlastne všetko, aby ste si mohli urobiť ucelený obraz,“ Krauz stavil na úprimnosť. Nereagovala, a tak rýchlo pokračoval. „My sme už boli v tom tábore.“

	„Aj Mirko bol v tom tábore,“ podozrievavý podtón z hlasu nezmizol.

	„Vieme, už sme hovorili s profesorom.“

	„Á, pán profesor!“ nebadane sa usmiala, napätie na chví –

	ľu poľavilo. Pri spomienke na groteskne šťúplu postavičku s vreckovkou na hlave sa pobavila.

	„Viete, my sme...“

	„Čo to bolo za nehodu?“ skočila mu do reči.

	„Myslíme si, že niekto niečím prehradil dráhu, dievča na štvorkolke na to nabehlo a zomrelo.“ Krauz sa rozhodol, že aj úprimnosť má svoje hranice. Zatiaľ prezradil iba toľko.

	„A vy si myslíte, že v tom majú prsty chlapci z tábora.“

	Nebola to otázka. Pani Mareková nebola hlúpa, predbehla ich. No nič, ušetrila im pár minút vysvetľovania.

	„Prečo práve chlapci?“

	„Nie je tajomstvom, že bobríci a motorkári si idú po krku, robia si zle. Takže chlapci?“

	„Možno, to ešte nevieme, iba preverujeme určité fakty.“

	„A čo s tým má môj syn? Logicky predpokladám, že ste prišli za ním.“ Logika pani Marekovej fungovala bezchybne.

	„Pozrite sa, vec sa má tak, k nehode prišlo presne pred týždňom v sobotu. Od nedele bol váš syn ako vymenený, v noci sa začal pomočovať...“

	„To viete odkiaľ!?“ zdúpnela.

	„Od pána profesora.“

	„A nie je náhodou zdravotný stav môjho syna lekárske tajomstvo!?“ Už bola naštvaná.

	„Pre lekára určite, pán profesor je botanik. Ale ani tak by som mu nič nezazlieval. Spýtali sme sa, prečo im chýbajú dvaja chlapci, vysvetlil nám, že jeden dostal horúčku a druhý...“

	Krauz pokrčil plecami. „Ani netušil, že niečo prezrádza.“

	„Profesor...“ vzdychla rezignovane. „Roztržitý profesor.“

	Chvíľu uvažovala, prehodila si nohu cez nohu, neuvedomila si, že ľahké letné šatôčky majú spodný lem nebezpečne vysoko. Radšej sa jej zahľadel do očí, potreboval sa sústrediť.

	Stále uvažovala, Krauz mal pocit, že nie sú na zlej ceste, len tomu ešte niečo chýba. Hanzel postrehol zaváhanie, ponáhľal sa na pomoc.

	„Pani Mareková, pozrite sa, stala sa nehoda, mladé, osemnásťročné dievča prišlo o život. Chápeme, že si neželáte, aby takáto ošemetná záležitosť bola čo len okrajovo spájaná s vaším synom. Ste matka, chránite ho, to je prirodzené. Na druhej strane, aj to dievča má matku, aj ona si zaslúži, aby sa dozvedela pravdu o smrti svojho dieťaťa. Aby ho mohla s čistým svedomím pochovať.“

	Hanzel bodoval, domáca prikývla.

	„Vášho syna nikto z ničoho nepodozrieva, nikto ho nechce do ničoho namočiť, ale myslíme si, že niečo videl alebo počul, možno zažil, jednoducho v sobotu sa niečo stalo, čo ho vystrašilo a zmenilo jeho správanie. Len tak mimochodom, boli ste s ním u lekára?“

	„Nie, nebolo treba. Odkedy sme ho priviezli domov, je v poriadku.“

	„Tak vidíte! To znamená, že jeho zmena súvisí iba s táborom a s udalosťami z minulej soboty. Nehovorte mi, že vás nezaujíma, čo sa stalo. Keď nie kvôli inému, tak určite preto, aby sa to už neopakovalo.“

	Krauz musel uznať, že kolega zaťal do živého.

	„Ale...“ ešte stále nebola celkom presvedčená. „Ale ako si to predstavujete?“

	„Normálne. Kde je Mirko?“

	„U susedov cez chodbu. Majú takého istého výrastka.

	Hrajú sa s autodráhou. Bez manžela sa nám samým dvom nechcelo na kúpalisko.“

	„Zavoláte ho, sadneme si tu alebo v jeho izbe, aby sa cítil v bezpečí, v pohode. Predstavíte nás, že niečo vyšetrujeme a chceme sa niečo spýtať, políciu zatiaľ nemusíte spomínať. To stačí, potom sa už budem pýtať ja.“

	Hlava jej padla nabok.

	„Celý čas budete sedieť vedľa neho, môžete ho držať za ruku. V momente, keď sa vám to prestane páčiť...“

	„Už teraz sa mi to nepáči.“

	„... skončíme a odídeme. Alebo chlapcovi, to je jedno, jednoducho celý priebeh a ukončenie necháme vo vašich rukách.“

	„Ale...“

	„Nie je to výsluch, nič si nebudeme písať, žiadne buzerácie a opletačky, ide nám iba o potvrdenie informácií a získanie nových. Myslite trochu aj na matku toho dievčaťa...“

	„Tak dobre.“

	Krauz sa hodil na operadlo kresla.

	„Ale ako ste povedali, keď uvidím na malom, že stráca trpezlivosť, odídete.“

	„Dohodnuté!“

	Na chvíľu ich opustila, dvere na chodbu nechala otvorené.

	„Zatiaľ v pohode,“ zašepkal Hanzel. „Si dobrý!“

	„Ja? Ty si zasiahol v pravý čas,“ odpovedal Krauz tiež šeptom.

	„Prvú časť by sme mali za sebou, teraz sa sústreď na druhú! Rišo! Zaboduj! Za pätnásť minút môžeme vyriešiť prípad a ideme na pivo!“

	„Pivo...“ vzdychol si vyprahnutý detektív. „To je čo?“

	Vrátili sa, detektívi prestali snívať. Vstali.

	„Ahoj, Mirko.“

	„Dobrý deň.“

	„Mirko, toto sú dvaja páni z... od...“

	„My sme kamaráti pána profesora Sekerku.“

	„Hej, boli za ním v tábore.“

	Chlapec si sadol na diván, matka vedľa neho. Chytila ho za ruku, privinula si ho, akoby ho naozaj chcela chrániť vlastným telom. Sadli si aj detektívi, Krauz si pritiahol kreslo, nasmeroval ho na dvojicu na diváne.

	„Pozri,“ vytiahol z vrecka balíček žuvačiek, rozbalil ho, ponúkol. „Dáš si? My si dáme, strašne radi žujeme žuvačky.“

	Chlapec váhal. Krauz rozbalil žuvačku, rozžul ju, usmial sa, lebedil si.

	„Čučoriedková, bohovská!“

	Hanzel rozbalil žuvačku, rozžul ju, usmial sa, lebedil si.

	„Fakt čučoriedková! Príma!“

	Z duše nenávidel žuvačky, boleli ho z nich zuby.

	„Mirko, daj si jednu, netrhaj partiu.“

	Chlapec pozrel na matku, prikývla. V okamihu bola žuvačka v ústach, len mu tak poskakovala sánka. Krauz položil balíček na konferenčný stolík, posunul ich bližšie ku chlapcovi.

	„Aj tieto sú tvoje, my ešte máme. Mirko, počúvaj ma, niečo by som sa ťa chcel spýtať. Vieš, boli sme v tábore za pánom profesorom, ale predtým sme boli aj v hájiku, kde je tá pretekárska dráha. Vieš kde?“

	„Uhm.“

	„Stala sa tam taká... no, taká nehoda alebo niečo také, nevieme čo. Ale niekto tam zomrel, nejaké dievča.“

	„Dievča?“ chlapec prestal žuvať.

	„Hej, bolo to dievča. Mladé dievča, ešte decko. Jej mama sa pýta, čo sa jej stalo, prečo už nie je s ňou doma. Aj nás sa pýtala a...“

	„Vy ste policajti?“

	Krauz dobre vedel, že detská logika funguje inak než ich.

	Mohol mať stratégiu naplánovanú, ako len chcel, niektoré otázky boli nepredvídateľné a mohli zaskočiť.

	„Sme,“ nedal sa zaskočiť Krauz.

	Mirkovu pravú ruku držala matka, druhou ju hladila. Po slove sme sa jej chlapec chytil aj druhou rukou, pre istotu.

	„Sme, ale nemusíš sa báť, nie sme v službe, veď vidíš, nemáme uniformy.“

	„Nemusíte, kriminálka nenosí.“

	Doriti aj s deckami, čo po večerníčku nezalezú do postele, ale pozerajú zakázané dospelácke kriminálky!

	„Máš pravdu, nenosí.“

	Úvod by sme mali za sebou, pomyslel si Krauz. Spackaný, ale za sebou. Bezradne zagánil na matku.

	„Mirko, páni by sa ťa chceli niečo opýtať. Môžeš im odpovedať, neboj sa, sľúbili mi, že sa ti nič nestane.“

	„Naozaj, mami?“

	„Naozaj.“

	„Myslíme si, že si niečo o tej nehode počul, alebo dokonca videl. Vieš niečo, čo by nám pomohlo. Boli by sme ti veľmi vďační, keby si nám to povedal. Povieš? Pomôžeš nám?“

	Chlapec sklonil hlavu, skúmal vzor na koberci.

	„Mirko,“ pomáhal aj tretí detektív v letných šatách, „pamätáš sa, ako ti bolo, keď sme ťa priviezli. Plakal si, v noci si sa budil a kričal si. Tatino a aj ja sme mali o teba strach.

	Už nechceme, aby si plakal, ani ty nechceš, tak im to povedz, nech máme všetci pokoj.“

	Pohladila ho po vlasoch. Chlapec vytrvalo hľadel do zeme, váhal, premýšľal, bojoval, napokon povedal kobercu:

	„Nemali zraziť Ajku.“

	„Ajku?“ Krauz si spomenul na dokaličeného psíka pod maringotkou. „Jazvečíka?“

	Chlapec prikývol.

	„Nič by sa im nestalo. Nemali zraziť Ajku,“ zopakoval zanovito.

	Krauz si vymenil pohľad s Hanzelom. Kolega prikývol, aby rýchlo pokračoval.

	„Mirko, kde ju zrazili?“

	„V hájiku.“

	„Kto?“

	„Oni.“

	„Motorkári?“

	„No.“

	„Vy ste boli čistiť hájik, však? Celý oddiel.“

	„Dva.“

	„Dva oddiely. Ajka a pán Kašák išli s vami.“

	„Nie, iba Ajka, ujo Milan mal prácu v maringotke.“

	„Išli ste bez uja Milana, ale jeho psík bežal za vami.“

	„Bežala.“

	„Správne, Ajka bežala. Čo sa stalo?“

	„Čistili sme hájik, zbierali sme smeti, odrazu zarachotila motorka, taká veľká, hlučná. Ajka sa takých bojí, začala brechať, vybehla proti nej a ten... ten...“

	„Motorkár.“

	„... motorkár ju zrazil. Mami,“ chlapec konečne zdvihol hlavu, pozrel na matku, „ona strašne skučala, pískala, točila sa, nemohla sa postaviť. A plakala. Mami, Ajka strašne plakala. Ešte nikdy som nevidel psíka plakať. Ajka strašne plakala a skučala. Bolelo ju to.“

	Mamka ho povzbudivo pohladila po vlasoch.

	„Ajku ste odniesli do tábora,“ pomohol Hanzel.

	„No. Aj ujo Milan plakal. Naložil ju do auta a utekali k veterinárovi. Boli preč skoro celý deň, keď sa vrátili, Ajka len spala, nemohla sa hýbať, celý chrbát mala holý, aj veľkú jazvu mala. Celý tábor ju ľutoval, hladkali sme ju, ale len ležala, nemohla sa hýbať. Ujo Milan bol veľmi naštvaný, volal na políciu. Prišli, dlho sa s ujom Milanom rozprávali, potom odišli, nič nespravili. Ferko povedal, že to nemôžeme nechať len tak...“

	„Ktorý Ferko?“

	„Ferko Kotulič z piateho oddielu. V piatom sú najstarší chlapci, ja som bol v prvom.“

	„Ferko je tvoj najlepší kamarát?“

	„Je, aj s Walterom. Oni boli z najstarších chalanov najlepší kamaráti.“

	„Aký Walter? Druhé meno?“

	„On má také ťažké meno...“

	„Weissmüller?“

	„No, také.“

	„Dobre, takže Ferko povedal, že to nemôžete nechať len tak.“

	„No.“

	„A čo ste spravili?“

	„Večer sme sa vybrali do hájika.“

	Ticho. Zaťal sa. Teraz by sa mal priznať, čo vyviedli. Bál sa.

	„Nemusíš sa báť, Mirko.“

	„Mami...“ chlapec hľadal ochranu u matky.

	„Mirko, naozaj sa nemusíš báť, ujo neklame. Povedz, čo ste spravili v lese?“

	„Natiahli sme drôt. Oni natiahli drôt, ja som iba niesol kliešte. Za to ma nezavrú, však nie, mami?“

	„Určite nie.“ Krauz predbehol matku, prisunul sa bližšie. „Mirko, my deti nezatvárame. Nikde na svete sa deti nesmú zatvárať, neboj sa. Kto oni? Koľko vás bolo?“

	„Traja. Ferko, Walter a ja. Ferko povedal, že to nemôžeme nechať len tak, že s tými hnusnými motorkármi musíme niečo urobiť, lebo nikto s nimi nič nerobí, ani polícia. Zrazili Ajku a mohli zraziť aj nás. Ferko vzal kus drôtu, mne dali kliešte a išli sme do hájika. Medzi dva stromy sme natiahli drôt, vlastne oni natiahli, lebo ja som nevládal, nemám takú silu. Bol to tvrdý drôt, vôbec sa nedal ohnúť, ale Ferko s Walterom sú starší, oni mali silu.“

	Chlapec zase stíchol.

	„Mirko, ale to...“

	Krauz zastavil matku nastrčenou dlaňou.

	„Len pokračuj, Mirko.“

	„Ferko povedal, že keď do drôtu niekto narazí, spadne, dobre sa buchne a už tadiaľ nebudú jazdiť a v hájiku bude ticho a poriadok. Ale potom...“

	Krauz s Hanzelom tušili, že to nie je všetko, čo má chlapec na duši. Obyčajný drôt cez cestu by ho tak nevystrašil, nie tak, aby sa v noci pomočoval. Muselo sa stať ešte niečo.

	Sedeli strnulo, ani sa nepohli, len aby ho nevyplašili. Matka nechápavo civela na chlapcovu blonďavú šticu.

	„Ale potom sa stalo ešte niečo,“ nenápadne ho postrkoval Krauz.

	„Uhm,“ chlapec prikývol. „Walter povedal, že asi ho dali veľmi vysoko, žeby sa niekto mohol zraniť aj vážnejšie, chcel, aby sme sa vrátili, no Ferko povedal, že dobre im tak a že sa vrátime zajtra a dáme ho nižšie. Ale ja som nechcel, aby sa niekto zranil vážnejšie, chcel som iba, aby spadol a udrel sa, a aby tam už nejazdili...“ vzdychol si, stíchol.

	„Ty si sa tam vrátil sám?“

	Prikývol.

	„S týmto?“ Krauz zalovil vo vrecku, ukázal mu červenú plastovú pásku zrolovanú do malého valčeka.

	Chlapec prikývol.

	„Chcel si ju zavesiť na drôt?“

	„Uhm. Pán profesor nám vysvetlil, že keď sa páska trepoce vo vetre, tak ju vidieť z diaľky a vyplaší srnky aj diviaky a vyhnú sa jej. Myslel som si, že vyplaší aj motorkárov a vyhnú sa jej, aj drôtu, a nezrania sa. Lenže už sa stmievalo, zablúdil som. Odrazu bolo všade prítmie a nevedel som, kde som. Chcel som si skrátiť cestu k drôtu a odbočil som z cestičky do lesa, ale už som ju potom nevedel nájsť. Chvíľu som blúdil, už bola skoro tma, aj som sa bál, odrazu...“

	Chlapec dýchal ako po behu, aj sa potil. Krauz sa modlil, aby matka nespanikárila.

	„Odrazu zarachotila motorka, blížila sa, išiel som za zvukom. Zbadal som svetlá, približovali sa, išiel som oproti.

	Bola to taká motorka so štyrmi kolesami, stále sa približovala, letela ako besná a...“ Mirko sa pritlačil na mamu, objala ho, privinula si ho, pomojkala.

	„Ešte chvíľu,“ poprosil Krauz.

	Prikývla.

	„Odletela mu hlava,“ chlapec hovoril tichšie. „Nevedel som, že to bolo dievča. Spadla, odletela jej hlava, motorka preletela tesne vedľa mňa a spadla dolu svahom. Zľakol som sa, aj pásku som stratil, utekal som. Už som bol na cestičke, utekal som po cestičke, utekal som... mami!“

	„Tu som, miláčik, tu.“

	„Mami, ja som nechcel, aby si niekto ublížil...“

	„Ježišukriste,“ Krauz si pošúchal spotenú tvár. „Ten chlapec videl celú tragédiu na vlastné oči.“

	Mayor počúval so zatajeným dychom.

	„Nodoriti! Veď to znie ako horor! Chudák chlapec, nečudujem sa, že sa poštiaval, jeden by sa aj posral!“

	Hanzel prikývol, aj on mal taký pocit. Celou cestou od Mirka rozmýšľali, čo všetko ten chlapec zažil.

	„Ale nemôžeme mu to uľahčiť. Teraz už nie,“ vzdychol si Mayor.

	„Matku sme poučili,“ pokračoval Krauz vo vysvetľovaní.

	„Vie, čo ich čaká. Je ochotná priviesť ho k vyšetrovateľovi.

	Necháme ho, nech si on povie, na ktorý deň. Bude to chvíľu trvať, sú prázdniny a musíme zohnať psychológa, niekoho zo sociálky, poznáme zákonný postup.“

	„Vážne? Vy poznáte niečo také, ako je zákonný postup?!

	Tak potom mi vysvetlite, prečo ste tam liezli?“

	„Zachytili sme stopu!“

	„Stopu? Aj so zachytenou stopou sa dá dodržať zákonný postup. Decko nemôžete vypočúvať len tak!“

	„Nevypočúvali sme, upozornili sme matku, že nevypočúvame, iba sme sa prišli porozprávať. Mohla nás vyhodiť hneď od dverí.“

	„To hovor šéfovi inšpekcie alebo tomu, čo seno žerie!“

	„Čo ak je to jeden a ten istý?“

	„Aspoň ma neser! Chlapci, ste ako malí, niekedy tancujete na sakramentsky tenkom ľade. Dobrovoľne strkáte hlavu do slučky. Povedzte mi, ako tie vaše informácie podáme oficiálne.“

	„Napíšeme hlásenie, že sme boli v tábore, vypočuli sme profesora a od neho sme sa dozvedeli mená chlapcov a podozrenie, že niečo vyviedli. Tomu, že sme boli u nich doma, sa takticky vyhneme a ty vybavíš na vyšetrovačke, aby sa vyšetrovateľ na to matky nepýtal – akože je v kontakte s políciou prvý raz, a je to.“

	„Perfektný plán! Vy nič, vy ostanete peknučkí a ja zas budem na vyšetrovačke za debila!“

	„Prvý raz?“

	„Ty!“

	„Ani posledný,“ Hanzel sa opäť poponáhľal kolegovi na pomoc.

	„Pravda! Kým vás odtiaľto nevyrazím, tak určite nie posledný! Zmiznite písať hlásenie!“

	Vstali.

	„Počkajte! Sadnite si!“ Mayor pozrel von oknom, už sa zmrákalo. „Celú sobotu sme zabili, ale nie zbytočne. Boli ste celý čas vonku, tak neviete...“ pošúchal si tvár, bolo na ňom vidieť, že je strhaný. „Pár organizačných informácií. To najdôležitejšie...“ vzdychol si, išlo to z neho len ťažko. „Volal Chosé, je v nemocnici. Petra sa neprebrala. Guľku vybrali, tlak na mozog klesol, no niečo tam tečie, niečo nie je v poriadku. Neprebrala sa, je v kritickom stave. Možno...“ Mayor sa pozrel Krauzovi do očí, potom Hanzelovi. „Dávajú jej tridsať percent, možno o ňu prídeme. Kritická bude táto noc, potom možno...“

	„Prebohaživého!“

	„Chosé s ňou ostane celú noc, keby precitla. Už som volal s primárom, vybavil som to, súhlasí.“

	„Skočím za ním.“

	„Nie, Rišo, nechajte ho na pokoji! Dopíšte záznam a ťahajte domov. Zajtra máte voľno, pokračujeme v pondelok.“

	„V pondelok? Zajtra nerobíme?“

	„Nie, netreba. Drogovú akciu si dorobia drogári, tí budú vypočúvať celú nedeľu a ešte aj potom. My sme s nimi skončili, aj s pátraním po strelcovi. Uzávera bola zrušená, Gabo nám pláchol, ďalej bude pokračovať oddelenie pátrania a Interpol. Dvojičky si nechal vyšetrovateľ v cele predbežného zadržania, zajtra ich dopočuje a potom sa s prokurátorom dohodnú, či budú navrhovať väzbu. Pre nás nazajtra nič, pokračujeme v pondelok.“

	„Väzbu? Načo? Veď Lindu nezabili!“

	„Vy neviete, čo všetko sme u nich doma našli. Ale teraz sa s tým nezaťažujte, choďte písať, uvidíme sa v pondelok.“

	Vstali. Pri dverách ich šéf ešte zastavil.

	„Len tak medzi nami, chlapci, perfektná detektívna práca, vybavili ste to elegantne, vrchnosť bude mať radosť.

	Blonďavá hlava už nie je náš problém, slušný výkon, ďakujem. S tým Mirkom to nebolo celkom kóšer, ale budiš. Aspoňže matka bola pri tom, že ste ju nezamkli v kúpeľni.“

	Nedeľa sa vydarila, Krauz ju celú prespal na deke. Sylvia trvala, že pôjdu na kúpalisko, striktne odmietla stráviť ďalší horúci deň medzi panelovými stenami. Dcéry mali svoj program, Krauz s manželkou si užívali pohodový koniec víkendu.

	V pondelok ráno bolo všetko inak.

	Chosé sedel v kresle, nežartoval, nerýpal do Kukyho, nešpičkoval, čítal noviny. Nečítal, iba ich držal, iba použil tenkú papierovú stenu na ochranu kúska súkromia. Utiekal sa do samoty – za týchto okolností mu vyhovovala viac než spoločnosť kamarátov.

	Ten, čo mal čítať, nečítal, jeho stolička zívala prázdnotou.

	Krauzovi jeho prázdne miesto pripadalo, akoby Pomajbovi vytrhli predný zub. Dnes sa malo rozhodnúť, dnes sa mal Burger dozvedieť výsledky vyšetrení.

	Váňa si pripravoval raňajky, nemľaskal, nefŕkal, nedráždil hladných kolegov, iba potichučky natieral rožky.

	Kuky nepolieval, upratoval si stôl, nič ho nebavilo.

	Krauz a Hanzel sa mlčky pripravovali na rozdelenie, ob –

	čas sa im stretli pohľady, zvažovali, či informovať partiu o výsledkoch sobotňajšieho snaženia, no ani jeden sa k tomu nemal. Napokon sa ticho, iba pohľadmi, zhodli, že informovanie nechajú na šéfa.

	Všetci sedeli ako obarení, bez života – Petra sa neprebrala ani v nedeľu.

	Vošiel Mayor, nehulákal už od dverí, dokonca predtým dvakrát zaklopal.

	„Rišo, prídu manželia Ramírezovci, prídu si po decká.

	Prokurátor bol zásadne proti väzbe, tak ich budeme prepúšťať. Vyšetrovateľ ešte nie je pripravený, volal, či by si sa ich na chvíľu neujal. Nechce ich nechať vysedávať na chodbe, aby sa nestretli s dvojičkami a nedošlo rovno pred jeho dverami k nepredvídaným emotívnym scénam. Má pravdu, ich otec je vraj nervák. Ostatní normálne na rozdelenie, nebudeme vypočúvať, iba ich postrážime.“

	Kolegovia odišli, Krauz čakal na telefonát z vrátnice. Konečne prišli. Bola to návšteva, nie predvedení vagabundi –

	ušli sa im pohodlné miesta v rohu v kreslách. S chuťou prijali ponúknutú minerálku, pani Ramírezová sa potila, pán Ramírez nie, asi gény.

	Začali sa pýtať, Krauz netušil, či môže, či nenaruší vyšetrovateľovi nejakú tajnú taktiku, ale pýtali sa stále a vyšetrovateľ konkrétne pokyny nevydal, tak sa rozhovoril.

	„Viete,“ vysvetľovala pani Ramírezová, „v pondelok, presne pred týždňom, nám volal Roland, že sa niečo stalo, že do telefónu nemôže, že radšej priletia. Nemohli zohnať letenku, napokon aj tak neprileteli, volal znova, že sú na polícii a aj tu ostanú spať. Ničomu sme nerozumeli, okamžite sme začali zháňať letenky. Neviete si predstaviť, čo nás stálo zohnať let tak napochytro, ale mali sme šťastie, včera sme prileteli. Celú noc som nespala, ani otec, ničomu nerozumieme...“

	Krauz začal pomaly rozprávať. Keď sa dostal k žúru v ich dome, pán Ramírez vyskočil.

	„Večierok!? Cudzí ľudia v mojom dome!?“

	„Otec, prosím ťa...“ Pani Ramírezová ho stiahla späť do kresla.

	Keď sa dostal k štvorkolke, otec opäť vyskočil.

	„Porušili môj zákaz!? Výslovný zákaz!? Ešte k tomu takým podlým, podvodným spôsobom!?“

	„Pablo, prosím ťa...“

	Potom prišla časť o Lindinej smrti. Pablo nevyskočil, sedel ako obarený, nenachádzal slov.

	„Ježišukriste,“ zastonala pani Ramirézová.

	Nakoniec Krauz pridal rozuzlenie. Keď im vysvetlil pravú príčinu večierka a pravé úmysly podarenej Gabovej partie, obaja ostali ako obarení. Pán Ramírez potreboval viac minerálky, pani Ramírezová viac kyslíka.

	„Ten Gabo... Bože môj dobrý, ani to nechcem vysloviť, on ju zastrelil? Tá vaša kolegyňa zomrela?“ Pani Ramírezová len ťažko nachádzala slová.

	„Nie, ešte žije. Je v kóme, v ťažkom stave, ale ešte žije.“

	„A naši chlapci v tom majú prsty?“

	„Nie. Našťastie nie.“

	„Ale potom prečo ste ich zavreli?“

	„No, po prvé, nezavrel som ich ja, ale kolega vyšetrovateľ.

	To je iná súčasť polície. Teraz ste na kriminálke. Po druhé, ani on ich nezavrel, iba si ich... ako by som to... iba si ich odložil do cely predbežného zadržania, aby sa mu nestratili vo svete, kým neukončí všetky výsluchy, celé vyšetrovanie, kým nebude jasné, aký podiel viny nesú vaše deti a aké paragrafy sa na ne vzťahujú. Po umiestnení do cely nasleduje väzba, tá trvá dlhšie, aj roky, ale v prípade vašich dvojičiek prokurátor nevidel dôvody väzby, dnes ich z cely prepustia a môžete ísť domov.“

	„To sa mi uľavilo.“ Pani Ramírezová si pritisla ruku na hruď. „Som vám nevýslovne vďačná.“

	„Takže sa preukázalo, že sú nevinní? Väznili ste ich zbytočne?“ Pán Ramírez taký vďačný nebol, mal skôr útočnú náladu.

	„Neväznili sme ich a už vôbec nie zbytočne. Aj oni sa dopustili trestnej činnosti. Nie závažnej, ale aj na nich sa vzťahuje pár paragrafov.“

	„Akých? Máme dobrého právnika...“

	„Toho si odložte, určite ho ešte budete potrebovať. Pýtate sa na paragrafy? O chvíľu si vás zoberie vyšetrovateľ, ten vám vysvetlí presné znenie paragrafov, ja viem iba toľko, že vaši synovia boli svedkami trestného činu a neoznámili ho, na to sú u nás paragrafy. Vedomé neoznámenie trestného činu je tiež trestný čin. Okrem toho manipulovali s mŕtvolou nezákonným spôsobom, ten paragraf sa volá hanobenie mŕtveho, aj ten sa na nich vzťahuje, takže nie sú až takí nevinní.“

	„Ale zato im väzenie nehrozí? Alebo...“

	„Pán Ramírez, za tieto paragrafy nie, ale to nie je všetko...“

	„Nie? Toto nestačí? Oni nám pripravili ešte väčšie prekvapenie? Tak povedzte, o čo ide!“

	Krauz vstal, otvoril skriňu, na stôl položil sobotňajší úlovok.

	„Kým ste boli preč, vo vašom dome sme vykonali domovú prehliadku. Všetko so súhlasom prokuratúry a súdu, váš právnik bude môcť nahliadnuť do spisu a presvedčiť sa, že všetko bolo legálne. Pri domovej prehliadke kolegovia v izbe vášho syna Rolanda našli toto...“ Krauz odstúpil, aby sa mohli pozrieť.

	Matka a otec vstali, opatrne, aby niečo nevybuchlo, sa zakrádali k stolu.

	„Drogy!? Drogy v mojom dome!?“ zavyl pán Ramírez.

	Na stole ležali štyri nahrubo balené cigarety, v druhom igelitovom vrecúšku bol biely prášok, v treťom päť bielych tabletiek, vo štvrtom dévedečko v neoznačenom priesvitnom obale.

	„Našli sme ich v posteli, pod matracom. Nedali si veľa práce so schovaním, takže neboli určené na skladovanie, ale na okamžité použitie.

	„ Dios, dame la fuerza para no darle un golpe en la cara! “ Pán Ramírez zaťal päste.

	Krauz radšej uhol, jeho svalnatá vyšportovaná postava vzbudzovala rešpekt.

	„Prosím ťa, sadni si, upokoj sa,“ prosíkala matka. „ On povedal...“

	„Nemusíte mi prekladať.“

	„Vy viete po španielsky?“

	„Nie, stačí mi fantázia, viem si predstaviť.“

	Zazvonil telefón, vyšetrovateľ bol pripravený. Krauz poschovával jednotlivé kamienky už ucelenej mozaiky.

	„Pôjdeme,“ vyzval stránky.

	„Ja ich naozaj zabijem...“ nevedel sa spamätať otec.

	„Pán Ramírez, napriek tomu, že ma do toho nič nie je, aj tak vám niečo poradím. Váš vzťah k synom, váš vzájomný vzťah, si nedovolím kritizovať, nič o ňom neviem, dozvedel som sa iba náznaky, ale mali by ste si uvedomiť, že aj prísna výchova má svoje hranice, aj dobrý úmysel sa môže zvrtnúť presne opačným smerom. Možno by z vašej strany nezaškodilo trochu viac dôvery, povoliť uzdu, aby sa sami otrkali. Viete, nie je nič horšie, než keď sa syn bojí vlastného otca, lebo zo strachu vzniká iba nenávisť, nikdy nie láska.“

	Pani Ramírezová zabudla dýchať, pán Ramírez stál, na tvári sa mu striedavo napínali svaly, päste pevne zovreté.

	Nepovedal nič, zamieril ku dverám.

	„A na tom dévedečku je čo?“ spomenula si pani Ramírezová vo dverách.

	„Ešte nevieme, nemali sme čas, aby sme ho pozreli. Len dúfajte, že nič, čo by bolo spojené s detskou pornografiou alebo podobne. Boli by to ďalšie paragrafy navyše...“

	Krauz odprevadil stránky k vyšetrovateľovi. Nechal ich na chodbe, vošiel sám.

	„Niečo som im naznačil,“ priznal sa bez mučenia.

	„V poriadku, iba si mi ušetril čas. Aj tak ich musím podrobne informovať a predpokladám, že na mňa poštvú rodinného právnika.“

	„To si buď istý, už ho spomínali.“

	„Takže ho asi rovno zavoláme, nech sa nemusím opakovať. Stopy z domovej prehliadky sú ešte u vás?“

	„U mňa v skrini.“

	„Švihnite si, nečakajte, pošlite ich expresne do labákov.

	Potrebujem vedieť, čo je to za materiál, množstvá, koncentráciu, aby som mohol správne kvalifikovať. To dévedečko ste už videli?“

	„Nie.“

	„Dajte ho konečne niekomu pozrieť, nech vieme, čo tam je. Aj tam môže byť dôvod na rozšírenie obvinenia.“

	„Jasné, ideme na to!“

	Krauz nikam nešiel, vrátil sa do kancelárie. Ani na rozdelenie sa mu nechcelo ísť, zodvihol telefón.

	„Ahoj, pán doktor.“

	„No nazdar!“

	„Už si počul?“

	„Čo?“

	„O tej hlave.“

	„Volal mi Šaňo.“

	„Nepochválil sa. Zaujíma ma tvoj názor. Je to vôbec možné?“

	„Je. Osobne som sa s takým prípadom ešte nestretol, budem od vás požadovať podrobnosti na vedecké rozpracovanie raritného prípadu, budem ho aj publikovať...“

	„A zarábať na chudákoch policajtoch!“

	„Len sa nepotento, chúďatko moje! Vieš čo, mám pre teba korektný návrh. Písať vieš perfektne, tak sa neondej, sadni na zadok a spracuj mi podrobnú informáciu. Ak mi pomôžeš, dám ti polovicu honoráru.“

	„Kašlem ti na prachy, mám ich toľko, že neviem, do ktorej skrine napchám budúcu výplatu. Radšej mi povedz svoj názor.“

	„Aký názor? Čo sa ti nepozdáva? Čo chceš spochybňovať, veď hlavu ste našli, tak čo? Bola odtrhnutá? Bola, prípad sa stal!“

	„Ale technicky, ako je to možné technicky?“

	„Jednoducho. Musíš si uvedomiť, že ľudské telo ani zďaleka nie je také pevné, ako nám ukazujú v nepodarených akčných filmoch. Tam sa herci, presnejšie, kaskadéri, mlátia hlavanehlava, reťazami, tyčami, bakuľami, kadečím... Skutočnosť je úplne iná, ľudské telo je v podstate krehký mechanizmus. Ani hlava na krku nedrží perfektne. Stačí väčší tlak na správne miesto – a je fuč. Pri dopravných nehodách sa často stáva, že telo narazí na tuhú prekážku a hlava pokračuje, alebo naopak, hlava narazí a telo pokračuje. Stačí náraz do časti iného auta, do trámu, steny, železnej šíny, do čohokoľvek. A teraz si zober náš prípad. Štvorkolka má dvesto kíl, dievča šesťdesiat, to máme štvrť tony, vynásob to besnou rýchlosťou... Vieš, akú kinetickú energiu naberie taký kolos? A to všetko vyvinie nečakaný tlak na extrémne malú plochu, na natiahnutý drôt. Jeho plocha predstavuje pár milimetrov štvorcových, každý druhotriedny fyzik ti ľahko vypočíta, aké tam pôsobia sily. Drôt sa pri takom zaťažení správa ako gilotína, hlavu odfikne bez najmenších problémov. Už sa to stalo, čítal som o tom v odbornej literatúre – a vidíš, stalo sa to aj u nás.“

	„Taká blbosť, natiahnutý drôt...“ stále nechápal Krauz.

	„Gratulujem. Jednu hlavu bez tela ste vyriešili, čo to druhé telo bez hlavy?“

	„Už si horší než Šaňo! Že som ti vôbec volal!“

	„Ja len, že ho máte stále v mrazáku, keby ste ho hľadali.“

	„Trhni si, provokatér!“ Krauz tresol slúchadlom.

	Chlapci sa stále nevracali z rozdelenia, šéf sa asi rozrečnil. Krauzovi sa nechcelo, no nemal na výber, musel sa pripojiť aj on.

	„... za čo vám riaditeľ vyslovuje pochvalu a môžete rátať aj s nejakými odmenami, určite nebude lakomý. Tak čo, vybavené?“ Šéf zbadal Krauza, prerušil prednášku.

	„Vybavené, už sú dolu u vyšetrovateľa.“

	„Dobre, vybavené.“ Mayor pozrel na hodinky. „Fíha, nejako sme sa rozrečnili. Tak nič, ukončíme dnešný nástup, vyhodnotenie víkendu sme si povedali, robotu na dnešok máme zapísanú... Ehm, Rišo, nebol si tu, tak len pre tvoju informáciu... Riaditeľstvo je mimoriadne spokojné so zakončením sobotňajšieho vyšetrovania, aj vám s Hanzelom sa ujde nejaká minca. Najviac sa riaditeľovi uľavilo, že hlúpe novinárske výlevy o sériovom vrahovi, ktorý na počkanie zabíja a kaličí mladé dievčatá, sa nepotvrdili. Zase sa našli hyeny, ktoré by rady rozvírili štvavú kampaň proti policajtom, že nič nerobia, že priamo pod rukami nám niekto porciuje študentky a podobne. Našťastie preukázali ste, že tieto dva prípady spolu nesúvisia a tragédiu spôsobila bizarná dopravná nehoda. Ale šéfovia sa pýtajú, čo s tou druhou, presnejšie, tou prvou zohavenou mŕtvolou.“

	„Šaňo, spýtaj sa ich, či poznajú staré rímske príslovie.“

	„Aké?“

	„ Ex nihilo nihil fit. Poznáte ho všetci. Otrocky by sa dalo preložiť, že z ničoho nič nezískaš, ale my Slováci sme poetické duše a dosadili sme si doň hovno a bič.“

	„Riško, a poznáš aj druhú časť porekadla?“

	„Poznám.“

	„No tak niečo upleťte, nech to smrdí, je mi to jedno, len niečo upleťte. Plieskanie na konci si domyslím.“

	Detektív Jaro z mravnostného oddelenia sa pod rúškom tmy zakrádal nocou. Presnejšie povedané, mal by sa zakrádať, veď pracoval na kriminálke, ale nezakrádal sa, lebo sa nemal za čo hanbiť. Do bordelu mohol vojsť hlavným vchodom za svetla reflektorov – mal to v popise práce. Normálne bez hanby zaparkoval na parkovisku na druhom mieste od hlavného vchodu, hneď vedľa Marišinho bavoráka.

	Medzi bavorákom a ojazdeným renaultom bol asi taký rozdiel ako medzi policajtom a úspešnou podnikateľkou.

	„Vitaj, Jarko! Služobne, súkromne?“

	„Ahoj, Mariška. Aký je v tom rozdiel?“

	„Tiež pravda. Dáš si?“

	„Vodku a pivo.“

	Mariša kývla barmanke.

	„Ahoj, Jarko.“ Dievča v podväzkoch pozdravilo, nezdržiavalo sa, vybehlo po schodoch k izbám.

	„Ahoj,“ detektív odzdravil iba cez plece, ani nevidel koho.

	„Idem za tebou, Mariška.“

	„Počúvam, rada ti pomôžem.“

	„Nie ty mne, ja tebe. Mám čas, pozriem sa na tie tvoje zblúdené ovečky. Zmenilo sa niečo, objavili sa?“

	„Nie. Si zlatý.“

	„Potrebujem nejaké informácie.“

	„Pýtaj sa.“

	„Ktorá bola prvá?“ detektív položil na barový pult dve fotografie.

	„Táto,“ domáca ďobla do fotografie.

	„Kedy?“

	„Začiatkom augusta.“

	„V strede prázdnin,“ konštatoval detektív. „Meno?“

	„Irina.“

	„Umelecké alebo ozajstné?“

	„Aj, aj.“

	„Druhé?“

	„Nezapamätateľné. V azbuke nečitateľné. Niečo ako Ta –

	tsiukovavrilovovová, ale to iba improvizujem.“

	„Odkiaľ?“

	„Žeby rodená Škótka?“

	„Nie, Edinburg som nemal na mysli, skôr Ukrajinu, Rusko, Moldavsko... V tejto oblasti tápem, nie v Škótsku. S takým menom môže pochádzať z dvanástich časových pásem.“

	„Tuším Moldavsko, je to dôležité?“

	„Nemáš jej pas?“

	„Niektoré nemajú.“

	„Ale vieš, že také tu nemajú čo robiť!“

	„Ani tu nerobila. Šliapala vonku.“

	„Naozaj veľký rozdiel! Ale prachy odovzdávala tu, nie?“

	„Ty si zmenil flek? Už robíš na daňovom?“

	„Aspoň ma neštvi!“

	„Sa nepotento...“

	„Takže si ju zaradila do štvrtej cenovej skupiny.“

	„Každá má možnosť vypracovať sa až hore na poschodie. Ale izby sú u mňa za odmenu, to si musí jedna sakramentsky zaslúžiť.“

	„Ako dlho pre teba pracovala?“

	„Prišla v máji. Tak nejako.“

	„Teda iba začínala.“

	„Hej.“

	„Povedz mi niečo o okolnostiach zmiznutia.“

	„Žiadne okolnosti, jednoducho jedného dňa neprišla na raňajky, nepriniesla prachy.“

	„Začiatkom augusta.“

	„Hej, začiatkom.“

	„Aké si urobila opatrenia?“

	„Aké som mohla? Spýtala som sa... teda Horácius sa spýtal...“

	„Horácius! Bože! Nikdy si na to meno nezvyknem!“

	„Hovoríš to zakaždým.“

	„Lebo zakaždým si nemôžem zvyknúť.“

	„Nemusíš ho pozvať na pivo.“

	„Ešte to tak! Ďakujem!“

	„Horácius sa spýtal dievčaťa na vedľajšej stojke, vraj normálne fungovala. V ten večer mala dve fajky, krátko po polnoci mala tretiu, nasadla do auta a už sa nevrátila.“

	„Viac nevedela?“

	„Nie. Môžeš na to vziať jed, že nie. Keď sa pýta Horácius, dievčatá odpovedajú, tak to funguje a aj bude fungovať.

	Dobre vedia, čo by nasledovalo, keby čo len raz zaklamali.“

	„Dobre, a tá druhá?“

	„Čo s ňou?“

	„No čo vieš o nej. Meno?“

	„Beatris.“

	„Beatris! Bože! Tie vaše umelecké mená! Normálne!“

	„Kveta Štenclová.“

	„To znamená naša?“

	„Naša.“

	„Takže normálny občiansky preukaz, zdravotný preukaz, prehliadky... Všetko v poriadku?“

	„Všetko, ako má byť.“

	„Kedy sa stratila a ako?“

	„Dvanásteho, to viem presne, išla na eskort. Všetko evidujem. Klient zaplatil za celú noc. Ráno o ôsmej mala nasadnúť do auta, nenasadla. Klient tvrdil, že polhodinu predtým odišla po vlastných, nechcela čakať.“

	„Dôvod? To predsa nesmú robiť.“

	„Nesmú, mne budeš vysvetľovať! Sama som vymyslela pravidlá, samozrejme, že nesmú! Vraj jej bolo nevoľno, od polnoci ju bolel žlčník. Chcela skočiť do neďalekej lekárne po lieky a vrátiť sa na adresu na vyzdvihnutie.“

	„Klient ju neodprevadil?“

	„To nemusí, len čo dievča opustí byt, preberáme za ňu zodpovednosť my.“

	„Bola v tej lekárni?“

	„Sú tam tri priehradky a ráno mali nával. Nevšimli si.“

	„Meno a adresa klienta?“

	„Jarko, ale...“

	„Ja viem, citlivá informácia. Neboj sa, nebudem otravovať, ak to nebude nevyhnutné.“

	„Dobre, počkaj, prinesiem...“

	„Nie, idem s tebou hore.“ Detektív vyzunkol spodok piva, nasledoval domácu po schodoch.

	„Á...“ slastne zastonal, „toto je najpohodlnejšie kreslo na svete,“ lebedil si v Marišinom kresle. Pomrvil sa, aby si pomasíroval chrbát.

	Domáca si sadla za pracovný stôl z čias Ľudovíta XIV. Čo na tom, že kreslo bolo masážne, na elektrinu, a konferenčný stolík so sedačkou v rohu niesli stopy art deco. Neštýlovo zariadená kancelária aj tak vyžarovala istú neidentifikovateľnú pohodu a teplo, ani nevydarená, nakrivo zarámovaná kópia Rembrandta ju nemohla naštrbiť.

	„Tomáš Srna,“ zahlásila Mariša, čítala z kartičky.

	„Počkaj. Vieš, čo sa mi na tebe najviac páči?“ spýtal sa detektív, kým si vyťahoval poznámkový blok.

	„Už je vysušená, zďaleka nie je, čo bývala.“

	„Myslím tvoju zanovitosť, s akou ignoruješ výdobytky modernej techniky. Nijaký počítač, monitor, žiadne blbosti –

	klasické pero a papier, kartičky, bločky, poznámky v notese.“

	„Najbezpečnejšie na svete. Mne sa do notesa alebo do kartičiek nikto nenabúra a ver mi, chceli by, a nielen vaši!“

	Detektív Jaro súhlasne prikývol, zapísal si meno.

	„Adresa?“

	„Fialková šestnásť.“

	„To sú rodinné domy.“

	„Správne. Jarko, upozorňujem ťa, veľmi diskrétne! Je to stály zákazník, odskúšaná firma, nepotrebujeme škandál.“

	„Rozumiem. Bol niekto uňho vnútri? Keď nič nezistili v lekárni, nechali to len tak?“

	„Nie, vrátili sa. Horácius ho slušne požiadal, či sa môže rozhliadnuť...“

	„Horácius vie slušne požiadať? Chceš ma rozosmiať?“

	„Ehm... podstatné je, že sa presvedčil. Nebola tam.“

	„Až teraz tomu verím. Horáciovi nič neujde.“

	„A nikto...“ doplnila domáca.

	„Povedz mi niečo o tom klientovi.“

	„Šesťdesiatpäť rokov, bývalý umelecký vedúci tanečného súboru.“

	„Buzík?“

	„Nie.“

	„Na dve strany?“

	„Nie, vieš, že mám v ponuke všetko, ale berie iba dievčatá.“

	„Dievčatká.“

	„Tak dobre, aj dievčatká, ale hlavne dievčatá.“

	„Aj Beatris už uňho bola?“

	„Počkaj,“ Mariša skontrolovala kartičku, „štyrikrát, toto bolo piaty.“

	„A nikdy nič?“

	„Hovorím ti, veľmi seriózny pán. A solventný, nechcem oňho prísť.“

	„Tak mi o ňom ešte niečo povedz.“

	„Vdovec.“

	„Ako dlho?“

	„Nedávno, asi rok, rok a pol.“

	„Hmm...“ detektív sa zamyslel, pošúchal si strnisko.

	„Hrá na nejakom nástroji?“

	„Ako to súvisí s vyšetrovaním?“

	„Neviem, ale zaujíma ma to.“

	„Hrá na klavíri a vraj dobre. Keď sa nevie sústrediť, hrá dievčatám, chvália ho, hoci pochybujem, že rozoznajú klavír od violy.“

	„To je v poriadku, zákazník od nich očakáva vedomosti z inej oblasti kultúry.“

	„Nepodceňuj, niektoré majú napríklad celkom slušnú jazykovú výbavu.“

	„Veď hovorím.“

	„S tebou dnes nie je rozumná reč!“

	„Ale je, chápem ťa. Tie dve baby majú veci u teba?“

	„Majú, ale už v škatuliach. Izbu po Beatris som musela vypratať, nemôžem ju nechať vychladnúť, potrebujem točiť prachy. Veci sú v sklade.“

	„Potom sa na ne pozriem. Kde začať?“ zadumal sa detektív.

	„Pozri, nechcem ti rýpať do vyšetrovania, ale na Irinu sa môžem vysrať, je to tuctovka, no za Beatris mi je ľúto, vynášala tony peňazí.“

	„Vzala by si ju späť?“

	„Vyplieskam ju po papuli, s tým musí rátať, ale vzala by som – všetkými desiatimi.“

	„Rozhodnuté, začnem tam. Dohodnuté. Vlastne...“ detektív sa zatváril záhadne.

	„Jasné, len pre spomienky na staré zlaté časy to robiť nebudeš.“

	Mariša sa zohla, zalovila v útrobách stola, vybrala päťstoeurovú bankovku.

	„Na výdavky. V prípade úspechu sa vyrovnáme normálne.“

	„Päťstovku? Menšie nemáš? Nikde mi z toho nevedia vydať. Načo ich tlačia, keď nefungujú!?“ znechutene vzal bankovku a strčil si ju do služobáku. „Ešte niečo...“

	„No?

	„Je tu Lu?“

	„Vysvetli mi, čo na tej Číňanke vidíš! Čudujem sa, že si ju ešte nenatrhol, s tým svojím...“

	„Vietnamke, a nečuduj sa, tie nažltnuté decká dokážu s nohami zázraky.“

	„Mne budeš hovoriť! Je vzadu u seba. Je voľná.“

	„Dobre, idem,“ detektív vstal, „potom sa za tebou ešte zastavím, pozriem si tie veci v škatuliach.“

	„Choď a zastav sa.“

	„Ale kupón mi necvikneš!“

	„Nie, jedno číslo máš grátis – vyrovnanie za neoceniteľné služby.“

	Jaro zatelefonoval kamarátovi na letisko.

	„No nazdár, stará vojna! Jardo, že sa aj ozveš! Dlho som ťa nevidel.“

	„Keď nechodíš na pivo.“

	„Povinnosti. Služba za službou, okrem toho – doma...

	Vieš, s otcom je zle, vozím ho na chemoterapiu, starám sa.“

	„Nafigu!“

	„No, nemám to ľahké, na pivo neostáva čas.“

	„Chápem. Prečo ti volám... kedy máš službu?“

	„Zajtra. Nočnú.“

	„Výborne! Môžem sa zastaviť? Niečo by som...“

	„Jasnačka! Len príď!“

	Prišiel.

	„Pozri, hľadám jedno meno. Keby si brnkol do svojho magického počítača...“

	„Odlety – alebo prílety?“

	„Odlety.“

	„Náš – alebo cudzinec?“

	„Náš.“

	„Meno?“

	„Tomáš Srna.“

	„Kedy?“

	„Neviem presne. Vieš, iba tápam, hľadám, je to taký výstrel do tmy. Chcem si overiť, či sa ešte vyznám v ľuďoch, či viem odhadnúť chlapíka na diaľku. Skúsil by som trinásteho tento mesiac.“

	Kamarát pracoval, počítač na letisku nahradil tisíce Marišiných kartičiek, no hlavne vedel sa v nich orientovať oveľa rýchlejšie.

	„Nič.“

	„Tak poď nasledujúci deň.“

	„Vydrž. Máš šťastie, naše letisko nie je až také frekventované, takže pozrieť celodennú prevádzku je pre takúto mašinu brnkač... Počkaj! Tu je!“

	„Ukáž.“

	„Štrnásteho augusta, let číslo nula sedemnásť do Frankfurtu, odlet dvadsaťdva štrnásť. Sedadlo cé dvadsaťdva.“

	„Výborne! Počkaj! Aj toto ma zaujíma... Sedadlo cé dvadsaťtri... Kveta Štenclová. No prosím! Kam z Frankfurtu?“

	„To už neevidujeme, ale z Frankfurtu sa lieta do celého sveta, štart každých sedem minút.“

	„Ďakujem ti veľmi pekne. Čo som ti dlžný?“

	„Choď do riti!“

	„Tak keď si nájdeš čas a zastavíš sa Pod dubom, máš jedno chladené s poldeci rezervované.“

	„Vybavené. Jarko, nech sa ti darí.“

	Detektívovi z mravnostného oddelenia sa darilo. Zazvonil u susedov.

	„Prosím?“ vyšla staršia pani, zastala pri bráničke.

	„Dobrý deň. Volám sa Majer, Václav Majer, som ladič.

	Prosím vás, váš sused pán Srna si ma objednal, chcel naladiť klavír, no nikto mi neotvára. Neviete, kde je?“

	„Nie je doma? To sa čudujem, veď z dovolenky sa už vrátil.“

	„Kedy?“

	„Predvčerom? Možno pred tromi dňami? Ale už som ho videla.“

	„Aj s neterou?“

	„S neterou?“ suseda pokrútila hlavou.

	„Povedal mi, že ubytoval neter, že teraz má celý barak voľný, tak ju prichýlil. Je niekde zo stredného Slovenska, začala tu študovať hudbu, tak ju prichýlil, načo míňať za internát. Potrebuje naladiť klavír, aby mohla cvičiť.“

	„Aha. No, nejakú slečnu som s ním videla, ale...“ domáca pochybovačne krútila hlavou. „Viete, myslela som si, že je to... že je to... ako by som to... Viete, teraz, keď ovdovel, tak... Ale že je to neter, to mi nehovoril. Takže neter! No vidíte, a ja som si už myslela...“ nešlo jej to do hlavy.

	„Vidíte, človek hneď myslí na najhoršie. Takže neviete, kde je?“

	„Nie, mal by byť doma.“

	„Ďakujem vám pekne, nebudem zdržiavať. Dovidenia.“

	„Dovidenia.“ Domáca sa šuchtala naspäť do domu. „Tak neter... kto by to povedal...“ hundrala si popod nos.

	Jaro sa vrátil do auta v strede ulice. Zapálil si, dvere nechal otvorené, aby sa vetralo. Interiér bol rozhorúčený aj po západe slnka. Dofajčil, ohorok odhodil do kanála, pozrel na hodinky na zápästí, počkal ešte päť minút, potom vyrazil.

	Zazvonil.

	„Prosím,“ ozvalo sa z reproduktora.

	„Pán Srna?“

	„Áno.“

	„Kapitán Nosek, kriminálna polícia. Môžem s vami hovoriť?“

	„Prosím.“

	„Myslel som osobne.“

	„Aha. Tak počkajte, už som bol... už som driemal. Chvíľočku strpenia.“

	Detektív sa schoval za tuju, aby ho suseda pri náhodnej kontrole ulice nemohla z okna zazrieť.

	Dvere na dome sa konečne otvorili. Prišiel štramák v župane, šesťdesiatpäť by mu určite nehádal. Asi športoval, lebo aj v tomto veku mal štíhlu postavu bez bruška, husté biele vlasy mu držala pomáda. Až keď prišiel k bráničke, prezradili ho hlboké vrásky v tvári a unavený vyhorený pohľad. V poslednom čase si veľa zažil, smútok sa podpísal najviac na očiach.

	„Prosím?“

	Detektív mu bez slova ukázal služobný preukaz.

	„Mám viac otázok...“

	„O čo ide?“

	„Ako hovorím, je to trochu zložitejšie. Nevadia vám susedia? Budeme debatovať na ulici?“

	Pán Srna sa poobzeral, teraz v noci bola ulica prázdna.

	Ale pochopil, odomkol bráničku, ustúpil.

	„Nech sa páči, poďte dnu.“

	Sadli si v obývačke. Detektívovi sa zariadenie páčilo, nieslo stopy blahobytu a pohodlia. Nábytok lahodil oku oveľa viac než v Marišinej kancelárii, aj obrazy boli zarámované s precíznosťou majstra, navyše vyzerali ako originály.

	„Môžem niečo ponúknuť?“

	„Nerobte si starosti.“

	„Je horúco, ak máte za sebou celodennú šichtu, určite ste vyprahnutý. Aspoň pivo. Mám vynikajúce, nemecké, chladené...“

	„Tomu sa nedá odolať, zvlášť v takéto besné dni. Kedy sa už tie horúčavy skončia...“

	Počkal na pivo, domáci si priniesol farebnú malinovku.

	„Pozrite, pán Srna, vec sa má tak...“ detektív urobil dramatickú odmlku. „Som z mravnostného oddelenia kriminálnej polície. Nemusím vám, dúfam, vysvetľovať, čo všetko spadá do kompetencie nášho oddelenia, čím všetkým sa zaoberáme. Poznáte to, prinajmenšom z filmov.“

	Domáci iba prikývol.

	„Jedna moja známa sa na mňa obrátila s problémom. Poznáte ju aj vy, volá sa Mariša.“

	Domáci neprikývol, oči mu ožili, zbystril pozornosť.

	„Aj jej problém poznáte. Stratili sa jej nejaké dievčatá.

	Koľko a za akých okolností, to vás nemusí zaujímať, pre vás je podstatné, že jedno z tých dievčat sa volá Beatris. Celým menom Kvetka Štenclová.“

	Domáci nereagoval, sedel meravo, zazeral, čakal otázku.

	Odrazu si to rozmyslel.

	„A čo s tým mám spoločné ja?“

	„Používali ste ju v rámci eskort služby.“

	Domáci pohýbal plecami, župan sa zavlnil.

	„Ehm... ale tieto informácie...“ jasne dával najavo, že sa cíti trápne, zároveň neskrýval zdesenie, že taká intímna časť jeho súkromia iba tak, napriek dohodám, prenikla von.

	„Chápem vás, ale upokojte sa, vypočujte ma do konca.

	Nič sa nestalo, nič vám nehrozí. Mariša dodržuje diskrétnosť ako nikto v jej brandži, ale keď chcela pomôcť, niečo mi povedať musela. Chápte aj ju. Nechcela ohlásiť nezvestnosť, nie oficiálne, takže nie je spísaná žiadna zápisnica, vaše meno sa nikde neobjavilo, a ak nebude treba, ani sa neobjaví. Nezačalo sa oficiálne vyšetrovanie, nehrozí vám predvedenie na políciu ani výsluch. Nič z toho. Aby som bol úprimný, Mariša ma požiadala o službu... ehm, aby som tak povedal, mimo pracovného času, nad rámec mojich povinností. Požiadala ma o priateľskú službu a ja som jej vyhovel, teda som tu neoficiálne. Služobný preukaz som použil, aby ste ma pustili dnu, ale moje vyšetrovanie služobný punc nemá. Samozrejme, po tom všetkom, čo som vám povedal, ma môžete požiadať, aby som okamžite odišiel, ale vo vašom vlastnom záujme by som vám to neradil.“

	„Nevyhrážate sa mi, však?“

	„Tak zle ste ma odhadli?“

	„Nie, pokračujte.“

	„Myslel som si... Dúfal som, že teraz budete pokračovať vy.“

	„Nemám k tomu čo povedať. So slečnou Štenclovou nemám nič spoločné, neviem, kde je.“

	„Pán Srna, opäť sa vás musím opýtať, či ste ma tak zle odhadli? Prečo urážate moju inteligenciu? Naozaj si myslíte, že len tak bez ničoho prídem k vám, obťažujem vás uprostred noci, položím vám pár zbytočných otázok a spokojný s ničotným výsledkom odídem? Podceňujete ma.“

	„Nepodceňujem vás...“

	„Myslím si, že áno. Myslím si, že viete, kde je Beatr...

	ehm, slečna Štenclová. Dokonca som presvedčený, že nebude ďaleko.“

	„Ale...“ domáci zaváhal, cítil sa bezmocne, nevedel, ako zareagovať.

	„Dobre, ako chcete, oboznámim vás s faktami. Bol som na letisku. Nezabúdajte, že som ozajstný policajt, mám určité oprávnenia, môžem sa pýtať, tak som sa spýtal. Preveril som si pár odletov z letiska – a hádajte, čo som našiel.

	Štrnásteho augusta, let číslo nula sedemnásť do Frankfurtu. Nič vám to nehovorí? Nie?“

	Domáci sa vystrel, oprel sa, zrak mu ešte viac potemnel.

	Uvedomil si, že toho nenápadného chlapíka oproti naozaj podcenil.

	„Nevadí, dopoviem. Odlet dvadsaťdva štrnásť, na sedadle cé dvadsaťdva som našiel Tomáša Srnu. Pochopiteľne, nie fyzicky, ja som ten let zmeškal, iba meno. Mne meno stačí. Ale to nie je všetko, najzaujímavejšie bolo vedľajšie sedadlo, cé dvadsaťtri.“

	Detektív skončil, fakty boli nevyvrátiteľné, jednoznačné.

	„Ehm...“ domáci si odkašľal, odpil si, vrátil pohár na konferenčný stolík. Odrazu si to rozmyslel, malinovka sa mu zdala na takúto príležitosť prislabá.

	„Aj vám?“ Pred detektíva otrčil fľašu značkového koňaku.

	„Jeden.“

	Domáci nalial. Pripili si bez štrngnutia, bez zbytočných rečí. Znova nalial.

	„Ako ste mohli vedieť...?“

	„Prax. Viem odhadnúť ľudí, viem, ako rozmýšľajú, ako konajú. Poznám vašu situáciu...“

	„Keby ste ma chceli vydierať, už by ste to spravili,“ skočil mu rýchlo do reči, aby nerozpitvával jeho súkromie.

	„Správne, nejde o vydieranie.“

	„Keby ste do toho chceli zamontovať políciu, myslím oficiálne, tiež by ste takto nepostupovali.“

	„Správna úvaha.“

	„Prečo ste vlastne prišli? Čo chcete?“

	„Dať veci do poriadku. Pomôcť, kým sa ešte dá. Sú prázdniny, je teplo, chcem mať pokoj v rajóne a neotravovať sa na obhliadkach miesta činu. Napríklad trestného činu ťažkého ublíženia na zdraví. Keby ju oni našli skôr ako ja...“

	detektív nechal myšlienku nedokončenú.

	Domáci pochopil. Mlčal, uvažoval. Nech záležitosť prehodnotil z ktorejkoľvek strany, vždy mu vyšlo, že tento tu preňho hrozbu neznamená. Navyše mal sympatické vystupovanie, vzbudzujúce dôveru.

	„Obaja sme dospelí muži,“ začal domáci hlbokým hlasom. „Ste o niečo mladší, ale dosť starý na to, aby ste chápali niektoré ťažké, závažné životné situácie. Niektoré ste možno sám zažili...“

	„Zomrela mi dcéra.“

	Domáci stuhol, skúmal mu tvár.

	„Potom asi pochopíte, keď vám poviem, že... že...“

	„Prázdnota. Strašná bolesť tu vnútri,“ detektív si priložil dlaň na hruď.

	„Tam,“ prikývol domáci. „Ona sa starala o všetko, ja len o hudbu a tanec. Celý dom bolo iba jej dielo, bol to jej svet.

	A odrazu som v tom svete ostal sám, nachodil som kilometre, chodil som z izby do izby, stále som ju hľadal. Bezvýsledne, márne, niekedy ma chytala panika. Bezvýchodisková situácia. A jedného dňa som našiel východisko. Môžete ma odsudzovať, môžete si o mne myslieť, čo chcete, ale...“

	išlo to ťažko, „aj ja som len človek. Muž. Niektoré biologické pochody nezastaví ani...“

	„Nemusíte sa ospravedlňovať, predo mnou nie.“

	„Poradil mi priateľ v podobnej situácii, tak som to vyskúšal. Pár sa ich vystriedalo, potom prišla Kvetka. Našiel som východisko.“

	„Chápem vás, ale vzali ste to za nesprávny koniec. Presnejšie, začiatok.“

	„Zaľúbil som sa. Dokážete pochopiť, že muž v mojom veku, postavení...“

	„Dokážem, už sa to stalo, deje sa to stále. Ale zvolili ste nesprávne riešenie.“

	„Tak čo mám robiť?“

	„Zavolajte ju, nech príde dolu.“

	Domáci sa chcel práve napiť, ruka s pohárikom mu zamrzla v priestore.

	„Myslím to vážne.“

	Napil sa, váhal, rozhodol sa. Z vrecka županu vybral mobil.

	„Príď dolu, zlatko.“

	Čakali, pozorovali sa navzájom.

	Hore na poschodí buchli dvere, po schodoch zacupotali dreváky.

	„Tomáš...!“ zhrozene zhíkla.

	„Len poď, vie všetko.“

	„Jarko...“

	„Dobrý večer aj tebe. Tak poď, neuhryznem ťa.“

	„Ako si ma...?“ prisadla si k nemu na diván.

	„Buď rada, že ja, a nie Horácius. Čudujem sa ti, robíš v brandži dosť dlho, vieš, ako to chodí. Hádam si si nemyslela, že ťa Mariša len tak pustí.“

	„Milujem ho!“

	„To nijako nesúvisí s problémom, ktorý vznikol.“

	„Nechaj ma! Nechaj nás! Prosím ťa!“

	„Ja? Nechápeš, že ja nie som hrozba? Oni ťa nenechajú!

	Nie za týchto okolností.“

	„Na čej si strane?“

	„So stranami som skončil v osemdesiatom deviatom, odvtedy som nestranný, do slova a do písmena.“

	„Podrazíš ma?“

	„Nič nechápeš. Takto sa to nemôže skončiť.“

	„Chceme odísť,“ domáci sa rozhodol pomôcť svojej láske vo vyjednávaní.

	„Kam? Do Kanady? Do Austrálie? Na severný pól?“

	„Boli sme na dovolenke na Maldivách.“

	„A čo? Páčilo sa vám tam? Ale boli ste iba na dovolenke, ako dlho by ste vydržali žiť na pustom ostrove? Natrvalo?

	Len piesok a palmy...“

	„Cestovali by sme!“

	„Neblbnite! Nebuďte naivní! Vy dvaja si neuvedomujete, v akej žijeme dobe? Pán Srna, s tou magickou škatuľkou, čo máte v ruke, sa dá dovolať nielen na horné poschodie, dosiahne ďalej, všade. Ľudia v tejto brandži sú prepojení, pomáhajú si, zavolajú si. Za pár šupov sa dá najať súkromný detektív a ten po vás pôjde naozaj tvrdo, nie ako ja. Všade po sebe zanechávate stopu. Našiel som vás za dva dni, utečte kamkoľvek, nájdu vás o týždeň. Máte platobné karty, používate mobily, lietate lietadlami, kamery sú aj na vlakových staniciach, v taxíkoch, evidencia je aj v požičovniach áut... Mám pokračovať?“

	„To im stojí za to? Kvôli jednej...“ zaváhal, „žene?“

	„O ženu nejde, tu nejde o človeka, tu ide o prachy, ktoré predstavuje. A o prestíž, o tú možno ešte viac. Mariša si nemôže dovoliť stratiť tvár, konkurencia je krutá. Odchod prostitútky za takýchto okolností je pre ňu urážkou, je to čosi nepredstaviteľné, nikdy sa s tým nezmieri. Keby to nechala len tak, ostatné dievčatá by to mohli pochopiť ako návod, ako riešenie každého problému. Nie, ani nesnívajte!“

	„Tak čo máme robiť?“ tentoraz bol zúfalý domáci. „Čo mám robiť? Nikdy sa jej nevzdám!“ Znelo to odhodlane.

	„Zaplaťte.“

	Milenci si vymenili začudovaný pohľad.

	„Ako zaplaťte?“ domáci zavetril šancu.

	„Beatris...“

	„Prosím vás, predo mnou nie takto!“ Zamilovaný muž sa ohradil, zastavil detektíva nastrčenou dlaňou.

	„Pardon! Tak teda, Kvetka, dnešnú noc ešte stráviš tu, zajtra sa zbalíš a večer sa vrátiš.“

	„Nie! Zabijú ma! Horácius...“

	„Ani sa ťa nedotkne! Nikto sa ťa ani nedotkne. Nechaj to na mňa.“

	„Jarko... Ale...“

	„Nerozumieš mi?“

	„Tak dobre...“

	„Ale niečo pre mňa urobíš.“

	„Čo?“

	„Zistíš mi, čo sa stalo s tou prvou.“

	„Ale ja neviem.“

	„Netvrdím, že vieš, povedal som, zistíš mi. Baby budú vedieť.“

	„Spýtam sa.“

	„Nič iné ani nechcem. A teraz padaj hore, nechaj nás.“

	Domácemu sa policajtov tón nepáčil, ale načrtlo sa mu riešenie, nechcel zbytočne provokovať. Počkali, kým boli opäť sami.

	„Navrhol som, aby ste zaplatili. Na nič iné oni nepočujú, len na prachy.“

	„A ich česť? Sám ste nás upozornili, že...“

	„Kvetka mala dovolenku. Povedal by som to tak, že za vzorný výkon služby dostala od vedúcej mimoriadne voľno. Nerozčuľujte sa, nech to znie akokoľvek hrozne, je to tak. Svoju priateľku ste si nenašli v domove dôchodcov, ale v úplne inom zariadení, tak odo mňa nechcite, aby som si dával pred ústa servítku.“

	„Dobre, dobre,“ nerád, no predsa súhlasil. „Ale ako si to predstavujete? Prakticky, ako to mám urobiť?“ Domáci si už nevšímal detektívov slovník, sústredil sa na načrtnuté riešenie.

	„Vy nespravíte nič, zariadim to sám. Mariši vysvetlím situáciu a nahovorím ju, aby súhlasila s dovolenkou. Nech sa všeobecne rozšíri, že Beatr... že Kvetka nezdrhla, ale išla na dovolenku a ešte priniesla aj prachy. Povedzme...“ detektív si pretrel bradu, „tak dve tisícky. Čo myslíte, stála vám jej spoločnosť za dve tisícky?“

	„Stála.“

	„To Marišu uspokojí a jej česť neutrpí. Kvetka sa vráti, všetko sa vráti do pôvodných koľají...“

	„Ale práve to nechcem!“

	„Zo začiatku nebudete mať na výber. Po dvochtroch dňoch nabehnem znovu a začnem Marišu spracúvať. Vysvetlím jej vaše pohnútky a skontaktujem vás. Už nie ako bordelmamu a klienta, ale ako obchodných partnerov.

	Cenu a podmienky si dohodnete z očí do očí. Moja funkcia sa obmedzí iba na vyjednávanie, aby obe zúčastnené strany boli ochotné pristúpiť na obchod.“

	„Už sa taký obchod niekedy uskutočnil?“

	„Zriedka, ale občas áno.“

	„Akú mám šancu?“

	„Vysokú. Mariša si tiež nemôže robiť, čo chce, aj ona musí dodržiavať určité dohody. Mohol by som ju... Ale to sem nepatrí. Myslím si, že za môjho prispenia máte vysokú šancu.“

	Domáci si nalial. Vypil, na detektíva nečakal.

	„Pardon,“ uvedomil si prešľap, nalial aj jemu.

	Detektív chlipkal jantárovú tekutinu, trpezlivo čakal na výsledok. Prišiel rýchlo, neprekvapil ho.

	„Súhlasím. Počkajte tu.“

	Domáci vybehol po schodoch. Keď sa vrátil, podal detektívovi päť bankoviek.

	„Dohodnutá suma plus päťsto pre vás za ochotu.“

	Detektív si ubolene vzdychol. Zase budú problémy s rozmieňaním...

	Ako sľúbil, dal tomu pár dní, nastúpil znova.

	„Žije?“ spýtal sa Mariše.

	„Máte čerstvú vraždu?“

	„Nechcem ani čerstvú, ani jesennú, starú, vykopanú.“

	„Ani vykopanú, ani doplávanú. Žije, frčí. Dohodli sme sa, všetko je odpustené. Mám ti ju zavolať?“

	„Nie, verím ti.“

	„Súhlasila som s dovolenkou. Keď sme pri tom, nie si mi niečo dlžný?“

	Detektív Jaro zalovil v služobáku, podal jej dve bankovky. Mariša nechala ruku natiahnutú, Jaro sa tváril, že ho zaujal komár na strope. Pochopila.

	„Povedzme, že sme vyrovnaní,“ znechutene si schovala bankovky.

	„Chceš viac?“

	„Nie, dobre, sme vyrovnaní, našiel si ju, zaslúžiš si.“

	„Pýtam sa, či chceš viac.“

	„Vieš o niečom?“

	„Viem o kšefte.“

	„Tak sem s ním!“

	Detektív jej vysvetlil problém, pohnútky, riešenie, záver.

	„Jardo, dúfam, že nemäkneš! Hovoríš tónom, akoby si im chcel ísť za svedka. Neblbni! Neprejde týždeň, aby sa tu niekto nezamiloval. Daj tomu čas, prejde ich to.“

	„Nemyslím si, tento vyzerá zarytý.“

	„Už si videl zamilovaného muža, aby nebol zarytý? Ani netušíš, ako hlboko sa niektorí dokážu zaryť, a to nemyslím len tam, ale aj duševne.“

	„Je lovatý, zamilovaný, ona tiež, teda ona iba to druhé.

	Budú robiť problémy. Nepotrebuješ problémy. Ani ja nechcem problémy, je mi teplo, chcem mať v práci pokoj.“

	„Ty to myslíš vážne? On ti je čo, strýko?“

	„Nie, ide mi o prachy. Očakávam tučnú províziu. Nepočúvaš ma – alebo čo? Je prachatý a náhradu za Beatris si nájdeš razdva. Až taká bohovská zas nie je.“

	„Je zacvičená.“

	„Nepočúvaš ma! Sú v tom hotové prachy na drevo!“

	Mariša prestala vyskakovať, zamyslela sa.

	„Ako vidím, už si sa rozhodol.“

	Pre zmenu mlčal on.

	„Dobre,“ rezignovala, „my dvaja by sme sa nemali pohnevať.“

	„Neprospelo by to ani jednej strane.“

	„Ani jednému, máš pravdu. Dobre, súhlasím, ale niečo za niečo.“

	„Nemôžeš urobiť dobrý skutok len tak? Zo všetkého musíš niečo vytrieskať!“

	„Dobrý skutok!? Jarko, čo si sa dal na večerníčky? Len tam vyhráva dobro nad zlom.“

	„Och, ty večerníček! Tak spusti, počúvam.“

	„Poznáš ten pajzel bratov Tlučkovcov?“

	„Admirál?“

	„No. Začali sa rozťahovať, pretiahli mi pár stálych kunčaftov, dodrbávajú ceny, vystrkujú rožky.“

	„A...?“

	„Zbavíš ma ich. Dostanem echo, keď im do garáže privezú špeciálnu mašinku. Luxusný športiak ukradnutý na zákazku v Rakúsku. Pôjde ďalej na východ. Dám ti vedieť. Zbavíte mesto dvoch zmrdov.“

	„A teba nepohodlnej konkurencie.“

	„Ideš do toho? Alebo mám zavolať stopäťdesiatosmičku?“

	„Ak to bude tutovka, tak idem.“

	„Jedine tutovka.“

	„Dohodnuté. Tak ho môžem poslať? Dohodneš sa s ním?“

	„Pošli ho! Nech ten Jeleň pribehne, niečo vymyslíme.“

	„Srna, miláčik, volá sa Srna.“

	„Jeleň alebo Srna, parohy ako parohy. Nech si ich ošetruje, možno sa mu zídu, a ako poznám Beatris, ešte mu aj narastú. Nevie, chudák, s kým sa zahráva...“

	„Nazdár, stará vojna! Kam ti to mám dať?“ Krauz zahulákal hneď pri dverách, zašušťal igelitkou, roztiahol ruky, akoby sa mal s kým vyobjímať.

	Nemal, obidvaja pacienti ležali a sestrička nikde.

	„Vitaj,“ usmial sa Burger, odložil noviny, natiahol ruku.

	„Daj to dolu do skrinky. Čo je to?“

	„Pomaranče, tri banány...“

	„Keby sa to nezmestilo, vyves, prosím ťa, na dvere ceduľku: Zelovoc, otváracie hodiny od siedmej do siedmej.“

	Zmestilo sa, ale Krauz musel zatlačiť.

	Pacient na vedľajšom lôžku sa zviechal z postele.

	„Idem... oné... na vecko,“ oznámil spolutrpiacemu. Namiesto papiera si do vrecka na župane schoval zapaľovač a balíček cigariet.

	Počkali, kým sa vyšuchtal z izby.

	„Vystrašil sa,“ bavil sa Burger. „Včera tu bola celá banda, hulákali na celú nemocnicu. Chudák, takú návštevu ešte nevidel. Bojí sa, že si priviedol ďalších.“

	„Včera som nemohol, tak idem sólo.“

	Krauz si pritiahol stoličku, odsunul hadičku s infúziou, aby ju, nedajbože, nevytrhol. Konečne si podali ruky.

	„Vitaj, chlapče, som rád, že ťa vidím.“ Burger mumlal, bol malátny.

	„Prečo? Už ti to chytilo aj oči?“

	„Aspoň niekto nestráca humor.“

	„Ako sa cítiš, starče?“

	„Ako pred operáciou.“

	„Už je to isté?“

	„Isté, v piatok som na rade.“

	„A diagnóza?“

	„Potvrdená. Rakovina, Riško.“

	Krauz si vzdychol.

	„Odrežú mi polovicu pľúc...“

	„Dobre, dobre, hovoríš to, akoby ti mali odrezať polovicu srdca! Aj bez polovice pľúc sa dá žiť.“

	Burger si vzdychol, posunul sa na posteli.

	„Počkaj, podvihnem ťa.“ Krauz mu pomohol, ponatriasal vankúš, opatrne ho uložil.

	„Potom ma chcú ožarovať.“

	„No vidíš, takže rátajú s tým, že prežiješ, že ťa vyliečia a začneš normálne zarezávať! Hlavu hore, stará vojna! Kurva! Tak ľahko nás nedostanú, nie!?“

	Krauz sa snažil, no sám sebe pripadal zbytočne teatrálne, klaunovsky.

	„Zarezávať, hovoríš...“

	„Edo, prosím ťa, neblbni! Kašli na ten pohrebný tón! Je tam toho, kúsok nádoru! Vyrežú, ožiaria, chvíľu si pomaróduješ – a do Vianoc si späť v kancelárii.“

	Burger natiahol ruku, Krauz ju chytil. Držali sa, akoby sa išli pretláčať.

	„Riško, počúvaj ma...“

	„Počúvam.“

	„... ani do Vianoc, ani nikdy. Už nikdy...“

	„Prestaň!“

	„Buď ticho, neprerušuj ma,“ Burger potriasol spojenými rukami, aby ho Krauz chvíľu počúval. „Mám teraz more času na premýšľanie. Vlastne tu človek nič iné nerobí, iba premýšľa. Premýšľam, spomínam, prehodnocujem, kombinujem, zvažujem možnosti, hľadám východiská. Potreboval by som dobrého analytika,“ usmial sa na kolegu.

	„Poviem primárovi, dám si sem vedľa posteľ.“

	„To by bolo fajn, ale máš vonku robotu...“

	„Aj ty.“

	„A práve to ti chcem povedať. Ja už nie. Aj bez tvojich kombinačných schopností som po triezvej úvahe došiel k záveru, že ja už nie.“ Burger hovoril pomaly, ťažko hľadal slová.

	„Ale...“

	„Nie! Riško, už som unavený. Čo som mal stihnúť, už som stihol, čo som mal spraviť, už som spravil, teraz nadišiel čas bilancovať, s triezvou hlavou prijať fakty, prispôsobiť sa, urobiť konečne posledné rozhodnutie. Ja sa už, Riško môj, do roboty nevrátim.“

	Krauz mlčal, kolega nežartoval. Bolo to rozhodnutie, nie námet na diskusiu.

	„Aj keď tortúru prežijem, aj tak sa už nevrátim. Ak mi Pánboh alebo Príroda, alebo kto to tu vlastne riadi, dožičia ešte pár dní života, chcem ich prežiť doma s manželkou a vnúčatami. Som im dlžný, veľa som im dlžný. Už na ich úkor neobetujem práci ani jeden jediný deň. A teba varujem. Nenechaj to zájsť tak ďaleko ako ja, spamätaj sa, zaraď neutrál a rozhliadni sa. Tvoji blízki si zaslúžia viac, než im dávaš. Oveľa viac. Žiadna robota nestojí za to, aby jej človek obetoval rodinu. My tie naše vraždičky žerieme zasurova, berieme ich až príliš vážne, a pritom nám život uteká pomedzi prsty. Naše rodiny si to nezaslúžia. Trvalo mi, kým som to pochopil, ale pochopil som. Vždy si dal na moje rady...“

	„Nikdy, veď si ma za to aj riadne cepoval.“

	„Tak skoro vždy, ale na túto poslednú daj, nech ťa nemusím o desať rokov vyzauškovať!“

	„Budeš musieť, už teraz sa na to teším! A o dvadsať si na dôchodku skočíme na ryby.“

	„Ryby, ty Johan! Akoby si nevedel, že ryby neznášam.

	Keď už, tak poriadny rezeň!“

	„Tak skočíme na svine, je tam toho!“

	„Také blonďavé, dvacinky...“

	„No prosím, že dvacinky! Človek by ho aj poľutoval, a on že dvacinky! Hovno ti je, simulant jeden!“

	Krauz sa dosť zdržal, aj pacient z vedľajšej postele sa medzitým vrátil, a to vyfajčil tri. Detektívi spomínali na staré prípady – Burger aspoň na chvíľu prišiel na iné myšlienky.

	„Ozaj, a čo Petra?“

	„Ešte sa neprebrala.“

	„Chúďatko.“

	Chvíľu sedeli mlčky, zabratí do myšlienok.

	„Pôjdem.“

	„Ale chalanom nič nehovor, Riško, chcem im sám povedať, ako som sa rozhodol.“

	Krauz dlho stál na chodbe pred veľkým výkladovým oknom. Hľadel na nočné mesto, ale nevidel nič, iba Sylviinu tvár a tváre svojich dvoch dcér.

	Detektív Jaro zdvihol telefón.

	„Prosím.“

	„Jarko? Ahoj!“

	„Beatris? Čau!“

	„Dodržala som slovo.“

	„To rád počujem.“

	„Vlastne najprv som sa ti chcela poďakovať.“

	„Aha. Kedy bude svadba?“

	„Nepredbiehaj.“

	„Nebudem robiť vôbec nič, máš to dobre premyslené, nebudem ti do toho rýpať. Aj to je spôsob, ako vybŕdnuť z marazmu, kam si spadla.“

	„Ďakujem.“

	„Rado sa stalo. Tak syp, o čo ide?“

	„Popýtala som sa, ako som sľúbila.“

	„A...?“

	„Poznáš bistro na križovatke Konventnej a Vašíčkovej?“

	„Bistro Luna.“

	„Záverečnú majú o jedenástej. Polhodinu pred záverečnou tam za tebou príde jedno dievča od nás.“

	„Kto? Meno! Poznám ju?“

	„Nie, ona pozná teba. Len tam buď, o ostatné sa nestaraj.“

	„Díky, máš to u mňa.“

	„Na revanš. Ahoj!“

	Jaro pozrel na hodinky – desať, najvyšší čas. Nechápavo pokrútil hlavou. Ako to tá banda na druhej strane barikády robí, že presne vedia, kedy majú naplánovanú policajnú akciu, kedy má poobednú, že je práve v kancelárii, že... Všetko vedia!

	Vzdychol si, zrejme nebol jediný, kto udržiaval s podsvetím nadštandardné kontakty. Bohužiaľ, čím ďalej tým viac sa v polícii rozširovali rady tých, čo viac dávali, než prijímali.

	Objednal si kávu a vodku.

	„Dobrý večer.“

	„Ahoj.“ So záujmom si prezeral čiernovlasé dievča. Vyzerala skôr na zatúlanú študentku než na pouličnú sociálnu pracovníčku.

	„Čo si zač? Ako sa voláš?“

	„Táňa.“

	„Ako to, že ťa nepoznám?“

	„No...“ zatvárila sa záhadne.

	„Nemáš prízvuk. Odkiaľ si?“

	„Odtiaľto, z Nášho Mesta.“

	„Odtiaľto – a nepoznám ťa?“

	Pokrčila plecami.

	Detektív viac nevyzvedal, aj keď nechce hovoriť, aj tak sa dozvie, čo potrebuje. Ale premklo ho podozrenie, niečo sa mu nepozdávalo, hoci nevedel presne čo.

	„Čo si dáš?“

	„Kávu, len kávu.“ Očkom hodila na šálku pred detektívom, odhadovala jej veľkosť. „Radšej dve,“ spresnila objednávku.

	Detektív objednal. Poobzeral sa. Dvojica v rohu mala dosť práce sama so sebou, chlapík pri bare telefonoval. Vonku nestálo žiadne auto. Jaro sa nahol bližšie k nej.

	„Vydrž, necukaj sa.“

	Rukou sa jej pod stolom dotkol brucha, prehmatal jej boky, nenápadne prešiel po chrbte. Pochopila, otvorila kabelku – poctivo ju prehrabal až na dno.

	Ak je táto čiernovlasá krava z inšpekcie, má dokonalé krytie, ale nech si nemyslí, nedostane ho len tak ľahko.

	Počkal, kým ich obslúžili.

	„Nepoznám ťa,“ vysvetlil detektív.

	„Nič som nepovedala. Ale poslala ma Beatris...“

	„Už ma podrazili aj lepšie kamošky.“

	„Nič som nepovedala.“

	„Spusti, nemám čas do polnoci.“

	„Beatris mi povedala, že vás zaujíma...“

	„Táňa, som zvyknutý na tykanie.“

	„... že ťa zaujíma Irina.“

	„Poznala si ju?“

	„Mala som stojku vedľa nej. Pomáhala mi.“

	„Ako?“

	„No... kryla ma.“

	„Aha! Ty pečieš na vlastné triko?“

	„Uhm.“

	Detektív sa upokojil, jej odpoveď vysvetľovala všetko.

	„Si normálna? Taká pekná mladá baba a taká blbá?

	Chceš, aby ťa vymákol Horácius? Odreže ti ucho. V lepšom prípade.“

	„Pomáhala mi Irina.“

	„A Horácius na to prišiel.“

	„Nie, ani on nie je všemocný, nemôže byť naraz všade.“

	„Tak potom kam zmizla?“

	„Odviezlo ju auto.“

	Detektív ju zastavil zamietavým gestom.

	„Dobre, takto by som z toho nič nemal. Porozprávaj mi všetko sama, pekne postupne.“

	„Vrigliska stáva... ehm, stávala pri Medickej záhrade na rohu, ja som bola v uličke. Keď bol čistý vzduch, pustila mi kunčafta, keď sa jej niečo nepozdávalo, išla sama a ja som sa zdekovala. O hodinu sme sa zase stretli a pokračovali sme do rána.“

	Detektív miešal kávu, pozoroval ju, nepýtal sa, sama pokračovala.

	„Raz mi pri káve povedala...“

	„Kedy?“

	„Koncom júla. Povedala mi, že mala čudného kunčafta.

	Kunčaftov, lebo boli dvaja, prišli na čiernom aute. Nechcela nastúpiť, lebo do trojky nerobí, ale zaplatili jej aj prirážku a sľúbili, že im stačí fajka. Sľub dodržali, ale potom ju nechceli pustiť z auta, kým im o sebe neporozpráva. Zaujímalo ich, odkiaľ je, ako je tu dlho, komu patrí, komu odvádza poplatky, kde spáva, s kým sa kamaráti a tak. Občas sa to stáva, občas narazíme na smutného opusteného pána, ktorému ide viac o spoločnosť ako o sex, ale títo ju vraj doslova vypočúvali, nerobili dojem, žeby boli opustení. Nakoniec ju vysadili a nič sa nestalo.“

	Stíchla, aj ona si pomiešala, olizla lyžičku.

	„Prišli zase, asi o dva dni, a všetko sa zopakovalo. Vyfajčila iba jedného, druhý sa len prizeral, ale výsluch pokračoval.“

	„Zbili ju? Okradli?“

	„Nie.“

	„Tak prečo ti to rozprávala?“

	„Lebo sa jej to zdalo nejaké uletené. Nič také ešte nezažila. Jedného osamelého, zhovorčivého, zvedavého áno, ale dvoch?“

	„To má byť všetko?“

	„Nie. Keď prišli asi tretí alebo štvrtý raz, bol čistý vzduch a kývla mi. Aj mne by sa zišla dvojitá taxa, ale odmietli. Obzreli si ma, vypytovali sa, odkiaľ som, ako som tu dlho, a nakoniec ma odmietli, že jedine Vriglisku.“

	„Zaujímali sa, odkiaľ si?“

	„Áno, a keď som povedala, že odtiaľto, tak ma odmietli.“

	„Ona išla?“

	„Nie, prišiel Horácius – na kontrolu. Musela som zdrhnúť, no ešte som videla, že aj oni zdrhli.“

	„Zdrhli?“

	„Normálne naštartovali a upaľovali.“

	„Prečo? Horácius nesmie vztiahnuť ruku na normálneho zákazníka. Mláti len kurvy a nespratných zákazníkov, tak prečo zdrhli?“

	„Neviem, utekala som, videla som len, že zdrhli.“

	„Ale stretli ste sa s Irinou, rozprávali ste sa o tom, nie?“

	„Rozprávali, ani ona nevedela, prečo zdrhli.“

	„Na rozlúčku jej nič nepovedali? Žiadne vysvetlenie?“

	„Nie, vôbec nič, bez slova zdrhli.“

	„Ale až keď sa zjavil Horácius.“

	„Až potom.“

	„Dobre, takže neútočili, nekradli, nevyhrážali sa, iba si dali vyfajčiť a normálne zaplatili. Čo je na tom podozrivé?“

	„Potom sa ukázali iba raz – a viac nie. Odvtedy som Vriglisku nevidela.“

	„Počúvaj, prečo jej furt hovoríš Vrigliska?“

	„Prepáč, tak Irina.“

	„Prečo Vrigliska?“

	„Tak sme jej hovorili. Len my, kamarátky. Irina stále žula žuvačky. Jedine značku Wrigley’s spearmint v bielom obale.“

	„Prečo?“

	„Lebo majú výraznú mentolovú chuť.“

	„Tak ich mala rada?“

	„Nielen preto, z praktických dôvodov. Neznášala chuť semena, po každom zákazníkovi si dávala novú, aby zabila hnusnú chuť.“

	„Ale veď na fajky používate kondómy.“

	„Normálne áno, ale odskúšaní zákazníci si môžu priplatiť a potom...“

	„Aha, máš pravdu,“ spomenul si detektív. „Kedy sa objavili posledný raz?“

	„V noci z prvého na druhého.“

	„Augusta?“

	„No.“

	„Ako to vieš tak presne?“

	„Tretieho mám narodeniny, chcela som ju pozvať.“

	„Videla si, ako zmizla?“

	„Videla.“

	„Hovor!“

	„Prišli krátko po polnoci.“

	„Na tom istom aute?“

	„Stále jazdili na tom istom aute.“

	„Pokračuj.“

	„Za rohom sa objavilo ďalšie čierne, väčšie, také, aké používa Horácius, musela som zájsť ďalej do uličky. Nemusel to byť on, ale musím byť opatrná, zacúvala som. Z diaľky som videla, ako Vrigliska vyjednáva, niečo sa jej nepozdávalo, krútila hlavou, prehovárali ju, nakoniec nasadla. Čakala som hodinu, no nevrátila sa ani po dvoch. Nabrala som odvahu a prešla som sa po hlavnej, či nestojí kúsok bokom, no nenašla som ju.“

	„Hľadala si ďalej?“

	„Nie, chytila som kunčafta, bol to risk, ale nasadla som.

	Vrátila som sa až ráno, ulica už bola vymetená. Neprišla ani večer, ani na druhý večer, už vôbec neprišla.“

	„A ty si teraz kde?“

	„Mám dohodu s druhou.“

	„S ktorou?“

	„Musím?“

	„Nie, nechaj si to pre seba.“

	„To je všetko, viac neviem.“

	„Mýliš sa. Videla si ich. Aj auto. Chcem podrobný opis.“

	„Ford Sierra, klasický sedan, čierna farba, dymové sklá, sivé poťahy.“

	„Ale veď to sú už vykopávky!“

	„Perfektne urobený, jeden z nich musel byť automechanik alebo klampiar.“

	„Asi. Ako vyzerali?“

	„Mladí. Dvadsať, možno dvadsaťdva. Kraťasy, tričko, tenisky. Je leto, ani v noci sa nič iné nenosí.“

	„Postava, vlasy, oči, jazvy?“

	„Šoféroval holohlavý, alebo tak ostrihaný, silnejšia postava. Mal odutú spodnú peru. Vrigliska mi povedala, že pri fajke chrochtal a slintal jak prasa, celú hlavu mala oslintanú. Ten druhý bol chudučký blondiak so strniskom. Všimla som si, že v uchu pri okienku, teda v pravom, mal náušnicu. Iba biely krúžok, možno strieborný, bez očka.“

	„Iné šperky, jazvy?“

	„Žiadne viditeľné jazvy, obaja mali zlaté retiazky, decen –

	tná hrúbka, žiadna sedlač.“

	Detektív sa zamyslel, v duchu si ich predstavil.

	„To je všetko?“

	„Nie.“

	„Čo ešte?“

	„Niečo by som potrebovala.“

	„Čo?“

	„Vodičský preukaz.“ Z kabelky vybrala obálku, posunula ju po stole.

	Detektív si ju pritiahol, skontroloval obsah. Zbadal zelené bankovky – konečne normálne stovky, s ktorými sa dá normálne platiť! No opatrnosť uňho vždy zvíťazila nad chamtivosťou.

	Poobzeral sa, ani jeden z hostí nezmenil polohu, nikto si ich nevšímal, ani vonku sa nič nezmenilo.

	Detektív vopchal dva prsty do obálky, vytiahol dve bankovky, posunul ich k majiteľke.

	„Ale ja mám prachy,“ nechápala.

	„Ešte si ťa oťukám, potom ti možno pomôžem. Prachy si nechaj, keď uznám za vhodné, vyrovnáme sa.“

	„Chápem.“

	„Nič nechápeš, ale vysvetľovať ti to nebudem. Čo je na tom lístočku v obálke?“

	„Moje údaje.“

	„Dobre,“ vybral lístoček, skontroloval ho, vybral si pero.

	„Ešte mobil.“

	„Musím...“

	„Musíš!“

	Nadiktovala mu číslo. Detektív odtrhol spodok papiera, písal ďalej.

	„Tu máš moje, ostávame v kontakte. Keby sa niečo šustlo, keby sa objavili alebo keby si sa niečo nové dozvedela, chcem byť v obraze. Chápeš aj toto?“

	„Chápem.“

	„Lebo toto jediné je z nášho stretnutia naozaj dôležité.“

	„Chápem,“ uistila ho.

	„Chcem, aby si mi volala priamo, nie cez Beatris, ani cez nikoho iného. Priamo!“

	„Dohodnuté.“

	Detektív hodil na stôl bankovku, nečakane vstal, bleskovo odišiel. Vrátil sa do kancelárie, kolega v nočnej trpezlivo čakal, čítal knihu.

	„Hotovo?“ zodvihol zrak od stola. „Môžeme ísť von?“

	„Vydrž. Kde máme hlásenia o nezvestnosti za tento mesiac? Aj hlásenia z iných oddelení o spolupátranie po neznámych mŕtvolách.“

	„Tam, v hornej poličke,“ hodil rukou.

	Detektív Jaro vybral celý obsah priečinka, sadol si, začal listovať. Odhadzoval jeden papier za druhým, prevracal ich, študoval, odrazu sa zarazil, začítal sa.

	„A mám ťa, Vrigliska!“ zajasal.

	„Už ste to počuli? Našli telo!“ Mayor zase zabudol klopať, z ničoho nič stál uprostred kancelárie a rozčúlene rozhadzoval rukami. „Šéf poriečneho oddelenia mal pravdu.

	Čo je jasnovidec!?“

	Ešte v pondelok, hneď po hektickom víkende, zavolal kolegovi na poriečne oddelenie.

	„Telo? No, chlapci vraždárski, musíte vziať do úvahy, že je leto, horúce leto, voda v zátoke je nadpriemerne teplá, to urýchli hnilobný proces. Ak budeme mať šťastie a telo nezachytili spodné prúdy a nevyniesli ho do hlavného toku, je ešte v zátoke. Stále sme ho neobjavili, takže musí byť na dne. V tejto teplote bude trvať desať dní, kým ho hnilobné plyny nafúknu a vynesú na hladinu. Kedy došlo k úmrtiu? Hovoril si, že v sobotu minulý týždeň? Tak vypláva v utorok v noci alebo v stredu. Pravda, ak nie je zahasprovaná niekde v koreňoch, to by bolo horšie.“

	Mayor nechápavo rozhodil rukami.

	„Asi je jasnovidec, fakt ju našli!“

	Linda bola kompletná, k blonďavej hlave mohli priložiť aj telo. Mohli ju odovzdať rodine a prípad definitívne uzavrieť, lenže osud chcel tak, že s dvojičkami sa definitívne rozlúčiť nemohli, ešte stále boli v hre.

	Mayora vystriedal Billi – počítačový mág, technická opora celého oddelenia. Keď bolo treba prezerať kamerové záznamy alebo akokoľvek čarovať s počítačovým softvérom, bol tu Billi.

	„Ste tu?“ nakukol do kancelárie. „Čo ste mi to dali za svinstvo!?“

	„Čo?“ nechápal Krauz.

	„To dévedečko!“

	„Je z domovky u tých Španielov. Na príkaz vyšetrovateľa ho treba prebehnúť, či tam nie je nejaké detské porno.“

	„Detské porno je žúžo oproti tomu, čo som našiel. Poďte sa pozrieť, čím sa tí smradi bavia!“

	Ako lavína sa nahrnuli do Billiho kráľovstva – rohová kancelária od podlahy po strop naplnená počítačmi, monitormi, káblami a všetkým možným, čomu rozumel iba on.

	„Opatrne, do hentoho mi nekopnite!“ brzdil ich Billi.

	Prví si sadli, ostatní museli stáť. Obkľúčili hlavný monitor v strede stola.

	„No poďme, kde sa to púšťa?“ Váňa sa triasol od netrpezlivosti.

	„Ty s tými mastným paprčami sa ničoho nechytaj!“ zhrozil sa Billi. „Pozerajte, dévedečko má šesťdesiattri minút.

	Začína sa to takto...“ Billi spustil prehrávanie.

	„Jebú, a čo?“ nechápal Kuky.

	„Počkaj! Ale jak dobre jebú!“ závidel Váňa.

	„Prestaňte, úchyláci!“ zahriakol ich Hanzel. „Nechajte ho, nech nám to komentuje, keď to už videl.“

	„Čo tu stvárate!?“ vymákol ich šéf. „Porno, no jasné! Koľkokrát som vám hovoril, aby ste tak nerevali, keď sa odbavujete v pracovnom čase! Počuť vás až dolu na vrátnici!“

	„To je to dévedéčko od dvojičiek, poď sa pozrieť, Billi niečo našiel,“ pozval ho Krauz, ani sa neobzrel.

	Mayor sa pripojil k úchylákom odbavujúcim sa na porne v pracovnom čase.

	„Prvých osemnásť minút ide toto, nie je to bohviečo.“

	„Nie je to bohviečo!? Si normálny? Potom mi to napáliš!“ Váňovi bolo hneď jasné, ako by sa dalo využiť služobné porno na súkromné účely.

	„Držte hubu, nech pokračuje!“

	„Posuniem to...“

	„Počkáj!“ zúril Váňa.

	„Potom ti ho požičiam na domov,“ sľúbil Billi, aby sa ho zbavil. „Tu máme sedemnástu minútu... teraz osemnástu...

	A koniec!“

	„Aký koniec, šak nikto nestriekal!“

	„Váňa, prestaň! Dodrbeš nám celý umelecký dojem!“

	„Nie, má pravdu,“ zastal sa ho Billi, „to, čo bude nasledovať, tam niekto vložil nasilu, doprostred rozbehnutej scény. Sledujte!“

	Billi pustil prehrávanie. Scéna sa zmenila, posilňovňu s nahými fitneskami z ničoho nič vystriedala pochmúrna temná atmosféra nejakej pivnice. Všade naťahaný igelit, aj na podlahe, aj na dlhom stole, aj na stenách. Na stole sedelo dievča v šortkách a podprsenke, dlhé mastné vlasy jej padali na prsia, hlavu mala neprirodzene ovisnutú.

	„Čo je naklepaná?“

	Váňa mal pravdu, vyzerala ako nadrogovaná. Spoza kamery k nej pristúpil muž celý v čiernom, na tvári čierna maska s výrezom na oči a ústa. Vylepil jej facku, dievča padlo na stôl.

	„Kurva, to mi je len rajcovná zábava,“ sťažoval sa Váňa.

	Prvá časť sa mu páčila viac.

	Muž priviazal dievča o stôl, každú končatinu upol osobitne do kožených remencov kombinovaných s retiazkou.

	Po každom priviazaní jej vylepil facku, stále ju bil.

	„Tak toto bude tvrdé, páni,“ Krauz mal neblahé tušenie, že nasledujúce minúty sa im páčiť nebudú.

	Muž sa stratil zo záberu kamery, keď sa vrátil, v ruke mal veľký mäsiarsky nôž.

	„To nemyslí vážne!“ snažil sa ho zastaviť Kuky.

	Myslel. Muž zarezal do nohy tesne pod kolenom. Kameraman urobil rýchly detail na tvár dievčaťa, dal si záležať, aby zachytil jej prvý vresk. Vrieskala aj napriek drogám.

	„Bože, stíš to!“ požiadal Mayor, Billi poslúchol.

	Muž v čiernom pokračoval, obrezal nohu, na pomoc si vzal sekáč na kosti.

	„To nespraví!“

	Muž v čiernom Kukyho ani teraz neposlúchol – spravil to.

	„On jej odťal nohu!“ nechápal Hanzel. „On jej ju normálne odťal!“

	Dievča omdlelo, nasledovala pauza, čierny muž ju kriesil, oblieval ju vodou, fackal ju o niečo jemnejšie. Krv riedená vodou tiekla všade, kameraman si dal záležať, aby červená farba bola na celej obrazovke.

	Dievča sa prebralo, zúfalo sa mykalo, kričalo. Muž v čiernom pokračoval.

	„Ja to jebem, na toto nemám nervy,“ priznal sa Mayor.

	Billi stlačil stopku.

	„Takto to pokračuje dvadsaťpäť minút.“

	„Pretoč to na záver.“

	„Chcete vidieť záver? Varujem vás...“

	„Neser sa a pretoč!“

	„Rozkaz, šéfe...“

	Billi stlačil posun dopredu, sledoval minutáž v rohu monitora, odrazu stlačil stopku a prehrávanie.

	Dievča už bolo asi mŕtve alebo v takom hlbokom bezvedomí, že ho neprebrala ani voda, ani facky. Muž v čiernom sa dostal k hlave, mäsiarskym nožom zarezal do krku...

	„A toto je záverečný záber,“ hlavný premietač ukončil sadistické predstavenie.

	Muž v čiernom natrčil do záberu kamery odrezanú hlavu. Držal ju za vlasy ako trofej, možno sa aj sadisticky škeril, ale pod masku mu nevideli.

	„Teraz nasleduje strih,“ Billi zase pustil obraz.

	Boli znova v posilňovni, dve exkluzívne fitnesky obrábali dvaja exkluzívni svalovci.

	„A toto pokračuje až do konca.“

	„Môžeš si to dévedečko strčiť – vieš kam, Billi, už ho nechcem,“ zhnusene sa odvrátil Váňa.

	„Bože!“

	„To je hovädo!“

	„Debil!“

	„Niečo také som ešte nevidel!“ Ozývalo sa zo všetkých strán.

	Krauz si zhlboka vydýchol.

	„Teda, chlapci, priznávam sa vám, bol som už na všelijakých pitvách, videl som kadečo, ale niečo takéto...“ Ani nedopovedal. „Billi, urobil si kópiu?“

	„Nie.“

	„Urob, zálohuj to a prines mi originál.“

	„Dobre, daj mi pár minút.“

	Vrátili sa do kancelárie. Mayor s nimi, aj jeho zaujímalo, ako a kam sa pohne prípad zo zátoky po tomto nechutnom premietaní.

	„Páni, myslím si, že sa opäť vyberieme za dvojčatami.

	Podľa mňa nám majú čo povedať,“ začal Krauz.

	„Pamätáš sa, čo nám o nich povedal Slávo na prvom výsluchu?“ spýtal sa Hanzel. „Vraj sú to malí sadistickí úchyláci.“

	Krauz prikývol, spomenul si.

	„Ale, Oto, to nám povedal vtedy, keď si bol istý, že Lindinu hlavu, čo našiel v garáži, majú na svedomí oni. Linda je už vysvetlená.“

	„A čo to dévedečko? Mali ho schované v posteli spolu s drogami, pripisovali mu prinajmenej takú vážnosť ako drogám!“

	Krauz opäť prikývol, v tomto bode s kolegom súhlasil.

	„Vy si myslíte, že to dievča vo filme je naša... ehm, naša Venuša?“ zaujímal sa Mayor.

	„Nie,“ nesúhlasil Krauz.

	„Prečo?“

	„Tú vo filme začali katovať od nôh...“

	„Aha!“ Mayor sa chytil za čelo. „Som z toho taký vykoľajený, že už zabúdam na fakty. Jasné, naša má nohy, zabudol som. Dobre, tak potom ako to súvisí...“ nevedel sformulovať otázku.

	„To zatiaľ netušíme, ale tých nešťastníc môže byť viac.

	Naša Venuša môže byť iba jedna z mnohých, ktorá náhodou vyplávala. V každom prípade by som začal od dvojčiat. Počkáme na...“

	Krauz nedopovedal, otvorili sa dvere. Chosé sa vrátil z nemocnice. Nič nepovedal, pokrútil hlavou, sadol si do kresla.

	„Škoda,“ vzdychol si Mayor, ubolene prižmúril oči.

	Chvíľu bol ticho, zo solidarity. „Dobre, nechám vás, niečo vymyslite, potom ma informujte.“ Radšej odišiel. K tej tragédii sa pridal ešte aj Chosé, už sa naňho nemohol dívať.

	Nikto sa nemohol pozerať, trpeli a tŕpli všetci, Chosé najviac.

	Deň otvorených dverí pokračoval.

	„Čaute! Môžem?“ vošiel kolega z mravnostného oddelenia aj s darčekom.

	„Vitaj, Jardo!“ privítal ho Váňa. „Som rád, že si nezabudol na moje narodeniny! Tá torta musí byť obrovská!“ zajasal večný hladoš.

	„Všetko najlepšie, Váňa, ale na tomto si nepochutnáš.“

	Škatuľu položil rovno pred Krauza na stôl.

	„Čo je to?“ Krauz zvraštil čelo, potreboval sa sústrediť, chceli si s kolegami dohodnúť nejaký plán, postup, a tento tu rozptyľuje, otravuje s nejakou kartónovou škatuľou.

	„Niečo by som mal,“ začal záhadne Jaro.

	„Tak dávaj!“

	„Ozval sa mi jeden môj informátor...“ Podľa toho, ako začal, bolo všetkým jasné, že sa nemajú na nič pýtať, čo bude môcť, povie aj sám, ostatné si každý poriadny detektív chráni a stráži. „Stratilo sa jedno dievča z ulice.“

	„Ale my máme dosť roboty s vraždami, skús na oddelení pátrania,“ snažil sa ho nasmerovať Krauz.

	„Nie je v pátraní, nikto nezahlásil nezvestnosť, nikomu nechýba. Je z Moldavska, je tu načierno.“

	„Ako sa volá?“

	„Irina, viac o nej nevie ani informátor. Má dlhé, nezapamätateľné meno, samé to vovová a podobne, ako to s ich menami býva.“

	„Ruska?“

	„Možno Ruska, možno z Moldavska, ani tým som si nie istý.“

	„A?“

	„Nemáte náhodou nejaké dokatované dievča bez identity?“

	„Aj bez hlavy, aj bez rúk.“

	„Čítal som vaše hlásenie, žiadosť o spolupátranie. Píšete, že podľa lekára smrť nastala na prelome júla a augusta.“

	„No.“

	„Táto sa stratila druhého augusta.“

	„Jardo, vieš koľko kuriev sa každý mesiac stratí?“

	„Viem, ani jedna. Za pol roka ani jedna. Dúfam, že mi veríte, je to môj chlebík.“

	„Ale aj tak...“ Krauzovi sa do toho očividne nechcelo.

	„Zmizla za podivných okolností, naložili ju do auta.“

	„Uličné väčšinou nasadajú do áut.“

	„Ako myslíte,“ Jaro pokrčil plecia.

	„Počkaj! Čo je v tej škatuli? Ako to súvisí?“

	„Informátor mi dal jej osobné veci, všetko je zbalené vnútri. Je tam aj kefa na vlasy. Vyčistená, ale pár vlasov som videl, niektoré dlhé, celé, aj s korienkom.“

	„Aha, chceš, aby sme to poslali na DNA?“

	„No.“

	„Tak s tým si mal začať a nezdržiavať! Dobre, ďakujeme ti, pošleme to na porovnanie.“

	Tým považovali vec za vybavenú.

	„Asi otravujem, máte robotu,“ pochopil kolega z mravnostného. „Porúčam sa, nech sa vám darí.“

	Pri odchode zaregistroval Chosého v kúte.

	„Ahoj, kámo.“

	„Ahoj.“

	„Chosé, chlapci z oddelenia sa stále pýtajú, ako je na tom Petra.“

	„Žiadna zmena.“

	„Kurva! Počúvaj, keby bolo treba niečo...“ rozhodil rukami, aby zahrnul všetko na svete. „Čo ja viem, trebárs krv alebo tak, len povedz, všetci sú pripravení.“

	„Ďakujem. Zatiaľ netreba, ale ďakujem.“

	„Tak sa držte, banda, idem.“

	Krauz kvitoval jeho rozhodnutie nenápadným kývnutím.

	„Skúsime vypočuť dvojičky, niekam nás musia posunúť,“

	navrhol. „Nebudeme strácať čas, ideme rovno za nimi.“

	Pozrel na parťáka, sedel v rohu bez ducha, bez záujmu, bolo mu všetko jedno.

	„Oto, ideš so mnou?“ zľutoval sa Krauz.

	„Jasnačka!“

	„Kuky a Váňa, skočte na súdne, Lengyel má pre nás správu k tomu drôtu, nejaký fyzikálny prepočet a účinok na kosti v krku. Chosé...“ Pre Chosého nemal robotu, nie keď je v takomto stave. „Vieš čo, vypíš žiadosť na analýzu DNA na tú kefu v škatuli.“

	To by mohol zvládnuť.

	Chlapci sa rozbehli po robote, Chosé strnulo sedel v kresle. Po chvíli sa spamätal, pošúchal si tvár, zhlboka si vzdychol, opláchol sa studenou vodou, vydýchal sa. Vzal škatuľu, vybral modrú kefu na vlasy, vložil ju do predpísaného igelitového vrecka. Sadol za počítač, v ponuke na ploche našiel formulár na kriminalistický a expertízny ústav, začal vypĺňať kolónky.

	Pán Ramírez neskrýval rozčarovanie nad ich návštevou.

	Nebol nadšený, že sa mu do domu tlačia policajti. Pokrútil hlavou, prskal. Museli mu dôrazne vysvetliť, že jeho synov môžu kedykoľvek predvolať, dokonca nasilu predviesť na oddelenie, mal by byť vlastne rád, že sa unúvajú.

	Nebol rád, ale čo mal s nimi robiť?

	„Ale budem pri tom!“ znela rezolútna požiadavka.

	Sadli si v obývačke – domáci do kresla, dvojičky v rovnakých tričkách a kraťasoch vyzerali na gauči ako dve lastovičky na elektrickom drôte. Krauz si ich so záujmom obzeral, žiadna tržná rana, ani náznak modriny, otec si teda jeho slová zobral k srdcu.

	„Chlapci, čo je toto?“ Krauz položil na konferenčný stolík dévedečko.

	Žiadna odpoveď, Krauz už ľutoval, že pripustil pri výsluchu prítomnosť otca.

	„Mali ste to v posteli, predpokladám, že je to vaše.“

	„Nie je,“ prvý sa, ako vždy, osmelil Roland, aspoň si mysleli, že je to on.

	„Ako to, že nie je?“

	„No...“ Roland sa zahľadel na otca. Prikývol, nenápadne, ale prikývol – Krauzovi ich pantomíma nemohla ujsť.

	„Keď sme tu mali ten oný... ehm, ten žúr, tak to priniesol jeden chalan.“

	„Viete, čo je na tom?“

	„Porno.“

	„Porno v mojom dome!“ zareval domáci, operadlá na kresle zovrel tak silno, až mu zbeleli hánky.

	„Pán Ramírez, ale...“

	„Dobre, dobre, budem sa ovládať, hoci...“ Radšej nedokončil.

	„Aké porno?“

	„No, aké?“ nechápal Roland. „Aké býva porno?“

	„Veď o to ide, že všelijaké. Videli ste práve toto?“

	„Nevieme.“

	„Akože nevieme? Boli ste tu – alebo nie?“

	„Boli, ale porno bežalo iba dolu na... na...“

	„Na mojom televízore! V mojej obývačke!“ neprimerane nahlas doplnil domáci pán. „Ja viem, ja viem, už som ticho.

	Ale uznajte sami, porno v mojom dome...“ frfotal, nemohol si odpustiť komentár.

	„Neboli sme stále dolu, občas sme na televízor hodili očkom, nevieme, čo práve bežalo.“

	„Tak potom prečo ste ho schovali.“

	„Lebo jediné ostalo.“

	„Nerozumiem.“

	„Keď sme upratovali, našli sme ho za televízorom, muselo tam zapadnúť. Schovali sme ho, aby sme mu ho vrátili.“

	„Komu?“

	„Vlastovi.“

	„Kto je Vlasto?“

	„Jeden chalan z partie.“

	„Čo je to za chalana?“

	„Normálny z partie. Staral sa o hudbu a o toto,“ Roland ukázal prstom na stôl. „Je to jeho koníček.“

	„On jediný?“

	„Iba on, tým je známy v celej partii.“

	„Čo o ňom ešte viete?“

	„Nič, veď sme sa s nimi iba zoznámili.“

	„A aj rýchlo skončili!“ nevydržal otec.

	Okamžite, ako na povel, prikývli.

	„Ešte jedna otázka, chlapci, stalo sa na žúre niečo zvláš –

	tne? Zbili niekoho?“

	„Nie.“

	„Boli ste aj u Gaba.“

	„Doma?“

	„Doma, v byte.“

	„Boli.“

	„Zbili niekoho uňho doma, povedzme v zadnej izbe?“

	„Nie.“

	„Nejaké dievča.“

	„Nie.“

	„Žiadna krv? Náznak násilia?“

	„Určite nie.“

	„Máte ešte nejaké dévedečko? Schované tak, že sme ho nenašli?“

	„Nie.“

	„Rozmyslite si to, ide o vraždu, s tým paragrafom sa nezahrávajte. Buďte radi, že ste obišli len tak naľahko.“

	„Nie, iba toto jedno, a aj to sme našli, nie je naše.“

	„Dobre, verím vám. Pán Ramírez, ďakujeme za trpezlivosť.“

	„V poriadku, rád pomôžem,“ klamal domáci pán.

	„A, chlapci, držím palce pri reparáte.“

	„Ďakujeme.“

	„Myslím si, že pre vašich rodičov bude úspešný reparát jediná akceptovateľná náplasť na prúser, čo ste vyrobili.“

	Iba sklonili hlavy.

	„Ty im veríš?“ spýtal sa Hanzel v aute.

	„Zatiaľ nám neklamali.“

	„Ale bol tam foter. Videl si, ako sa ho boja?“

	„Videl, ale aj tak. Keď boli u nás, mohli klamať, ako len chceli...“

	„Na začiatku sa aj pokúsili.“

	„Na začiatku, a iba Roland, ten druhý nie. Teraz už nemajú na klamstvo motiváciu. Podľa mňa sa im dá veriť, nemajú s tým filmom nič spoločné.“

	„Ako povieš. Čo ďalej?“

	„Zabehneme za Adamom.“

	„Na protidrogové?“

	„No.“

	„Rozbijeme mu hubu za Petru?“

	„Ešte som mu neodpustil, ale biť sa nebudeme, skôr naopak – musí nám pomôcť.“

	„Zohnať Vlasta?“

	„Presne tak, bratku!“

	Mali šťastie, šéf protidrogovej jednotky bol v kancelárii.

	Keď sa k nemu vovalili, až mu zovrelo hrdlo.

	„Chlapci! Čo je s ňou!? Nehovorte mi, že...“

	„Aj tebe sa o nej sníva?“

	„Každú noc, doriti!“

	„Nič, žiadna zmena.“

	„Pfúú... nabehli ste sem, ako keby...“ radšej nedopovedal, aby neprivolal ešte väčšie nešťastie. „Sadajte! Čo potrebujete?“

	„Si v styku so Slávom?“

	„Samozrejme.“

	„Poslúcha?“

	„V akom zmysle?“

	„Či príde.“

	„Na zapísknutie! Veď je vonku len pod podmienkou, že bude spolupracovať, inak ide do väzby ako ostatní.“

	„Potrebujem, aby si mu zavolal.“

	„Bez problémov...“ už sa načahoval za telefónom.

	„Počkaj, počkaj, nevieš, o čo nám ide. Povedz mu, že potrebujeme, aby priviedol Vlasta.“

	„Druhé meno?“

	„Nevieme, ale je to chalan z ich partie, čo má na starosti hudbu a porno.“

	„A myslíte si, že bude chcieť?“

	„Nech mu povie dve veci. Po prvé – máme niečo z jeho zbierky, čo ho bude zaujímať, a po druhé – budeme ho naháňať s húkačkami a majákmi, kým nepadne na hubu. Ak mu je táto forma spolupráce milšia, nech sa s nami zahráva, zatiaľ na to ideme podobrotky.“

	„To je všetko? Môžem volať?“

	Prikývli koordinovanejšie než dvojičky.

	Vlasto bol rozumnejší, než dúfali. Trvalo im to so Slávom pol druha hodiny.

	„Čo sa trasieš? Nezavrieme ťa! Nie dnes, možno,“ zazubil sa Krauz.

	„Nie je to príjemné, keď sa o vás zaujíma oddelenie vrážd. Prísť sem len tak...“

	„Prečo, ja sem len tak chodím už dvadsať rokov.“

	Vlasto prikývol, že fór berie.

	„Sem si sadni!“

	Dostal tvrdú stoličku a miesto v strede koberca, ostatní zaujali bojové pozície. Sláva si vzal do kancelárie Adam, aby ho na chodbe zbytočne neočumovali.

	Krauz mohol začať, no ešte Vlastovi venoval skúmavý pohľad. Chalan ho opätoval. Sympaťák s bystrými očami, Krauz by ho tipoval na vysokoškoláka.

	„Toto je tvoje?“ Krauz ukázal priesvitný obal.

	„Márnosť! Čo som sa ho nahľadal! Kde ste ho...“ zarazil sa, uvedomil si, že aj policajti majú mechaniku na prehrávanie takých nosičov. „Asi bude prúser,“ uvedomil si.

	„To záleží na tom, či nám pomôžeš.“

	„Prišiel som, nie?“

	„Čo to má byť?“

	„Ehm... ešte študujem, privyrábam si.“

	Krauz sa nemýlil, takže študent.

	„Ako – privyrábam?“

	„Robím hudbu, predávam...“

	„Načierno napálené kópie, čo?“

	„Všetci to tak robia.“

	„A toto?“

	„Je to lepší artikel než hudba.“

	„Aj to, čo je v strede?“

	„Nie, myslel som klasické porno. To v strede...“

	„Malo ostať schované.“

	„Je to schované.“

	„Prečo? Pred kým?“

	„Napríklad pred policajtmi z oddelenia vrážd,“ suverénne odpovedal študent. „Veď je tam vražda v priamom prenose!“

	„Fakt sa nám uľavilo, že si to rozoznal. A to sa priznávaš len tak?“

	„Priznávam? K čomu? Dúfam, že si nemyslíte, že ten bulo v čiernom kostýme som ja!?“ zhrozil sa.

	„No, pokiaľ sa pamätám, až tak jednoducho sme vraždu ešte nevyriešili. Povedz nám k tomu niečo.“

	„Vás to zaujíma kvôli babe zo zátoky?“

	Detektívi ako jeden prekvapene zdvihli hlavy.

	„Pozrime sa, a na to si ako prišiel?“

	„Čítam noviny, sledujem aj správy, nielen debilné seriály.“

	„Na rozdiel od ostatných v partii.“

	„Na rozdiel.“

	„Dobre, tú tvoju partiu teraz necháme bokom, aj tabletky a vrecúška, čo sa vám premleli cez ruky...“

	„Ja...“

	„Nechaj to tak, ti hovorím!“ skákali si do reči. „Chcem vedieť, čo je to za film a kde sa točia.“

	„Jedna ľahká, druhá ťažká odpoveď.“

	„Skús tú ľahšiu.“

	„Je to snaf film. Píše sa to po anglicky s u, na konci dve f.

	Snuff, číta sa snaf. Je to forma sadomaso porna, podstatou je vražda alebo samovražda – niektorých úchylákov privedie do stavu absolútnej rozkoše, až vyvrcholenia.“

	„Hento!?“ Krauz vyvalil oči.

	„Hento! Povedal som úchylákov, nie je to pre normálnych ľudí, dokonca ani pre normálnych závislákov od sexu, dokonca ani pre normálnych excentrikov, ak to nie je priamo oxymoron, čo som práve vymyslel.“

	„Je. Ako môže byť excentrik normálny?“

	„Veď to! Ak chcete pochopiť, čo sa vám snažím vysvetliť, musíte si uvedomiť, že nehovoríme o normálnych ľuďoch.

	Tušíte aspoň, koľko druhov extrémneho porna existuje? Fetiše, orgie, výkaly, mrzáci, hermafroditi, zombíci, ťažké otroctvo...“

	„Prosím ťa, ušetri nás!“

	„Ako chcete, ale som iba na začiatku. A na vrchole toho všetkého tróni snaf film. Záujemcovia dodržiavajú prísne pravidlá, sami pred sebou sa držia v prísnej anonymite, sú si vedomí, s čím zaobchádzajú. Absolútna diskrétnosť.“

	„Takže nám nič nepovieš o odberateľovi?“

	„Samozrejme, že áno, ale nič vám to nepomôže. Ani ja by som ho nenašiel, nieto vy. Kontakt prebehne cez internet.“

	„Bože, zas ten internet!“

	„Božský internet, máte pravdu. Odovzdávka je vždy anonymná, ja položím zásielku v igelitke na lavičku a odídem na dohľad, aby som ju strážil. Príde chlapík, vezme si ju, odí –

	de opačným smerom. Nesmiem ísť za ním, a poviem vám pravdu, ani by som nešiel, za nič na svete by som nešiel. Sú to blázni, môžu byť nebezpeční.“

	„Už si mal problémy?“

	„Nikdy, prísne dodržujem pravidlá.“

	„A ako ti odovzdá peniaze?“

	„Už sú odovzdané, platí sa vopred. Hotovostný vklad na môj účet, vždy na inej pobočke, číslo je v kontakte pri objednávke.“

	„No počkaj, ale pri hotovostnom vklade od teba pýtajú občiansky preukaz.“

	„Prosím vás, nebuďte včerajší! Ako chcete nájsť Jožka Mrkvičku s falošným občianskym preukazom? Okrem toho kto by ho hľadal, veď o vklade viem iba ja.“

	„Takže k odberateľom sa nedostaneme?“

	„Nie, a verte mi, nie preto, že by som nechcel spolupracovať. Hovorím vám, ani ja by som ich nevedel nájsť.“

	„Lebo sú takí nebezpeční?“

	„Aj, ale...“

	„No, dopovedz.“

	„Lebo sú takí mocní.“

	„Akože...“ Krauz ukázal na strop.

	„Presne! Padli by vám sánky, keby ste sa dozvedeli, akí ľudia sa týmto zabávajú. Ich manželky a podobne...“

	„Takže o odberateľoch predsa len niečo vieš.“

	„Viem, tuším, ale...“ pokrčil plecami.

	„Ako chceš, nebudem ťa týrať. A čo dodávateľ?“

	„Ešte horšie, ešte lepšie krytie. Dám výzvu na zabarikádovanú adresu, opíšem druh tovaru, o aký mám záujem, ráno mám nahádzané dévedečka v schránke. Bežná objednávka sú dvatri kusy, nikdy nie viac.“

	„A ako platíš?“

	Vlasto si odkašľal.

	„Ehm... prišiel som dobrovoľne, som ochotný pomôcť, ale nie dať sa odrovnať.“

	„Dobre, vrátime sa k filmu, k tej ťažšej odpovedi.“

	„Kde sa natáča? To nevie nikto. Vozí sa to zo zahraničia, niektoré spoza mláky. Používa sa systém tajných kuriérov, jednotlivé segmenty odovzdávky sú od seba izolované, aby sa ani v prípade zadržania jedného priekupníka nedal spätne vypátrať výrobca. Nikto nevie, kde sa točia, viem iba toľko, že vonku.“

	„Takže u nás také štúdio nemáme?“

	„Nebláznite! Snaf u nás!? Skôr postavíme kozmodróm než niečo také.“

	„Vážne?“

	„Alebo dostaviame diaľnice, čo je v podstate rovnaký oriešok.“

	Nikto sa nepobavil, uvažovali o nových informáciách.

	„Ak vám ide o to dievča zo zátoky, tak ste vedľa. U nás sa nič také netočí a tí, čo to robia, majú odskúšaný systém odstraňovania tiel. Nenájdu sa ani zuby. Tá nešťastnica musela šliapnuť do iného lajna.“

	„Vieš nás nasmerovať? Daj tip.“

	„Nie, naozaj nie, som iba študent. Informácie mám iba z novín. Naša partia sa zaoberá... ehm, veď viete, čím sa zaoberáme, ale vražda, to nie. Okrem toho z nášho sídliska, čo sídliska, z nášho mesta, nikto taký nechýba, inak by ste nevyužili noviny a televíziu, takže z nášho okruhu to nie je nikto.“

	Celkom logická, vyčerpávajúca odpoveď.

	„Prečo sa taký chalan ako ty dá na také svinstvo?“

	„Sú v tom prachy. Bohovské prachy! Pre nič iné, inak som normálny, ak sa tak dá povedať.“

	„A dá sa?“

	„Dá, mňa to nerajcuje.“

	„Aké prachy?“

	„Tisíce.“

	„V eurách!?“ žasol Krauz.

	„Jasnačka.“

	„Ľudia sú hovädá,“ detektív nechápavo pokrútil hlavou.

	„Môžem si ho...“ Vlasto sa natiahol za dévedečkom na stole. Pochopil, že výsluch je na konci a môže odísť.

	„Nie!“ Krauz ho predbehol, rýchlo ho schoval.

	„Ale pre mňa sú to zmrazené prachy,“ zúfal si študent.

	„Pre nás dôležitý dôkaz.“

	„Žiadny dôkaz, veď s prípadom nesúvisí!“

	„Ešte nevieme. Keď sa tvoja domnienka potvrdí, vrátim ti ho. Možno...“

	„Beriem vás za slovo.“

	„Môžeš ma zobrať akurát na pivo, nič som ti záväzne nesľúbil!“

	Viac otázok nemali, cesta, na ktorú vykročili s nádejou, že by ich niekam priviedla, vyzerala zarúbaná.

	„Sadomaso filmy asi nebudú naše východisko,“ vzdychol Hanzel, keď Vlasta vyprevadili. „Podľa mňa hovoril pravdu, ja by som mu veril.“

	Ostatní prikývli.

	„Mal celkom suverénne vystupovanie,“ povedal svoj postreh Kuky.

	„Bol si vedomý, že sa mu nemôže nič stať, inak by tak rýchlo neprikvitol. Asi za ním stojí niekto vplyvný,“ uvažoval Váňa. „Myslíte si, že to siaha až...“ očami naznačil horné poschodia.

	Nikto mu neodpovedal, to naozaj nebola ich starosť. Jediný Krauz si vzdychol – obával sa komplikácií.

	Aj Mayor chcel priložiť ruku k dielu, aj jeho iritoval nechutný film. Dokonca do tej miery, že priviedol návštevu.

	„Poznáte sa? Toto je môj švagor.“

	Do vraždárskej kancelárie priviedol dvoch pánov – na prvý pohľad seriózni umelci.

	„Viete, že robí vo filme. Poradil mi konzultáciu s odborníkom. Toto je pán Seman, kameraman.“

	Popodávali si ruky.

	„Pozrú sa na to, hlavne pán Seman má bohaté skúsenosti.“

	„S filmom,“ rýchlo vysvetľoval kameraman, „nie s tým, o čom mi hovoril váš šéf. Ja len, aby nedošlo k omylu, točím iný žáner.“

	Zaviedli ich k Billimu, pustili si film. Sotva sa maskovaný muž s nožom priblížil k dievčaťu, kameraman sa usmial.

	Keď zarezal, neskrýval pobavenie, rozosmial sa.

	Detektívi nechápali, až doteraz si mysleli, že najväčší tvrďasi sú oni. Vydržali až do konca.

	„No, celkom slušný pokus o snaf film.“

	„Pokus?“ nechápali.

	„Je to podvod,“ znel odborný rezultát. „Amatérske, až úsmevné.“

	„Nám teda do smiechu nebolo,“ ohradil sa Mayor.

	„Lebo to beriete ako skutočnosť. V takom prípade by to bola tragédia, aj skutočnosť, že sa pri tom niekto dokáže vzrušiť. Ale nie je to skutočné, sú to filmárske triky.“

	„Ako to spoznáte? Môžete nám to vysvetliť?“

	„Pozrite sa, celý problém spočíva v tom, že niektoré sadomasochistické produkty sa ešte točia v medziach klasického porna, no dosť často sa objavujú snaf filmy ako kombinácia porna a kamufláže sadomaso, teda hrané mučenie, hrané znásilnenie, hrané popravy a podobne. Výsledná technická stránka, teda úroveň, býva rôzna. Niektoré filmy sú naozaj verné, niektoré menej. Toto je slabý odvar.“

	„Podľa čoho to poznáte.“

	„Rozhodujúci je strih.“

	„Ale v tom sa vôbec nevyznáme,“ priznal Mayor.

	„Strih,“ vzdychol si kameraman. „Ako by som vám to...“

	končekmi prstov si pretrel čelo. „Možno si spomeniete na film o vedeckej výprave do džungle niekde v Novej Gui –

	nei. Bežalo to asi pred pätnástimi rokmi, ešte na klasických VHS kazetách. Niekto to sem dotiahol ako bombu, ako niečo nevídané. Ľudia si film kopírovali, nahrávali do zblbnutia, niekedy pozerali aj tretiu, štvrtú kópiu, už čiernobielu, ale pozerali, lebo to bol trhák. O čo išlo? Vedecká expedícia sa zatúlala do džungle, chytili ich domorodci pomaľovaní kriedou, začali ich zaživa porciovať a jesť zasurova. Jeden člen expedície do zajatia nepadol a všetko filmoval spoza kríčka. Akože sa mu podarilo z ostrova uniknúť a film zverejnil ako dôkaz, že aj v súčasnosti žijú na planéte kmene, ktoré sa živia kanibalizmom. Bol to trhák, ľudia tomu uverili, rýchlo sa to šírilo.“

	„Spomínam si...“ Krauz prižmúril oči. „Aj moja žena to priniesla z roboty. Kolegyne pri tom omdlievali.“

	„Presne tak, citlivé povahy pri tom omdlievali, veď taký bol účel. Autori filmu urobili jednu chybu. Kým domorodci jedli mužov, kameraman vytrvalo sedel za kríčkom a filmoval. Tá časť bola celkom dobre urobená, obraz sa mierne triasol, akože kameraman dýcha a prešľapuje z nohy na nohu, skrátka, verná ukážka filmovania v teréne v nepohodlných podmienkach. Hlavná scéna sa odohráva asi tridsať metrov od kameramana, domorodci položili obeť na zem, obkľúčili ju, začali rozrezávať, hašterili sa o ruku, potom o nohu, kameraman si obraz občas priblížil, ako mu chabá optika dovolila, všetko frčalo podľa scenára. Až kým neprišla na rad žena. Samozrejme, pekné mladé dievča, nežná časť expedície. Aj ju položia na zem, roztrhnú jej blúzku, objavia sa prvotriedne kozy, domorodci šalejú v extáze. Jeden sa zaženie mačetou a začne sa masaker. A vtedy urobili výrobcovia chybu, nevydržali s nervami, chceli dodať už aj tak vybičovanej atmosfére ešte väčšiu dramatickosť a urobili detail na zakrvavený hrudník a vrieskajúcu tvár. Vložili do filmu rýchly, nenápadný strih, iba na pol sekundy, iba jeden, ale bol tam. Otázka znie: Keby to bola skutočná filmová reportáž, robená jedným kameramanom so skrytou kamerou na vzdialenosť tridsať metrov, kto by nafilmoval ten detail na hrudník? Bol tam ešte jeden kameraman, ktorý mal na starosti detaily, alebo tomu prvému dovolili vybehnúť z úkrytu medzi nich, aby si zgustol, a len tak ho nechali, aby sa vrátil za kríček, aby pokračoval vo filmovaní?“

	„Doriti,“ hlesol Krauz, „ani som si to nevšimol.“

	„Nikto si to nevšimne, je to robené rýchlo a šikovne, iba my, čo s tým robíme, vieme, ako sa film strihá, a postrehneme každú kulehu. A teraz sa vrátime k tomuto,“ kameraman hodil bradou k monitoru. „Pustite začiatok.“

	Billi poslúchol.

	„Stop! Čo ste videli? Muž v čiernom vychádza spoza kamery, v ruke drží mäsiarsky nôž. Pristúpi k dievčaťu na stole, priloží nôž, zareže, odreže mäso na lýtku, teraz vidíte hlbokú krvácajúcu ranu, teraz si berie pílku. Vrátime to na začiatok a pomaly vpred. Stop! A teraz si povieme, čo ste videli naozaj. Muž vyšiel spoza kamery, pristúpil k dievčaťu, priložil nôž na nohu – a už je to tu! Všimli ste si? Je tu strih, zmenil sa uhol záberu, už to nesníma pôvodná kamera, ale na tomto mieste je do filmu vložený strih, detail na nôž, ako sa zarezáva do mäsa. A v tom je ten podvod! Medzi dejom pred strihom a za strihom nie je vo filme žiadna časová medzera, nasledujú kontinuálne za sebou, ale v skutočnosti sa oba zábery pred strihom a po strihu mohli robiť s pauzou, ktorá môže trvať hodinu, dve, deň, mesiac, to je jedno. Vy to nevidíte, lebo film beží ďalej, ale v skutočnosti sa to robí tak, že v momente, keď muž priloží nôž na nohu, nejaký režisér za kamerou zareve stop!

	Muž s dievčaťom idú na cigaretku, vzadu v maringotke nezáväzne konverzujú, možno ju tam aj prekotí, lebo aj to sa pri filmovaní stáva...“ Kameraman sa zasmial, pobavil sa na vlastnom vtipe.

	Detektívi sa nesmiali, s vyvalenými očami pozorne počúvali.

	„Medzitým sa na stôl prinesie umelá noha, pofŕka sa červenou farbou, natočí sa detail, ako sa do nej zarezáva nôž, a kamera sa opäť stopne. Dievča si ľahne na stôl, maskérka ju zafarbí načerveno, na predkolenie jej nalepí lukoprénovú jazvu alebo otvorenú ranu a z pôvodnej pozície kamery sa pokračuje v natáčaní až po ďalší detail, do ďalšieho strihu.

	Ale môže sa to robiť aj jednoduchšie, ten akože masaker sa môže natáčať v kuse a falošné detaily sa robia vo vedľajšej miestnosti alebo vo vedľajšom hangári, alebo v inom meste alebo na inom kontinente, to je jedno, vy o tom neviete, lebo natočený materiál sa prinesie do strižne a šikovný strihač vám ho poukladá, teda zostrihá tak, že vytvorí dokonalú ilúziu neprerušovaného deja.“

	Detektívi na seba zazerali ako detičky v bábkovom divadle tesne potom, keď objavili špagátiky.

	„A tá hlava na záver?“ dorazil ich majster obrazu. „Nedajte sa vysmiať, aj druhotriedny maskér vám dnes vyrobí umelú hlavu na nerozoznanie od živej. Ostatné je zas len šikovnosť strihača. A to sa mi ani nechce začať prednášku o počítačoch vo filmovom priemysle. Na počítači vyrobíte všetko, môžete sa prechádzať po mesiaci, zaplávať si so žralokmi... Mám pokračovať?“

	„To znamená, že toto všetko je iba kamufláž? To dievča normálne prežilo?“ prvý sa spamätal Mayor.

	„Určite.“

	Všetkým sa viditeľne uľavilo.

	„Ale my sme tu mali chlapca, čo s tým obchoduje. Povedal nám, že sú v tom zainteresovaní vysokopostavení zákazníci. Solventní, vysokopostavení. Nemyslím si, žeby sa za svoje peniaze dali takto lacno odrbávať,“ oponoval Krauz.

	„No moment! Vy ste mi ukázali tento film,“ kameraman hodil rukou na monitor. „Komentoval som vám iba túto ukážku. Pripúšťam... Počul som, že existujú aj snaf filmy, kde hlavná aktérka naozaj zomrie, skutočné masakre, ale to je iná kapitola tohto úchylného umenia. Myslím si, že tie ozajstné filmy sú určené naozaj iba pre úzky okruh zákazníkov, kdejaký chlapčisko by s originálmi určite neobchodoval, nedostal by sa k nim. Osobne som ešte nič také nevidel, a to som v brandži už tridsať rokov, aj som to vyštudoval.“

	Poďakovali, odprevadili návštevu, zhlboka si vydýchli.

	Krauz šmaril film do skrine, zapleskol plechové dvierka, až treskli. Ďalšia vetva vyšetrovania sa ukázala ako jalová. Škoda času.

	„Nebuď naštvaný, Riško,“ chlácholil ho Hanzel. „V skutočnosti sme nemali ani jednu jedinú rozumnú indíciu, ktorá by nás viedla k uzáveru, že našej Venuši sa stalo práve toto. Bol to iba pokus, nevyšiel, tak čo? Svet sa nezrúti, ideme ďalej.“

	„Ale kam?“ zúfal si Krauz. „Kam? Uvedomujete si, že znova sme na začiatku? Nemáme vôbec nič!“

	Už ho to nebavilo, neskrýval, že mu dochádza trpezlivosť. Štvalo ho aj to, že mu stále chýbajú dvaja najlepší kolegovia, kamaráti. A, samozrejme, na dôvažok Petra, ako tretia.

	Schyľovalo sa ku koncu pracovného času, chlapci sa začali baliť. Krauzovi sa nechcelo, zdvihol telefón.

	„Doktor? Si ešte tam? Ahoj.“

	„Čau, Riško. Čo máš nové?“

	„Veď to, že nič. Volám, aby som sa ti poďakoval za ten fyzikálny prepočet. Sme radi, že máme vedecky podložené, ako môže drôt odseknúť ľudskú hlavu, ale je nám to prd platné. Lindina hlava nie je náš problém, hlavný problém je práve to bez hlavy...“ Krauz sa rozhovoril. Posťažoval sa doktorovi na novú stopu, ktorú len nedávno zachytili, aj ako neslávne skončili.

	Doktor Lengyel pozorne počúval, neprerušoval ho, až na konci si dovolil komentár.

	„Počúvaj ma, Rišo, aj ja som uvažoval...“

	„Nehovor!“

	„Nerob si srandu, nielen tebe nedá Venuša spávať. Uvažoval som nad motívom, stále sa z toho neviem vysomáriť, dokola si pozerám fotografie poranení. Končatiny sa od tela oddeľujú, keď sa chce páchateľ pohodlnejšie zbaviť tela, ale tento nám nechal nohy a tie by mal odseknúť ako prvé, lebo zavadzajú najviac. Tento motív môžeme odsunúť bokom. Potom by do úvahy prichádzal motív pomsty, ale to by musela vyviesť niečo naozaj vážne, aby sa jej takto pomstili, aby ju takto potrestali. Pochybujem, že mala také postavenie, žeby bola taká dôležitá osoba, aby si s ňou dali toľko roboty. Ale rezali ju, rezali ju zaživa, chceli jej spôsobiť bolesť, aby trpela... Počúvaš ma? Si tam?“

	„Tu som, počúvam pozorne, neboj sa.“

	„Nech sa na to pozerám z ktorejkoľvek strany, sadistický motív sa mi stále vracia. Riško, ja by som vašu myšlienku o sadistickom mučení pre zábavu ešte nezavrhoval. Neviem prečo, ale zdá sa mi, že sa k nej ešte vrátime.“

	Nevedel povedať prečo a nevedel im dať ani konkrétny smer postupu, takže jeho dojmy im boli nanič.

	Kolegovia už odišli, Krauz v kancelárii osamel. Chosé sa vrátil z toalety, utieral si ruky.

	„Rišo,“ začal Chosé váhavo.

	„No?“

	„Chcel som sa ti poďakovať.“

	„Za čo?“

	„Za čo... nemysli si, vidím, čo pre mňa robíš. Všetci robíte. Ťaháte aj za mňa, kryjete ma, aby som mohol...“

	„Prestaň, prestaň, prestaň,“ Krauz vstal, posledné prestaň povedal nežne, skoro plačlivým tónom.

	Chytil kolegu za plecia, pomyksľoval, chvíľu sa pozerali do očí na vzdialenosť nosa, objali sa.

	„Chosé, to je najmenej, čo pre teba... Pre vás dvoch môžeme urobiť. Každá minúta, každá sekunda, čo pri nej presedíš, je vzácna. Robíš to dobre, len tam buď, vo dne v noci, ale buď pri nej. Keď sa preberie, a ona sa určite preberie, nemala by byť v nemocnici sama. Bude rada, keď ju prvý chytíš za ruku. Chápeš to?“

	„Chápem.“

	„Musíš vydržať a dúfať.“

	„Ďakujem, kompl.“

	Chosé zbalil pár časopisov do igelitovej tašky.

	„Čo robíš?“

	„Beriem si časopisy. Vieš, Riško, jedna lekárka mi povedala, že ma počuje. Vraj aj keď je v kóme, aj tak ma vníma, tak jej nosím časopisy, čítam jej.“

	Krauzovi zovrelo hrdlo.

	„To je rozumné, Chosé, čítajte si. Keby to pomohlo, zohnal by som ti aj Puškina v origináli, len keby to pomohlo.“

	„Rišo, keby to pomohlo, jednu báseň by som jej sám napísal.“

	„Keby to naozaj pomohlo, tak ja celú zbierku.“

	Lenže netušili, čo by Petru prebralo, neostávalo im nič iné, iba sa spoľahnúť na lekárov.

	„Tak ja idem,“ rozlúčil sa Chosé.

	„Choď, bratku, choď a pozdravuj...“

	Chosé odišiel, Krauz civel na privreté dvere – dlho, bezmocne.

	Niektoré prípady sú zvláštne, o čo ťažkopádnejšie sa rozbiehajú, o to jednoduchšie sa končia.

	„Vám tu načisto drblo!?“ Mayor vpálil do kancelárie naozaj naštvaný. „Máte v rukách takýto tromf, a mne nikto nič nehlási? Prečo ma necháte strápňovať sa na poradách, a pritom ste tak bohovsky poskočili!?“

	Stál uprostred kancelárie, reval ako na lesy, výhražne mával lajstrom, očami metal blesky po všetkých kútoch.

	Stuhli, nikto mu nerozumel.

	„Čo?“ zmohol sa Krauz.

	„No tá modrá kefa! Odkiaľ ju máte?“

	„Kefu...“

	„Prišla odpoveď!“ zamával lajstrom.

	„Odpoveď?“

	„Kurva! Prestaňte ma srať! Som na oddelení vrážd alebo... kde?“ Na konci mu nič nenapadlo, tak sa iba opýtal.

	„Ja som ju poslal na rozbor,“ Chosé sa nesmelo prihlásil z kúta. „Bola v hentej papierovej škatuli. Rišo, sám si povedal, aby som vypísal žiadosť a zaslal ju do labákov.“

	„Škatuľa?“ Krauz aj zabudol, že ju niekto priniesol.

	„Kristepane!“ spomenul si.

	„No dobré ráno, vážení kolegovia!“ soptil Mayor. „Boli by ste takí láskaví a osvietili aj mňa svojimi tak prudko utajovanými poznatkami? Alebo už nie som šéfom tohto oddelenia?“

	„Šani, ale my žiadne tajné poznatky nemáme,“ snažil sa ho schladiť Krauz. „Jaro z mravnostného nám priniesol veci nejakej uličnej kurvičky. Sú hentam v tej škatuli. Upozornil nás na kefu na česanie vlasov, tak sme ju poslali na trichologické vyšetrenie a na DNA. To je všetko, čo vieme. Prisahám!“

	„A tu máte odpoveď! Práve to prišlo služobnou poštou!“

	šmaril papier Krauzovi na stôl.

	Krauz sa zahniezdil, odkašľal si, začítal sa...

	„No páni! Chlapci, máme ju!“

	Výsledky skúmania podal kolovať, zdrapol slúchadlo, vyťukal klapku na mravnostné oddelenie...

	„Modlime sa, aby sa Jaro netúlal niekde po meste... Doriti, obsadené, zase kvákajú,“ šomral Krauz.

	Detektív Jaro z mravnostného oddelenia zodvihol telefón.

	„Prosím.“

	„Tu je Táňa.“

	„Ahoj.“

	„Povedal si, že keď niečo budem mať, aby som sa ozvala.“

	„A máš?“

	„Videla som ich.“

	„Koho?“

	„Tých dvoch vo fordke.“

	„Kedy?“

	„Minulú noc a túto.“

	„Prečo si nezavolala včera?“

	„Nebola som si istá...“

	„Dobre, dobre, nevadí, hlavne, že voláš teraz. Už si si istá?“

	„Dnes v noci som bola bližšie, videla som ich, som si istá.“

	„Čo robili?“

	„Naložili kamarátku.“

	„A?“

	„Má to taký istý priebeh ako s Vrigliskou. Dali si vyfajčiť, zaplatili, vypytovali sa, vrátili sa na flek a vysadili ju.“

	„Odkiaľ je?“

	„Z Ukrajiny.“

	„Tiež načierno?“

	„Nie, Mariša o nej vie.“

	„Voláš, lebo si myslíš, že...“

	„Bojím sa o ňu. Ak ublížili Vrigliske, určite sa chystajú aj na Oľgu. Presne to isté, ten istý scenár.“

	„Vriglisku zobrali trikrát?“

	„Tri, na štvrtý sa už nevrátila.“

	„Túto...“

	„Volá sa Oľga.“

	„Oľgu dvakrát.“

	„Ale túto noc ju mali dlho, dlhšie než normálne, vypočúvali ju. Aj Vrigliska zmizla po dlhšom vypočúvaní. Bojím sa, že skrátili interval.“

	Jaro chvíľu uvažoval.

	„Si tam?“

	„Tu som, uvažujem. Počúvaj ma, kde si teraz?“

	„Skončila som, idem sa vyspať.“

	„Máš nabitý mobil?“

	„Desať percent.“

	„Daj si ho na nabíjačku a maj ho stále na dosah. Ozvem sa ti.“

	„Dohodnuté, ahoj! Ozaj, a tá moja vec?“

	„Až potom, teraz mám robotu!“

	Jaro položil, vydýchol si, zabubnoval po stole, musel sa rozhodnúť. Zazvonila mu služobná linka.

	„Prosím?“

	„No konečne, čo furt kvákaš?“

	„Rišo? Nebudeš mi veriť, ale vyšetrujem vraždu. A vy ako na vašom oddelení, čo robíte?“

	„Neser ma a dobehni, niečo sa deje!“

	„Vážne? Ty mi odpočúvaš telefón?“

	„Prečo?“

	„Lebo niečo sa deje, práve som sa to dozvedel.“

	„No vidíš, tak neváhaj a ťahaj sem, čakáme ťa!“

	Čakal aj Mayor, neočakávaný zvrat vo vyšetrovaní ho prinútil riskovať neskorý príchod na poradu s riaditeľom.

	„Nezdar, kolegovci,“ Jaro sa bavil, bol na koni, dovolil si žoviálne gesto – roztiahol ruky, akoby ich chcel všetkých naraz objať.

	„Odkiaľ máš tú kefu!?“ zrúkol naňho Mayor.

	„Ahoj, Šani!“ Jaro sa robil, že ho spoznal až teraz. „No konečne si sa vyšetrovania chopil ty, lebo títo tu...“

	„Neblbni a vysielaj!“

	„Dobre, dobre, čo ste stratili zmysel pre humor, alebo čo?

	Dal mi ju informátor.“

	„Komu patrí?“

	„Už som im hovoril...“

	„Tak to zopakuj!“

	„Vrigliske.“

	„Vrigliske?“ žasol Krauz. „To si nehovoril!“

	„A nechali ste ma dohovoriť? Mali ste plné ruky inej roboty, nechcel som otravovať...“

	„Nechaj si to,“ zastavil ho Krauz. „Ak ma chceš nakopať pred všetkými kolegami a šéfom, akoby sa stalo. Uznávam, podcenil som tvojho informátora.“

	Krauz rozhodil ruky – vzdáva sa. Naozaj mal pocit viny, nezavetril stopu, podcenil schopnosti kolegu z druhého oddelenia.

	„Spravili ste dobre, že ste do žiadosti o spolupátranie napísali podrobný zoznam zaistených stôp. Dočítal som sa o žuvačke a zapamätal som si jej názov. Keď mi informátor povedal, že zmiznutá Irina mala prezývku Vrigliska, lebo po každom čísle žula mentolovú vriglisku, trklo ma. Podozrenie vzrástlo, keď som sa dočítal odhadovaný čas smrti – zhodoval sa so zmiznutím Iriny. Dostal som jej osobné veci a priniesol som vám ich, kefu ste mali zaslať do labákov. Poslali ste?“

	„Tu je odpoveď,“ Mayor ukázal na papier na stole. „Zhoda s DNA neznámej mŕtvoly.“

	„Tušil som to.“

	„Vieš jej celé meno?“

	„Nie, iba Irina.“

	„A informátor?“

	„Ani on ho nevie. Mala nejaké dlhé komplikované meno.

	Ani nevie, odkiaľ je, možno z Moldavska.“

	„To hádam nie!“ zavyl Mayor. „Poskočíme kúsok a zase sme na plytčine? To nám robí ten hore naschvál?“

	„Ale to nevadí, Šani, jej totožnosť by nám aj tak nepomohla,“ bagatelizoval Jaro. „Dôležité je, že tí dvaja sa znova objavili.“

	„Akí dvaja?“

	„Trikrát pred zmiznutím naložili Vriglisku do auta dvaja chalani. Jeden zavalitejší, holohlavý, druhý chudý, so strniskom a s náušnicou v pravom uchu. Informátor ich videl, okolnosti si nechám pre seba.“

	„Nechaj. Aké auto?“

	„Ford Sierra. Čierny.“

	„To ešte jazdí?“

	„Táto fordka áno, je spravená, vytuningovaná, s dymovými sklami. Tri týždne bol pokoj, odrazu sa zjavili a otravujú ďalšie dievča. Informátor má obavu, že idú na lov, vyhliadli si ďalšiu obeť. Táto je z Ukrajiny, volá sa Oľga.“

	„Vyberajú si baby z Východu, logicky predpokladajú, že po nich nebude nikto pátrať,“ prikývol Hanzel.

	„Práve som dostal informáciu, že Oľgu si vzali dvakrát, vypočúvali ju, podľa informátora idú do finále.“

	„Ako vypočúvali? Prečo?“

	„Vypočúvali aj Vriglisku, teda vypytovali sa, odkiaľ je, kde býva, s kým je v kontakte a tak.“

	„Mapovali si riziko, či bude niekomu chýbať,“ dedukoval Mayor.

	„Presne! A takisto postupujú aj s Oľgou. Informátor má obavu, že jej hrozí nebezpečenstvo už túto noc.“

	„Výborne, takže nebudeme vysedávať a ideme na to!“

	rozhodol šéf. „Jaro, ak nechceš, aby sme ti odkopali informátora, musíš ísť do toho s nami.“

	„Zariaď to u môjho šéfa a som vám k dispozícii.“

	„Zariadim! Kuky a Váňa...“ Mayor začal riadiť operáciu.

	„Tu!“

	„Sadnite za stroj a vypíšte požiadavku na sledku. Ja zavolám kontaktného dôstojníka z odboru špeciálnych služieb a s Krauzom preberieme podrobnosti nasadenia. Jaro...“

	„Áno?“

	„Skoč za informátorom, povedz jej...“ Mayor sa zarazil.

	„Prepáč, logicky predpokladám, že je to jedno z dievčat.“

	Jaro iba prikývol – musel na to prísť každý.

	„Získaj podrobnosti, upozorni ju, aby dnes v noci nezmenila návyky, nech robí presne to čo po iné noci. Nesmie vzbudiť podozrenie, musí spolupracovať.“

	„Vykonám! Ešte jeden detail. Zasvätíme aj Oľgu? O ňu ide v prvom rade.“

	Dôležitý detail, ešteže naň Jaro nezabudol.

	„Vidíš, skoro by sme zabudli. Čo navrhujete?“

	„Nemáme čas,“ rozhodol bez zaváhania Krauz. „Nepoznáme ju, nevieme, ako zareaguje. Ak cukne, sme nahratí.

	Na prehováranie a vyškolenie by sme potrebovali pár dní, a tie nemáme. Ak prídu dnes v noci, tlačí nás čas. Musíme riskovať, pôjde do toho s nami bez toho, aby o tom vedela.“

	„Ale použitie volavky bez jej vedomia a súhlasu je priveľké riziko.“

	„Bude nás tam dosť, musíme ju ustrážiť, inak to nevidím.

	Šaňo, nemáme čas!“

	Mayor chvíľu váhal, potom prikývol, pokračoval v rozdeľovaní úloh: „Oto...“

	„Počúvam.“

	„Zoberieš si na starosti kukláčov.“

	„Počkaj, počkaj,“ zastavil šéfa Krauz. „Nepredbiehaš?

	Načo kukláčov? Ešte nevieme, kam nás zavedie sledka, či vôbec budeme zatýkať, či...“

	„Pre istotu necháme šiestich v pohotovosti. Ak ich nebudeme potrebovať, nevadí.“ Mayor sa zamyslel. „Ešte niečo?“

	„Ešte ja,“ Chosé sa postavil z kresla.

	„Myslel som si, že...“ Mayor si odkašľal.

	„Keď ideme do finále, musí počkať. Samozrejme, idem s vami! Keby tu bola, pochopila by, aj ona by tak urobila.“

	„Výborne!“ potešil sa šéf. „Krauz a Chosé, stará dvojica, Hanzel a Jaro, nová. Ešte niečo?“

	„Treba vyčistiť ulicu, nech sa nám tam nemotajú uniformované hliadky, ani péemjéčko,“ navrhol Jaro.

	„To si zoberiem na starosti sám, zavolám na operačné stredisko, všetko dohodnem. Páni, ideme na to!“ Mayor zaplieskal rukami, akoby mu bolo zima.

	Krauz počkal do polnoci, potom ešte polhodinu.

	„Pozor, výzva pre všetkých! Blíži sa ich hodina, všetci zvýšte pozornosť! Nedrichmať!“ Zavelil do vysielačky.

	Chcel použiť iba mobily, no Mayor bol zásadne proti.

	„Rišo, časť akcie nás bude riadiť sledovačka, nemôžu obvolávať všetkých dokola! Musíme byť všetci naraz na príjme, aby sme sa cestou nepostrácali. Berieme vysielačky, vyhradený chránený kanál, semiduplexná prevádzka, aby sme sa počuli všetci.“

	Bolo rozhodnuté, Krauz uznal, že aj v modernej mobilovej ére majú služobné vysielačky svoje opodstatnenie.

	„Chosé, ideme!“

	Chosé zaradil jednotku, pomaly sa pohol. Prešli ulicou, skontrolovali pozíciu Kukyho s Váňom na jednom konci, potom polohu druhej dvojice na druhom konci. Za Medickou záhradou našli auto s Hanzelom – Jaro bol vonku aj s dievčaťom, odtiaľ mali lepší výhľad. Sledovali pohyb Oľgy na stanovišti. Dve ďalšie vozidlá s kukláčmi neskontrolovali, boli schované v centre mesta, aby ich podozriví nezbadali ani náhodou.

	Krauz si skontroloval pozície kolegov, Chosému dal pokyn, aby sa vrátili na východiskové stanovište.

	Oľga sa zohla k okienku auta.

	„Nodoriti!“ zastonal Krauz. „Toto je najhoršia situácia, aká môže nastať. Ak chytí kunčafta tesne pred ich príchodom, akcia je v ťahu!“

	„Mali sme ju zasvätiť...“

	„Nebol čas, Chosé, nebol čas! Čo by sme robili, keby sa splašila a zdrhla z mesta?“

	„Ja viem, ja viem...“

	„Ide preč! Našťastie!“ skočil mu do reči Krauz.

	Oľga pokrútila hlavou, vystrela sa. Ustúpila od okienka, vodič sa nevzdával, zavolal ju späť. Zase sa zohla, vyjednávala, pokrútila hlavou – teraz už definitívne. Auto sa odrazilo od obrubníka, odišlo.

	„Šťastena stojí pri nás.“

	„Zatiaľ, Riško, zatiaľ.“

	Krauz mal chuť na cigaretu, ale bál sa, aby ich žeravé svetielko neprezradilo.

	„Kurva! Fajčil by som!“

	„Zatiahnem hentam?“

	„Už nebudeme riskovať, Chosé...“

	„Ticho! Pozri!“

	Pri Oľge zastalo čierne auto s dymovými sklami.

	„Oko sedem pre všetky Fénixy,“ ozvalo sa z vysielačky.

	„Oko sedem pre všetky Fénixy, objekt zameraný.“

	„Chosé!“ Krauza až nadhodilo.

	„Tu som, vidím, nerev.“

	„Ešte neštartuj, vydrž.“

	„Držím.“

	„Oko sedem, tu Fénix stodva. Objekt je identifikovaný?“

	vysielal Krauz.

	„Je identifikovaný podľa ešpézetky, nie podľa posádky.“

	„Rozumiem, to stačí. Preberte objekt, priebežne nás navádzajte,“ Krauz potvrdil príjem do vysielačky.

	„Oko sedem rozumie.“

	Nastalo dusivé ticho, teraz sa rozhodne. Oľga sa zohla k okienku. Vyjednávanie bolo krátke, poznali sa, nasadla.

	„Oko sedem pre Fénixy, objekt je v pohybe. Smer Vajnorská.“

	„Chosé, ideme!“

	Krauz vedel, že výzvu zo sledovačky počujú všetci, preto do éteru nezasahoval, aby nešíril chaos. Dohoda znela, že prvý pôjde Krauz, ostatní v odstupoch za nimi. Keby sa príliš tlačili, Krauz ich usmerní.

	„Krátka ulička za štadiónom. Zatiahli pod stromy. Stojíme,“ hlásila vysielačka.

	Chosé sa postavil dvoma kolesami na chodník, Krauz si na kolená rozložil mapu.

	„Tu sú, tu sme my. Sme dosť ďaleko.“

	„Stojíme,“ ozvalo sa z vysielačky. „Nemám prehľad, posielam pešiaka,“ informovala ich vysielačka.

	Čakali.

	„Fajčí ich,“ vzdychla si vysielačka.

	„Má to niekto život,“ vzdychol si Krauz. „A ja tu trávim noci v službe! Sám, samučký...“ Pozrel na parťáka.

	„Na mňa nezazeraj! Tresknem ti jednu po papuli!“

	„Dobre, dobre, nič som nepovedal! Vydržím.“

	Čakali.

	„Oko sedem pre Fénixy, objekt je v pohybe. Rožňavská, smer von z mesta.“

	Krauz kontroloval trasu na mape.

	„Pribrzdi, nelep sa na nich. Pridaj, strácame ich,“ buzeroval vodiča.

	„Zlaté piesky, výpadovka,“ hlásila vysielačka.

	Krauz sa posúval prstom po mape.

	Vošli do prvej dediny za mestom, prešli hlavnou ulicou, zahli do bočnej na konci.

	„Stojíme na križovatke v tvare ypsilonu, číslo domu šesťdesiattri,“ bol posledný orientačný bod od sledovačky.

	„Tam,“ ukázal prstom Krauz.

	Pred domom ich čakal chlapík v rifliach a tričku, auto nikde.

	„Nechoď k nemu, nemajú to radi. Ostaň tu, prejdem sa.“

	Chosé zastal, Krauz vystúpil, Chosé cúvol, aby uvoľnil uličku.

	„Ahoj,“ pozdravil neznámy muž.

	„Ahoj.“

	Ruky si nepodali.

	„Na konci ulice vľavo, tretí dom od konca, číslo tam nie je.

	Vošli do dvora aj s autom, plechová brána, vysoká dva metre, zelená. Pes vonku nie je, za vnútrajšok neručím. Vedľajší dom má číslo štyridsaťosem. Cestou nič nevyhodili, nikde sa nezastavili. Držte sa!“ Bez slova sa zvrtol, pobehol, stratil sa v tme.

	Krauz sa rozhliadol – každá druhá lampa bola vypálená, prítmie mu vyhovovalo.

	„Chosé, obídeme to z druhej strany, niekde musíme nájsť poľnú cestu. Tam zaboč, nie sem, tam. Počkaj, nech nás vidia naši. Pokračuj, už sú za nami. Dobre, tam zatiahni. Vypni svetlá, pokračuj ešte kúsok. Dosť, stačí!“

	Zastali na poľnej ceste skraja dediny. Autá sa zoradili jedno za druhé. Porada musela byť krátka, vecná, bez zbytočných otázok a námietok. Sekundy bežali, Oľga bola vnútri, mohli iba dúfať, že prípravy budú chlapcom nejaký čas trvať.

	„Bez svetiel sa presunieme tam na koniec cesty, autá ostanú strážiť...“ Krauz sa rozhliadol, „vy dvaja! Ostatní poklusom za roh. Tretí dom od konca, vysoká zelená brána. Kto skáče?“

	„Ja,“ prihlásila sa kukla.

	„Skúsiš bráničku, ak bude zamknuté, skúsiš odhasprovať veľkú bránu, ak ani to...“

	„Máme skladací rebrík aj barana.“

	„Dobre, zoberte, čo uznáte za vhodné, len nás nejako dostaňte do dvora. Vnútri už žiadne pokyny, všetko, čo tam bude, musí ľahnúť na zem, potom sa rozhliadneme. Prví idú kukláči, potom ja, za mnou Chosé, ostatní sa zoradia, ako príde. Poslední dvaja ostanú na dvore zabezpečovať chrbát. Otázky?“

	„Neviete, čo berie za fajku? Nevyzerala zle...“

	„Tým by som považoval inštruktáž za skončenú. Držte sa, zbytočne neriskujte!“

	Vyrazili.

	Kukláč preskočil bránu ako z trampolíny, bránička bola zamknutá, veľká brána sa dala znútra otvoriť. Stačila škáročka, necúvali tatrovkou. Opatrne sa prešmykli dnu.

	V dome sa nesvietilo, dvor bol temný, zaprataný čiernym autom s dymovými sklami. Obišli ho po chodníku.

	Prvý kukláč skúsil kľučku, dvere do domu boli zamknuté.

	Pritlačili sa na múr, čakali, ako sa Krauz rozhodne. Chosé vybočil z radu, urobil krok do dvora, chcel sa presvedčiť, či sa nesvieti ani na konci domu. Neuvedomil si, že predbehol aj Krauza, aj prvého kukláča.

	V strede múru, pár krokov pred nimi, sa zjavil žiarivý štvorec – otvorili sa dvere.

	„... a zajtra sa do toho pustíme, nech...“

	Dvaja chlapci sa zarazili, uvedomili si, že na dvore nie sú sami. Ten zavalitejší s holou hlavou ani nedopovedal, taký bol prekvapený. Stál zočivoči čiernemu monštru a dva kroky bokom stál ďalší votrelec!

	„Polícia...!“

	Holohlavý natiahol ruku do výšky očí.

	„... policajná akcia! K ze...“

	Ozvali sa dva výstrely, jeden za druhým, tesne za sebou.

	Po prvom sa holohlavý mykol, podlomili sa mu kolená, zvalil sa na chrbát. Po druhom vypadla Chosému pištoľ, dlane si pricapil na tvár, podlomili sa mu kolená, zvalil sa na chrbát. Kukláči vyrazili do útoku, zdemolovali kolohnáta s náušnicou v uchu, vbehli do osvetlených dverí. Dvaja vyrazili dvere na dome, vbehli dnu, v jednom kuse revali.

	Detektívi sa automaticky rozbehli za nimi, polovica do tmy, polovica do svetla.

	Krauz nedýchal, prilepený na múre nemohol odtrhnúť oči od parťáka na zemi.

	Zadychčaný Hanzel vybehol z tmy.

	„Čisté! Kurva, čo je s ním?“ reval.

	Krauz neodpovedal, jednak nevedel, jednak mal zovreté hrdlo.

	Chosé sa prevalil na brucho, postavil sa na všetky štyri, potom si kľakol, pomaly vstal na jednu nohu, namáhavo aj na druhú. Otočil sa, masíroval si líce.

	„To je chuj,“ vzdychol si. „Hovno počujem!“

	Krauz neočakával ťažký výsluch, mali v rukách všetky tromfy. Oľgu našli v bezvedomí v pivnici, zviazaná s prelepenými očami a ústami čakala na svoj osud. Našťastie sa jej ujali ľudia, ktorí dokážu vzdorovať aj osudu.

	V pivnici našli stôp, koľko len chceli. Zle umytý stôl, nástroje, igelitové závesy, kameru na stojane...

	Holohlavca previezla sanitka, Chosé sanitku odmietol, chlapca s náušnicou si vzali detektívi do kancelárie. Vedel, že prehral, ani sa nebránil, hovoril sám.

	„Bol to Vladov nápad, ja som iba nakrúcal. Odniekiaľ dotiahol film, iba si ho požičal, lebo sú nenormálne drahé. Povedal, že by sa na tom dalo sakramentsky zarobiť, vraj aj milióny. Chcel byť producent. Vlado je vyučený mäsiar, povedal, že to zvládne aj sám, len aby som vydržal pri kamere. Lenže nejako rýchlo zdochla. Tie vo filme vydržali vrieskať až do odrezania hlavy, táto nám zhasla po druhej ruke.

	Vlado jej dal nejaké lieky, ale aj tak zhasla. Hlavu jej odrezal len tak, aby sme niečo natočili, ale už nevrieskala. Nohy ani nebolo treba, načo, už to nebola zábava. Chceli sme ju zakopať v poli, ale za dedinou začali klásť nové potrubie, bude sa stavať nejaká obytná kolónia. Keby ju vykopali, bol by prúser, tak sme ju odviezli k rieke a hodili tam. Aj hlavu, aj ruky.

	Najprv sme si ju okukli, hľadali sme nejakú kurvu zďaleka, aby ju nikto nehľadal. Normálne sme si dali vyfajčiť, aby jej nebolo nič nápadné, potom sme sa povypytovali, a keď sme sa presvedčili, že vyhovuje, zbalili sme ju. Aj túto druhú, chceli sme začať od hlavy, aby sme dokončili ten prvý film, akože by to bol jeden film s dvoma herečkami. Chápete?“

	Kuky vstal, zdrapol ho za plecia, postavil ho, kopol do rozkroku, počkal, kým sa predpisovo predklonil, potom mu nasadil páku okolo krku a zovrel. Chlapec očervenel, zmodrel, ofialovel, zvädol.

	Kuky ho chvíľu pred udusením pustil, ostal bezvládne na koberci, len chrčal.

	„Mal by som ťa zaškrtiť ako škodnú, ty debil, ale to by bol pre teba príliš jednoduchý a rýchly trest. Uvažujem, že ťa ešte oštím, tak sa mi hnusíš, ty dement!“

	Nechali ho na zemi, nemali chuť sa s ním zaoberať. Ani kopnúť sa im doňho nechcelo.

	„Takže predsa len tie debilné filmy!“ vzdychol Mayor. „Tušil som, že v tom bude niečo úchylné, normálny motív nám od začiatku unikal. Bežne sa nám to nestáva, muselo v tom byť niečo nenormálne.“

	„Tí dvaja sú nenormálni,“ uistil ho Krauz. „Dáme ich na psychologické a psychiatrické vyšetrenie, na pozorovanie, určite ich budú vedieť diagnostikovať – normálny človek niečo také nedokáže. Keby si počul, ako o tom rozpráva!

	Hrôza! Obaja majú učňovku, jeden je mäsiar, druhý murár, skončili s priemernými výsledkami, ale normálni nie sú, na to dám krk.“

	„A koľko takých chodí medzi nami, Riško? Ani nechcem domyslieť! Ani sa mi nechce o tom hovoriť. Obráťme list.

	Čo ty, Chosé?“

	Chosé si pritláčal na líce mokrý uterák.

	„Nič, iba mi ošľahlo líce, pár zrniek korditu sa zarylo, ale už je to v poriadku. Horšie je to s uchom, ešte stále mi v ňom píska.“

	„Nechceš ísť do nemocnice?“

	„Nie, nestojí to za reč!“

	„Ale ona áno, nie?“

	„Aha, tak si to myslel?“

	„Tak,“ usmial sa Mayor.

	„Ja by som...“

	„My to už dorobíme, Chosé, len choď,“ prepustil ho parťák.

	Kuky vošiel do kancelárie, pozdravil, kývol Krauzovi, igelitku si zavesil na vešiak. Zvraštil čelo, niečo nebolo v poriadku. Krauz sa usmieval tak čudne, tak...

	Kuky sa otočil, v neblahej predtuche fľochol na klietku na parapete – zdúpnel!

	„Chúďatko moje milené,“ zastonal.

	„Čo zízaš!? Aspoň sa s ním pomojkaj!“ poštuchol ho Krauz.

	„Robin! Môj Robin! A ako živý...“

	„Je živý, ty expert!“

	Kuky pricupkal ku klietke, vznášal sa v oblakoch.

	„Riško, to ty?“

	„A kto iný, ty pes krpatý? Kto iný ťa tu má ešte aspoň trošku rád?“

	„Riško, ty si môj najlepší kamarát!“

	„Ja som to tušil...“ vzdychol si Váňa, prestal natierať rožok. Jemu dva natreté stačili.

	„Miláčik môj zlatý...“ ťuťkal sa Kuky s andulkou.

	Vopchal do mriežok konček prsta, pokýval.

	„No poď ku mne, môj zlatučký, poď k pánovi...“

	Andulka pricupitala po hambálku a uhryzla ho do krvi.

	Kuky poskakoval, otriasal si prst. Chlapi sa išli pošťať od rehotu.

	„Aúú... hovädo jedno besné, štepené!!“

	„Dobre ti tak, nevďačník! Ešte ti budem dobrý,“ škeril sa Váňa.

	A v tomto duchu prežili ďalší vraždársky deň. Po skončení pracovného času sa Krauz a Chosé zastavili na chodníku pred Dvoma levmi.

	„Vybavené, kompl, ideme na pivo?“ spýtal sa Krauz.

	„Vieš čo, bratku, ja dnes asi na pivo nepôjdem.“

	„Dobre,“ súhlasil Krauz.

	„Pôjdem do nemocnice,“ priznal Chosé.

	Krauz prikývol. Odrazu dostal nápad.

	„Vieš čo, ani ja dnes nepôjdem na pivo. Pôjdem do nemocnice...“

	„Nie, prosím ťa, nechoď so mnou. Chcel by som...“

	„Nerozumieš mi, nepôjdem do tvojej. Pôjdem do inej.“

	„Aha,“ pochopil Chosé. „Pozdravuj ho. Stále fajčí?“

	„Zase začal.“

	„Povedz mu, že je debil!“

	„Netreba, vie o tom.“

	„Aj tak mu to povedz. A pozdravuj ho.“

	„Budem.“

	„Ahoj.“

	„Čau, bratku, drž sa. Tiež ju pozdravuj.“

	Detektívi z oddelenia vrážd si podali ruky, pobrali sa každý svojím smerom, do svojej nemocnice. Nie každý úspech musí byť zaliaty pivom, prípady, ktoré nemajú hlavu ani pätu, si pravú vraždársku oslavu ani nezaslúžia.

